
Prolog 


Mulțimea se adunase în Piaţa Sfântului Petru. Mii şi mii de 

credincioşi aşteptau într-o tăcere plină de speranţă ca înaltul 
pontif să iasă pe balcon şi să ridice mâinile în semn de 
binecuvântare. Postul şi rugăciunile se încheiaseră; sărbătoarea 
lui San Genarro avea să înceapă odată cu dangătele de la asfinţit 
ale Bunei-Vestiri, reverberând în întregul Vatican. lar clopotele 
aveau să se audă pe tot cuprinsul Romei, inaugurând petrecerea 
şi buna înţelegere între oameni. Binecuvântarea Papei Francesco 
Întâi urma să fie semnalul de începere. 
__ Pe străzi urmau să fie dansuri, torţe, lumânări, muzică şi vin. 
In Piazza Navonna, la Trevi, chiar şi în unele zone ale Colinei 
Palatine fuseseră întinse mese lungi, încărcate cu preparate din 
paste făinoase, fructe şi tot felul de prăjituri de casă. Fiindcă 
tocmai acest înalt prelat, îndrăgitul Francesco, îi învățase aşa. 
Deschideţi-vă inimile şi dulapurile pentru aproapele vostru. Şi el 
pentru voi. Să-i facem pe oamenii de orice condiţie să înţeleagă 
că suntem o singură familie. In aceste vremuri vitrege, de haos şi 
scumpete, ce cale mai bună avem pentru a depăşi situaţia decât 
să ne pătrundem de spiritul Domnului şi să arătăm dragoste 
sinceră aproapelui nostru? 

Pentru câteva zile, să ne învingem răutatea şi să uităm de 
dezbinare. Să se ducă vestea că toţi bărbaţii sunt fraţi, toate 
femeile - surori; şi cu toţii, fraţi şi surori, având grijă unul de 
altul. Pentru doar câteva zile, inima fiecăruia să fie plină de milă, 
har, grijă faţă de aproape, să fim împreună la bucurie şi la 
tristeţe, fiindcă nu există rău care să poată ţine piept forţei 
binelui. 

Imbrăţişaţi-vă, ridicaţi paharele cu vin; arătaţi-vă bucuria şi 
lacrimile, întâmpinaţi-vă unul pe altul cu dragoste. Să afle 
întreaga lume că bucuria sufletului nu e de ruşine. Şi, odată ce 
aţi trăit-o şi aţi auzit vocile fraţilor şi surorilor, purtaţi cu voi 
frumoasele amintiri şi după sărbătoarea lui San Genarro, 
lăsându-vă îndrumați în viaţă de principiile bunăvoinţei creştine. 
Pământul poate fi o lume mai bună; numai de locuitorii săi 
depinde să devină astfel. Acestea erau învăţăturile lui Francesco 
l. 

Un şuşotit se răspândi printre zecile de mii de oameni adunaţi 
în Piaţa Sfântului Petru. Dintr-o clipă în alta, silueta îndrăgitului // 
Papa avea să apară, maiestuoasă, plină de demnitate şi iubire 

creştină, la balcon şi avea să ridice mâinile în semn de 
binecuvântare. lar clopotele aveau să înceapă să bată. 


În încăperea cu tavan înalt din clădirea Vaticanului, ce se afla 
în faţa pieţei, cardinali, monseniori şi preoţi discutau între ei în 
grupuri mici, îndreptându-şi mereu privirile spre silueta pontifului 
aşezat într-un colţ. Camera strălucea în culori vii: roşu aprins, 
violet, alb imaculat. Robele, sutanele şi pălăriile - simboluri ale 
celor mai înalte ranguri ecleziastice - se legănau şi se întorceau, 
alcătuind parcă o frescă în continuă mişcare. 

lar în colţ, aşezat într-un fotoliu cu spătar înalt din fildeş, cu 
tapiţerie din catifea albastră, se afla Vicarul lui Hristos, Papa 
Francesco |. Era un om suplu, spătos, cu trăsăturile viguroase, 
deşi blânde ale unui campagnuolo, ale unui ţăran. Lângă el 
stătea în picioare secretarul său personal, un tânăr preot negru 
din America, de la Arhidioceza din New York. Era stilul lui 
Francesco să aibă un asemenea consilier papal. 

Cei doi vorbeau cu glas scăzut, pontiful întorcând capul enorm 
şi ridicând ochii mari, căprui spre tânărul preot aflat într-o 
dispoziţie senină. 

— Mannaggi! şopti Francesco, acoperindu-şi gura cu mâna 
mare, de ţăran. Asta-i o nebunie! Toţi locuitorii oraşului or să fie 
beţi timp de o săptămână! Toată lumea o să facă amor pe străzi. 
Eşti sigur că am înţeles bine? 

— Am verificat de două ori. Vrei să te cerţi cu el? răspunse 
negrul, aplecându-se cu solicitudine spre el. 

— Doamne fereşte, nu! El a fost întotdeauna cel mai deştept 
din sat! 

Un cardinal se apropie de fotoliul pontifului şi se aplecă 
dinaintea lui. 

— Sfinte Părinte, a venit momentul. Mulțimea vă aşteaptă, 
zise el blând. 

— Cine...? Da, desigur. Imediat, bunul meu prieten. 

Cardinalul zâmbi sub pălăria enormă; ochii lui erau plini de 
adoraţie. Francesco îl numea întotdeauna bunul său prieten. 

— Mulţumesc, Sfinţia voastră. 

Prelatul se retrase. Vicarul lui Hristos începu să murmure, apoi 
se auziră cuvintele. 

— Che gelida... manina... a rigido esanime... ah, la, la-laa - tra- 
la, la, la-laa... 

— Ce faci? 


Tânărul secretar papal de la Arhidioceza din New York, 
districtul Harlem, era vizibil supărat. 

— Aria lui Rodolfo. Ah, Puccini ăsta! Mi-e de folos să cânt 
atunci când sunt nervos. 

— Ei bine, încetează, omule! Sau fredonează un cânt 
gregorian. Ori măcar o litanie. 

— Nu ştiu nici una. Italiana ta s-a ameliorat, dar nu e încă atât 
de bună. 

— Mă străduiesc, frate. Cu tine nu prea învăţ uşor. Haide. Să 
mergem pe balcon. 

— Nu mă-mpinge! Merg. Ridic mâna, pe urmă o las în jos şi pe 
urmă de la dreapta la stânga... 

— De la stânga la dreapta! şopti cu asprime preotul. Nu-ţi 
intră-n cap? Dacă tot am intrat în jocul ăsta de feţe palide, învaţă 
măcar chestiunile elementare, ce naiba! 

— Credeam că dacă stau în picioare, dând - nu primind - 
binecuvântarea, trebuie să inversez semnul crucii. 

— Nu le încurca. Procedează firesc. 

— Atunci cânt. 

— Nici chiar aşa! Haide. 

— Bine, bine. 

Pontiful se ridică din fotoliu şi le zâmbi blând celor din 
încăpere. Se întoarse din nou spre ajutorul său şi vorbi încet, ca 
să nu poată fi auzit: 

— Dacă întreabă cineva care din ei e San Genarro? 

— N-o să întrebe nimeni. Dacă totuşi se găseşte vreunul, 
foloseşte replica standard. 

— A, da. „Studiază scripturile, fiule.” Să ştii că totu-i o 
nebunie! 

— Mergi încet şi stai drept. Şi zâmbeşte, pentru numele 
Domnului! Eşti fericit. 

— Sunt nenorocit, africanule! 

Papa Francesco |, Vicarul lui Hristos, trecu prin uşile imense şi 
ieşi pe balcon. Il întâmpinară cu ovaţii furtunoase, zguduind din 
temelii catedrala Sfântul Petru. Mii şi mii de credincioşi îşi 
înălţară glasurile într-un elan de exaltare spirituală. 

— II Papa! II Papa! II Papa! 

Şi în vreme ce Sfântul Părinte ieşea în lumina soarelui ce 
asfinţea, mulţi dintre cei aflaţi în sala pontificală auziră acordurile 
murmurate de buzele sfinte. Fiecare credea că trebuia să fie 
vorba despre vreo lucrare muzicală timpurie, necunoscută decât 

celor mai erudite feţe bisericeşti. Fiindcă aşa suna ştiinţa lui 
erudito, Papa Francesco. 

— Che... gelida... manina... a rigido esanimeee... ah, la, la- 
laa... tra-la, la, la... la-la-laaa... 


Partea I 


— Ticălosul! 

Generalul de brigadă Amoldsymington trânti prespapier-ul pe 
geamul gros de pe tăblia biroului său de la Pentagon. Sticla se 
sparse; cioburile zburară în toate direcţiile. 

— Nu putea s-o facă! 

— A făcut-o, domnule, răspunse locotenentul înspăimântat, 
ferindu-şi ochii de schijele din încăpere. Chinezii sunt foarte 
supăraţi. Însuşi premierul a dictat plângerea adresată misiunii 
diplomatice. Publică editoriale în Steaua Roşie, apoi le difuzează 
la Radio Pekin. 

— Cum dracu’ pot să facă asta? 

Symington îşi scoase o aşchie de sticlă din degetul mic. 

— Şi ce dracu’ spun? „Intrerupem acest program pentru a vă 
anunţa că ataşatul militar american, generalul MacKenzie 
Hawkins, a tras în boaşele unei statui de jad din Piaţa Son Tai”?... 
Rahat! Pekinul n-ar permite aşa ceva; e prea al naibii de 
nedemn. 

— Ei au formulat informaţia puţin diferit, domnule. Spun că el 
a distrus un monument sculptat dintr-un material preţios, aflat în 
Oraşul Interzis. Susţin că e ca şi cum cineva ar arunca în aer 
Memorialul Lincoln. 

— Ala-i alt gen de statuie! Lincoln are haine pe el; nu i se văd 
boaşele! Nu-i acelaşi lucru! 

— Cu toate astea, Casa Albă consideră că e o comparaţie 
potrivită, domnule. Preşedintele vrea ca Hawkins să fie 
îndepărtat. De fapt, mai mult decât îndepărtat: vrea să fie dat 
afară din armată, cu Curtea Marţială şi tot tacâmul. In mod 
public. 

— O, pentru numele Domnului, nici nu intră în discuţie aşa 
ceva. 

Symington se lăsă pe spătarul fotoliului şi respiră adânc, 
încercând să se stăpânească. Intinse mâna după raportul de pe 

biroul său. 

— O să-l transferăm. Cu o mustrare. O să trimitem o copie 
după... blam, o să-i zicem blam... la Pekin. 

— Nu-i o măsură suficient de dură, domnule. Departamentul 
de Stat s-a exprimat clar. Preşedintele e de acord. Avem acorduri 
comerciale nefinalizate... 

— Ce naiba, locotenent! îl întrerupse generalul. Să-i spună 
cineva titirezului ăluia din Biroul Oval că nu le poate face chiar 
pe toate! Mac Hawkins a fost se/ectat din douăzeci şi şapte de 
candidaţi. Imi amintesc exact ce-a spus preşedintele. Exact. 
„Tipul ăsta e perfect”. Asta a spus. 

— Acum nu mai are relevanţă, domnule. Preşedintele crede că 
acordurile comerciale sunt mai importante decât aprecierile 
anterioare. 

Locotenentul începea să transpire. 

— Voi, ticăloşilor, o să mă ucideţi, zise Symington, coborând 
glasul ameninţător. Chiar că mă scoateţi din sărite. Cum vă 
închipuiţi că o să ajungeţi la asta? Adică să nu mai aibă 
„relevanţă”. 

E posibil ca Hawkins să-ţi stea acum ca un ghimpe în fundul 
ăla de diplomat, dar asta nu elimină ceea ce a fost relevant. A 
fost un tânăr erou dat naibii în bătălia de la Bulge şi pe terenul 
de fotbal de la West Point; şi dacă a primit medalii pentru tot ce- 
a făcut în Asia de Sud-Est, nici măcar Mac Hawkins n-are 
suficientă forţă ca să poarte toate fiarele alea! In comparaţie cu 
el, John Wayne pare o panseluţă! El e adevărat; de aia-i caută 
nod în papură pârlitul acela din Biroul Oval! 

— Eu cred că biroul preşedinţiei - indiferent ce gândiţi despre 
ocupantul său - având comanda supremă... 

— Ra-hat! 

Generalul de brigadă răcnise din nou, accentuând silabele în 
mod egal, acordând vorbei vulgare o cadență militară. 

— ţi explic doar - cu cei mai duri termeni pe care-i cunosc - 
că nu-l duci cu tam-tam pe un MacKenzie Hawkins în faţa Curţii 
Marţiale pentru a da satisfacţie unei plângeri a Pekinului, 
indiferent câte blestemate de acorduri comerciale sunt în 
discuţie. Ştii de ce, locotenent? 

Tânărul ofiţer vorbi încet, sigur de exactitatea răspunsului: 

— Fiindcă el ar declanşa o dispută. In mod public. 

— Bin-go. 

Comentariul ţâşni din gura lui Symington pe un ton ascuţit. 

— Generalii ca el din ţara asta au nişte admiratori, locotenent. 
Chiar ăsta-i motivul pentru care comandantul nostru suprem l-a 
criticat! El e un paleativ politic. Şi dacă voi credeţi că Mac 
Hawkins nu ştie asta, ei bine... nu trebuia să-l recrutaţi. Eu am 
făcut-o. 

— Suntem pregătiţi pentru această reacţie, domnule general. 

Cuvintele locotenentului fură rostite în şoaptă. Generalul se 
aplecă peste birou, având grijă să nu-şi pună coatele pe geamul 
spart. 

— Nu m-am prins. 

— Departamentul de Stat a anticipat o ripostă dură. De aceea 
trebuie să instituim un contraatac agresiv /a această ripostă. 
Casa Albă regretă acest lucru, însă recunoaşte că actuala criză a 
devenit acută. 

— Asta credeam că pricep şi eu. 

Symington vorbise şi mai încet decât locotenentul. 

— Exprimă-te clar. Cum aveţi de gând să i-o trageţi? 

Sublocotenentul ezită. 

— lertaţi-mă, domnule, dar obiectivul nostru nu este să... i-o 
tragem generalului Hawkins. Ne aflăm într-o situaţie extrem de 
delicată. Republica Populară cere satisfacţie pe bună dreptate; a 
fost un act violent, vulgar al generalului Hawkins. Totuşi, el 
refuză să-şi ceară scuze în mod public. 

Symington se uită la raportul pe care-l ţinea în mâna dreaptă. 

— Aici scrie de ce? 

— Generalul Hawkins pretinde că a fost o capcană. Declaraţia 
lui e la pagina trei. 

Generalul de brigadă deschise raportul la pagina respectivă şi 
citi. 

Locotenentul scoase o batistă şi îşi şterse bărbia. Symington 
puse cu grijă raportul pe sticla spartă şi ridică privirea. 

— Dacă ceea ce spune Mac e adevărat, a fost o capcană. 
Difuzaţi versiunea /ui. 

— Nu există nici o versiune, domnule general. Era beat. 

— Mac zice drogat. Nu beat, locotenent. 

— Băuseră, domnule. 

— lar el a fost drogat. Presupun că Hawkins cunoaşte 
deosebirea. L-am văzut trăgând din greu la beţie. 

— Totuşi, nu contestă învinuirea. 

— Contestă responsabilitatea acţiunilor sale. Hawkins a fost 
cel mai bun strateg al informaţiilor militare din Indochina. A 

drogat curieri şi a mituit oameni în Cambodgia, Laos, în ambele 
părţi ale Vietnamului şi poate că şi dincolo de graniţa cu 
Manciuria. Cunoaşte al naibii de bine deosebirea. 

— Mă tem că acest lucru nu are nici o importanţă, domnule. 
Gravitatea crizei ne determină să fim de acord cu dorinţele 
Pekinului. Acordurile comerciale sunt mai presus de orice. Sincer 
vorbind, domnule, avem nevoie de benzină. 

— lisuse! Imi închipuiam că aveţi aşa ceva. 

Locotenentul îşi puse batista în buzunar şi schiţă un zâmbet. 

— Inţeleg că poate fi considerată o frivolitate. Totuşi, avem 
doar zece zile ca să aducem problema în centrul atenţiei; să 
facem verificările şi să publicăm poziţia noastră fermă. 

Symington îl privi cu atenţie pe tânărul ofiţer; avea expresia 
unui adult pe cale să plângă. 

— Asta ce înseamnă? 

— Imi vine greu să spun, însă generalul Hawkins şi-a plasat 
interesele personale deasupra celor profesionale. Va trebui să 
dăm un exemplu. Spre binele tuturor. 

— Un exemplu? Fiindcă vreţi să iasă adevărul la iveală? 

— Există interese mai mari, domnule general. 

— Ştiu, zise plictisit generalul. Acordurile comerciale. Benzina. 

— Sincer vorbind, aşa e. Există momente când simbolurile 
trebuie negociate din raţiuni pragmatice. Jucătorii dintr-o echipă 
înţeleg asta. 

— In regulă. Dar Mac n-o să stea cu mâinile-n sân şi să facă pe 
mortul simbolic pentru voi. Prin urmare, cine face... verificările? 

— Inspectorul general, zise locotenentul, cu aerul unui student 
insuportabil de la biologie, care ar fi ţinut în mână o tenie 
secţionată. Efectuăm o anchetă aprofundată a trecutului său. 
Ştim că a fost implicat în activităţi dubioase în Indochina. Avem 
motive să credem că a violat normele internaţionale de conduită. 

— Poţi fi sigur de asta! A fost unul dintre cei mai buni! 

— Acele norme nu sunt reglementate de legi. Specialiştii de la 
Inspectoratul General au zeci de dosare, mult mai vechi decât 
activităţile ex-officio ale generalului Hawkins. 

Locotenentul zâmbi. Era un zâmbet sincer; el era o persoană 
fericită. 

— Deci aveţi de gând să-l acuzaţi de operaţiuni clandestine 
despre care jumătate din Marele Stat Major şi aproape toţi cei de 
la CIA ştiu că i-ar aduce un camion de citaţii... dacă ar putea 
vorbi despre ele. Voi, ticăloşilor, o să mă ucideţi. 


10 


Symington dădu din cap, de acord cu el însuşi. 

— Ne-aţi putea ajuta să câştigăm timp, domnule general. Ne 
puteţi furniza nişte amănunte? 

— A, nu! Dacă vreţi să-l crucificaţi pe tipul ăla formidabil, 
construiţi-vă singuri crucea! 

— Inţelegeţi situaţia, nu-i aşa, domnule? 

Generalul îşi trase fotoliul şi lovi cu piciorul cioburile de sticlă 
de pe jos. 

— Să-ţi spun ceva, zise el. N-am mai înţeles nimic din o mie 
nouă sute patruzeci şi cinci. Il privi cu asprime pe tânărul ofiţer. 
Ştiu că lucrezi la Casa Albă, dar eşti ofiţer activ? 

— Nu, domnule. Sunt în rezervă, cu o misiune temporară. Sunt 
învoit de la Y, J şi B. Ca să sting focul înainte să ardă catargul, 
cum s-ar zice. 

— Y, J şi B. Nu cunosc divizia asta. 

— Nu e o divizie, domnule. Youngblood, Jakel şi Black, din Los 
Angeles. Suntem cea mai importantă agenţie de consultanţă de 
pe Coasta de Est. 

Chipul generalului Arnold Symington căpătă treptat expresia 
unui baset aflat în suferinţă. 

— Uniforma arată foarte bine, locotenent. 

Făcu o pauză, apoi dădu din cap: 

— Din o mie nouă sute patruzeci şi cinci, zise el. 


Maiorul Sam Devereaux, anchetator de teren al 
Inspectoratului General, aruncă o privire spre calendarul de 
perete. Se sculă de pe scaunul aflat în spatele biroului său, se 
duse într-acolo şi bifă data zilei respective. După o lună şi trei 
zile avea să fie din nou civil. 

Şi nu fiindcă ar fi fost un militar de carieră. Nu tocmai; cu 
siguranţă nu din punct de vedere intelectual. El era un accident 
militar. O fisură provocată de o eroare enormă ce avusese drept 
rezultat prelungirea serviciului militar. Fusese vorba despre o 
alegere simplă: reangajarea sau închisoarea militară. 

Sam era jurist, un avocat al naibii de bun, specializat în drept 
penal. Cu ani în urmă, amânase de mai multe ori efectuarea 
serviciului militar fiindcă studiase la Colegiul Harvard, apoi la 
Facultatea de drept Harvard; după aceea, doi ani de specializare 
postuniversitară şi activitate de birou; în cele din urmă, făcuse 
paisprezece luni de practică la prestigioasa firmă de avocaţi din 
Boston - Aaron Pinkus Associates. 

Armata devenise o chestiune vagă, oarecum dezagreabilă a 
vieţii sale; uitase de lungul şir de amânări. 

Totuşi, Armata Statelor Unite nu a uitat. 

In timpul uneia dintre acele situaţii logistice dificile prin care 
trece periodic armata, Pentagonul a descoperit că are o acută 
nevoie de jurişti. Departamentul de Justiţie Militară se afla în 
impas - sute de instanţe militare de la bazele din întreaga lume 
fuseseră suspendate din lipsă de procurori ai Curţii Marţiale şi 
avocaţi ai apărării. Inchisorile militare erau supra-aglomerate. 
Aşa încât Pentagonul începuse să verifice cu atenţie amânările 
demult uitate ale încorporărilor, iar zeci de tineri jurişti disponibili 
- o resursă umană accesibilă - primiseră invitaţii irecuzabile, în 
care li se explica înţelesul cuvântului „amânare”, opus celui de 
„anulare”. 

Acela fusese accidentul. Greşeala lui Devereaux fusese comisă 
mai târziu. Mult mai târziu. La unsprezece mii de kilometri 
distanţă, în zona delimitată de graniţele Laosului, Birmaniei şi 
Thailandei 

- Triunghiul de Aur- Devereaux - din motive cunoscute doar 
de Dumnezeu şi de serviciile militare - nu văzuse niciodată o 
Curte Marţială şi cu atât mai puţin pledase în faţa vreuneia. 
Fusese repartizat la Departamentul de Investigaţii Judiciare din 
cadrul Inspectoratului General şi trimis la Saigon pentru a vedea 
ce legi erau violate. 

Erau atât de multe, încât nu avea cum să le ţină socoteala. Şi 
cum drogurile erau mai importante decât piaţa neagră - erau pur 
şi simplu prea mulţi întreprinzători americani pe această piaţă - 
cercetările lui îl conduseseră în Triunghiul de Aur, unde se 
negocia o cincime din producţia mondială de narcotice prin 
intermediul unor oameni puternici de la Saigon, Washington, 
Vientiane şi Hong Kong. 

Sam era conştiincios. Nu-i plăceau traficanţii de droguri şi îşi 
concentrase investigaţiile asupra lor, având grijă ca rapoartele 
sale să fie transmise operativ la Saigon, la grupul confuz de 
comandă. 

Nu-şi semna rapoartele. Menţiona doar nume şi încălcările 
legii. La urma urmei, ar fi putut fi împuşcat sau tăiat cu cuțitul - 
în cel mai fericit caz, ostracizat pentru asemenea comportament. 
Activităţile sub acoperire aveau regulile lor. 

Printre trofeele sale se numărau şapte generali din armata 
Vietnamului de Sud, treizeci şi unu de reprezentanţi ai guvernului 

lui Thieu, doisprezece colonei şi locotenenţi-colonei din armata 
americană şi cincizeci şi opt de maiori, căpitani, locotenenţi şi 
sergenţi-majori. Lor li se mai adăugau cinci congresmeni, patru 
senatori, un membru al cabinetului preşedintelui, unsprezece 
directori ai unor companii americane din străinătate - dintre care 
şase avuseseră deja probleme cu contribuţiile la campania 
electorală - şi un pastor baptist cu fălci pătrate care se bucura 
de o largă audienţă naţională. 

După cunoştinţa lui Sam, doar un locotenent-major şi doi 
sergenţi-majori fuseseră  inculpaţi. Restul se aflau... „în 
aşteptare”. 

Aşa că Sam Devereaux comisese greşeala. Era atât de furios 
că mecanismul justiţiei din Asia de Sud-Est se deregla la cea mai 
mică intervenţie, încât se hotărâse să prindă în plasa corupţiei un 
peşte foarte mare şi să dea un exemplu. Alesese un general- 
maior din Bangkok. Un om pe nume Heseltine Brokemichael. 
Generalul-maior Heseltine Brokemichael, absolvent al West Point 
în '43. 

Sam avea dovezi, stive de dovezi. Cu ajutorul unei serii de 
capcane subtile, în care el însuşi acţionase drept „legătură” - un 
participant care ar fi putut depune mărturie sub prestare de 
jurământ despre infracțiunile generalului - îşi elaborase dosarul 
cu migală. Nu era posibil să existe doi generali Brokemichael, iar 
Sam era un înger al răzbunării sub înfăţişarea unui procuror, 
dând roată prăzii sale. 

Insă existau doi. Doi generali-maiori cu numele Brokemichael - 
unul Heseltine, celălalt Ethelred! Veri, din câte se părea. lar cel 
din Bangkok - Heseltine - nu era cel din Vientiane - Ethelred. 
Acesta din urmă era infractorul, nu vărul lui. Mai mult, 
Brokemichael din Bangkok era şi mai răzbunător decât Sam. EIl 
credea că adunase dovezi despre corupţia unui anchetator de la 
Inspectoratul General. Şi aşa era. Devereaux violase majoritatea 
legilor contrabandei internaţionale şi pe toate cele ale Statelor 
Unite. 

Sam fusese arestat de poliţia militară, aruncat într-o 
închisoare de maximă securitate şi i se spusese că se putea 
aştepta să-şi petreacă o bună parte a vieţii la Leavenworth. 

Din fericire, un ofiţer superior de la comanda Inspectoratului 
General, care nu prea înţelegea ce simţ al dreptăţii îl făcuse pe 
Sam să comită atâtea infracţiuni, dar înţelegea valoarea 
contribuţiilor juridice şi a anchetelor sale la cauza Inspectorului 

General, îi sărise în ajutor. Devereaux adunase mai mult material 
probatoriu decât oricare alt ofiţer jurist din Asia de Sud-Est; 
munca lui de teren compensa remarcabila inerție a celor de la 
Washington. 

Astfel că ofiţerul superior îşi îngăduise să-i propună, în mod 
neoficial, o pedeapsă mai blândă. Dacă Sam ar fi acceptat o 
măsură disciplinară aplicată de înfuriatul general-maior Heseltine 
Brokemichael, constând în suspendarea plăţii soldei pe timp de 
şase luni, nu ar mai fi fost acuzat de nici o infracţiune penală. 
Numai că mai exista o condiţie: să-şi continue activitatea pentru 
biroul Inspectoratului General timp de încă doi ani după 
expirarea stagiului său militar. Până atunci, argumentase ofiţerul 
superior, haosul din Indochina ar fi fost lăsat în seama celor care 
îl provocaseră, iar dosarele Inspectoratului General şi-ar fi redus 
numărul sau ar fi fost îngropate în arhive. 

Reînrolarea sau Leavenworth. 

Aşa că maiorul Sam Devereaux, cetăţean-militar, mare patriot, 
îşi prelungise stagiul militar. lar haosul din Indochina nu se 
atenuase nicidecum, dar fusese într-adevăr lăsat în seama 
autorilor săi şi Devereaux fusese transferat la Washington, D.C. 

O lună şi trei zile, cugetă el, în timp ce se uita pe fereastră la 
poliţiştii militari care verificau maşinile ce ieşeau din curte. Era 
trecut de cinci; peste două ore trebuia să ia un avion de la 
aeroportul Dulles. Işi făcuse bagajele în dimineaţa aceea şi 
adusese valiza la birou. 

Cei patru ani se apropiau de sfârşit. Doi plus doi. Poate că 
perioada asta, medită el, îi displăcuse, dar nu fusese irosită. 
Abisul de corupţie care era Asia de Sud-Est ajungea până la 
fotoliile ierarhiei de la Washington. Ocupanţii acestor fotolii ştiau 
cine era el; primise atât de multe oferte de la prestigioase firme 
de avocatură, încât nici nu le putea răspunde tuturor şi cu atât 
mai puţin să le ia în considerare. Nici nu voia să se gândească la 
ele; le dezaproba. Aşa cum dezaproba şi ancheta la care lucra 
acum. 

Manipulatorii trecuseră din nou la acţiune. De data asta era 
vorba despre totala discreditare a unui ofiţer de carieră numit 
Hawkins. Generalul-locotenent MacKenzie Hawkins. 

La început, Sam fusese uluit. MacKenzie Hawkins era un tip 
deosebit. O legendă. Avea stofa din care se croiesc miturile. 
Mituri aflate, din punct de vedere politic, uşor la dreapta lui Attila 
Hunul. 

Hawkins avea locul asigurat pe firmamentul armatei. Bantam 
Books îi publicase biografia, iar drepturile pentru turnarea unui 
serial şi republicarea în Reader's Digest fuseseră vândute înainte 
ca măcar un cuvânt să fie aşternut pe hârtie. Studiourile din 
Hollywood oferiseră sume fabuloase pentru a transpune istoria 
vieţii sale pe ecran. lar pacifiştii îl transformaseră în obiectul urii 
lor antimilitariste. 

Biografia nu avusese prea mare succes, deoarece subiectul ei 
nu fusese foarte cooperant. Se părea că existau anumite 
idiosincrazii personale care nu-i îmbunătăţeau imaginea, printre 
ele aflându-se şi patru soţii. Filmul nu fusese nici el un triumf, 
fiindcă avea nenumărate scene de bătălie şi prea puţine aluzii la 
erou, cu excepţia unui actor care privea cruciş prin praful de pe 
câmpul de luptă şi răcnea peltic la oamenii lui: „Puneţi mâna pe 
nelegiuiţii ăia... (bubuit de tunuri)... care vor să doboare gloria 
străbună! Pe iei, băieţi!” 

Şi la Hollywood se aflase de existenţa celor patru soţii şi 
despre alte ciudăţenii ale consilierului tehnic al studioului. 
MacKenzie Hawkins examinase câte trei starlete concomitent şi o 
abordase pe soţia producătorului în piscină, în vreme ce acesta 
din urmă privea scena de la fereastra camerei de zi. 

Totuşi, producătorul nu oprise filmările. Ce naiba, toată 
afacerea îl costase aproape şase milioane! 

Aceste strădanii fără rezultat l-ar fi făcut pe oricare alt bărbat 
să se retragă, fie şi de jenă, însă nu şi pe Mac Hawkins. În 
particular, printre amicii săi, îi ridiculiza pe responsabilii cu 
producţia filmului şi îşi delecta camarazii cu istorioare din 
Manhattan şi Hollywood. 

Fusese trimis la Colegiul de Război pentru o nouă specializare: 
operaţiuni clandestine de culegere a informaţiilor. Colegii săi se 
simțeau întrucâtva mai în siguranţă dacă îl ştiau pe carismaticul 
Hawkins ocupat cu activităţi sub acoperire. lar colonelul deveni 
general de brigadă şi asimilă tot ce era de învăţat în noua lui 
specialitate. Petrecu doi ani muncind cu râvnă, studiind toate 
etapele activităţii de informaţii, până când instructorii lui nu mai 
avură ce să-l înveţe. 

Aşa că fusese trimis la Saigon, unde ostilitățile tot mai 
numeroase se transformaseră într-un adevărat război. lar în 
Vietnam - atât în nord, cât şi în sud, în Laos, în Cambodgia, în 
Thailanda şi Birmania Hawkins îi corupsese atât pe corupători, 
cât şi pe ideologi. Rapoartele privind activităţile sale din spatele 

liniilor şi dincolo de graniţele ţărilor neutre făcuseră ca „reacţia 
de apărare” să pară o strategie logică. Atât de nonconformiste, 
atât de flagrant ilegale erau metodele sale de operare, încât 
serviciul de informaţii al armatei din Saigon fusese pus în situaţia 
de a-i nega existenţa. La urma urmei, existau nişte limite. Chiar 
şi pentru activităţile clandestine. 

Dacă America mai presus de orice era o maximă - şi era 
Hawkins nu vedea nici un motiv pentru care n-ar fi aplicat-o 
domeniului abject al operaţiunilor sub acoperire. 

lar pentru Hawkins, America era mai presus de orice. Orice 
dracu' s-ar fi întâmplat! 

De aceea, Sam Devereaux îşi zise că era destul de trist ca un 
astfel de om să fie dat afară în şuturi de către manipulatorii care 
ajunseseră unde se aflau înfăşurându-se strâns, cu generozitate, 
în drapelul ţării. Hawkins devenise acum un leu care ofensa prin 
prezenţa lui arena diplomatică şi trebuia eliminat în numele unei 
logici absurde. Oamenii care ar fi trebuit să apere onoarea 
generalului îşi dădeau toată silinţa să-l înfunde cât mai repede, 
mai exact, în zece zile. 

In mod normal, lui Sam i-ar fi făcut plăcere să-şi pregătească 
acuzaţiile împotriva unui tip cu alură profetică precum Hawkins; 
şi, în ciuda sentimentelor sale, avea să-şi elaboreze pledoaria 
împotriva lui. Era ultimul dosar pe care îl mai întocmea pentru 
Inspectoratul General şi nu avea de gând să rişte încă o 
prelungire de doi ani. Era totuşi trist. Şoimul, aşa cum fusese 
poreclit - oricât de deplasat i-ar fi fost fanatismul - merita mai 
mult decât ce i se pregătea. 

Poate că, îşi zise Sam, starea lui depresivă fusese provocată 
de ultima instrucţiune „operativă” primită de la Casa Albă: să 
găsească vreun fapt din domeniul moralității pe care Hawkins să 
nu-l poată nega. Să verifice dacă s-a aflat vreodată în grija unui 
psihiatru. 

Un psihiatru! lisuse! Oamenii ăia nu vor învăţa niciodată. 

Intre timp, Sam trimisese la Saigon o echipă de anchetatori de 
la Inspectoratul General, să vadă dacă nu puteau scoate la iveală 
nişte aspecte negative. lar el urma să ia un avion spre Los 
Angeles de la aeroportul Dulles. 

Toate fostele soţii ale lui Hawkins locuiau la aproximativ 
cincizeci de kilometri una de alta, între Malibu şi Beverly Hills. De 
la ele avea să afle mai multe decât de la orice psihiatru. 
Doamne! Un psihiatru! 

În Washington D.C., la numărul 1600, de pe Pennsylvania 
Avenue, erau cu toţii narcotizaţi. 

— Numele meu este Lin Shoo, zise încet comunistul în 
uniformă, privindu-l pieziş pe militarul american masiv, cu părul 
zburlit, care şedea într-un fotoliu de piele, ţinând într-o mână un 
pahar cu whisky, iar în cealaltă un trabuc mestecat la un capăt. 
Sunt comandantul Miliției Poporului din Pekin. lar dumneata te 
afli acum în stare de arest la domiciliu. N-are rost să exagerăm, 
sunt doar nişte formalităţi. 

— Formalităţi pentru ce? 

MacKenzie Hawkins strigase din fotoliu - singura piesă de 
mobilier occidental din casa orientală. Işi puse bocancul greu pe 
o măsuţă neagră din lemn lăcuit şi îşi lăsă mâna peste spătar, 
ţinând trabucul aprins periculos de aproape de un paravan de 
mătase. 

— Nu există alte blestemate de formalităţi în afară de cele de 
la misiunea diplomatică. Du-te acolo şi depune-ţi plângerea. Cred 
c-o să trebuiască s-o şi găseşti. 

Hawkins chicoti şi sorbi din pahar. 

— Dumneata ai preferat să locuieşti în afara misiunii, continuă 
chinezul numit Lin Shoo, aruncându-şi privirea când la trabuc, 
când la paravan. Prin urmare, nu te afli, din punct de vedere 
legal, pe teritoriul Statelor Unite. De aceea, te supui regulilor 
Miliției Poporului. Totuşi, noi ştim că n-o să pleci nicăieri, 
domnule general. Din cauza asta spun că e doar o formalitate. 

— Ce-aveţi afară? 

Hawkins îşi flutură trabucul spre ferestrele subțiri, 
rectangulare. 

___— Sunt câte doi soldaţi de fiecare parte a reşedinţei dumitale. 
In total, opt. 

— Asta-i o pază a naibii de întărită pentru cineva care n-are de 
gând să plece nicăieri. 

— Ne-am luat mici libertăţi. Pentru fotografii, e mai bine să fie 
doi decât unul, iar trei soldaţi ar părea ceva ameninţător. 

— Voi v-aţi luat libertăţi? 

Hawkins trase din trabuc, apoi îşi lăsă din nou mâna peste 
spătarul fotoliului. Capătul aprins era la doar doi centimetri de 
paravan. 

— Da, Ministerul Educaţiei. Vei recunoaşte, domnule general, 

că locul în care eşti izolat e foarte plăcut, nu-i aşa? Asta-i o casă 
frumoasă, pe o colină frumoasă. Atât de liniştită şi cu un peisaj 
minunat înjur. 

Lin Shoo ocoli fotoliul şi îndepărtă discret paravanul din 
mătase de trabucul lui Hawkins. Era prea târziu; căldura 
scrumului făcuse o mică arsură circulară în țesătură. 

— E o zonă cu chirii mari, răspunse Hawkins. Cineva din acest 
paradis al poporului, în care nimeni nu deţine nimic, dar toţi 
deţin totul, face parale multe. Patru sute de dolari pe lună. 

— Ai avut noroc că ai găsit-o. Proprietăţile pot fi deţinute de 
colectivităţi. Un colectiv nu înseamnă un proprietar particular. 

Ofiţerul de miliţie se duse către deschizătura îngustă ce dădea 
spre singurul dormitor din casă. Era întunecat; acolo unde 
soarele ar fi trebuit să pătrundă prin fereastra lată se afla o 
pătură fixată în cuie de peretele subţire. Pe podea, mai multe 
saltele fuseseră puse una peste alta; ambalaje de bomboane 
americane erau împrăştiate peste tot şi se simţea un puternic 
miros de whisky. 

— Pentru ce să faceţi fotografii? 

Chinezul întoarse spatele priveliştii neplăcute din dormitor. 

— Ca să arătăm lumii întregi că te tratăm mai bine decât ne-ai 
tratat dumneata pe noi. Casa asta nu e o cuşcă de tigru din 
Saigon, nici o carceră de sub apele infestate cu rechini de la 
Holcotaz. 

— Alcatraz. Indienii au reţinut numele. 

— Poftim? 

— Nimic. Vreţi să faceţi furori cu treaba asta, nu-i aşa? 

Preţ de o clipă, Lin Shoo rămase tăcut; era pauza dinaintea 
exprimării unei cugetări profunde. 

— Dacă cineva - care ar fi denunţat public, de ani de zile, 
obiectivele reale ale îndrăgitei dumitale ţări natale - ar fi 
dinamitat Memorialul Lincoln din Washington Square, statul 
Columbia, barbarii în robe de la Curtea voastră Supremă de 
Justiţie l-ar fi executat fără îndoială până acum. Chinezul surâse 
şi îşi netezi tunica uniformei sale maoiste. Noi nu acţionăm atât 
de primitiv. Orice viaţă este prețioasă. Până şi cea a unui individ 
bolnav ca dumneata. 

— Şi voi, gooks', n-aţi denunţat niciodată pe cineva, nu-i aşa? 

— Liderii noştri dezvăluie doar adevărul. Asta-i un lucru 


1 În argou american militar, peiorativ: nume generic pentru filipinezi, 
japonezi, coreeni etc. 
19 


cunoscut în toată lumea; sunt lecţiile conducătorului nostru 
infailibil. Adevărul nu înseamnă denunţare, domnule general. E 
doar adevăr. Cunoaşterea deplină. 

— Ca şi statul Columbia, mormăi Hawkins, dându-şi jos piciorul 
de pe măsuţa lăcuită. De ce dracu’ m-aţi ales tocmai pe mine? 
Mulţi oameni au făcut o grămadă de denunţuri. De ce sunt eu 
aşa deosebit? 

— Fiindcă alţii nu sunt atât de faimoşi. Sau infami, dacă vrei... 
Deşi mi-a plăcut filmul vieţii dumitale. Foarte frumos; un poem al 
violenţei. 

— L-ai văzut, 'ai? 

— İn particular. Anumite secvenţe au fost eliminate. Cele în 
care actorul principal interpretează felul în care ucideai tineretul 
nostru eroic. Cu mare cruzime, domnule general. Comunistul 
înconjură măsuţa lăcuită şi zâmbi din nou. Da, eşti un om infam. 
lar acum ne-ai insultat distrugând un monument venerat... 

— Incetează. Nici măcar nu ştiu ce s-a întâmplat. Am fost 
drogat şi dumneata ştii asta al naibii de bine. Eram cu generalul 
vostru, Lu Sân. Cu târfele /ui, în casa lui. 

— Trebuie să ne redai onoarea pierdută, general Hawkins. Nu 
înţelegi asta? 

Lin Shoo vorbise calm, de parcă Hawkins nu l-ar fi întrerupt. 

— Pentru dumneata ar fi o treabă simplă să-ţi ceri scuze. A 
fost plănuită o ceremonie. In prezenţa unui mic grup de ziarişti. 
Am redactat noi textul pentru dumneata. 

— Fir-ar să fie! Hawkins sări din fotoliu, dominându-l cu 
statura lui pe miliţian. lar ne-ntoarcem la asta! De câte ori 
trebuie să vă spun, ticăloşilor? Americanii nu se târăsc, în nici o 
blestemată de ceremonie, cu sau fără afurisita de presă! Bagă-ți 
bine asta-n cap, piticanie scârboasă! 

— Nu te enerva. Acorzi prea multă importanţă unei biete 
ceremonii; îi pui pe toţi - pe noi toți - în cea mai dificilă situaţie. 
O neînsemnată ceremonie; atât de mică, atât de simplă... 

— Pentru mine nu-i aşa! Eu reprezint forţele armate ale 
Statelor Unite şi nimic nu e mic sau simplu pentru noi! Noi nu 
facem excursii, amice; noi mărşăluim drept către ţintă în răpăit 
de tobe! 

— Poftim? 

Hawkins dădu din umeri, uşor surprins de propriile-i vorbe. 

— Nu contează. Răspunsul e „nu”. S-ar putea să-i îngrozeşti 
pe spilcuiţii de la misiunea diplomatică, dar pe mine nu mă 

sperii. 

— Ei au apelat la dumneata, fiindcă aşa au fost instruiți să 
procedeze. Fără îndoială că ţi-ai dat seama de asta. 

— Altă tâmpenie! Hawkins se duse către şemineu, bău din 
pahar şi-l puse pe poliţă, lângă o cutie viu colorată. Poponarii ăia 
puneau ceva la cale cu grupul acela de travestiţi de la 
Departamentul de Stat. Aşteaptă până când Casa Albă... 
aşteaptă până când Pentagonul o să citească raportul meu. 
Mamă, mamă! Voi, piticaniile crăcănate, o s-o ştergeţi urgent în 
munţi, iar noi o să-i aruncăm în aer! Hawkins rânji, cu ochii 
sticlind. 

— Eşti atât de exagerat, zise calm Lin Shoo, dând din cap cu 
tristeţe. Luă în mână cutia viu colorată de lângă paharul 
generalului. Pocnitori Tsing Taow. Cele mai bune din lume. Scot 
mult zgomot şi au o lumină albă, strălucitoare când fac bang, 
bang, bang. Foarte plăcut de privit şi de auzit. 

— Mda, admise Hawkins, uşor derutat de schimbarea 
subiectului. Lu Sân mi le-a dat. Am aprins o grămadă noaptea 
trecută. Inainte ca jigodia să mă drogheze. 

— Foarte frumos, general Hawkins. E un cadou grozav. 

— Numai Domnul ştie că-mi datora ceva. 

— Dar nu înţelegi? Fac zgomot ca... explozibilii. Arată ca... 
muniţia detonată, dar nu sunt nici una, nici alta. Sunt doar 
spectacol. Seamănă cu altceva. Sunt reale în esenţă, însă doar o 
iluzie a altei realităţi. Deloc primejdioase. 

— Ei şi? 

— Exact asta ţi se cere să oferi. Aparenţa, nu realitatea. 
Trebuie doar să te prefaci. Intr-o ceremonie scurtă, simplă, cu 
doar câteva cuvinte despre care dumneata ştii că sunt numai o 
iluzie. Deloc primejdioase. Şi foarte politicoase. 

— Ticălosule! răcni Hawkins. Toată lumea ştie ce-i o 
pocnitoare; nimeni n-o să ştie că eu mă prefac. 

— Intre noi fie vorba, nu sunt de acord. Nu e nimic altceva 
decât un ritual diplomatic. Toată lumea o să priceapă, crede-mă 
pe cuvânt. 

— Da? De unde dracu’ ştii asta? Dumneata eşti poliţai la 
Pekin, nu un lingău de diplomat. 

Comunistul mângâie cutia cu pocnitori şi oftă sonor. 

— Imi cer scuze pentru mărunta minciună, domnule general. 
Eu nu sunt de la Miliția Poporului. Sunt al doilea viceprefect de la 
Ministerul Educaţiei. Am venit aici ca să fac apel la dumneata. La 

raţiunea dumitale. Totuşi, restul e adevărat. Dumneata ești în 
stare de arest la domiciliu, iar paznicii de afară sunt milițieni. 

— Fir-aş al naibii! Mi-au trimis un filfizon. Hawkins rânji din 
nou. Măi băieţi, voi sunteţi tare îngrijoraţi, nu-i aşa? 

Comunistul oftă din nou. 

— Da. lIdioţii care au provocat situaţia asta au fost trimişi la 
minele din nordul Mongoliei. A fost o nebunie; dar o să fiu de 
acord cu ei că erai o tentaţie, domnule general Hawkins. Ai 
măcar idee despre numărul atacurilor injurioase pe care le-ai 
declanşat la adresa fiecărui guvern de orientare marxistă, 
socialistă şi, iartă-mă, chiar vag democratică de pe planetă? Cele 
mai rele exemple - aş spune cele mai bune exemple de 
demagogie! 

— Multe dintre prostiile alea au fost scrise de cei care m-au 
plătit să le spun, zise Hawkins, oarecum gânditor. Apoi adăugă 
repede: Nu că nu le-aş fi crezut! Ce naiba, aşa crea! 

— Eşti imposibil! Lin Shoo bătu cu piciorul în podea ca un 
copil! Eşti la fel de nebun ca şi Lu Sân şi gaşca lui de tigri din 
hârtie! Să spargă cu toţii pietre şi să se împreuneze cu oile din 
Mongolia! Dumneata eşti pur şi simplu imposibil! 

Hawkins se uită cu atenţie la comunist - atât la chipul său 
înfuriat, cât şi la cutia viu colorată de pocnitori din mâna lui. 
Luase o hotărâre şi amândoi ştiau asta. 

— Mai sunt şi altceva, gălbejitule, spuse generalul-locotenent, 
apropiindu-se de Lin Shoo. 

— Nu! Nu! Fără violență, idiotule... 

Comunistul nu mai avu timp să tipe. Hawkins îl înhăţă de 
tunică, apoi îl ridică iute în aer şi-l izbi sub falcă. 

Viceprefectul de la Ministerul Educaţiei se prăbuşi imediat la 
pământ, inconştient. 

Hawkins smulse cutia de pocnitori din mâna lui Lin Shoo, ocoli 
măsuţa lăcuită şi alergă în dormitor. Puse mâna pe pătura din 
fereastră, o dădu puţin la o parte şi se uită la zona din spatele 
casei. Doi milițieni sporovăiau calm, cu puştile alături. Dincolo de 
ei se vedea panta colinei ce cobora spre sat. 

Hawkins dădu drumul păturii şi se întoarse grăbit în camera 
principală, apoi se lăsă imediat în patru labe şi începu să se 
târască spre uşa principală. Se ridică în picioare şi întredeschise 
uşa în linişte. Cei doi milițieni din faţă erau la vreo doisprezece 
metri distanţă, la fel de relaxaţi ca şi cei din spate. Mai mult, se 
uitau spre drumul ce cobora panta, nu către casă. 

MacKenzie luă cutia de pocnitori de sub braţ, rupse hârtia 
subţire a ambalajului şi desfăcu fitilele cilindrilor. Impleti firele de 
la două pocnitori, înşurubă cilindrii unul în altul şi scoase bricheta 
Zippo din buzunar. 

Se opri; trase aer în piept, înfuriat pe sine. Apoi, ţinând firele 
pocnitorilor într-o parte, trecu nepăsător pe lângă ferestre, intră 
în dormitor şi luă tocul pistolului şi cartuşiera, agăţate într-un cui 
pe perete. Şi le prinse la brâu, scoase Coltul 45 şi-i verifică 
încărcătorul. Mulţumit, vâri arma la loc în toc şi ieşi din dormitor. 
Ocoli fotoliul din faţa şemineului Han Shu, păşi peste nemişcatul 
Lin Shoo şi reveni la uşa din faţă. 

Aprinse bricheta Zippo şi ţinu flacăra sub fitilul împletit, apoi 
deschise uşa şi aruncă cilindrii uniţi în iarba din faţa verandei. 

Hawkins închise şi zăvori uşa rapid şi fără zgomot, apoi trase 
din hol un mic dulap roşu, lăcuit şi-l fixă lângă uşa masivă. Alergă 
în dormitor, dădu puţin la o parte pătura din fereastră şi aşteptă. 

Exploziile fură chiar mai puternice decât îşi amintea el; bănui 
că asta se datora efectului combinat al celor două pocnitori. 

Paznicii din spatele casei săriră în sus, treziţi din letargie; luaţi 
pe nepregătite, îşi ciocniră armele în aer după ce le înşfăcaseră 
în grabă de jos. Cu puştile în poziţie de tragere, cei doi o luară la 
goană spre partea din faţă a casei. 

De îndată ce dispărură, Hawkins smulse pătura, izbi cu piciorul 
ramele subţiri de lemn şi ochiurile de geam, spărgând toată 
fereastra. Sări în iarbă şi începu să alerge către panta dealului. 

La poalele dealului se afla drumul de ţară ce înconjura satul. 
Precum spiţele unei roţi, de la el porneau numeroase ramificații 
ce duceau direct spre mica piaţă din centrul localităţii. O stradă 
semipavată se desprindea tangenţial de drumul circular şi făcea 
legătura cu o autostradă, la vreo şase kilometri spre est. 
Misiunea diplomatică americană se afla la douăzeci de kilometri 
pe acea autostradă, pe teritoriul oraşului Pekin. 

Avea nevoie de un vehicul, de preferat un automobil, însă 
automobilele erau practic inexistente în afara celor mai înalte 
cercuri oficiale. Miliția Poporului avea, desigur, automobile; îi 
trecuse prin minte să ocolească în grabă colina ca să găsească 
maşina lui Lin Shoo, dar era prea riscant. Chiar dacă ar fi găsit-o 
şi ar fi furat-o, era uşor de reperat. 

Hawkins ocoli satul, mergând pe terenul înălţat de deasupra 
drumului. Mai devreme sau mai târziu, chinezii aveau să 
pornească în urmărirea lui. Putea să rămână oricât timp în 
regiunea deluroasă; asta nu-l deranja. In munţii Cong-Sol şi Lai 
Tai din Cambodgia stătuse ascuns luni în şir; se descurca în 
pădure mai bine decât multe animale. Ce naiba, doar era un 
profesionist! 

Insă era lipsit de sens. Trebuia să ajungă la misiunea 
diplomatică şi să aducă la cunoştinţa Lumii Libere ce fel de 
duşman se gudura pe lângă ea. Era prea de tot, ce dracu'! De 
acolo se puteau transmite mesaje radio, s-ar baricada şi-ar lupta 
până când portavioanele din larg ar trimite escadrile de 
vânătoare care să bombardeze ţintele cu precizie, chiar dacă 
asta ar însemna să arunce în aer jumătate din Pekin. Apoi ar veni 
elicopterele şi l-ar evacua. 

Desigur, civilii ar face pe ei de frică, însă el i-ar ţine sub 
control. l-ar învăţa pe spilcuiţi cum să lupte. Să lupte! Nu să 
trăncănească! 

MacKenzie puse capăt fanteziilor sale. Mai jos, spre dreapta, 
dinspre curba aflată la vreo patru sute de metri distanţă, venea o 
motocicletă. Era condusă de un shee-san, un soi de militar 
chinez. Era răspunsul la ruga lui! 

Hawkins se ridică din iarba înaltă şi începu să coboare panta 
dealului. In mai puţin de un minut se afla pe marginea drumului 

de ţară. Motocicleta nu se vedea, fiind tot în curbă, dar o auzea 
apropiindu-se. Se aruncă în praful din mijlocul drumului, 
trăgându-şi picioarele sub el ca să pară mai mic şi rămase 
nemişcat. 

Motorul, ambalat la ieşirea din curbă, îşi micşoră turaţia şi 
frână. Shee-san se dădu jos de pe motocicletă şi o ridică pe cric. 
Hawkins auzea şi simţea paşii grăbiţi ai militarului care se 
apropia. 

Shee-san se aplecă deasupra lui şi-l atinse pe umăr, 
retrăgându-se brusc atunci când recunoscu uniforma americană. 
Mac trecu la atac. Shee-san scoase un țipăt. 

Cinci minute mai târziu, Hawkins îmbrăcase hainele 
chinezului, peste pantalonii suflecaţi şi cămaşă. Işi puse ochelarii 
de protecţie ai militarului, iar pe cap îşi potrivi şapca ridicol de 
mică a acestuia, legându-şi cureaua sub bărbie ca să nu cadă - o 
gogoaşă din pânză aşezată peste părul încărunţit, tuns scurt. 
Noroc că avea la el un trabuc. Îl mestecă la un capăt până simţi 
gustul mult dorit, apoi îl aprinse. 

Era pregătit de drum. 


Ataşatul diplomatic intră în goană în biroul directorului, fără 
să-i spună o vorbă secretarei şi fără ca măcar să bată la uşă. 
Directorul îşi curăța dinţii cu un fir de aţă. 

— Scuzaţi-mă, domnule. Tocmai am primit instrucţiuni de la 
Washington! Ştiam că trebuie să le citiţi. 

Directorul misiunii diplomatice americane la Pekin luă 
telegrama şi o citi. 

Făcu ochii mari şi căscă gura, uluit. Firul lung de aţă dentară, 
prins între dinţi, rămase atârnat până la tăblia biroului. 


Văzu barajul care-i bloca intrarea spre autostrada către Pekin. 
Se afla cam la o mie două sute de metri în josul străzii 
semipavate; prin ochelarii fumurii putea distinge doar o maşină 
de patrulare shee-san şi un şir de soldaţi aliniaţi de-a curmezişul 
drumului. 

In timp ce se apropia, văzu că militarii strigau unul la altul. Un 
soldat ieşi din rând şi începu să-şi agite arma în aer, isterizat - un 
semnal de oprire pentru călătorul ce se apropia. 

„Ai un singur lucru de făcut, îşi zise Hawkins. Dacă tot ai de 
gând să-ţi pui pielea la bătaie, fă-o în stil mare! Scoate toate 
armele cu repetiţie şi fă-le să scoată tunete şi fulgere; dă-ţi duhul 

cu ţipetele blestemaţilor de comunişti în urechi!” 

Drace! Nu putea vedea din cauza afurisitului de praf, iar 
nenorocitul de picior îi tot aluneca de pe pedala a naibii de mică 
a ambreiajului. Duse mâna la toc şi scoase Coltul 45. 

Nu vedea mai nimic, dar, pe toţi sfinţii, putea să apese pe 
trăgaci! Aşa şi făcu, de mai multe ori. 

Spre surprinderea lui, patrula shee-san nu răspunse cu focuri 
de armă; în schimb, se aruncară în grămezile de praf şi nisip, 
ţipând ca nişte purcei isterizaţi, alergând peste mormanele de 
ţărână ca să se ascundă de gloanţele slobozite de Coltul său. 

Fir-ar să fie! Dezgustători 

Dacă ochelarii de protecţie nu-i jucau feste din cauza prafului, 
a fumului trabucului şi a vântului ce-i izbea faţa, nici măcar 
militarul din faţă - un ofiţer, ce naiba; asta trebuia să fie - nici 
măcar e/nu avea să riposteze. 

Un ofițeri 

MacKenzie păstră viteza maximă şi goli încărcătorul pistolului. 
Urcă o movilă de pământ şi nisip, apoi cobori panta acoperită cu 
iarbă. In vreme ce motocicleta se afla în aer, zări ca prin ceaţă 
capetele ce ţipau sub el şi îşi dori din tot sufletul să mai aibă 
gloanţe. Răsuci violent ghidonul ca să poată cobori şi o luă spre 
drum, cu motorul duduind. 

In sfârşit! Atinse din nou şoseaua! Străpunsese baricada! 
Gonea nebuneşte pe autostrada către Pekin! 

Era o plăcere să meargă pe suprafaţa netedă. Roţile sfârâiau 
pe asfalt; vântul îl lovea în faţă - rafale ameţitoare de aer curat, 
fără praf, care învolburau fumul trabucului pe lângă urechi. Până 
şi ochelarii de protecţie se curăţaseră. 

Străbătu următorii cincisprezece kilometri ca un meteorit pe 
cerul înstelat şi neştiutor al Chinei comuniste. Incă vreo doi 
kilometri şi avea să intre pe străzile periferice din nordul 
Pekinului. Ce naiba! Va reuşi! Şi apoi, pe toţi sfinţii, ticăloşii de 
comunişti o să afle ce înseamnă o contraofensivă americană! 

Intră în goană pe străzile aglomerate şi luă curba spre intrarea 
în Piaţa Florii Minunate, ultima etapă a drumului spre misiunea 
diplomatică, aflată la capătul piaţetei, cu o faţadă strălucind de 
splendoare orientală. Ca de obicei, prin preajmă forfoteau 
localnici şi provinciali, aşteptând să-i zărească pe ciudaţii uriaşi 
cu tenul roz care intrau şi ieşeau pe uşile din oţel ale clădirii de 
mărime medie. 

Nu prea avea aerul unei reşedinţe oficiale; nu era înconjurată 

de un zid din cărămizi sau vreun gard metalic înalt. Exista doar 
un grilaj subţire din lemn, lăcuit pentru a fi protejat de 
intemperii, mărginind pajiştea cu iarba tunsă din faţa treptelor. 
Protecţia se afla doar la ferestre şi uşi: grilaje din fier şi oţel. 

MacKenzie acceleră motorul la maximum, închipuindu-şi că 
zgomotul va risipi mulţimea de gură-cască. 

Aşa se întâmplă. Chinezii se împrăştiară în timp ce el cobora 
strada în viteză. 

lar Hawkins aproape că se prăbuşi din şaua motocicletei când 
văzu ce se afla în faţa lui; ceea ce - într-un anume sens - alerga 
spre el cu aproape optzeci de kilometri la oră pe porţiunea aceea 
scurtă din Piaţa Florii Minunate. 

In faţa porţii închise a grilajului misiunii se aflau trei şiruri de 
baricade din lemn, un fel de capre alungite! Fiecare şipcă 
orizontală se afla cam la treizeci de centimetri deasupra 
celeilalte, formând un zid retras de scânduri groase, sprijinit de 
gardul delicat al misiunii. 

In faţă erau aliniaţi vreo doisprezece soldaţi, cu armele în 
poziţie de tragere, flancaţi de doi ofiţeri, privind cu toţii drept 
înainte spre el. 

„Asta e”, îşi zise MacKenzie. Nu-i mai rămânea decât gestul, 
mişcarea... acţiunea însăşi. 

Sfidarea totală! 

Drace! De-ar mai fi avut nişte gloanţe! 

Se aplecă şi îndreptă motocicleta exact spre centrul baricadei; 
răsuci maneta accelerației la maximum şi apăsă până la fund 
pedala şocului. 

Acul vitezometrului începu să vibreze violent şi se opri brusc la 
capătul cadranului; om şi maşină ţâşniră prin coridorul de aer, 
asemenea unui straniu, imens cartuş de carne şi oţel. 

Printre ţipetele mulţimii isterizate şi îmbulzeala soldaţilor 
înspăimântați, Hawkins trase înfuriat ghidonul şi îşi lăsă toată 
greutatea spre spatele şeii. Roata din faţă se ridică în aer 
precum un fenix abstract, rotitor - urmat de o prelungire 
nefirească, formată din coadă şi călăreț - şi se izbi de porţiunea 
superioară a baricadei. 

Se auzi un trosnet cumplit al lemnului şi grilajului, în timp ce 
MacKenzie Hawkins se ridică în şi prin şirul de obstacole - un 
obuz uman de o eficienţă demenţială, care târa după sine restul 
armei. 

Motocicleta plonjă pe aleea pietruită care ducea la treptele 

misiunii. În aceeaşi clipă, MacKenzie fu azvârilit în faţă, proiectat 
peste grilaj şi se rostogoli pe pietriş până când se izbi de baza 
treptelor din faţa uşii albe din oţel, cu trabucul strâns între dinţi. 

In orice moment, chinezii urmau să se regrupeze, să înceapă 
să tragă, provocându-i dureri ascuţite, ca de gheaţă, acordându- 
i, poate, doar câteva secunde până avea să se aştearnă uitarea. 

Dar împuşcăturile nu începură. Se auzeau doar ţipetele tot mai 
puternice ale mulţimii şi ale soldaţilor. Capete de orientali se 
ițeau peste sfărâmături, pe deasupra scândurilor rupte din faţa 
gardului sfărâmat. Cei mai mulţi dintre soldaţii care se 
aruncaseră la pământ stăteau acum în patru labe. 

Totuşi, nimeni nu trăgea. Apoi MacKenzie înţelese: se afla, 
oficial, pe teritoriul Statelor Unite. Dacă ar fi fost împuşcat în 
interiorul acelui spaţiu, faptul ar fi putut fi interpretat ca o 
execuţie pe pământ american. Se putea declanşa un incident 
internaţional. La naiba! Era protejat de tevatura pe care ar fi 
făcut-o spilcuiţii! Subtilităţile diplomatice îi salvaseră viaţa! 

Se ridică în picioare, urcă în fugă treptele, apăsă pe butonul 
soneriei şi începu să bată cu pumnul în uşa metalică. 

Nu veni nici un răspuns. 

Lovi şi mai tare, ţinând cealaltă mână pe butonul soneriei. 
Ţipă la cei dinăuntru şi, după un interval care i se păru nesfârşit, 
singura ferestruică din cadrul uşii se deschise. 

Doi ochi holbaţi de frică priviră afară. 

— Ce dracu’, sunt Hawkins! răcni MacKenzie, apropiindu-şi 
gura la câţiva centimetri de ochii îngroziţi. Deschide blestemata 
asta de uşă, ticălosule! Ce naiba ai de gând? 

Ochii clipiră, dar uşa nu se deschise. Hawkins ţipă din nou, iar 
ochii clipiră din nou. După câteva secunde, ochii fură înlocuiţi de 
nişte buze tremurânde. 

— Nu e nimeni acasă, domnule, se auziră agitatele, 
incredibilele cuvinte. 

— Ce? 

— Scuze, domnule general. 

Buzele tremurânde fură înlocuite de o rapidă izbitură metalică. 
Ferestruica fu închisă. 

Pe moment, MacKenzie rămase stupefiat. Apoi începu să 
lovească din nou cu pumnii, să ţipe iarăşi şi să apese butonul 
soneriei atât de puternic încât acesta crăpă. 

Nimic. 

Întoarse privirea spre mulţime şi soldaţi, devenind conştient 

de strigătele, rânjetele şi valurile de chicoteli. 

Hawkins sări treptele şi începu să traverseze în goană pajiştea 
din faţa clădirii. Nu numai că toate ferestrele erau închise, dar şi 
obloanele metalice fuseseră încuiate în spatele grilajelor. Toată 
afurisita clădire a misiunii diplomatice era perfect sigilată, o 
enormă scoică albă, rectangulară. 

Ocoli casa în fugă. Peste tot era la fel: ferestre închise, 
obloane de fier, grilaje. 

Trecu pe pajiştea din spate şi alergă spre uşa largă a intrării, 
începu să bată cu pumnii şi să răcnească mai tare decât o făcuse 
vreodată. In cele din urmă, ferestruica se deschise şi apăru altă 
pereche de ochi - mai puţin speriaţi decât cei din faţă, însă tot 
holbaţi şi tulburaţi. 

— Deschide blestemata asta de uşă, fir-ar să fie! 

larăşi apărură nişte buze, iar MacKenzie văzu mustaţa 
căruntă. Era ambasadorul. 

— Pleacă de-aici, Hawkins, zise vocea profundă, cu accent 
englezesc cultivat pe Coasta de Est. Nu mai eşti în activitate. 

Şi ferestruica se închise. 

MacKenzie rămase nemişcat. Timpul şi spaţiul se topiră în 
neant. Işi dădea vag seama că mulţimea şi soldaţii se 
deplasaseră pe lângă gard, pe părţile laterale şi în spatele clădirii 
misiunii. 

Fără să se gândească prea mult, se retrase din faţa uşii şi 
ridică privirea spre perete şi către acoperiş. Putea s-o facă, 
folosindu-se de grilajele de la ferestre. Sări la prima fereastră şi 
se căţără pe zăbrele până când ajunse la următoarele bare 
încrucişate. 

In câteva minute escaladase zidul clădirii şi se ridicase peste 
marginea acoperişului înclinat. Işi croi drum până în vârf, apoi 
privi înjur. 

Stâlpul drapelului se afla în centrul pajiştii, la stânga aleii 
pietruite. Pânza steagului american se unduia în vânt, într-o 
splendoare solitară. 

Generalul-locotenent MacKenzie Hawkins verifică direcţia 
vântului, apoi îşi desfăcu fermoarul prohabului. 

Devereaux îi zâmbi portarului de la hotelul Beverly Hills, apoi 
ocoli automobilul imens către locul şoferului, îi dădu un bacşiş 
îngrijitorului din parcare şi se sui la volan, sub lumina arzătoare a 
soarelui ce se reflecta în capotă. Totul era atât de tipic pentru 
California de sud: portari de hotel, îngrijitori de parcări, bacşişuri 
oferite pe tăcute şi soare orbitor. 

Aşa cum fusese şi conversaţia telefonică pe care o avusese cu 
două ceasuri în urmă cu prima soţie a lui MacKenzie Hawkins. 

Hotărâse să înceapă în mod logic, punând laolaltă elementele 
unei dezintegrări progresive a individului. Trebuia să rezulte un 
tipar; ar fi fost mai uşor să susţină documentat această versiune 
contemporană a decăderii morale dacă începea cu introducerea 
subiectului în adevărata lume coruptă: mătăsuri moi şi bani, prin 
opoziţie cu asasinatele, tortura şi aroganţa de la West Point. 

Regina Sommerville Hawkins era această introducere. Potrivit 
băncilor de date, Regina provenea din statul Virginia, fiind un 
vlăstar bogat şi răsfăţat al familiilor Foxcroft şi Finch. Işi făcuse 
debutul în înalta societate la balul dat în onoarea trofeului numit 
Hawkins, în 1947, pe când tânărul şi celebrul războinic de la 
Bulge continua să impresioneze națiunea cu isprăvi uimitoare pe 
terenul de rugbi. Şi, pentru că tăticu' Sommerville era 
proprietarul celei mai mari părţi din Virginia Beach, iar Ginny era 
o autentică frumuseţe din sud - bani şi prospeţime, nu doar 
parfum - căsătoria fusese aranjată cu uşurinţă. Eroul ieşit din 
comun de la West Point fusese întâmpinat, copleşit şi vremelnic 
cucerit de vorbirea tărăgănată, sânii generoşi şi avantajele 
autohtone ale acestei blânde, dar stăruitoare fiice a 
Confederaţiei. 

Tati cunoştea o mulţime de oameni la Washington, aşa că, 
ţinând cont şi de aptitudinile şi realizările lui Hawkins, Regina se 
aştepta să fie soţie de general într-un interval de şase luni. Cel 
mult într-un an. 

La Washington. Sau la Newport News. Sau la New York. Sau 
poate în adorabilul Hawaii. Cu servitori, uniforme, dansuri şi alţi 
servitori şi... 

Cu toate astea, Hawkins era un tip deosebit, iar tăticu' nu 
cunoştea atâția oameni încât să-i poată struni purtarea ciudată. 

Şoimului nu-i trebuia viaţa simandicoasă de la Washington, 
Newport News ori New York. El voia să fie alături de trupele lui. 
lar la dosarul său exista şi o medalie a Congresului; cererile nu i 
se puteau refuza cu uşurinţă. Regina se trezi în tabere militare 
izolate, unde soţul ei antrena cu furie recruți lipsiţi de interes 
pentru un război care nu exista. Aşa că se hotărî să renunţe la 
trofeul ei. Tati cunoştea destui oameni ca să rezolve lesne 
problema. Hawkins fu transferat în Germania de Vest, iar medicii 
Reginei afirmară cu tărie că ea nu putea suporta clima de acolo. 
Distanţa dintre ei făcea posibilă anularea discretă a legăturii lor. 

Acum, după aproape treizeci de ani, Regina Sommerville 
Hawkins Clark Madison Greenberg locuia într-o suburbie din Los 
Angeles, numită Tarzana, cu al patrulea ei soţ, Emmanuel 
Greenberg, producător de film. La telefon, cu două ceasuri în 
urmă, îi spusese lui Sam Devereaux: 

— Ascultă, iubitule, vrei să vorbim despre Mac? O să chem 
fetele. De obicei ne întâlnim joia, dar ce naiba mai contează o zi? 

Aşa că Sam îşi notase cum să ajungă la Tarzana, iar acum se 
afla într-o maşină închiriată, în drum spre reşedinţa Reginei. 
Aparatul de radio din maşină transmitea melodia Ape tulburi, 
care părea adecvată situaţiei. 

Găsi aleea spre casa lui Greenberg şi intră pe ea, fiind sigur că 
urca pe ultima creastă a zonei deluroase. La jumătatea drumului 
se afla o poartă de fier, acționată electric, care se deschise la 
apropierea lui. 

Parcă în faţa unui garaj pentru patru maşini. Pe suprafaţa 
netedă, asfaltată se aflau două Cadillacuri, un Silver Cloud Rolls 
şi, într-un contrast vădit, un Maserati. Doi şoferi în uniformă 
stăteau la taclale, sprijinindu-se de Rolls. Sam cobori din maşină 
cu servieta în mână şi închise portiera. 

— Sunt brokerul doamnei Greenberg, le spuse şoferilor. 

— Asta-i locu', şefu', râse şoferul mai tânăr. Merrill, Lynch şi 
Fetele. Aşa ar trebui să-i zică. E 

— Poate că o să-i zică aşa într-o bună zi. Asta-i drumul spre 
uşă? 

Sam arătă spre o alee pietruită ce părea să dispară într-o 
pădurice de ferigă californiană şi portocali pitici. 

— Da, domnule, zise cel mai în vârstă, plin de morgă, de parcă 
ar fi fost important să pună capăt familiarităţii tânărului. La 
dreapta. O s-o vedeţi. 

Sam cobori aleea spre uşa din faţă. Nu văzuse în viaţa lui o 

uşă roz, dar dacă trebuia să vadă vreuna, ştia că asta s-ar fi 
întâmplat doar în California de sud. Apăsă pe buton şi auzi 
soneria intonând primele acorduri din Love Story. Se întrebă 
dacă Regina cunoştea sfârşitul filmului. 

Uşa se deschise şi ea apăru în hol, îmbrăcată într-un şort 
mulat pe coapse şi o cămaşă la fel de mulată şi transparentă, 
care făcea ca sânii ei imenşi să ţâşnească înainte într-un fel 
absolut provocator. 

Deşi la vreo patruzeci şi ceva de ani, Regina avea părul negru, 
era bronzată, fără riduri, drăguță şi îşi purta sânii cu siguranţa 
unei tinere. 

— Dumneata eşti maiorul? întrebă ea, rostindu-i gradul cu a-ul 
grav, lent, prelung al celor din Virginia. 

— Maiorul Sam Devereaux, confirmă el. 

Era o stupizenie să-şi rostească numele atât de formal, însă 
atenţia lui era îndreptată spre cele două titanice provocări. 

— Intră. Bănuiesc că ţi-ai imaginat că o să ne simţim toate 
ofensate dacă vii îmbrăcat în uniformă. 

— Cam aşa ceva, cred. 

Devereaux zâmbi prosteşte, îşi luă cu greu ochii de la bluză şi 
pătrunse în hol. Acesta era scurt - intrarea într-o imensă cameră 
de zi cu podeaua mai joasă, al cărui perete îndepărtat era doar 
sticlă. Dincolo de geam se vedea o piscină în formă de rinichi, 
înconjurată de o terasă pardosită cu gresie italiană, cu vedere 
spre vale şi mărginită de un gard din fier forjat. 

Toate acestea le observă mai târziu, să zicem după 
cincisprezece secunde. Primul sfert de minut fu ocupat cu 
studierea altor trei perechi de sâni. 

Fiecare dintre ele era splendidă în felul ei. Sâni Plini şi Rotunzi. 
Mici şi Ascuţiţi. Curbaţi, totuşi Convingători. 

Aparţineau, în ordine, lui Madge, Lillian şi Anne; Regina 
Greenberg făcu prezentările repede şi cu haz. lar Sam făcu 
automat legătura dintre sâni... fete şi datele din servieta lui. 

Lillian era numărul trei. Palo Alto, California. 

Madge era numărul doi. Tuckahoe, New York. 

Anne era numărul patru. Detroit, Michigan. (O simpatică 
secţiune transversală a feminităţii americane). 

Regina - Ginny - era, evident, cea mai vârstnică, nu atât prin 
înfăţişare, cât datorită autorităţii pe care o avea asupra 
celorlalte, într-adevăr, toate fetele aveau acea vârstă incertă 
dintre treizeci şi cinci de ani şi următorul deceniu - un interval pe 

care California de sud se pricepea să-l ascundă. Şi fiecare dintre 
ele era îmbrăcată sexy după moda Californiei de sud: neglijent, 
însă minuţios aranjată pentru a produce acest efect. 

MacKenzie Hawkins era un bărbat cu gusturi şi aptitudini de 
invidiat. 

Se trecu în grabă, dar cu politeţe, peste formalităţi. Sam primi 
o băutură pe care nu îndrăzni să o refuze în compania aceea, 
apoi se aşeză într-un fotoliu adânc, de forma unei boabe de 
fasole, din care îi era imposibil să se ridice. Reuşi să-şi pună 
servieta lângă el, dar înţelese imediat că acrobaţiile necesare 
pentru a se întinde după ea, a o lua şi a o aşeza în poală l-ar fi 
făcut să pară Omul de Cauciuc, aşa că îşi dori să nu aibă nevoie 
de ea. 

— Ei bine, suntem toate aici, zise tărăgănat Regina 
Greenberg. Haremul lui Hawkins, cum s-ar spune. Ce vrea 
Pentagonul? Declaraţii? 

— Una o s-o dăm toate fără rezerve, spuse cu voioşie Lillian. 

— Cu entuziasm, zise Madge. 

— Ohoo, spuse Anne. 

— Da, mă rog. Aptitudinile generalului sunt enorme, se fâstâci 
Sam. Vreau să zic... ei bine, nu mă aşteptam să vă întâlnesc pe 
toate deodată. Impreună. Intr-un grup. 

— A, păi noi suntem un adevărat club feminin, domnule maior. 
Madge - Sâni Rotunzi şi Plini, care stătea lângă Sam într-un 
fotoliu cu acelaşi design, întinse mâna şi-i atinse braţul. Ţi-a spus 
Ginny. Hawkins... 

— Da, înţeleg, zise Devereaux, întrerupând-o repede. 

— Dacă vorbeşti cu una dintre noi despre Mac, e ca şi cum ai 
vorbi cu toate, adăugă Lillian - Sâni Mici şi Ascuţiţi - din partea 
cealaltă a încăperii, cu o voce deosebit de plăcută. 

— Aşa e, gânguri Anne - Sâni Curbaţi, totuşi Convingători 
stând provocator în faţa geamului central al peretelui de sticlă 
dinspre piscină. 

— Dacă nu avem majoritate, eu devin purtătoarea de cuvânt, 
zise tărăgănat Regina Greenberg de pe o canapea tapiţată cu 
piele de jaguar, de lângă peretele din dreapta. Asta fiindcă eu 
am fost prima lui soţie şi am vechime mai mare. 

— Nu neapărat în ani, dragă, spuse Madge. N-o să te lăsăm să 
te vorbeşti singură de rău. 

— Nu prea ştiu cum să încep, zise Sam, apoi, totuşi, îşi luă 
inima în dinţi. 

Vorbi, mai întâi cu blândeţe despre cât este de greu să discuţi 
despre o personalitate atât de puternică. Apoi explică pe îndelete 
faptul că MacKenzie Hawkins implicase guvernul ţării într-o 
situaţie extrem de delicată, pentru care trebuia găsită o soluţie. 
Şi, deşi guvernul manifesta o incontestabilă şi nepieritoare 
gratitudine faţă de meritele extraordinare ale generalului 
Hawkins, era necesară studierea trecutului său pentru a-l ajuta - 
pe el şi guvernul său - la rezolvarea situaţiilor delicate. Deseori, 
aspectele parţial negative conduceau la cele pozitive, fie şi 
pentru a le echilibra şi accentua pe cele din urmă. 

— Deci vrei să-l termini, conchise Regina Greenberg. Trebuia 
să se întâmple şi asta, nu-i aşa, fetelor? 

Urmă un cor de da-uri şi oho-uri. 

Sam avea atâta minte încât să evite o banală negare; în 
încăperea aceea exista mai multă inteligenţă - sau intuiţie - 
decât părea la prima vedere. 

— De ce spui asta? o întrebă el pe Ginny. 

— Bunule maior! răspunse titanica femeie. Mac e în conflict cu 
rahaţii uscați cu multe stele de ani de zile! Le vede până şi 
hemoroizii. De aia se bucură ei când liberalii din nord îl fac de 
râs. Dar cu Mac nu-i de glumit! 

— Nimeni nu crede că el e amuzant acum, doamnă 
Greenberg. Vă asigur de asta. 

— Ce-a făcut Mac? 

Intrebarea fusese spusă pe un ton defensiv de Anne, a cărei 
splendidă siluetă se contura lângă fereastră. 

— A desfigurat... Sam se opri; alesese greşit cuvântul. A 
distrus un monument naţional ce aparţine unei ţări cu care 
încercăm să menţinem relații cordiale. Ceva în genul 
Memorialului Lincoln. 

— Era beat? întrebă Lillian, cu ochii şi sânii mici îndreptaţi spre 
Sam - două tipuri de artilerie uşoară. 

— El spune că nu era. 

— Atunci nu era, declară hotărât Madge din fotoliul de alături. 

— Mac poate să bea până vâră sub masa de la popotă un 
întreg batalion. Fraza tărăgănată a lui Ginny Greenberg fu 
subliniată de mişcarea afirmativă a capului. Dar niciodată, 
niciodată nu se atinge de whisky pentru a-şi compromite 
uniforma. 

— N-a spus asta explicit, domnule maior, zise Lillian, dar era o 
regulă mai severă decât orice jurământ pe care l-a făcut 

vreodată. 

— Din două motive, adăugă Ginny. Nu voia, cu siguranţă, să-şi 
defăimeze gradul, dar la fel de important e şi faptul că detesta ca 
rahaţii uscați să râdă de el din cauza băuturii. 

— Aşa că vezi dumneata, afirmă Madge din fotoliu, Mac n-a 
făcut ce se spune că i-a făcut Memorialului Lincoln. Pur şi simplu 
n-ar fi făcut-o. 

Sam se uită pe rând la fete. Nici una dintre aceste ex-doamne 
Hawkins nu îl va ajuta; nici una n-ar fi spus o vorbă rea despre 
general. 

De ce? 

Se chinui îngrozitor să se ridice din fotoliu şi încercă să adopte 
atitudinea unui avocat aflat la un interogatoriu. Un avocat foarte 
blând şi amabil. incepu să se plimbe încet prin faţa ferestrei 
uriaşe. Anne se duse la fotoliul rămas liber. 

— Fireşte, începu el zâmbind, aceste împrejurări, grupul aflat 
aici suscită anumite întrebări. Nu că aţi avea obligaţia să 
răspundeţi, însă, sincer vorbind, eu personal nu înţeleg. Daţi-mi 
voie să vă explic... 

— Dă-mi voie să-ți răspund, îl întrerupse Regina. Nu poţi 
pricepe de ce Haremul lui Hawkins îi protejează reputaţia. 
Corect? 

— Corect. 

— Ca purtătoare de cuvânt, continuă Ginny, primind semne de 
aprobare de la celelalte, o să vorbesc pe scurt şi la obiect. Mac 
Hawkins e un tip grozav - în pat şi în afara lui - şi nu chicoti la 
treaba cu patul, fiindcă majoritatea căsniciilor nu se bucură în el. 
Nu poţi trăi cu ticălosul respectiv, dar asta nu-i vina lui. Mac ne-a 
dat ceva ce n-o să uităm niciodată, deoarece a rămas în noi 
pentru totdeauna. Ne-a învăţat să ne depăşim limitele. Sună 
simplu, nu? „Depăşeşte-ţi limitele.” Dar, iubitule, asta te 
eliberează. „Eşti propriul tău afurisit de inventator”, obişnuia să 
spună. „Nu există nimic pe care să trebuiască să-l faci şi să nu-l 
poti face; foloseşte-ţi imaginaţia şi munceşte din greu.” 

Acuma, nu cred că noi considerăm asta drept Sfânta Scriptură, 
însă, pe crucea mea, el ne-a făcut să ne dăm mai mult silinţa. El 
ne-a eliberat înainte ca asta să devină o modă, iar noi ne-am 
descurcat destul de bine. Aşa că, vezi dumneata, nici una dintre 
noi - dacă Mac ar veni să-i bată la uşă - n-ar ezita să-l 
găzduiască. Ai priceput? 

— Am priceput, spuse calm Sam. 

Sună telefonul. Regina întinse mâna în spatele canapelei, spre 
aparatul aflat pe o măsuţă de marmură. 

— E pentru dumneata. 

Sam o privi puţin surprins. 

— Am lăsat numărul dumitale la hotel, dar nu mă aşteptam... 
Se duse la măsuţă şi luă receptorul. 

— Ce a făcut? Sângele pieri de pe chipul lui Sam. Continuă să 
asculte. lisuse! Mu se poate! Apoi, cu sfârşeala de după şoc: Da, 
domnule. Înţeleg că a făcut-o, cu siguranţă... Mă întorc la hotel şi 
aştept instrucţiuni. Doar dacă n-o să încredinţaţi treaba asta 
altcuiva; stagiul meu se încheie peste o lună, domnule. Înţeleg. 
Cinci zile deplasare, domnule. 

închise telefonul şi se întoarse către Haremul lui Hawkins. 
Spre cele patru splendide perechi de sâni care provocau şi, în 
acelaşi timp, sfidau orice descriere. 

— N-o să mai avem nevoie de dumneavoastră, doamnelor. 
Deşi Mac Hawkins ar putea să aibă. 


— Eu sunt singura dumitale legătură cu Casa Albă, domnule 
maior, zise tânărul locotenent în vreme ce păşea - oarecum 
copilăreşte, îşi spuse Sam - pe mocheta din camera hotelului 
Beverly Hills. Poţi să-mi spui Lodestone. Fără nume reale, te rog. 

— Locotenent Lodestone, Casa Albă. Sună plăcut, zise 
Devereaux, umplându-şi alt pahar cu whisky. 

— Eu aş lăsa-o mai moale cu alcoolul. 

— N-ai vrea mai bine să te duci în China? Adică în locul meu. 

— Ai de făcut un zbor lung, foarte lung. 

— Nu şi dacă-l faci dumneata. g 

— Intr-un anume sens, aş vrea să-l fac. iți dai seama că acolo 
există şapte sute de milioane de potențiali consumatori? Zău că 
mi-ar plăcea să trag o poză pieței ăleia. 

— O ce? 

— O privire de aproape. O adevărată ocheadă. 

— Aha. Privire de aproape. Nu tras în poză... 

— Ce oportunitate! 

Locotenentul stătea lângă fereastră, cu mâinile la spate. 
Consumatorul avizat. 

— Atunci du-te, ce naiba! Peste treizeci şi două de zile o să 
plec din Disneyland-ul asta şi nu vreau să-mi schimb uniforma cu 
o salopetă chinezească! 

— Mă tem că nu pot, domnule. Casa Albă are nevoie acum de 

profesionişti în relaţiile cu publicul. Toţi ceilalţi combatanți au 
plecat. Unii editează un buletin informativ teribil la Dannemora... 
Fir-ar să fie! Locotenentul se întoarse de la fereastră, 
îndreptându-se către biroul pe care se aflau vreo şase fotografii 
de treisprezece pe optsprezece centimetri. Totul e aici, domnule 
maior. Tot ce-ţi trebuie. Pozele sunt puţin voalate, dar se văd 
bine însemnele infanteriei! Cu siguranţă nu mai poate nega nimic 
acum. 

Sam se uită la pozele din Pekin, înceţoşate, dar destul de 
clare. 

— Aproape că a ajuns, nu-i aşa? 

— Dezgustător! Locotenentul se înfioră în vreme ce studia 
fotografiile. N-a mai rămas nimic de spus. 

— Doar că aproape a reuşit. 

Sam traversă încăperea spre un fotoliu şi se aşeză, cu paharul 
în mână. Locotenentul îl urmă. 

— Anchetatorul şef de la Saigon o să-ţi trimită rapoartele, cu 
avionul, direct la Tokio. la-le cu dumneata la Pekin. Conţin o 
grămadă de porcării. Tânărul ofiţer surâse cu zâmbetul lui 
nevinovat Asta în caz că mai ai nevoie de nişte clei pentru 
COŞCIUg. 

— Mamă, da’ eşti un puşti simpatic. Ţi-ai cunoscut vreodată 
tatăl? Sam trase o duşcă zdravănă din pahar. 

— Nu trebuie s-o iei în nume personal, domnule maior. E o 
operaţiune obiectivă, iar noi avem elementele necesare. Totul 
face parte din... 

— Nu-ncepe iar... 

— ... Planul jocului. Lodestone îşi înghiţi cuvintele. Scuze. Şi 
oricum, dacă o iei în nume personal, ce vrei mai mult? Omul e un 
maniac. Un nebun periculos, individualist, care intervine în mod 
violent în acţiunile paşnice. 

— Eu sunt avocat, locotenent, nu un înger al răzbunării. 
Maniacul dumitale are numeroase contribuţii la alte... planuri de 
joc. Are o mulţime de oameni de partea lui. In după-amiaza asta 
am întâlnit opt... patru... dintre ei. 

Sam se uită la pahar; unde dispăruse băutura? 

— Acum nu mai are, zise ofiţerul, pe un ton neutru. 

— Ce anume? 

— Susţinătorii pe care i-a avut vor dispărea. 

— Susţinători? E politician? Sam hotărî că mai avea nevoie de 
un pahar. Nu-l mai putea urmări pe flăcăul acela. Aşa că de ce să 

nu se îmbete de-a binelea? 

— A urinat pe drapelul naţional! Asta-i ceva inadmisibil! 

— Chiar a ajuns? 

— Te trimitem în China, continuă Lodestone, ignorând 
întrebarea, în cel mai rapid mod cu putinţă. Cu un avion 
Phantom, pe ruta de nord, cu opriri la Juneau şi în Aleutine, până 
la Tokio. De acolo, cu un avion de mărfuri, până la Pekin. Ţi-am 
adus de la Washington toate hârtiile de care ai nevoie. 

Devereaux mormăi în pahar: 

— Nu-mi plac chinezoaicele şi detest rulada de ouă cu legume 
prăjite... 

— Ţi-aş sugera să te odihneşti puţin, domnule. E aproape ora 
23, iar noi trebuie să plecăm la aerodrom la ora patru dimineaţa. 

O să decolaţi în zori. 

— AŞ fi vrut să spun eu asta, Lodestone. Sună plăcut. Cinci 
ore. lar dumneata eşti jos, în hol, nu aici. 

— Poftim? Tânărul îşi înălţă capul. 

— O să-ţi dau un ordin. Pleacă. Nu vreau să te mai văd până 
când o să vii să-mi coşi eticheta cu numele pe valiză. 

— Ce? 

— Pleacă dracului de-aici. Apoi Sam îşi aminti, iar ochii lui - 
deşi sticleau uşor - erau amuzaţi: Ştii ce eşti, locotenent? Eşti un 
rahat uscat. Pe cuvânt, un adevărat rahat uscat. Acum ştiu ce 
înseamnă! 


Patru ore... Se minuna. 

Merita o încercare. Dar mai întâi avea nevoie de încă un 
whisky. ŞI-I turnă, se duse către birou şi râse văzând fotografiile 
de la Pekin. Ticălosul era dotat, fără discuţie. Doar nu venise la 
birou ca să se uite la poze; deschise sertarul şi scoase un carnet. 
Intoarse paginile şi se strădui să-şi concentreze privirea asupra 
scrisului. 

Porni spre telefonul de lângă pat, formă nouă, apoi numărul 
din carnet. 

— Alo? 

Vocea era catifelată ca o petală de magnolie, iar Sam simţea 
efectiv mireasmă de oleandri. 

— Doamna Greenberg? Sunt Sam Devereaux... 

— Ei, ce fac? 

Replica Reginei era de-a dreptul entuziastă; nici nu încerca să- 
şi ascundă plăcerea de-a auzi o voce de bărbat. Toate ne 

întrebam pe care dintre noi o s-o suni. Sunt sincer flatată, 
domnule maior. De fapt, vreau să spun că eu sunt purtătoarea 
de cuvânt mai vârstnică. Sunt de-a dreptul emoţionată. 

Soţul ei era probabil plecat, îşi zise Sam prin aburii alcoolului, 
încălzit de amintirea cămăşii ei transparente, provocatoare. 

— Eşti foarte amabilă. Inţelegi, în scurt timp o să plec într-o 
lungă, foarte lungă călătorie. Peste oceane, munţi, alte oceane şi 
insule şi... /isuse! Nu se gândise ce să-i spună; nici măcar nu 
fusese sigur că putea forma numărul. Fir-ar să fie de fantezii 
alcoolice! Mă rog, e secret... secret. Sub maximă acoperire. Dar o 
să vorbesc cu... tizul dumitale? 

— Desiigur, iubitule! Şi, fireşte, n-ai avut nici pe jumătate 
ocazia să pui toate întrebările alea importante. Inţeleg, zăvu că 
da. 

— Ei bine, au ieşit la iveală câteva elemente, mai ales unul... 

— Aşa se întâmplă de obicei. Aş face tot ce pot ca să ajut 
guvernul în situaţia asta delicată. Eşti la hotelul Beverly Hills? 

— Da, doamnă. Camera opt douăzeci. 

— Stai o clipă. Regina puse palma peste microfon, dar Sam o 
auzi strigând: Mannyl E un caz de importanţă naţională. Trebuie 
să plec în oraş. 

— Domnule maior! Maior Devereaux! Telefonul dumitale e 
scos din priză. Asta-i interzis. 

O bătaie continuă în uşă, ridicol de puternică, însoțea 
strigătele nazale ale lui Lodestone. 

— Ce mama dracului e asta? întrebă Regina Greenberg, 
înghiontindu-l pe Sam sub pătură. Parcă ar fi un piston neuns. 

Devereaux deschise ochii în abisul vizual al unei mahmureli 
teribile. 

— Asta, dragă şi sfântă matroană de la Tarzana, e vocea 
oamenilor răi. Ei ies la suprafaţă când se cutremură pământul. 

— Ştii cât e ceasul? Cheamă paza hotelului, pentru numele 
Domnului. 

— Nu, zise Sam, coborând din pat fără tragere de inimă. 
Fiindcă dacă o chem, domnul acela o să sune la Marele Stat 
Major. Am impresia că ăia se tem foarte tare de el. Ei sunt doar 
criminali profesionişti; el lucrează în publicitate. 

Şi înainte ca Devereaux să poată vedea limpede, nişte mâini îl 
îmbrăcaseră, nişte maşini îl transportaseră, nişte bărbaţi ţipaseră 
la el şi i se pusese centura de siguranţă într-un Phantom al 
Forţelor Aeriene. 


Zâmbeau cu toţii. În China, toată lumea zâmbea. Mai mult cu 
buzele decât cu ochii, îşi zise Sam. 

La aerodromul din Pekin fu întâmpinat de un vehicul 
diplomatic american, escortat de două maşini ale armatei 
chineze şi opt ofiţeri chinezi. Toţi zâmbeau; până şi maşinile. 

Cei doi americani nervoşi care veniseră cu automobilul 
diplomatic erau ataşaţi. Erau nerăbdători să se întoarcă la 
misiune; nu se simțeau la largul lor în preajma militarilor chinezi. 

Nici unul dintre ataşaţi nu dorea să vorbească prea mult, în 
afară de starea vremii, care era închisă, iar cerul - acoperit de 
nori. De câte ori aducea Sam în discuţie subiectul MacKenzie 
Hawkins - şi de ce nu? Doar el se uşurase de pe acoperişul 
misiunii /or - ei strângeau din buze şi îşi scuturau capetele cu 
mişcări scurte, laterale, apoi îşi îndreptau degetele spre diverse 
zone ale automobilului. Şi râdeau aiurea. 

In cele din urmă, Devereaux înţelese că ei erau convinşi că 

maşina diplomatică era înţesată de microfoane. Aşa că râse şi el. 
Aiurea. 

Dacă automobilul era prevăzut cu mijloace electronice de 
supraveghere şi dacă-i asculta cineva, persoana aceea îşi 
imagina probabil că cei trei bărbaţi se amuzau citind comicsuri 
pornografice. 

lar dacă drumul de la aerodrom i s-a părut ciudat lui Sam, 
întâlnirea de o jumătate de oră cu ambasadorul, la misiunea 
diplomatică din Piaţa Florii Minunate, a fost de-a dreptul ridicolă. 

A fost introdus în clădire de către amuzata lui escortă, 
întâmpinat cu solemnitate de un grup de americani cu chipuri 
sobre care se adunaseră în hol asemenea unor spectatori dintr- 
un laborator zoologic - temându-se pentru siguranţa lor, însă 
fascinaţi de noul animal adus spre a fi studiat - apoi a fost împins 
în grabă pe un culoar până la o uşă mare, care era, evident, 
intrarea în biroul ambasadorului. Odată intrat, înaltul diplomat îl 
întâmpină cu o rapidă strângere de mână, ridicând în acelaşi 
timp un deget la mustaţa ce-i tremura uşor. Unul dintre oamenii 
din escortă scoase un mic dispozitiv metalic, de mărimea unui 
pachet de ţigări şi începu să-l fluture în jurul ferestrelor, de parcă 
ar fi binecuvântat geamurile. Ambasadorul îl urmărea cu privirea. 

— Nu sunt sigur, şopti ataşatul. 

— De ce nu? întrebă înaltul diplomat. 

— Acul s-a mişcat puţin, dar poate că din cauza difuzoarelor 
din piaţă. 

— La naiba! Trebuie să obţinem o aparatură mai sofisticată. 
Trimite un memoriu la Washington. Ambasadorul îl luă pe Sam 
de cot, conducându-l înapoi spre uşă. Vino cu mine, domnule 
general. 

— Sunt maior. 

— Drăguţ! 

Ambasadorul îl scoase pe Sam din birou, traversară coridorul 
şi deschise o altă uşă, apoi o luă înaintea lui Devereaux pe o 
scară cu trepte de piatră ce cobora într-o pivniţă largă. In tavan 
se afla un singur bec; ambasadorul îl aprinse şi-l conduse pe Sam 
printre mai multe lăzi de lemn, spre o uşă din peretele dificil de 
observat. Era grea, iar diplomatul trebui să proptească piciorul în 
zid ca s-o deschidă. 

lnăuntru se afla o cameră frigorifică încăpătoare, demult 
scoasă din uz, ce servea acum drept pivniţă de vinuri. 

Ambasadorul intră şi aprinse un chibrit. Pe unul dintre rafturi 


41 


era o lumânare, pe jumătate arsă. Diplomatul apropie flacăra de 
fitil, iar lumina se împrăştie tremurând pe pereţi şi pe poliţe. 
Vinul nu era din cel mai bun, observă în tăcere Devereaux. 

Ambasadorul întinse mâna şi-l trase pe Sam în centrul 
încăperii, apoi împinse uşa grea, dar n-o închise de tot. 

Apoi zâmbi în chip de scuză, cu trăsăturile sale aristocratice 
accentuate de flacăra pâlpâitoare a lumânării. 

— S-ar putea să ne consideri cam paranoici, dar te asigur că 
nu e aşa. 

— A, nu, domnule. Locul acesta e foarte confortabil. Şi liniştit. 

Sam încercă să zâmbească şi el. lar în următoarele treizeci de 
minute primi ultimele instrucţiuni ale guvernului său. Era un loc 
potrivit pentru asta: la mare adâncime, înconjurat de pământul 
populat de viermi care nu văzuseră niciodată lumina soarelui. 


Înarmat cu servieta şi fără pic de curaj, Devereaux ieşi pe uşa 
de oţel a misiunii diplomatice, fiind întâmpinat de un ofiţer 
chinez care-i făcea semne de la capătul aleii. Sam văzu pentru 
prima dată urmele distrugerii - aşchii groase de lemn, mai multe 
fiare îndoite - ce zăceau risipite pe pajişte. 

Ofiţerul stătea dincolo de gardul proprietăţii, afişând un 
zâmbet larg. 

— Numele meu e Lin Shoo, domnule maior Devereaux. O să te 
conduc la generalul-locotenent Hawkins. Cu maşina mea, dacă n- 
ai nimic împotrivă. 

Sam urcă pe bancheta din spate a vehiculului armatei şi se 
instală confortabil, cu servieta în poală. Spre deosebire de cei doi 
americani nervoşi, Lin Shoo nu se ferea deloc să vorbească. 
Ajunseră curând la subiectul MacKenzie Hawkins. 

— Un individ foarte uşuratic, domnule maior Devereaux, zise 
chinezul, scuturând din cap. E posedat de dragoni. 

— A încercat cineva să stea de vorbă cu el? 

— Eu însumi. Cu mare şi fermecătoare putere de convingere. 

— Dar nu şi cu mare şi fermecător succes, presupun. 

— Ce să-ţi mai spun? M-a atacat. N-a fost deloc bine. 

— Şi dumneata vrei un întreg proces din cauza asta? 
Ambasadorul îmi spunea că eşti de neclintit. Un proces ori o 
grămadă de hazzerai? 

— Hazzerai? _ 

— Asta înseamnă „necazuri”. In evreieşte. 

— Nu pari să fii evreu... 

— Ce-mi poţi spune despre proces? îl întrerupse Sam. 
Învinuirile sunt legate de atac? 

— A, nu. N-ar avea consistenţă logică. Noi dorim o suferinţă 
fizică. |n luptă şi suferinţă se află puterea. Lin Shoo zâmbi; 
Devereaux nu înţelese de ce. Generalul va fi judecat pentru 
crime împotriva patriei noastre. 

— O extindere a acuzaţiei iniţiale, spuse Sam, calm, ca o 
constatare. 

— E totuşi ceva mult mai complex, răspunse Lin Shoo, o 
tristeţe resemnată făcând să-i dispară zâmbetul. Distrugerea cu 
bună ştiinţă a unui monument naţional - asemănător 
Memorialului Lincoln al dumneavoastră. A scăpat o dată, ştii 
asta, cu un camion furat, a intrat în grupul statuar din Piaţa Son 
Tai. Acum e acuzat de distrugerea unei opere de artă 
venerabile... grupul statuar în care a intrat a fost sculptat după 
schiţele soţiei preşedintelui. Şi nu se pot invoca scuze cum că ar 
fi fost drogat. A fost văzut de prea mulţi diplomaţi. A făcut mult 
zgomot la Son Tai. 

— O să pretindă că au existat nişte circumstanţe atenuante. 
Nu ar fi rău să încerce, îşi zise Devereaux. 

— In cazul atacului, nu pot fi invocate. 

— Inţeleg. Sam nu înţelegea, dar nu avea rost să continue. Ce- 
ar putea face? 

— Face? Cum adică? Cu sculptura? 

— Cu închisoarea. Ce pedeapsă? Cât de mare? 

— Aproximativ patru mii şapte sute şi cincizeci de ani. 

— Cum? Păi mai bine l-aţi executa! 

— Viaţa e prețioasă pentru fiii şi fiicele patriei. Fiecare fiinţă 
poate avea o contribuţie. Chiar şi un criminal înrăit cum e 
maniacul vostru general imperialist. Ar putea petrece mulţi ani 
rodnici în Mongolia. 

— la stai puţin! Devereaux îşi schimbă brusc poziţia pentru a-l 
privi în faţă pe Lin Shoo. Nu era sigur, dar i se păru că aude un 
declic metalic dinspre scaunul din faţă. Asemenea zgomotului 
făcut de siguranţa unui pistol. o 

Hotărî să nu se gândească la asta. Era mai bine aşa. Işi 
îndreptă atenția spre Lin Shoo. 

— Asta-i o nebunie! Ştii bine că-i prostie curată! Ce dracu’ tot 
spui? Patru mii... Mongolia? Lui Devereaux îi căzu servieta din 
poală şi auzi, din nou, declicul metalic. Adică, hai să fim 
rezonabili... 

Enervat, vocea lui Devereaux se stinse. Se aplecă şi îşi ridică 
servieta. 

— Astea sunt pedepsele legale pentru crime, spuse Lin Shoo. 
Nici un guvern străin nu are dreptul să se amestece în disciplina 
internă a naţiunii care-l găzduieşte. E de neconceput. Totuşi, în 
acest caz deosebit, poate că nu e cu totul nerezonabil. 

Sam făcu o pauză înainte de a vorbi; urmărea expresia 
încruntată de pe chipul lui Lin Shoo transformându-se treptat, 
foarte încet, în surâsul de dinainte, politicos şi lipsit de umor. 

— Să înţeleg că asta-i începutul unei înţelegeri în afara 
instanţei? Ă 

— Cum adică? In afara instanţei? 

— Un compromis. Vorbim despre un compromis? 

Lin Shoo renunţă cu totul la expresia încruntată. Zâmbetul lui 
deveni cum nu se putea mai plăcut. 

— Chiar aşa, da. Un compromis ar fi edificator. Este o forţă şi 
în explicaţii. 

— Şi poate că ceva mai puţin de patru mii de ani în Mongolia - 
în compromis. 

— Plin de posibilităţi. Dumneata ar trebui să ai succes acolo 
unde alţii au eşuat. La urma urmei, e în avantajul nostru comun 
să ajungem la un compromis. 

— Sper că-ţi dai seama câtă dreptate ai. Hawkins e un erou 
naţional. 

— Aşa era şi Speeroo Agaroo, domnule maior. Preşedintele 
vostru a zis aşa. 

— Ce puteţi oferi? Renunţarea la proces? 

Lin Shoo încetă să zâmbească, însă prea brusc ca s-o fi făcut 
din comoditate, îşi spuse Sam. 

— Nu putem face asta. Procesul a fost deja anunţat. Prea 
multă lume din comunitatea internaţională ştie de el. 

— Vreţi să salvaţi aparențele sau vreţi să vindeţi benzină? 
Devereaux se lăsă pe spătarul banchetei; oficialul chinez chiar 
dorea un compromis. 

— Câte puţin din fiecare înseamnă un compromis, nu-i aşa? 

— Care e puţinul dumitale? In caz că-l determin pe Hawkins să 
fie rezonabil. 

— O reducere a pedepsei ar putea fi luată în considerare. Lui 
Lin Shoo îi reveni surâsul pe chip. 

— De la patru mii la două mii cinci sute de ani? întrebă 
Devereaux. Eşti foarte generos. Să începem cu termenul de 

încercare. Eu o să pledez pentru achitare. 

— Cum adică? Termen de încercare? 

— O să-ţi explic mai târziu; o să-ţi placă. Dă-mi nişte mobiluri 
reale ca să mă pot ocupa de Hawkins. Sam începu să bată 
darabana cu degetele pe servietă, lovind pielea cu unghiile. Era 
un truc stupid, care de obicei risipea concentrarea adversarilor 
şi-i conducea uneori la concesii pripite. 

— In China, un proces poate lua multe forme. E lung, 
alambicat şi cu numeroase formalităţi. Sau foarte scurt, rapid şi 
fără excese. Trei luni sau trei ore. Aş putea, eventual, să obţin al 
doilea tip de proces... 

— Cu asta şi cu termenul de încercare o să fiu de acord, zise 
repede Sam. Sunt suficiente motive ca să mă facă să lucrez din 
greu. Am făcut târgul. 

— Termenul acesta de încercare - va trebui să-l defineşti din 
punct de vedere juridic. 

— In esenţă, nu numai că salvaţi aparențele şi vindeţi benzină, 
dar totodată vă puteţi arăta şi foarte duri, rămânând totuși nişte 
eroi pentru presa mondială. Toate în acelaşi timp. Ce poate fi mai 
bine de atât? 

Lin Shoo zâmbi. Devereaux se întrebă în treacăt dacă în 
spatele acelui surâs nu era mai multă înţelegere decât dorea 
chinezul să arate. Apoi alungă acel gând; Lin Shoo îi distrase 
atenţia, punându-i o întrebare şi răspunzând la ea înainte ca Sam 
să vorbească: 

— Ce-ar fi mai bine de atât? Să-l vedem pe generalul Hawkins 
plecat din China. Da, asta ar fi mai bine. 

— Ce coincidenţă. Fiindcă asta-i o parte nesemnificativă a 
termenului de încercare. 

— Serios? Lin Shoo privea drept înainte. 

— Cu dumneata mă descurc, zise Sam, aproape meditativ. 
Trebuie totuşi să-mi fac griji în legătură cu însemnele infanteriei. 

Celula se putea vedea limpede printr-un ochi de geam 
unidirecţional, încastrat în uşa grea de oţel. lnăuntru se afla un 
pat în stil occidental, un birou, lumini ascunse în tavan, o lampă 
de birou şi o veioză lângă pat, precum şi un covor mare pe 
podea. Pe peretele din dreapta era o uşă deschisă ce ducea la o 
mică sală de baie, iar la stânga se afla o poliţă orizontală pentru 
haine. Camera nu avea mai mult de trei metri pe trei şi jumătate, 
dar, una peste alta, era mult mai mare decât putea vedea Sam. 

Nu lipsea decât MacKenzie Hawkins. 

— Vezi, spuse Lin Shoo, cât de atenţi suntem; cât de bine 
mobilată e locuinţa generalului? 

— Sunt impresionat, răspunse Devereaux. Numai că nu-l văd 
pe general. 

— A, e acolo. Chinezul zâmbi şi vorbi încet: Ane micile lui 
manii. Când aude paşi, se ascunde de partea cealaltă a uşii. 
Gardienii s-au alarmat de două ori şi au făcut imprudenţa să 
intre. Din fericire, erau mai mulţi şi au înfrânt forţa generalului. 
Acum, toate schimburile sunt alertate. Primeşte mesele printr-o 
ferestruică. 

— Incă mai încearcă... chicoti Sam. E o figură. 

— E mai mult decât atât, completă enigmatic Lin Shoo, 
apropiindu-se de un cerc acoperit cu plasă de sub ochiul de 
geam şi apăsând pe un buton roşu. Generale Hawkins! Te rog, 
domnule general, arată-te. Sunt bunul şi amabilul dumitale 
prieten, Lin Shoo. Ştiu că eşti lângă uşă, domnule general. 

— Lua-te-ar dracu’, gălbejitule! 

Lin Shoo luă degetul de pe buton şi se întoarse către 
Devereaux. 

— Nu e totdeauna politeţea întruchipată. Chinezul reveni la 
microfon şi apăsă din nou pe buton. Te rog, domnule general. 
Sunt cu un compatriot de-al dumitale. Un reprezentant al 
guvernului dumitale. Din forţele armate ale naţiunii dumitale... 

— Mai bine i-ai controla poşeta. Ai putea chiar să-i ridici fusta! 
Rujul ei de buze ar putea fi o bombă! 

Lin Shoo se întoarse către Devereaux, stupefiat. Sam îl dădu 
cu blândeţe la o parte pe chinez, apăsă pe buton şi răcni în 
microfon: 

— Încetează, nemernic fricos! Arată-ţi fundul ala flocos de-i 
zici faţă sau mă deschei la haină şi-o să arunc înăuntru afurisitul 
acela de ruj! Te termin, ticălos mizerabil!... Apropo. Regina 
Greenberg îţi transmite salutări. 

Imensul cap al lui MacKenzie Hawkins apăru încet în cadrul 
ochiului de geam. Venea dintr-o parte, uriaş, tuns scurt, ridat. 
Chipul lui exprima o imensă consternare. Ţinea strâns între dinţi 
un trabuc pe jumătate mestecat, iar ochii holbaţi, injectaţi trădau 
o curiozitate neîncrezătoare. 

— Cum adică? Ce spui acolo? 

Lin Shoo căscase gura, uluit. A 

— E un cod militar ultrasecret, spuse Devereaux. Il folosim 
doar în situaţii critice. 

— N-o să insist asupra acestei chestiuni; n-ar fi politicos. 

Dacă mişti pârghia de la marginea geamului, o să te vadă şi 
generalul Hawkins. Când o să te simţi pregătit, o să-ţi dau 
drumul înăuntru. 

Totuşi, eu o să rămân afară dacă nu te superi. 

Sam împinse micul mâner de lângă rama ochiului de geam; se 
auzi un declic. Chipul masiv, cercetător reacţionă imediat cu 
ostilitate. Devereaux avu impresia că Hawkins se uita la ceva 
foarte obscen, dar lipsit de importanţă: Sam, accidentul militar. 

Devereaux dădu din cap spre Lin Shoo. Chinezul întinse 
amândouă mâinile, de parcă ar fi vrut să tragă cu una şi să 
împingă cu cealaltă, apoi deschise uşa. Panoul greu de oţel se 
deschise; Sam pătrunse înăuntru. 

Spre un pumn enorm repezit spre el, în direcţia ochiului său 
stâng. Se produse impactul; camera, lumea, galaxia se dilatară 
brusc, explodând în sute de mii de pete luminoase. 


Sam simţi cârpa umedă de pe faţă, apoi durerea de cap, mai 
ales la ochi şi îşi zise că era ceva ciudat. Ridică mâna, dădu 
cârpa la o parte şi clipi. Mai întâi nu văzu decât un tavan alb. 
Lumina din centru îi provoca dureri de cap, mai ales la ochiul 
stâng. Înţelese că se afla pe un pat, aşa că se rostogoli şi reveni 
în lumea reală. 

Hawkins era la birou, cu hârtii şi fotografii împrăştiate în faţa 
lui. Generalul citea ceva dintr-un teanc de coli capsate. 

Devereaux nu trebui să-şi mai mişte capul care-l durea ca să 
înţeleagă că servieta lui deschisă era undeva lângă general. Se 
mişcă totuşi şi o văzu la picioarele lui Hawkins. Răsturnată. 

Goală. lar conţinutul ei se afla în faţa generalului. 

Sam îşi drese glasul. Nu se putea gândi la nimic altceva. 

Hawkins se întoarse privindu-l cu o expresie amabilă. Era o 
întâmpinare oarecum distrată, o obligaţie bărbătească de 
recunoaştere între tovarăşi de arme. 

— Voi, micii rahaţi uscați, aţi avut treabă, nu-i aşa? 

Cu mare efort, Devereaux îşi dădu jos picioarele din pat şi îşi 
atinse ochiul stâng. Cu grijă, mai ales fiindcă de-abia vedea cu el. 

— Oi fi eu un rahat, domnule general, dar nu sunt aşa de mic, 
după cum sper să-ţi pot dovedi într-o bună zi. Doamne, ce mă 
doare. 

— Tu vrei să-mi dovedeşti ceva - Hawkins arătă spre hârtii şi 
îşi îngădui să schiţeze un rânjet cinic - mie? Cu ceea ce ştii 
despre mine? Da’ ai tupeu, băiete. Ţi-o spun eu. 

— Fraza asta e la fel de preistorică pe cât eşti şi dumneata, 
mormăi Sam, în timp ce se ridica în picioare, şovăitor. Ţi-a plăcut 
materialul? 

— E un dosar grozav. Probabil că vor să facă alt film despre 
mine. 

— Produs la Leavenworth. Cu pelicula prelucrată în spălătoria 
închisorii. Eşti un scrântit în toată regula. Devereaux arătă spre 
pătura întinsă peste uşă, acoperind ochiul de geam. Asta-i o 
treabă isteaţă? : 

— Nu-i o tâmpenie. li zăpăceşte. Spiritul oriental are două 
puncte critice foarte accentuate: confuzia şi jena. 

Hawkins îl privea netulburat. Afirmația îl surprinse pe Sam. 
Poate felul cum alesese Hawkins cuvintele sau poate înțelegerea 
calmă din spatele vocii lui. Orice-ar fi fost, era ceva neaşteptat. 

— Vreau să spun că nu prea are rost; camera e înţesată de 
microfoane. Microfoane, ce dracu’! Tot ce au de făcut e să apese 
pe un buton roşu şi aud tot ce vorbim. 

— Greşit, soldat, răspunse generalul, ridicându-se de pe 
scaun. Dacă eşti soldat şi nu vreun blestemat de spilcuit. Vino 
aici. 

Hawkins se duse la pătură şi o dădu la o parte, mai întâi un 
colţ din dreapta, apoi colţul opus, din stânga. In amândouă 
porțiunile erau, de-abia vizibile, câteva găuri în perete, acum 
perfect vizibile datorită hârtiei igienice umede îndesate în ele. 
Hawkins lăsă din mâini cele două capete ale păturii, apoi arătă 
spre alte şase dopuri de hârtie umedă - câte două pe fiecare 
perete, sus şi jos - apoi afişă un rânjet. 

— Am verificat afurisita asta de celulă palmă cu palmă. Am 
astupat fiecare microfon; nu mai sunt altele. Fireşte, nu mă 
atinsesem de ele până atunci. Vezi cât de meticuloşi sunt 
blestemaţii ăştia de maimuţoi? Am găsit unul chiar deasupra 
pernei mele, în caz că aş fi vorbit în somn. Ala a fost cel mai greu 
de găsit. 

Fără tragere de inimă, Sam dădu din cap în semn de aprobare. 
Apoi se gândi la un lucru evident. 

— Dacă ai astupat toate microfoanele, ei or să vină aici şi-or 
să ne mute. Trebuia să te gândeşti la asta. 

— Tu trebuia să gândeşti mai bine. Supravegherea electronică 
pe o arie restrânsă e conectată la o singură unitate. Mai întâi or 
să-şi închipuie că e vorba despre un scurtcircuit, iar ca să-l 
depisteze o să le trebuiască o oră - dacă nu trebuie să dărâme 
pereţii, ceea ce pot face doar cu senzori - şi asta o să-i 
zăpăcească. Pe urmă, dacă elimină ideea unui scurtcircuit, or să- 
şi imagineze că eu am astupat microfoanele, iar asta o să-i 
stingherească. Confuzia şi stinghereala; punctele critice. O să le 
mai ia o oră ca să se gândească cum să ne ducă în altă parte 
fără să-şi recunoască eroarea. Avem la dispoziţie cel puţin două 
ore. Aşa că ai face bine să-mi dai nişte explicaţii în timpul ăsta. 

Devereaux avu senzaţia clară că ar face bine să fie în stare să 
dea nişte explicaţii. 

Hawkins era un profesionist viclean, iar Sam nu avea chef de 
confruntare cu el. Cu siguranţă nu fizică sau, începea să 
bănuiască, intelectuală. 

— Nu vrei să-ţi vorbesc despre Regina Greenberg? 

— Ţi-am citit notele. Ai un scris mizerabil. 

— Sunt avocat; toţi avocaţii au un scris mizerabil. Face parte 
din examenul de licenţă. Nici n-am vrut să le bat la maşină. 

— Sper că nu, zise Hawkins. Ai şi o gândire indecentă. 

— Dumneata ai nişte gusturi grozave. 

— Nu discut despre fostele soţii. 

— Ele au discutat despre dumneata, îl contră Sam. 

— Le cunosc pe fete. N-ai obţinut nimic ce ai putea folosi. Cu 
siguranţă nu de la fete. Orice altceva ai obţinut nu mă 
interesează. 

— Constat oare o atitudine morală? 

— In felul meu direct. Am ceva clasă, băiete. Hawkins arătă 
spre birou; braţul lui, mâna, degetul întins erau neclintite. Acum 
explică-mi chestiile alea. 

— Ce mai e de explicat? Zici că le-ai citit. Trebuie să-ţi mai 
spun că reprezintă un caz clar de persona non grata, pe de o 
parte şi o mare încurcătură, pe de alta? Dacă trebuie, tocmai am 
făcut-o. Devereaux îşi atinse ochiul; îl durea rău, aşa că se aşeză 
din nou pe pat. 

— Treaba aia din Indochina, mormăi Hawkins, ducându-se la 
birou şi luând paginile capsate, e redactată de parcă eu aş fi 
lucrat cu blestemaţii de vietnamezi! 

— Eu n-aş merge aşa departe. Există anumite întrebări cu 
privire la metodele dumitale de operare... 

— Asta înseamnă să mergi aşa departe, băiete! îl întrerupse 
generalul. Fie am lucrat pentru ei, fie cu ambele tabere, fie pur şi 
simplu am vârât în buzunar jumătate din banii traficaţi în Asia de 
Sud-Est! Sau am fost atât de tâmpit încât habar n-aveam ce fac! 

— Ah-ah! intonă Sam un tremolo fals, ritmat. „Acum începem 
să înţelegem, îi zise Alice Cocoşului Robin.” Un militar, un 
adevărat militar, cu două Medalii de Onoare ale Congresului, e 
un candidat îndoielnic pentru calificativul de trădător. Dar toate 
luptele alea, toate zgomotele alea asurzitoare, agitația din 
spatele liniilor, capturile, torturile şi mijloacele primitive de 
supravieţuire brutală - efectul cumulat al acestora l-ar înnebuni 
cu siguranţă pe numitul erou, trimiţându-l în ţara glumeţilor. 
Foarte trist, dar spiritul uman poate pricepe doar atât. 

— Tâmpenii! răcni Hawkins. Capul meu e cu mult mai strâns 
înşurubat pe umeri decât al jigodiilor ălora care-au răscolit tot 
rahatul ăsta! 

— Două puncte pentru general, spuse Devereaux, ridicând 
două degete în formă de V. Menţionez aici pentru dosar că 
generalul are capul înşurubat pe umeri mai bine decât oricine de 
la Casa Albă. Şi, pot adăuga, la fel e şi generalul. 

— Asta ce înseamnă, băiete? 

— Ah, încetează, Hawkins! Eşti terminat! Cum şi de ce s-a 
întâmplat, nu ştiu. Ştiu doar că ai făcut cum te-a tăiat capul în 
vremuri tulburi; ai făcut prea mult zgomot, iar acum eşti 
irecuperabil! Nu doar irecuperabil, ci chiar un afurisit de pion la 
care Casa Albă renunţă în gura mare. Eşti chiar un exemplu! 

— lar tâmpenii! Stai să audă Pentagonul de treaba asta! 

— Aia de-acolo au deja nările pline de duhoare. Ofiţerimea se 
ciocneşte nas în nas, alergând la fabricile de deodorante. 
Dumneata nu exişti, domnule general! Poate doar ca o amintire 
capricioasă. Sam se ridică de pe pat. Durerea de la ochi îi 

cuprinsese din nou capul. 

— Nu poţi să-mi serveşti aşa ceva, iar eu n-o să accept, spuse 
Hawkins bătând în retragere, pe un ton ceva mai puţin convins. 
Am prieteni. Am un dosar militar care arată ca un poster pentru 
recrutări. Ce naiba, soldat, sunt un general ieşit din comun... 

leşit din afurisitele de noroaie ale Belgiei! N-o să mă trateze în 
felul ăsta! 

— Eu nu sunt militar. Sunt avocat şi-ţi spun că eşti învăluit în 
aburii uitării. Pozele alea de la prietenii dumitale din Pekin au pus 
capac la toate. Ai dat în clocot. 

— Trebuie să dovedească! 

— Au făcut şi asta. Acum aproape o oră am fost dus într-o 
pivniţă întunecoasă de vinuri. De către un bolnav psihic ce ţinea 
o lumânare în mână. Un cetăţean foarte serios. Te-au terminat. 

Hawkins miji ochii şi scoase trabucul molfăit, neaprins din 
gură. 

— Cum? 

— „Dosare medicale.” Astea sunt dovezile importante. 
Psihiatrice şi fizice. „Colaps în urma stresului” e doar începutul. 
Departamentul Apărării va da o declaraţie care arată, în esenţă, 
că ai fost pus în mod intenţionat în situaţii echivoce pentru a 
putea lămuri evenimentele. Mi se pare că i se zice „progresie 
schizoidă”. Obiective contradictorii, cum s-a întâmplat în 
Indochina. Şi pozele alea, cu dumneata urinând pe acoperişul 
ambasadei, au o explicaţie psihiatrică foarte complicată. 

— Eu am una mai bună. Eram al naibii de înfuriat! Stai să le zic 
eu versiunea mea. 

— N-o să ai ocazia să le-o spui. Dacă planul de atac devine o 
rezolvare, preşedintele are de gând să dea o declaraţie în care 
să-ţi laude trecutul, să facă publice ultimele dumitale analize 
medicale - cu strângere de inimă, desigur - şi să ceară naţiunii 
să se roage pentru dumneata. 

— Asta nu se poate întâmpla. Generalul dădu din cap cu 
convingere. Nimeni nu mai dă crezare unui preşedinte. 

— Poate că nu, dar el deţine autoritatea. Nu a lui, poate, dara 
multor altora. Dacă zice el, poţi fi legat fedeleş într-un hangar 
subteran pentru rachete. Sam văzu că în mica încăpere ce 
adăpostea toaleta se afla o oglindă metalică. Se duse spre uşă. 

— Dar de ce-ar face asta? De ce l-ar /ăsa cineva s-o facă? 
Hawkins ţinea trabucul în mână fără vlagă. 

Devereaux examină mărimea şi culoarea vânătăii de la ochiul 

stâng. 

— Fiindcă avem nevoie de benzină, răspunse el. 

— Ce? Hawkins scăpă trabucul pe covor. Fără să-şi dea seama, 
călcă pe el, strivindu-l. Benzină? 

— E prea complicat. Nu contează. Sam apăsă cu degetele 
pielea inflamată din jurul ochiului. Nu mai avusese un ochi 
învineţit de peste cincisprezece ani; se întrebă cât avea să 
dureze până să dispară umflătura. Acceptă situaţia aşa cum e şi 
încearcă să faci cel mai bun târg posibil. Nu prea ai de ales. 

— Adică să stau cu mâinile-n sân şi s-o încasez? 

Devereaux ieşi din toaletă, se opri şi oftă. 

— AŞ zice că obiectivul imediat ar fi să evităm trimiterea 
dumitale în Mongolia. Pentru vreo patru mii şi ceva de ani. Dacă 
vrei să cooperezi, poate că o să reuşesc. 

— Plecând din China? 

— Da. 

— Cât de multă cooperare? Cu  vietnamezii şi cu 
Washingtonul? Hawkins strânse şi mai mult pleoapele. 

— Multă. Să faci tot posibilul. 

— Şi să ies din armată? 

— N-are rost să mai rămâi. Zău, n-am dreptate? 

— Fir-ar să fie! 

— De acord. Dar aşa unde ajungi? Dincolo de armată e lumea 
largă. Bucură-te de ea. 

Hawkins se întoarse la birou, înfuriat şi tăcut. Luă una dintre 
fotografii, ridică din umeri şi o aruncă. Vâri mâna în buzunar să-şi 
ia alt trabuc. 

— Ce dracu', băiete, iar nu gândeşti. Oi fi tu avocat, cum spui, 
dar nu eşti militar. Pe câmpul de luptă, un comandant prosteşte 
o patrulă ostilă, nu-i dă informaţii - o doboară. Nimeni n-o să mă 
lase să mă bucur. Or să mă bage într-un siloz din ăla subteran de 
care vorbeai. Ca să mă împiedice să vorbesc. 

Devereaux expiră prelung. 

— E foarte posibil să pot elabora o pavăză acceptabilă pentru 
toate părţile. După ce îţi faci apariţia aici. Cu o confesiune 
completă, scuze publice, absolut tot. 

— La naiba! 

— Mongolia, domnule general... 

Hawkins muşcă din trabuc; glonţul dintre dinţi, îşi zise Sam. 

— Ce-i aia „pavăză”? 

— După cum mă gândesc, o să concep o scrisoare către 

secretarul de stat al Apărării, însoţită de o bandă magnetică 
imprimată cu vocea dumitale citind-o - verificată prin amprenta 
vocală. |n scrisoare şi pe bandă, dumneata declari că, în 
momente de luciditate deplină, eşti conştient de boala 
dumitale... etcetera, etcetera. 

Hawkins îl privi ţintă pe Devereaux. 

— Ţi-ai ieşit din minţi! 

— În Dakota există multe silozuri subterane. 

— lisuse! 

— Nu-i atât de rău pe cât pare. Scrisoarea şi banda vor fi 
îngropate la Pentagon. Fiind folosite doar dacă faci valuri în mod 
public. Amândouă trebuind să-ţi fie returnate, să zicem, în cinci 
ani. Ce zici de asta? 

Hawkins vâriî mâna în buzunar, căutând o cutie de chibrituri. 
Aprinse un băț şi un nor de fum înţepător îi învălui aproape toată 
faţa; dar în spatele lui, glasul său era limpede. 

— În faţa chinezilor ălora ai dumitale nimeni nu aduce vorba 
despre rahatul ăla psihiatric. Să nu încerce careva să mă scoată 
nebun. 

— Nu, ce dracu'. Nimic de genul ăsta. Doar o simplă oboseală. 
Devereaux începu să se plimbe prin mica încăpere, aşa cum 
făcuse deseori în sălile de tribunal, urzind țesătura apărării. Ai 
putea vorbi şi de ceva pileală; asta stârneşte înduioşarea, chiar 
simpatia atunci când clientul e un tip curajos. Sam se opri, 
limpezindu-şi gândurile. Chinezii ar prefera o abordare 
ideologică; asta i-ar îmblânzi. Ai văzut lumina. Au fost generoşi 
cu dumneata, chiar drăguţi. Regimul popular e minunat. $i 
tolerant. Nu înţeleseseşi asta. |ţi pare rău pentru toate vorbele 
alea urâte pe care le-ai tot spus de un sfert de secol încoace. 

— Fir-ar să fie! Mă faci să sângerez, băiete! Cu o tehnică pe 
care Sam nu o pricepea, Hawkins îşi molfăia trabucul în vreme ce 
răcnea. Apoi îl scoase din gură şi cobori vocea: Ştiu, ştiu... 
Silozurile înseamnă Mongolia. /isuse! 

Devereaux îl urmărea-îndurerat. Făcu câţiva paşi spre el şi 
vorbi cu blândeţe: 

— Ai fost strâns cu uşa, domnule general. De nişte ipocriţi 
virtuoşi; nimeni nu ştie asta mai bine ca mine. Ţi-am citit dosarul 
şi sunt de acord cu, poate, a cincizecia parte din ceea ce susţii; 
în multe privinţe cred că eşti o adevărată ameninţare. Dar e 
sigur că nu eşti un manipulator. Şi nu e de glumă cu dumneata. 
Îţi aminteşti ce le spuneai fetelor? Ziceai că fiecare om e propriul 

său inventator. Asta îmi spune multe. Aşa că lasă-mă să te ajut. 
Nu sunt militar, dar sunt un avocat al naibii de bun. 

Hawkins se întoarse. Stingherit, îşi zise Sam. Când vorbi, 
cuvintele transmiteau atâta vulnerabilitate, încât îl făcură să se 
înfioare: 

— Nu ştiu de ce sunt atât de preocupat de ce spune lumea... 
sau de ce nu mă împac cu ideea unui siloz sau a Mongoliei. Ce 
dracu', băiete, am petrecut treizeci şi ceva de ani în armata asta; 
nu Ştiu altceva, n-am fost pregătit pentru alt domeniu, dacă tot 
veni vorba. Nu mi-am petrecut timpul cu probleme tehnologice - 
cu excepţia câtorva mărunţişuri la serviciile secrete, treburi din 
astea. Nu ştiu nimic despre drăcii fanteziste cum sunt 
„negocierile”. Tot ce ştiu să fac e să-i scot din minţi şi să-i prind 
în capcană pe ăia care fură cu sacul - rapoartele alea din 
Indochina sunt corecte în privinţa asta: am păcălit KGB-ul, CIA, 
armata Vietnamului de Sud, până şi pe trădătorii din statul major 
de la Saigon. Dar asta-i ceva deosebit. Cred că ştiu să mă 
descurc cu oamenii. Insă mi s-au dat întotdeauna persoane 
nepotrivite, ciurucuri; dacă ar fi fost civili, n-ar fi avut voie să 
circule pe străzi. Am fost întotdeauna bun cu ei. li puteam 
stăpâni pe ticăloşii ăia prefăcuţi; mă puteam pune în pielea lor 
jegoasă ca să-i folosesc, să folosesc afurisitele lor de trucuri. Dar 
mai mult de atât nu pot face. 

— Astea nu par să fie vorbele celui care a spus că fiecare om e 
propriul său inventator. Eşti mai priceput decât susţii. 

Hawkins se întoarse cu faţa spre Sam. Vorbi lent, îngândurat: 

— Rahat, băiete. Ştii ceva? Poate că singurul lucru pentru care 
sunt pregătit e să fiu un criminal. Şi poate că o s-o încurc, fiindcă 
nu-mi prea pasă de bani. 

— Cauţi provocări. Aşa fac întotdeauna oamenii talentaţi. Banii 
sunt un produs secundar; de obicei, provocarea vine din 
cantitatea lor, din ce reprezintă, nu din ce poţi cumpăra cu ei. 

— Aşa cred. Hawkins trase adânc aer în piept şi se întinse; se 
gândeşte la demisie, îşi zise Devereaux. Trecu într-o doară pe 
lângă Sam, murmurând primele acorduri din Mairzy-Doats. Din 
lunga lui experienţă cu clienţii, Devereaux ştia că trebuia să lase 
momentul să treacă, să-i permită clientului să accepte deplin 
hotărârea. 

— Stai puţin, băiete. Stai puţin... Hawkins îşi scoase trabucul 
din gură şi-l privi pe Sam în ochi. Toată lumea vrea să cooperez. 
Chinezii, idioţii ăia de la Washington... probabil că şi o duzină de 

companii petroliere. Adică nu doar că vor, chiar au nevoie de 
colaborarea mea. Până într-atât încât or să falsifice dosare, or să 
elaboreze un caz... Totul a scăpat de sub control... 

— Ei, stai puţin. Noi ne confruntăm cu... 

— Nu, tu stai puţin, băiete! N-am de gând să-ţi fac zile fripte. 
Am să fac cu tine un târg mai bun decât credeai că e posibil. 
Hawkins îşi îndesă trabucul între dinţi, cu ochii strălucind şi vorbi 
îngândurat, dar puternic: O să fac exact... să spun exact ceea ce 
voi, ticăloşilor, vreţi să spun şi să fac. Cuvânt cu cuvânt, gest cu 
gest. O să pup toate bucile din Piaţa Son Tai, dacă vrei. Dar eu 
vreau două lucruri. Plecarea din China şi rămânerea în armată 
astea merg împreună. Şi încă ceva: să studiez trei zile dosarele 
serviciilor secrete ale armatei, la Washington. Doar eu, nimeni 
altcineva. Ce dracu', doar eu am scris chestiile alea! O ultimă 
privire asupra contribuţiilor mele, cu câţi paznici vrei la uşă. O să 
fac evaluările şi adăugirile finale. E procedura standard pentru 
ofiţerii de informaţii eliberaţi din funcţie. Ce zici de asta? 

Sam ezită. 

— Nu ştiu. Materialele alea sunt secrete... 

— Nu şi pentru ofiţerul care le-a întocmit! Operaţiuni 
Clandestine, Ordinul  Şapte-Şapte Cinci din Statutul 
Amendamentelor. De fapt, ofiţerul e chiar obligat să facă 
evaluările finale. 

— Eşti sigur? 

— Niciodată n-am fost mai sigur, băiete. 

— Păi, dacă asta-i procedura... 

— Ţi-am spus şi numărul ordinului! E Biblia militarilor, băiete! 

— Atunci nu văd nici un obstacol... 

— Vreau asta în scris. În schimbul scrisorii şi benzii magnetice 
care adevereşte că sunt atât de extenuat, încât mănânc rahat de 
şopârlă. Eu o să dau ultimatumul: Washingtonul îmi transmite un 
ordin scris să mă supun Ordinului Şapte-Şapte Cinci la 
întoarcerea mea în State sau aleg toate silozurile din Mongolia! 
Mai am încă mulţi susţinători acasă. Or fi ei puţin scrântiţi, dar 
sunt şi-al naibii de gălăgioşi. 

MacKenzie Hawkins chicoti; trabucul lui arăta ca miezul 
sfârtecat al unui fruct. Fu rândul lui Sam să mijească ochii. 

— La ce te gândeşti? 

— Nu la prea multe lucruri, băiete. Tocmai mi-ai amintit de 
ceva. Fiecare este propriul său inventator. Suma părţilor sale. S- 
ar putea să fie o lume cu adevărat largă afară. Şi una sau două 

provocări. 

Partea a Il-a 


7 


Procesul de la Tribunalul Poporului se desfăşură în chip 
strălucit pentru toţi cei implicaţi. MacKenzie Hawkins era însăşi 
imaginea ostilităţii convertite în căinţă; un brav motănel, 
jucându-şi perfect rolul! Când sosi la Baza Aeriană Travis, în 
California, cobori din avion cu o expresie stoică întipărită pe chip 
şi vorbi limpede în faţa camerelor de televiziune, a mulţimii de 
ziarişti şi a extremiştilor zănatici; îi fermecase pe reprezentanţii 
presei şi-i făcuse să sară în sus pe superpatrioţii gălăgioşi. 

Afirmă cu modestie că venea un moment când bătrânii militari 
- chiar şi cei mai tineri dintre ei - trebuia să se dea la o parte cu 
eleganţă; acum erau alte vremuri, alte valori. Ceea ce cu un 
deceniu în urmă însemna perfidie era, poate, astăzi o direcţie 
adecvată de acţiune. Militarul, spiritul militar nu era echipat - nici 
nu trebuia antrenat - pentru marile dispute internaţionale. Era 
suficient ca militarul, un simplu războinic în trupele ţării sale - 
Sic... ibid... in gloria transit... MacKenzie Hawkins - să adere la 
adevărurile eterne aşa cum le înţelegea el. 

Totul era foarte reconfortant. 

Totul era foarte sincer. 

Totul era o tâmpenie. 

lar Mac Hawkins era superb. 

S-a remarcat faptul că omul din Biroul Oval urmărise 
transmisia televizată cufundat într-un fotoliu, ţinându-l protector 
în poală pe Python, câinele său de şaptezeci de kilograme. 
Râdea, lovea blana lui Python, bătea din picioare, chicotea şi se 
distra de minune. Familia lui intrase ţopăind în încăpere, râsese, 
aplaudase, chicotise şi bătuse din picioare, exact ca tati. Nu ştiau 
prea bine de ce era tati aşa de fericit, dar era cea mai grozavă 
distracţie de când tati îl împuşcase în burtă pe îngrozitorul 
cocker spaniol. 

Sam Devereaux urmărise cu sceptică admiraţie transformarea 
lui MacKenzie Hawkins dintr-un urs furios într-un blând oposum. 

Şoimul era asemenea unui director de şcoală sentimental şi 
burtos, dar ceea ce lipsea în mod evident era motivaţia. Nu că 
Sam n-ar fi luat în calcul spectrul închisorii - în Mongolia sau la 
Leavenworth - însă, de vreme ce Hawkins fusese de acord cu 
recunoaşterea vinovăţiei, cu scuzele publice, cu scrisoarea şi cu 
fotografierea lui cu capul plecat în timpul pronunțării sentinţei de 
o sută de ani termen de încercare, ar fi putut să-şi reia atitudinea 
milităroasă şi să lase să se dezlănţuie oricâte atacuri împotriva 
lui. In schimb, el alesese extrema cealaltă, dorind să reducă la 
tăcere orice controversă. De parcă ar fi dorit cu adevărat să 
dispară (teribilă expresie, îşi zise Devereaux). 

Fireşte, lui Sam îi trecuse prin minte că purtarea lui Hawkins 
avea o anume legătură cu târgul făcut cu Washingtonul în 
privinţa dosarelor din arhivele secrete ale armatei - aplicarea 
Ordinului 775 şi accesul lui MacKenzie la ele. Dacă aşa era, 
generalul făcea un efort inutil; trei servicii de informaţii 
examinaseră dosarele şi nu găsiseră nimic compromiţător pentru 
siguranţa naţională. In linii mari, documentele se refereau la 
trecute conspirații de la Saigon, la unele vechi operaţiuni 
bursiere din Europa şi la o mulţime de ipoteze, zvonuri şi 
afirmaţii nedovedite - absurdităţi înşelătoare. 

Dacă Hawkins credea sincer că putea să câştige nişte bani 
compromiţători - şi ce alt motiv ar fi avut ca să insiste asupra 
Ordinului 775? 

— Cu aceste documente depăşite, neconfirmate, nu era nici o 
problemă. Ţinând seama de inflaţie, de pensia redusă pe care 
avea să o primească şi de statutul său de paria, situaţia lui avea 
să fie destul de grea. Aşa că nimănui nu-i prea păsa ce făcea cu 
vechile lui dosare. In plus, dacă ar fi apărut încurcături, mai 
exista şi scrisoarea. 


— Fir-ar să fie, mă bucur că vorbim din nou, tinere camarad. 
vocea lui MacKenzie se auzea tare, entuziastă la telefon, 
făcându-l pe Sam să depărteze brusc receptorul de ureche. 
Gestul fusese provocat, pe de o parte, de puterea decibelilor, iar 
pe de alta de o teamă sinceră de asociaţia de idei. 

Devereaux se despărţise de Şoim cu mai bine de două 
săptămâni în urmă, în California, imediat după conferinţa de 
presă de la Travis. Sam se întorsese la Washington cu numai trei 
zile înainte de lăsarea la vatră şi se ocupase cu rezolvarea 
tuturor problemelor de la birou care ar fi putut - fie şi pe departe 

- sta în calea clipei mult aşteptate. 

Hawkins nu era o problemă de birou, dar până şi simpla 
manifestare a prezenţei sale era o potenţială ameninţare. La 
adresa principiilor fundamentale. 

— Salut, Mac, zise Sam prudent. Renunţaseră la adresarea în 
termeni militari la începutul procesului de la Pekin. Eşti la 
Washington? 

— Păi unde în altă parte, băiete? Mâine mă duc la arhivele 
secrete, ca să aplic Ordinul Şapte-Şapte Cinci. Nu ştiai? 

— Am fost foarte ocupat. Am avut multe probleme de lichidat 
aici. Nimeni n-avea vreun motiv să-mi vorbească despre Şapte- 
Şapte Cinci. 

— Eu cred că avea, răspunse Şoimul. Tu mă escortezi. Mi-am 
închipuit că ştii asta. 

Devereaux simţi brusc un nod imens în stomac. Deschise 
absent sertarul biroului şi luă pastilele de Maalox în timp ce 
vorbi: 

— Te escorte? De ce ai nevoie de escortă? Nu cunoşti 
adresa? lţi dau eu adresa, Mac, o am chiar aici. Nu închide. 
Sergent! Adu-mi adresa de la Arhivele Militare! Mişcă-ţi fundul, 
sergent! 

— Stai puţin, Sam, se auziră cuvintele liniştitoare ale lui 
MacKenzie Hawkins. E doar o procedură militară, atâta tot. N-are 
rost să te enervezi. Oricum, eu ştiu adresa; şi tu ar trebui s-o ştii, 
băiete, ăsta-i adevărul. 

— Eu nu vreau să te escortez. Sunt o escortă jalnică! Ti-am 
spus la revedere în California. 

— Poţi să mă saluţi din nou la cină. Ce zici de asta? 

Devereaux răsuflă adânc. Inghiţi medicamentul şi-i făcu semn 
să plece femeii-sergent care era secretara lui. 

— Mac, îmi pare rău, dar am de rezolvat mai multe probleme. 
Poate pe la sfârşitul săptămânii; de fapt, oricând după ziua de 
poimâine. La ora şaisprezece mai exact. 

— Păi, Sam, eu ziceam că trebuie să mergem la arhive mâine 
dimineaţă. Adică tu trebuie să fii acolo, fiule. Aşa e ordinul. Nu 
vrem s-o încurcăm pe-acolo, nu? /isuse! Nu ne-ar mai lăsa pe nici 
unul din noi să ieşim. 

— Unde vrei să cinăm? întrebă Devereaux. Făcu o grimasă. 
Sticla de Maalox era goală. 


— Tu mă escortezi. Mi-am închipuit că ştii asta. Aşa e ordinul. 

Nu vrem s-o încurcăm pe-acolo, nu? 

— Nu, sigur că nu. Devereaux dădu din cap. Un cuplu din 
separeul alăturat îl privea cu atenţie. Rămase nemişcat şi rânji 
prosteşte; cei doi schimbară câteva şoapte şi se uitară în altă 
parte. Reacţia lor era clară: Nu se ştie niciodată cine va fi 
următorul condamnat. 

Un bărbat înalt dădu la o parte draperia arcadei din capătul 
opus al încăperii. Fu rândul lui Sam să privească atent. ŞI 
temător. 

Era Şoimul. Era sigur de asta. Dar bărbatul înalt ce-şi croia 
politicos drum prin sala aglomerată semăna prea puţin cu acel 
MacKenzie Hawkins neîngrijit, molfăind un trabuc, omul care îl 
scrutase prin geamul unei celule din Pekin. Şi cu atât mai puţin 
cu acel Hawkins ce stătea tot timpul drept ca un stâlp şi care 
păşea de parcă ar fi mărşăluit în ritmul a o mie de cimpoieri 
împotriva unui vânt puternic. 

Mai întâi era barba în stil Van Dyke. Se vedea că şi-o lăsase de 
curând; dar conturul era clar şi era extrem de bine tunsă. Ca şi 
părul; nu numai că-i crescuse, ci şi forma pe care i-o dăduseră 
nişte mâini pricepute era alta, şuviţele cărunte ondulându-se 
peste urechi. Foarte, foarte distins. lar ochii - ei bine, ochii nu 
prea se vedeau, fiindcă erau acoperiţi de ochelari cu ramă de 
baga, fumurii, o nuanţă foarte deschisă, mai degrabă de 
universitar sau diplomat decât misterioasă. 

Şi apoi era mersul. Doamne Sfinte! Rigida înfăţişare militară a 
lui Hawkins fusese înlocuită, incredibil, de o grație elegantă, de 
bun-gust. Intregul lui aspect avea o anume blândeţe, un fel de 
plutire nepăsătoare ce se întâlnea mai curând la Palm Beach 
decât la Fort Benning. 

— Am văzut că mă priveai, spuse Şoimul în timp ce se 
strecura în separeu. Nu-i rău băiete, ce zici? Nici unul dintre 
rahaţii ăia uscați nu m-a oprit. Ce spui de asta? 

— Sunt uluit, răspunse Sam. 

— N-ar trebui, fiule. Primul lucru pe care-l înveţi în infiltrări e 
adaptabilitatea. Nu doar la teren, dar şi la particularităţile 
obiceiurilor locale şi ale comportamentului. E o formă de război 
psihologic. 

— Ce dracu' tot spui acolo? 

— In spatele liniilor, Sam. Asta-i teritoriu inamic, nu ştiai? 

Până când Mac Hawkins termină de mâncat cu eleganţă supa 
de praz şi cartofi, ajunse în centrul - în miezul - bombei care era 

motivul cinei sale cu Sam. Un singur nume era capsa detonantă 
a acesteia. 

Heseltine Brokemichael. Fost general-maior la comandamentul 
din Bangkok. In prezent aflat în închisoare la Washington, D.C. 

— Da, Sam, bătrânul Brokey a fost cu mine în Coreea şi în 
zonele de est şi sud. Un ofiţer al naibii de bun; puţin cam 
nechibzuit, dar avea de furcă mereu cu stupidul ăla de văr al lui. 
Cum e prenumele ăla idiot? Ethelred? li dai seama? Do; 
Brokemichael în aceeaşi afurisită de armată şi amândoi cu nume 
trăsnite! 

— Nu-mi mai e foame, spuse calm Devereaux. 

Şoimul continuă: 

— Da, domnule, zău că ai trântit o grămadă de mortar pe 
cariera lui Brokey. N-ar mai putea obţine altă stea pe epoleţi nici 
dacă i-ar cumpăra pe toţi astrologii de la Pentagon. Inţelegi, ei n- 
au fost niciodată siguri unul dintre afurisiţii de Brokemichael e 
un infractor, însă, desigur, nici tu n-ai dovedit asta. 

— Nu m-ar fi lăsat! Şoapta lui Devereaux ajunse mai departe 
decât intenţionase el. Cuplul din separeul alăturat îl privi din nou. 
Sam rânji iarăşi. Aveam dovezile; am întocmit dosarul. Ei m-au 
făcut să renunţ la el! 

— lar un om cumsecade a fost doborât exact atunci când 
Marele Stat Major îl privea cu bunăvoință. |ţi spun, e păcat. 

— Incetează, Mac. Pe ticălosul acela l-am... 

— Pe alt ticălos, băiete. Şi chiar şi-atunci ai comis infracţiuni 
grave ca să obţii aşa-zisele tale dovezi. 

— Mi-am asumat un risc calculat fiindcă eram al naibii de 
furios. Am plătit pentru asta cu doi ani din viaţă petrecuţi în 
uniforma aia idioată. Şi cu asta basta! Vreau să termin cu 
armata. 

— Ce păcat. Adică, îmi pare rău să te aud spunând asta, 
fiindcă s-ar putea să trebuiască să mai petreci ceva vreme la 
Inspectoratul General dacă eu... 

— Stai aşa! îl întrerupse Devereaux, cu o şoaptă aproape de 
răcnet. Plec din armată poimâine! Nimic, nimic n-o să schimbe 
situaţia asta! 

— Sigur, sper că nu. Lasă-mă să termin. S-ar putea să fii 
nevoit să stai mai mult dacă nu reuşesc să vorbesc cu bătrânul 
Brokey despre ideea aia nebunească a lui. Vezi tu, de fapt nu s-a 
renunţat la acuzaţiile de la Bangkok împotriva ta; au fost 
întrucâtva suspendate din cauza situaţiei complicate de atunci şi 

a pacifiştilor fanatici care ţipau împotriva armatei. Acuma, 
Brokey n-are nimic contra ta, Sam, dar tare ar dori să-şi clarifice 
statutul, poţi înţelege asta. El îşi închipuie că, dacă scoate iar la 
iveală acuzaţiile alea, tu ai putea cerceta dosarele ca să-l găseşti 
pe adevăratul Brokemichael - ar trebui s-o faci ca să nu ajungi la 
spart piatră - şi, astfel, Marele Stat Major i-ar zâmbi din nou 
binevoitor ca şi până acum. Asta n-ar dura mai mult de, să 
zicem, şase ori şapte luni. Cel mult un an - poate optsprezece 
luni, dacă procesul o să fie lung, dar tu ai obţine atât ceea ce 
vrei... 

— Eu vreau să plec! Asta-i tot ce vreau! Sam răsuci atât de 
strâns  şerveţelul, încât acesta scârţâi. Am plătit pentru 
indignarea mea morală. Asta ţine de trecut! 

— Trecut pentru tine, băiete. Nu şi pentru bătrânul Brokey. 

— Faptele sunt acolo. Mi-am cerut scuze - în scris. Poimâine, 
după ora şaisprezece, o să dictez o declaraţie - unei secretare în 
civil - în care o să rezum întreaga afacere în cuvinte de câteva 
silabe. Nu redeschid acel caz! 

— O s-o faci dacă bătrânul Brokey scoate la iveală un anumit 
dosar din Bangkok şi emite un ordin pentru arestarea ta. El este 
general, Sam. Chiar dacă din câte ştim, s-ar putea să fi curăţat 
closetele ştabilor din armată. 

Hawkins făcuse gura pungă, ţâţâind şi dând încet din cap; 
ochii mari, nevinovaţi din spatele lentilelor fumurii exprimau 
orice altceva în afară de inocenţă. 

— In regulă, Mac. Timpul de joc a expirat. Spuneai: dacă nu 
poţi discuta cu Brokemichael despre tâmpeniile astea. Poţi 
discuta cu el? 

— Fie să discut cu el, fie să-l scot din scenă pentru vreo două 
zile. Da, pot ori una, ori alta. După lăsarea ta la vatră, băiete, 
Brokey o să piardă o grămadă de timp încercând să convingă pe 
cineva să pornească în urmărirea ta. Documentul ăla e un fel de 
lege restrictivă, să ştii. Dar nu trebuie să-ţi spun fie asta. 

— Nu, nu trebuie. Spune-mi doar ce treabă murdară vrei să-ţi 
rezolv. 

Şoimul îşi scoase ochelarii fumurii şi, cu eleganţă, şterse 
lentilele fără dioptrii de parcă ar fi lustruit un obiect de jad. 

— Ei bine, de fapt, m-am gândit mult la viitorul meu imediat. 
Şi cred că e loc şi pentru tine, dar nu sunt sigur. 

— Nici să nu fii. Săptămâna viitoare o să mă întorc la biroul 
meu din Boston, la Aaron Pinkus Associates, cea mai bună firmă 


62 


de avocatură din Massachusetts. 

— Mă rog, ai putea să mai stai câteva săptămâni. Să zicem o 
lună, nu? /isuse, au trecut patru ani, băiete, ce mai înseamnă 
încă o lună? 

— Aaron Pinkus o să ajungă într-o bună zi la Curtea Supremă. 
Fiecare zi petrecută cu el e plină de învăţăminte şi n-am de gând 
să renunţ la treizeci de ani de educaţie plătită. Cum adică, crezi 
că e loc şi pentru mine? Ce să fac? 

— S-ar putea să am nevoie de un avocat. Cred că tu eşti cel 
mai bun pe care l-am cunoscut vreodată. 

— Probabil că sunt singurul pe care l-ai cunoscut vreodată... 

— Dar ai câteva puncte slabe, tinere camarad, îl întrerupse 
Hawkins, punându-şi ochelarii fumurii. Regret că o spun, dar 
ăsta-i adevărul. Aşa că nu ştiu dacă să te angajez sau nu. 
Trebuie să mă mai gândesc. 

— Până atunci o să-l ţii la distanţă pe Brokemichael? 

— lar tu o să te gândeşti să acţionezi ca avocatul meu? Doar 
vreo două săptămâni? Vezi tu, am economisit nişte bani... 

— Ştiu exact câţi bani ai, interveni Devereaux înţelegător. 
Trebuia să ştiu. Vrei sugestii pentru nişte investiţii? 

— Oarecum... 

— Atunci o să te ajut fără rezerve. Vorbesc serios. Sam vorbea 
serios. După o viaţă de devotament, riscuri şi serviciu militar, 
Mac reuşise să adune suma de cincizeci şi ceva de mii de dolari. 
Fără alte bunuri. Fără case, proprietăţi sau acţiuni. Nimic altceva. 
Suma asta şi o pensie redusă erau toţi banii pe care-i avea 
pentru restul zilelor. Şi dacă nu-ţi pot da sfaturile de care cred că 
ai nevoie, o să găsesc pe altcineva să ţi le dea. 

— Asta mă emoţionează, fiule. 

Se zărea oare licărul unor lacrimi în ochii acestui aspru ofiţer 
de modă veche? Era greu de spus din cauza ochelarilor fumurii. 

— E cel mai mic serviciu pe care ţi-l pot face. Poate să pară o 
dulcegărie, dar ăsta-i cel mai mic serviciu pe care orice 
contribuabil ţi-l poate face. Ai făcut multe pentru ţară şi-ai fost 
terminat de nişte ipocriţi. Ştiu asta. 

— Păi, băiete, zise Hawkins, trăgând adânc aer în piept, eroic, 
fiecare face pe lumea asta ce are de făcut. La un moment dat... 
Oof! Costumul ăsta de poponar e mai strâmt decât o uniformă de 
gală. Şoimul scoase din buzunarul de la piept o revistă veche, 
împăturită. Paginile aveau colţurile îndoite şi erau marcate cu 
creion roşu. 

— Ce-i asta? întrebă Devereaux. 

— A, nişte propagandă a comuniştilor chinezi pe care gălbejiţii 
au lăsat-o în celula mea. Tâmpeniile comuniste clasice, într-o 
engleză de baltă şi-aşa mai departe. Aici e un articol care 
pretinde că prezintă nedreptăţile răspândite în instituţiile 
religioase. Acest papă catolic are un văr - cam aşa cum sunt verii 
Brokemichael, numai că nu au acelaşi nume - cu care seamănă. 
De fapt, sunt identici, numai că vărul papei şi-a lăsat barbă ca să 
ascundă asemănarea. 

— Nu-nţeleg. Unde-i nedreptatea? 

— Vărul ăsta e un cântăreţ neînsemnat într-o mică trupă de 
operă, dar nu prea are de lucru. Chinezii scot în evidenţă treaba 
asta. Vărul cântă din toată inima ca să culturalizeze poporul şi 
mai că moare de foame, în vreme ce papa bagă-n el ca un 
macaronar nesătul şi fură de la săraci. 

— Te-a interesat aşa de mult încât l-ai marcat cu roşu? 

— Nu, băiete, ce dracu’. Am selectat doar inadvertenţele ca să 
le arăt unui preot care e prieten cu mine. Poate o să te surprindă, 
însă am studiat puţin nişte lucruri la care nu mă gândisem 
înainte. Dumnezeu, biserica şi treburi din astea... Acum să nu 
râzi. 

Devereaux zâmbi amabil. 

— N-aş râde niciodată de aşa ceva. Nu cred că e ceva de râs. 
Convingerile religioase ale cuiva nu sunt doar un drept 
constituţional, ci şi, deseori, un real sprijin. 

— Asta-i o exprimare grozavă. Cu adevărat profundă, Sam. 
Apropo, încă ceva despre afacerea asta cu Brokemichael. Ne 
vedem mâine dimineaţă la arhive. Ţine-ţi gura aia afurisită şi fă 
cum îţi spun. 


Când Sam opri maşina la marginea trotuarului din faţa 
hotelului, Hawkins îl aştepta sub copertină, ţinând în mână ceva 
ce părea o servietă foarte scumpă. Cu cealaltă mână deschise 
portiera maşinii şi se strecură înăuntru. Pe chip avea un rânjet 
larg. 

— Fir-ar să fie! Ce dimineaţă frumoasă! 

Nu era aşa. Aerul era umed şi rece, iar cerul promitea o ploaie 
torențială. 

— Barometrul tău e cam defect. 

— Prostii! Ziua, ca şi vârsta, depinde de felul cum te simti, 
băiete. Şi eu mă simt grozav! 

Hawkins netezi reverele hainei de tweed, îşi potrivi cravata din 
lână de un roşu închis peste cămaşa în dungi, modernă şi îşi 
trecu delicat degetele peste părul de deasupra urechilor. 

— Mă bucur că eşti atât de bine dispus, zise Sam, pornind 
maşina şi intrând în fluxul traficului. Nu vreau să te indispun, dar 
nu poţi să iei servieta cu tine. Nu poţi scoate nici un document. 
Nici-o hârtie nu iese din arhivele secrete. 

Hawkins râse. Scoase un trabuc din buzunarul cămăşii. 

— A, nu-ţi bate capul tău de avocat cu amănunte, spuse el, 
tăind capătul trabucului cu un cleştişor din argint masiv. Am avut 
eu grijă de toate. 

— Nu ai de ce să ai grijă! Răspund de tine şi am douăzeci şi 
patru de ore în care trebuie să rămân cu conştiinţa curată. 
Devereaux îşi descărcă mânia pe claxon; multe maşini din jur 
răspunseră la fel. 

— Iisuse, eşti într-o pasă proastă. Stai cu ochii pe terenul 
înălţat, nu te mai ocupa de flancuri. 

— Ce naiba, nimeni nu mai vorbeşte engleza? Care dracu' de 
flancuri? Ce înseamnă asta? 

— inseamnă ce spuneam aseară. MacKenzie vorbea 
aprinzându-şi trabucul. Fă cum îţi spun şi nu face valuri. Apropo, 
ai vrea să ştii numele tipului care răspunde de arhivele secrete? 
Mă rog, n-ai de ce să ştii, dar e un tip dat dracului, un adevărat 
geniu. Cu câţiva ani în urmă nu ştiam ce serviciu fac armatei 
când l-am scos dintr-un lagăr de prizonieri, la vest de Hanoi. A 
absolvit şi West Point. lţi dai seama? Clasa patruzeci şi şapte. Ca 
şi mine. A naibii treabă! Coincidenţele din lumea asta... 

— Nu... Nu, Mac! Nu! Nu, nu, nu! Nu poţi! N-am să te las! Sam 
atacă din nou claxonul. Lovind cu răutate în el. Spre o bătrână 
invalidă care traversa cu greu intersecţia. Biata femeie îşi vâri şi 
mai mult capul între umerii ce tremurau. 

— Ordinul Şapte-Şapte Cinci spune clar că o escortă legală e 
doar atât. O escortă. Nu un observator. El îl ia pe ofiţerul de la 
operaţiuni clandestine la şi de la locul examinării, dar n-are acces 
în încăpere. Bănuiesc că există mulţi avocaţi necinstiţi, Sam. 
MacKenzie trase adânc în piept fumul trabucului. 

— Există a/t lucru care nu e permis în încăperea aia, 
ticălosule! Devereaux bătu încă o dată cu palma pe marginea 
claxonului. Bătrâna doamnă infirmă se agita acum în mijlocul 
străzii. 

— Adică o servietă! 

— E permisă dacă ofiţerul îşi aduce ultimele contribuţii. Nimeni 
nu le poate vedea în afară de arhivarul-şef. Sunt materiale 
secrete. 

— Acolo nu e nimic! ţipă Sam, arătând spre servietă. 

— De unde ştii? E încuiată. 


De la intrarea în clădirea serviciului de informaţii al armatei, 
Hawkins fu escortat în linişte, cu profesionalism, până la camera 
aleasă pentru aplicarea Ordinului 775, de către doi poliţişti 
militari care îl flancau. Sam asigura spatele. Lui Devereaux i se 
păru un exerciţiu la fel de ceremonios ca şi o execuţie, numai că 
Mac nu era legat şi mergea uşor gârbovit în costumul lui elegant 
de tweed, deloc rigid. Darde cum toţi cei patru intrară în 
încăpere, Hawkins îşi îndreptă spatele şi înlocui tonul civil, blând 
cu strigătele aspre ale unui general cu trăsături dure. Le ordonă 
poliţiştilor militari să-l ducă pe Sam în camera alăturată şi să-şi 
convoace superiorul. Cei doi căpitani salutară, îl luară pe 
Devereaux de coate şi-l duseră în cealaltă încăpere, trântiră uşa 
şi o încuiară, verificară coridorul şi ieşiră în pas de gâscă pe hol. 
Incuiară şi uşa aceea. 

Sam avea o vagă senzaţie de deja vu; apoi îşi aminti. Cu 
câteva săptămâni în urmă urmărise la televizor, seara, un film. 
Șapte zile din luna mai. Se duse către singura fereastră din 
cameră şi privi afară. Şi în jos. Printre gratii. Până în stradă erau 
patru etaje, îşi zise că serviciul de informaţii al armatei nu-şi 
asuma riscuri cu escortele legale de la biroul inspectorului 
general. 

Din camera alăturată se auziră voci. Şi râsete de bărbaţi, 
însoţite de vorbe porcoase. Vechi tovarăşi de arme, amintindu-şi 
de frumoasele timpuri de altădată, când toţi aveau fundul ciuruit 
de gloanţe, cu excepţia generalilor. Sam se aşeză pe un scaun şi 
luă un exemplar ponosit, cu colţurile îndoite din broşura Cum să 
combatem bolile venerice în serviciul de informații şi începu să 
citească. 

Lectura - care era chiar fascinantă - fu întreruptă brusc de 
repetarea continuă a altui sunet venit din camera de lucru. 

Trrramp-ciamp. Trrramp-ciamp. Trrramp-ciamp. 

Devereaux înghiţi în sec de câteva ori, blestemându-se că-şi 
uitase tabletele contra acidității în maşină. Zgomotul pe care îl 
auzea nu putea fi confundat cu nici un altul din cele pe care le 
cunoştea, oricât s-ar fi străduit. Era produs de un copiator Xerox. 

De ce s-ar afla un copiator într-o cameră destinată doar 
prelucrării vizuale a dosarelor secrete? 

Pe de altă parte, de ce nu s-ar afla? 

Prima întrebare era infinit mai logică. Un copiator Xerox 
contrazicea - în spirit şi în literă - scopul Ordinului 775. 

Sam îşi reluă lectura, nereuşind să se concentreze nici măcar 
asupra fotografiilor. 

După o oră şi douăzeci de minute, zgomotul încetă. Câteva 
minute mai târziu se auzi un trosnet metalic şi uşa de la camera 
de lucru se deschise. MacKenzie ieşi, ducând servieta lui scumpă, 
acum burduşită şi legată cu două benzi lucioase de oţel, cu un 
lanţ de treizeci de centimetri atârnând de bara transversală. 

— Ce dracu-i aia? întrebă Devereaux de pe scaun, cu teamă şi 
deloc binevoitor. 

— Nimic, răspunse Şoimul nepăsător. Doar nişte dosare de 
transfer de la Comandamentul Flotei Pacificului. 

— Şi asta ce dracu' înseamnă? 

— Maior, continuă MacKenzie, ridicând vocea şi luând brusc 
poziţia de drepti... îl prezint pe generalul de brigadă 
Beryzfickoosh! Aten... țiune! 

Devereaux sări de pe scaun şi ridică mâna în semn de salut, în 
vreme ce un ofiţer cu pieptul lat, cu douăsprezece rânduri de 
barete ale unor decoraţii, cu o clapetă pe ochi şi - Sam putea să 
jure - cu o perucă îngrozitoare pe cap intră iute în cameră. 
Salută la rândul său cu un gest ostentativ; apoi întinse o mână 
masivă, musculoasă. 

— Am auzit că te pregăteşti să-ţi închei stagiul militar, maior, 
zise generalul cu glas aspru. 

— Da, domnule, răspunse Devereaux, strângând mâna întinsă. 

In momentul acela, Hawkins înfăşură lanţul servietei pe 
încheietura lui Sam, trecu urechea lacătului cu cifru triplu prin 
două zale şi răcni: 

— Primul transfer încheiat, domnule general! 

— Se confirmă, domnule! strigă şi generalul, ţinând încă mâna 
lui Devereaux într-o strânsoare de fier, fixându-l pe Sam cu 
unicul său ochi. Dosarele Comandamentului Flotei Pacificului se 
află acum în custodia dumitale, maior! Pregăteşte-te pentru al 
doilea transfer! 

— Pentru ce, domnule general? 

— la zi! Generalul lăsă mâna lui Sam. Nu cumva eşti puţoiul 
ăla de avocat care l-a terminat pe bătrânul Brokey 

Brokemichael? 

Stomacul lui Devereaux fu cuprins brusc de dureri, pe frunte îi 
apărură imediat broboane de sudoare, în vreme ce servieta grea 
îl trăgea spre podea. 

— Există două versiuni ale acelei afaceri, domnule. 

— Al naibii de corect! strigă generalul. A lui Brokey şi-a unei 
jigodii de necombatant care ar trebui să fie pe un morman de 
pietre la puşcărie! 

— Staţi puţin, domnule general... 

— Ce-i, soldat? Eşti insubordonat? 

— Nu, domnule. Deloc, domnule. Aş vrea doar să arăt... 

— Să arăţi? Arată-ţi fundul în direcţia uşii ăleia şi asigură 
transferul dosarelor, ori o să te arăt eu direct Curţii Marţiale! 
Pentru insubordonare şi incompetenţă! 

— Da, domnule! Imediat, domnule! Sam încercă să salute, dar 
lanţul şi servieta erau prea grele, aşa că făcu rapid stânga- 
mprejur şi porni spre uşa deschisă în mod miraculos de către cei 
doi căpitani din poliţia militară. 

Formalităţile de la biroul de primire fură încheiate repede. 
Cele două benzi de oţel ce asigurau servieta erau un fel de 
simbol al autorităţii. Devereaux semnă în registrul de control, iar 
o minusculă cameră silenţioasă îl fotografie. 

Pe stradă, Sam se întoarse către Şoim: 

— Tipul ăla-i nebun! Dacă mai stăteam zece secunde, m-ar fi 
aruncat într-o celulă! Pentru ce? 

— Bătrânul Brokey are mulţi prieteni, zise MacKenzie. Lasă, o 
să conduc eu. 

— Mulţumesc. Devereaux vâri cu greu mâna în buzunar şi-i 
dădu cheile lui Hawkins cu mâna tremurândă. Ajunseră în 
parcare şi se suiră în maşină. 

Cincisprezece minute mai târziu, în mijlocul traficului 
aglomerat din Washington, Sam începu să se calmeze. Teama 
de-a se fi confruntat cu un general trăsnit şi apoplectic, care i-ar 
fi putut zădărnici lăsarea la vatră se domolea treptat. Dar 
preocuparea aceea era implacabil înlocuită de o altă temere, 
foarte sinceră. In parte provocată de tăcerea Şoimului. 

— Mac, acum, că grămada asta de dosare e în custodia mea, 
ce dracu’ trebuie să fac cu ele? Unde are loc al doilea transfer? 

— Nu ştii? 

— Sigur că nu. 

— Generalul crede că ştii. 

— Ei bine, nu ştiu! 

— Vrei să te întorci şi să-l întrebi, Sam? Eu, unul, nu-ţi 
recomand aşa ceva. Ştiind ce sentimente are faţă de tine. /isuse! 
Ar putea scoate la iveală tot felul de violări foarte grave ale legii. 
lar ţie tocmai ţi-au făcut o poză. Un lucru conduce întotdeauna la 
altul, înţelegi ce vreau să spun? E ca principiul dominoului. 
Procesul tău ar putea dura un an sau doi. 

— Ce dracu e în servietă, Hawkins? Nu mă prosti! Ce e acolo? 
__— Scuze, Sam. Mă tem că nu pot discuta despre asta. 
Inţelege, băiete. E secret. 


Sam şedea pe marginea canapelei, cu braţul întins pe măsuţa 
pentru cafea. MacKenzie tăia lanţul cu un bomfaier. 

— După ce scot afurisitul ăla de lanţ, ne putem ocupa de lacăt, 
spuse Mac încurajator. Ar fi mai uşor cu o mică lampă de sudură. 

— Nu pe arterele mele, ticălosule! Şi-ţi mulţumesc că nu mi-ai 
spus că nu cunoşti cifrul. 

— Hai, nu-ţi face probleme, o să-l scot în zece sau 
cincisprezece minute. Oţelul e ceva mai dur decât mi-am 
imaginat. 

După o oră şi paisprezece minute, ultimele zale fuseseră 
tăiate, lăsând în jurul încheieturii lui Devereaux un lanţ ce atârna 
şi un lacăt cu cifru triplu. 

— Trebuie să iau legătura cu biroul meu, zise Sam. Aşteaptă 
să mă prezint acolo. 

— Nu, nu te aşteaptă. Eşti cu mine. Supraveghezi aplicarea 
Ordinului Şapte-Şapte Cinci. Aşa prevede înţelegerea. Minimum o 
zi, maximum trei. 

— Dar noi nu suntem acolo. 

— Ne-am dus la masă... MacKenzie îşi drese glasul. 

— Ar trebui totuşi să telefonez... 

— Fir-ar să fie, n-ai deloc încredere în mine! De ce dracu' crezi 
c-am aşteptat până azi-dimineaţă ca să mă duc la arhive? Mai ai 
doar o zi, iar eu dau socoteală pentru timpul tău. Nu poţi avea 
necazuri dacă nu eşti acolo. 

— Sigur că nu. N-am necazuri - doar un pluton de execuţie. 

— Prostii. Hawkins se ridică de pe podea şi luă cu el până la 
birou servieta dezlegată. Cu mine eşti în siguranţă. Ştiu eu cum 
se procedează la Inspectoratul General. Crezi că ţi-ai terminat 
toate treburile şi apare câte un rahat uscat în paşi de dans şi-ţi 
spune că nu pleci nicăieri până nu e gata cine ştie ce rezumat. 

Devereaux îl privi cu atenţie pe general, care rupea acum 
benzile metalice şi deschidea costisitoarea servietă. Exista o 
anume logică în nebunia lui Mac. Exista cu siguranţă vreun dosar 
dificil cu care un superior derutat nu voia să rămână pe cap. Se 
putea rătăci vreo însemnare - sau să nu fie citită. O confruntare, 
chiar şi o discuţie între ofiţerii jurişti trebuia luată în calcul. 
Hawkins avea desigur dreptate: Sam era în siguranţă departe de 
biroul lui. 

MacKenzie scoase câteva sute de pagini xeroxate şi le puse pe 
birou, lângă servietă. Devereaux arătă spre ele şi spuse prudent: 

— Astea sunt toate dosarele ta/e? 

— Păi, nu tocmai. Multe sunt dosare deschise care n-au fost 
rezolvate. 

Sam deveni brusc mai neliniştit decât fusese în ultimele trei 
ore. 

— Stai puţin. La arhivele secrete spuneai că sunt doar 
materiale neprelucrate despre oameni pe care i-ai cercetat tu. 

— Sau despre oameni pe care i-au cercetat alți oameni. Am 
adăugat asta, fiule, zău. Numai că erai aşa de supărat că nu m-ai 
auzit. 

— O, Doamne! Ai scos dosare neprelucrate despre subiecţi de 
care nu te-ai ocupat tu? 

— Nu, Sam, răspunse Şoimul în timp ce aranja nişte pagini. Tu 
ai făcut asta. E consemnat la biroul de primire. Cu semnătura ta. 

Devereaux se prăbuşi pe spătarul canapelei. 

— Ticălos făţarnic. 

— Cam aşa ceva, aprobă Hawkins trist. A fost o perioadă, pe 
câmpul de luptă - acţionând mult în spatele liniilor, desigur - 
când mă întrebam cum de ajungeam să fac lucrurile pe care le 
făceam. Şi răspunsul era mereu acelaşi. Am fost antrenat să 
supraviețuiesc, băiete. Şi supraviețuiesc. Şoimul aranjase patru 
teancuri de pagini xeroxate în stânga servietei, pe birou. Îşi trecu 
degetele peste ele de parcă ar fi cântat la pian, apoi se uită la 
Sam gânditor. Cred că o să te descurci foarte bine. O să accepti 
funcţia temporară de avocat al meu, nu-i aşa? Nu pentru mult 
timp. 

— Şi e o treabă puţin mai complicată decât nişte investiţii, nu-i 
aşa? Devereaux rămăsese țintuit de spătarul canapelei. 

— Doar un pic, bănuiesc. 

— lar dacă refuz, nici măcar nu mai trebuie să-mi fac griji în 
legătură cu Brokemichael. El e neînsemnat. Acum e o mică 

problemă privind scoaterea unor dosare secrete din arhivele 
militare. Nu există prescripţie pentru această mică ştrengărie. 

— Să nu-ţi imaginezi că există. 

— Ce vrei să fac? 

— Să întocmeşti nişte contracte. Cred că e o treabă foarte 
simplă. Formez o companie. S-ar putea numi o corporație. 

Sam trase adânc aer în piept. 

— Asta chiar că ar fi amuzant dacă n-ar fi jalnic. Fără a ţine 
seama de scopuri şi intenţii, mai e o chestiune, nu tocmai 
minoră, care e capitalizarea solicitată atunci când formezi o 
corporație. Eu ştiu câţi bani ai. Detest să te dezamăgesc, dar nu 
deţii atâtea bunuri cât să formezi o corporație. 

— Lipsa de încredere, asta-i problema ta. Sper să te schimbi. 

— Şi ce înseamnă remarca asta enigmatică? 

— Înseamnă că am bunurile solicitate până la ultimul dolar, 
asta înseamnă. Hawkins îşi desfăcu degetele şi le apăsă pe 
paginile xeroxate. De parcă ar fi găsit comoara pierdută. 

— Ce bunuri? 

— Patruzeci de milioane de dolari. 

— Cum?! Neîncrederea uimită îl făcu pe Sam să sară de pe 
canapea. Lanţul ce-i atârna de încheietură se balansă brusc şi 
ultimele zale îl plesniră peste ochi, făcându-l să urle de durere. 

Ochiul stâng. 

Camera începu să se învârtă cu el. 

Devereaux  desfăcu plicul de îndată ce închise uşa 
apartamentului de la hotel. Scoase bucata dreptunghiulară de 
hârtie groasă şi o privi cu atenţie. 

Era un cec emis pe numele său. O sumă de zece mii de dolari. 
Era absurd. 

Totul era absurd; nimic nu mai avea sens. 

Exact cu o săptămână în urmă devenise din nou civil. Nu 
existase nici un obstacol în calea lăsării lui la vatră; nu se 
manifestase nici un Brokemichael şi nici nu apăruseră la birou 
probleme de ultim moment, fiindcă nu ajunsese acolo decât cu o 
oră înaintea despărțirii lui oficiale de armată. lar atunci când 
sosise, nu avea doar o vânătaie la ochiul stâng, ci şi un 
pansament gros în jurul încheieturii de la mâna dreaptă. Din 
cauza arsurilor. 

Işi părăsise apartamentul, îşi trimisese lucrurile la Boston, dar 
nu se dusese după ele, deoarece un ticălos făţarnic pe nume 
MacKenzie Hawkins declarase că avea nevoie de „avocatul lui” la 
New York. Aşa că Sam avea acum un apartament cu două 
camere la hotelul Drake de pe Park Avenue, rezervat şi plătit. 

Apartamentul era închiriat pentru o lună; Hawkins considerase 
că era o perioadă suficientă de timp. 

Pentru ce? Hawkins nu era încă pregătit „să se pronunţe”. 
Totuşi, Sam nu trebuia să-şi facă griji: totul era trecut „în contul 
de cheltuieli”. 

Al cui cont de cheltuieli? 

Al corporației. 

Care corporație? 

Cea pe care Sam avea s-o înfiinţeze curând. 

Absurd! 

Iluzii în valoare de patruzeci de milioane de dolari care 
impuneau de urgenţă o lobotomie frontală. 

Şi acum apăruse un cec de zece mii de dolari. Gratuit, în 
valoare netă şi fără solicitarea vreunei chitante. A 

Era ridicol! Hawkins nu-şi putea permite aşa ceva. In plus, 
mersese prea departe. Oamenii nu trimiteau altor oameni (mai 
ales avocaţi) zece mii de dolari fără nici o explicaţie. Pur şi 
simplu nu era sănătos. 

Sam se duse la telefon, verifică lista derutantă de numere 
aflată pe hârtia de sub aparat şi-l sună pe MacKenzie. 

— Fir-ar să fie, băiete! Nu aşa trebuie să te porţi! Adică ai 
putea spune măcar „mulţumesc”. 

— Pentru ce dracu'? Complicitate la furt? De unde-ai luat zece 
mii de dolari? 

— Chiar de la bancă. 

— Din economiile tale? 

— Corect. N-am furat decât de la mine. 

— Dar de ce? 

La Washington urmă o scurtă pauză. 

— Tu ai folosit cuvântul, fiule. Mi se pare că i-ai zis „un avans”. 

Urmă altă pauză. La New York. 

— Cred că am spus că sunt singurul avocat pe care-l cunosc 
care a obţinut un avans pe baza unui soi de şantaj care m-ar 
putea duce în faţa unui pluton de execuţie. 

— Asta ai spus. lar eu am vrut să-ţi corectez impresia asta. 
Vreau să ştii că eu îţi preţuiesc serviciile. Este sigur că n-aş vrea 
să crezi că nu te apreciez. 

— Incetează! Nu-ţi poţi permite asta, iar eu n-am făcut nimic. 

— Păi, băiete, cred că eu mă aflu într-o poziţie mai bună ca să 
apreciez ce-mi pot permite. Şi tu a; făcut ceva. M-ai scos din 
China cu vreo patru mii şi ceva de ani înainte de a fi eliberat 
condiţionat din închisoare. 

— Asta-i altceva. Adică... 

— lar mâine o să fie prima ta zi de lucru, îl întrerupse Şoimul. 
Nu mare lucru, doar un început. 

La New York urmă acum o pauză lungă. 

— Înainte de-a mai spune ceva, trebuie să înţelegi că, în 
calitate de membru al baroului, mă supun unui număr de reguli 
foarte stricte. N-o să fac nimic care să-mi pericliteze statutul de 
avocat. 

Hawkins răspunse imediat, cu voce tare: 

— Sper că nu! Ce naiba, băiete, n-am nevoie de avocaţi 
necinstiţi în corporaţia mea. N-ar fi bine pentru antetul firmei... 

— Mac! răcni Devereaux exasperat. Ai tipărit hârtii cu antetul 
firmei? 

— Nu. Spuneam într-o doară. Dar e o idee grozavă. 

Sam se strădui din răsputeri să se stăpânească. 

— Te rog. Te rog. |n Boston există o firmă de avocatură şi un 
om foarte amabil, care va ajunge într-o bună zi la Curtea 

Supremă şi care aşteaptă să mă întorc peste două săptămâni. N- 
ar fi încântat dacă ar şti că am fost angajat de... altcineva în 
timpul absenței mele. lar tu spuneai că munca mea pentru tine 
se va încheia în trei sau patru săptămâni. Deci, fără hârtii cu 
antet. 

— In regulă, admise Hawkins trist. 

— Ce e de lucru pentru mâine? O să-mi opresc onorariul zilnic 
din cele zece mii şi-o să-ţi înapoiez restul la sfârşitul lunii. De la 
Boston. 

— A, nu-ţi face griji despre asta. 

— Imi fac griji. Trebuie să-ţi mai spun că nu sunt autorizat să 
practic avocatura în statul New York. Aş putea fi nevoit să 
plătesc taxe de avocat extern; depinde de ce vrei să fac. 
Presupun că e vorba despre întocmirea documentaţiei pentru 
corporaţia ta. Devereaux aprinse o ţigară. Fu bucuros să 
constate că mâinile nu-i tremurau. 

— Nu încă. O să ajungem şi la asta în câteva zile. Mâine aş 
vrea să verifici un om pe nume Dellacroce. Locuieşte în 
Scarsdale. Are mai multe companii la New York. 

— Cum adică, „să verific”? 

— Păi, am înţeles că are probleme în afaceri. Aş vrea să ştiu 
cât de serioase sunt. Sau au fost! Să aflu care e nivelul lui actual 
de prosperitate. 

— Prosperitate? 

— Mda. Adică dacă e liber şi nu la închisoare ori altceva de 
genul ăsta. 

Devereaux făcu o pauză, apoi vorbi calm, de parcă i-ar fi 
explicat unui copil: 

— Eu sunt avocat, nu detectiv particular. Avocaţii fac doar ce 
se spune la televizor că fac. 

MacKenzie Hawkins răspunse iarăşi grăbit: 

— Nu pot să cred asta. Dacă cineva vrea să devină acţionar la 
o corporație, avocatul companiei trebuie să afle dacă tipul e 
onest, nu-i aşa? 

— Mă rog, presupun că asta depinde de gradul de participare. 

— E considerabil. 

— Vrei să spui că acest Angelo Dellacroce şi-a manifestat 
interesul? 

— Intr-un fel, da. Dar nu vreau să creadă că eu am fost 
necivilizat şi-am făcut cercetări, dacă înţelegi ce vreau să zic. 

Devereaux observă că mâna începuse să-i tremure uşor. Era 

un semn rău; nu chiar ca o durere de stomac, totuşi, ceva rău. 

— Am din nou senzaţia aia ciudată. Nu-mi spui lucruri pe care 
ar trebui să mi le spui. 

— Toate la timpul potrivit. Poţi să faci ceea ce-ţi cer? 

— Mă rog, există o firmă aici, în oraş, pe care biroul meu 
obişnuieşte... în fine, obişnuia s-o consulte. Poate că şi acum o 
face. E posibil să ne poată ajuta. 

— Bine. Du-te şi vorbeşte cu ei. Dar nu uita, Sam, noi doi 
avem o relaţie avocat-client. E ca şi cu un doctor, un preot sau o 
târfă de lux: numele meu nu trebuie menţionat. 

— Cu excepţia ultimei referinţe, se poate rezolva, spuse 
Devereaux. . i 

La naiba. li chiorăia stomacul. Inchise telefonul. 


— Angelo Dellacroce! jesse Barton, principalul acţionar şi fiul 
fondatorului firmei Barton, Barton şi Whistlewhite, râse. Sam, ai 
fost plecat prea multă vreme! 

— E aşa de rău? 

— Hai să-i zicem aşa. Dacă prietenul nostru comun din Boston 
şi patronul tău de demult - presupun că e şi acum patronul tău - 
Aaron Pinkus s-ar gândi că tu analizezi serios posibilitatea de a 
face vreo afacere cu Dellacroce, ar suna-o pe mama ta. 

— E aşa de rău? 

— Nu glumesc. Aaron ţi-ar pune la îndoială sănătatea mintală 
şi ar scoate numele tău de pe uşa biroului cu mâna lui. Barton se 
aplecă spre el. Dellacroce face parte din Cosa Nostra şi are 
capital de la Mafie. E atât de important în organizaţiile 
filantropice ale crimei organizate, încât cardinalul îl invită în 
fiecare an la dineul lui Alfred E. Smith. Şi, fireşte, e intangibil. Pur 
şi simplu îi scoate din minţi pe judecători şi procurori. Nu pot 
pune mâna pe el, dar nu fiindcă n-ar încerca s-o facă. 

— Atunci, Aaron nu trebuie să afle de nevinovata mea 
anchetă, răspunse Sam încrezător. 

— În ce mă priveşte, imprudenţa ta e în siguranţă. Apropo, e 
chiar o imprudenţă? Partenerul ăsta al tău e chiar aşa de naiv? 

Stomacul lui Sam începu să răspundă în locul lui. Vorbi 
repede, ca să acopere zgomotul. 

— După părerea mea, da. Imi plătesc o datorie, Jesse. Clientul 
meu m-a scos dintr-un necaz în Indochina. 

— Inţeleg. 

— Aşadar, pentru mine e important, continuă Sam. Şi, după 

cum spui, e naiv. În legătură cu acest Dellacroce. 

— N-o lua de bună, zise Barton, întinzând mâna după telefon. 
Domnişoară Dempsey, te rog fă-mi legătura cu Phil Jensen, în 
oraş. Jesse îndepărtă receptorul. Jensen e adjunct la biroul 
procurorului. La districtul federal, nu la cel municipal. Dellacroce 
e un obiectiv al lor de când a ajuns Phil acolo; asta înseamnă cu 
aproape trei ani în urmă. Jensen a renunţat la cel puţin şaizeci de 
mii de dolari pe an ca să-i prindă pe oamenii răi. 

— E vrednic de laudă. 

— Aiurea. Vrea să ajungă senator sau mai sus. Acolo sunt 
banii adevăraţi... Telefonul sună şi Barton ridică receptorul. 
Mulţumesc. Alo, Phil? Sunt Jesse. Phil, a venit la mine un vechi 
prieten; a fost plecat vreo câţiva ani. Mă întreba despre Angelo 
Dellacroce... 

Explozia de la celălalt capăt al firului reverberă în întregul 
birou. 

— Nu, ce naiba, nu e combinat cu el. Crezi că-s nebun?... Ţi- 
am spus că a fost plecat; în străinătate, de fapt. Jesse ascultă o 
clipă, apoi se uită la Sam. Ai fost în nordul lItaliei?... Unde, Phil?... 
Pe lângă Milano? 

Devereaux dădu din cap. Barton continuă, cu o ureche la 
receptor, vorbind către Sam: 

— Sau la Marsilia?... Sau Ankara?... Ori la Rashid? 

Devereaux continua să dea din cap. 

— La Alger... Ai fost la Alger?... Nu, Phil, eşti departe. Asta-i o 
treabă foarte simplă. Nu te-aş fi sunat altfel, nu crezi... Doar 
nişte investiţii, foarte legale... Da, ştiu, Phil... Phil spune că 
ticăloşii ăştia or să pună curând mâna pe Disneyland... Haide, 
Phil, nu-i corect; pur şi simplu o să-l lase în plata Domnului. 
Voiam doar să confirm statutul lui Dellacroce... în regulă. Foarte 
bine. M-am prins. Mulţumesc. 

Barton puse receptorul în furcă şi se lăsă pe spătarul fotoliului. 

— Ţi-am spus eu. 

— Am atins un punct sensibil. 

— Cel mai sensibil. Nu numai că Dellacroce a scăpat de o 
inculpare sigură săptămâna trecută, dar, din cauza absenței unui 
mare juriu, biroul procurorului a trebuit să transmită scuze 
publice. Ce zici de asta? 

— Mă bucur că nu sunt Jensen. 

— Jensen nu se bucură. Biroul lui o să-l lase în pace pe 
Dellacroce vreo câteva luni, apoi o să-l convoace din nou. N-o să- 

i ajute la nimic; Dellacroce şi-a uns fundul cu unt. Intră şi iese 
lunecând din tribunale. 

— Dar clientul meu trebuie să se ferească de el. 

Devereaux nu pusese o întrebare. 

— Pe câteva continente, răspunse Barton. Hainele nu fac pe 
om; investitorii lui, da. Intreabă pe cine vrei, de la Biscayne la 
San Clemente. 


— Păi, ce naiba, nu-i interesant? Nu poţi spune altfel, nu? 

— Fereşte-te de el, zise Devereaux, mutând receptorul în 
cealaltă mână şi întinzându-se după paharul cu whisky, aflat în 
capătul opus al biroului. E o pacoste şi n-ai nevoie de el lângă 
tine... 

— Inţeleg ce vrei să spui... 

— AŞ fi preferat să spui „Da, Sam, o să mă feresc de Angelo 
Dellacroce”. Asta mi-ar fi plăcut să aud de la tine. 

— Inţeleg ce vrei să spui. 

— Nu mă asculţi. Când îi plăteşti unui avocat un avans, îl 
asculţi. Acum repetă după mine: „Nu mă voi apropia...” 

— Ştiu c-ai avut o zi grea, dar ai putea să te concentrezi 
asupra etapei următoare. Încearcă doar să te gândeşti la ea. 

— Mă gândesc şi acum la Angelo Dellacroce. 

— Etapa asta e încheiată... 

— Mă bucur să aud asta. 

— ... deocamdată. Acum aş vrea să începi să schiţezi un fel de 
acord-cadru pentru o corporație. Un adevărat document legal, 
care să aibă spaţii albe pentru numele celor care investesc bani. 

— Oameni ca Dellacroce? Tonul vocii lui Devereaux îi definea 
poziţia. 

— Fir-ar să fie, uită-l pe ticălosul ăla de macaronar! 

— Din câte ştiu eu, cred c-ar trebui să te referi la el ca la un 
vlăstar roman de sânge nobil. Dar aş prefera să nu te mai referi 
deloc la el. Ce fel de corporație? Dacă vrei să fie înregistrată la 
New York, va trebui să aduc alt avocat. [i-am spus asta. 

— NU, băiete! răcni Hawkins. Nu vreau să fie implicat nimeni 
altcineva! Doar tu! 

— Ţi-am spus foarte clar: nu sunt autorizat să practic aici. Nu 
pot înregistra documente în statul New York. 

— Cine-a zis ceva despre înregistrat? Vreau doar 
documentele. 

Sam încremeni. Nu ştia ce trebuia să spună; ce putea să 

spună. 

— Vrei să spui că mi-ai plătit un avans de zece mii de dolari ca 
să pregătesc nişte documente pe care n-ai de gând - reţine asta 
- să le validezi? 

— N-am spus că n-o s-o fac la un moment dat. Doar că acum 
nu-mi fac griji în privinţa asta. 

— Atunci de ce nu-ţi iei un avocat când o să ai nevoie de el? Şi 
de ce dracu' mă aflu eu la New York? 

— Fiindcă nu vreau să fii la Washington. Pentru binele tău. lar 
când un om strânge bani pentru o corporație, trebuie să aibă 
documente care să arate cu adevărat legal pentru a-i deţine. Am 
inversat ordinea întrebărilor tale. 

— Mă bucur că mi-ai spus. N-o să le mai reiau. Ce fel de 
corporație? 

— Una obişnuită. 

— Nu există aşa ceva. Fiecare companie e diferită. 

— Una în care profiturile sunt împărţite. Intre investitori. 

— Din punctul acesta de vedere, toate sunt la fel. Sau ar 
trebui să fie. 

— Aşa vreau şi eu. Nu matrapazlâcuri. 

— Stai puţin. Devereaux puse jos receptorul şi se duse la 
fotoliul unde-şi lăsase servieta. Scoase de acolo un carnet cu foi 
galbene şi două creioane, apoi se întoarse la birou. Am nevoie de 
amănunte. O să-ţi pun câteva întrebări ca să pot schiţa 
documentul acesta juridic care n-o să fie înregistrat, nici validat. 

— Dă-i drumul, băiete. 

— Care-i denumirea? Numele corporației. 

— M-am gândit la asta. Ce zici de Compania Păstorul? 

— Nu-i cine ştie ce. Nu ştiu ce-nseamnă. Nu că ar avea vreo 
importanţă. Spune-i cum vrei. 

— Imi place. Compania Păstorul. 

— Foarte bine. Sam îşi notă denumirea. Adresa? 

— Naţiunile Unite. 

Devereaux se uită la receptor. 

— Cuum? 

— Adresa. Oriunde-o fi clădirea Naţiunilor Unite. 

— De ce? 

— E... simbolică. 

— Nu poţi folosi o adresă simbolică. 

— De ce nu? 

— Am uitat. N-o înregistrezi. Foarte bine. Depozitarul? 

— Cine? 

— Banca. Unde vor fi depozitate fondurile corporației. 

— Lasă spaţiu liber. Două rânduri. Or să fie mai multe bănci. 
Creionul lui Sam se opri involuntar. Se strădui să continue: 

— Care-i obiectivul companiei? 

Urmă o pauză la Washington. 

— Dă-mi câteva opţiuni care să sune legal. 

La New York urmă o pauză mai lungă. 

— Să începem cu „intenţiile”. 

— Evident, să facă bani. 

— Cum? 

— Deţinând ceva pentru care oamenii vor plăti. 

— Manufactură? Producţie de mărfuri? 

— Nu, nu tocmai. 

— Marketing? 

— Eşti mai aproape. Continuă. 

— Incotro? 

— Incă vreo două vorbe, răspunse Hawkins. 

— Nu sunt specializat în drept corporatist, dar, din câte îmi 
amintesc din manuale, scopul unei companii - motivaţia ei 
pentru profit - se regăseşte într-o formă sau alta de producţie, 
manufactură, marketing, achiziţii, servicii... 

— Stai aşa! Asta e. 

— Servicii? 

— Şi asta-i bună, dar mă gândeam la cea de dinainte. 

Sam răsuflă. 

— Achiziţii? 

— Asta e. Achiziţii. 

— Cumperi la un preţ şi vinzi la alt preţ, mai mare. Te ocupi de 
brokeraj? 

— E foarte bine, Sam. Asta înseamnă să-ţi foloseşti căpăţâna. 

Devereaux apăsă creionul pe hârtie împotriva voinţei lui inerte 
şi scrise mai departe. 

— Dacă eşti broker, trebuie să existe un produs. Servicii, sau 
proprietăţi, sau mărfuri... 

— De o natură profund religioasă, îl întrerupse MacKenzie cu 
voce gravă, solemnă. 

— Ce anume? 

— Produsul. 

Sam trase îndelung aer în piept. Când expiră, se auzi un 
mormăit: 

— Vrei să spui că formezi o companie pentru a negocia 
achiziţionarea unor mărfuri de natură religioasă? 

— Asta o să fie tot, răspunse simplu Hawkins. 

— Artefacte. 

— Chiar mai ceva. 

— Pentru numele Domnului, ce anume? 

— „Negocierea achiziţionării artefactelor religioase.” Fir-ar să 
fie, băiete. E perfect! 


Devereaux împrumută formularele-tip ale statului New York 
pentru un acord de parteneriat limitat de la Barton. Era o treabă 
relativ simplu să transcrie notele sale pe formulare şi să-i dea 
dactilografei hotelului să rescrie paginile ca şi cum ar fi fost 
dictate. Lucrurile mergeau pe calea cea bună, îşi zise Sam în 
vreme ce examina produsul finit, înţesat de spaţii libere pentru 
investitori, depozitari, sume; şi cu stupida descriere a 
obiectivului companiei: „negocierea achiziţionării artefactelor 
religioase”. 

Insă documentul arăta la fel de legal ca şi un capitol dintr-un 
manual de Blackstone. Da, cugetă Sam în timp ce legăna plicul 
conţinând bazaconiile pe care urma să i le expedieze lui 
MacKenzie Hawkins. Lucrurile mergeau pe calea cea bună. Avea 
să se întoarcă la Boston, la Aaron Pinkus Associates, în câteva 
zile; activitatea lui „juridică” pentru Şoim se încheiase. li luase cu 
totul nouă zile, cu vreo trei săptămâni mai puţin decât luna la 
care se gândise Mac. 

Fusese de acord să mai rămână o zi sau două la hotelul Drake, 
ca să-i dea lui Mac suficient timp să-i aprecieze munca. Nu 
încăpea îndoială că aprecierea avea să vină şi aşa se şi întâmplă. 

— Pe cuvânt, Sam, e un document care arată teribil de 
impresionant, zise Şoimul la telefonul din Washington. Sunt de-a 
dreptul uluit că ai reuşit să-l redactezi atât de repede. 

— Există anumite reguli care trebuie respectate; n-a fost aşa 
de greu. 

— Eşti prea modest, tinere camarad. 

— Sunt nerăbdător, asta sunt. Nerăbdător să mă întorc la 
Boston... 

— Sigur că pot înţelege asta, interveni Hawkins, fără tonul 
afirmativ corespunzător care-ar fi alungat durerea bruscă, tot 
mai intensă din stomacul lui Devereaux. 

— Ascultă, Mac... 

— Văd că m-ai făcut preşedintele companiei. Nu mi-ai spus 
asta. 

— Nu aveam alte nume. Te-am întrebat care sunt funcţionarii 
corporației şi mi-ai spus să las spaţiu liber. 

— Ce înseamnă funcţiile alea, secretar şi trezorier? Sunt 
importante? 

— Nu dacă nu înregistrezi documentul. 

— Şi dacă mă hotărăsc într-o bună zi? 

— Procedura standard e să le combini pe cele două. Cele mai 
multe state americane pretind să existe minimum doi parteneri 
generali pentru un acord de parteneriat limitat. 

— Dar aş putea să am mai mulţi dacă vreau, nu? 

— Sigur. 

— Voiam doar să ştiu cum e corect, Sam. Nimic important. N-o 
să fie niciodată înregistrat. Doar să treacă timpul. 

Devereaux avu impresia că detectase o notă de melancolie în 
vocea lui Hawkins. Incepea oare Mac să se confrunte cu propriile- 
i fantasme? Incepea să înţeleagă că incursiunea sa iraţională în 
domeniul legislaţiei corporatiste era doar o compensație pentru 
absenţa deciziilor de comandă? Sam începu să se calmeze. De 
fapt, simţea compasiune pentru acest bătrân veteran de război. 
Să treacă timpul era un eufemism pentru să-mi umplu zilele. 

— Sunt sigur că aşa e, generale. 

— la te uită, Sam, nu mi-ai mai spus „general” de multe 
săptămâni. 

— Scuze. O scăpare. 

— lau legătura cu tine mâine, băiete. Ai muncit din greu. 
Distrează-te în seara asta. Nu uita, totul intră în contul de 
cheltuieli. 

— In legătură cu cele zece mii, eşti foarte generos, dar nu-mi 
trebuie. O să scad toate cheltuielile - dactilografă, aprovizionare, 
genul ăsta-şi o să-ţi înapoiez restul. La Washington e un consilier 
pentru investiţii pe care-l cunosc... 

Devereaux se opri. Inţelese că declicul de la celălalt capăt al 
liniei încheiase convorbirea. 

N-avea nici un rost să nu se distreze. Petrecuse destule 
weekend-uri la New York ca să ştie unde avea loc ceva: In 
barurile pentru burlaci de pe Third Avenue. 

Sam avu un succes spectaculos. Captura lui fu o tânără nubilă 
venită din Omaha, Nebraska - oraşul de reşedinţă al lui Henry 
Fonda şi Marlon Brando ca să măsoare înălțimile de pe 


81 


Broadway. Era foarte impresionată de avocatul care avea mult 
de lucru la Metro-Goldwyn-Warner-Brothers atunci când nu 
perfecta contracte pentru Bowling pe Bani şi Teatrul Capodoperă. 

Şi Sam era impresionat. Tot timpul nopţii, în cea mai mare 
parte a dimineţii următoare, apoi în timpul după-amiezei şi (cu o 
pauză de masă şi discuţii limitate) în a doua seară. 

Era ora 9:27 când sună telefonul; 9:29 când tânăra nubilă 
spuse somnoroasă: 

— Sam, telefonul e pe partea mea. 

— Ai mult spirit de observaţie. 

— Să-l ridic? întrebă ea. 

— Dacă e pe partea ta, aş zice că da. 

— Eşti sigur? 

Sam deschise ochii. Fata se ridicase în capul oaselor şi se 
întindea; cearşaful căzuse de pe ea. 

— Fă-o repede, spuse Devereaux. 

— Dacă eşti sigur... 

— N-am nevastă, mama nu ştie unde sunt, iar Aaron Pinkus n- 
ar fi atât de rău. la receptorul, vorbeşte repede şi închide. 

Fata se întinse către aparat; Sam se întinse către fată. 

— E un bărbat cu o voce aspră, care vrea să vorbească cu 
tine. Zice că-l cheamă Angelo Dellacroce. li întinse receptorul lui 
Sam. 

— Hei, tu! Vorbele se auziră stropşit în receptor. Eşti Samuel 
Devereaux, secretar-trezorier la Compania Păstorul? 

Fostul general-locotenent MacKenzie Hawkins, decorat de 
două ori cu cea mai înaltă distincţie a naţiunii pentru 
extraordinarul eroism manifestat mai presus de obligaţiile 
militare în lupta împotriva inamicului, începu să tremure ca un 
copil înspăimântat la vederea fostului maior Sam Devereaux, 
accident militar. 

Hawkins îl observă pe Sam coborând din taxi la intrarea 
clubului de golf North Hampton. Lămpile din alamă din vârful 
stâlpilor de piatră ce flancau aleea erau singurele surse de 
lumină; era o noapte rece, noroasă şi nu se vedea luna. Totuşi, 
lămpile iluminau suficient zona pentru a dezvălui expresia 
teribilă de pe chipul lui Devereaux. 

Sam era furios, Mac înţelegea asta. Dar, îşi zise el, de fapt, nu 
minţise. Nu tocmai. Nu-i spusese niciodată lui Devereaux că n-o 
să-l abordeze pe Angelo Dellacroce. Doar că n-avea motive s-o 
facă atunci când Sam insistase asupra acestui aspect. In 
momentul acela. Nu mai târziu. 

Funcţia de secretar-trezorier era altceva. Arăta grozav pe 
acordul de parteneriat: Samuel Devereaux, Esq., Avocat- 
consultant, Apartament 4-F, Hotel Drake, New York, totul scris 
chiar în spațiul rezervat celei de-a doua funcții importante din 
cadrul Companiei Păstorul. Era spre binele lui Devereaux, care 
avea să înţeleagă asta curând. Insă în momentul acela Samuel 
Devereaux, Esq., era turbat ca un taur în ţarc, ţinut la distanţă de 
junicile în călduri. 

Şoimul fusese de acord să se întâlnească cu Dellacroce 
fiindcă-i convenea. ltalianul era atât de îngrijorat de eventualii 
urmăritori, încât insistase să se întâlnească cu Mac în mijlocul 
terenului de golf, la ţinta şase de la clubul de golf North 
Hampton, între miezul nopţii şi ora unu dimineaţa. Dar dacă 
Hawkins ar fi obiectat şi ar fi schimbat locul de întâlnire la 
Compania Bell Telephone, Dellacroce ar fi cedat. 

Pentru că Dellacroce nu avea de ales. Mac avea un dosar 
despre mafiot care i-ar fi asigurat acestuia o pedeapsă cu 
închisoarea demnă de un tribunal chinez. 

Cu toate astea, o întâlnire în puterea nopţii, pe un teren 
înconjurat de o pădure deasă, curenţi de apă şi mici lacuri îl 

atrăgea pe Hawkins. Pe un asemenea teritoriu era ca la el acasă. 
Nu era Cambodgia ori Laos, dar putea întrucâtva să se menţină 
în formă, cum s-ar zice. 

In după-amiaza aceea venise cu avionul de la Washington, 
închiriase o maşină sub un nume fals şi plecase la North 
Hampton. De îndată ce se lăsă întunericul, înconjură clubul de 
golf şi parcă în perimetrul de vest. Dellacroce îi spusese că, 
seara, clubul era închis şi că paznicul de noapte avea să fie 
înlocuit de către unul dintre oamenii lui. 

Ceea ce însemna, desigur, că Dellacroce avea să dubleze 
peste tot patrulele, mai cu seamă în zona țintei şase. 

Cu buzunarele pline de colaci de sfoară subţire şi role de 
bandă adezivă lată de opt centimetri, Hawkins folosi o veche 
tactică, aplicată cu succes în Vietnam. Incepu asaltul operaţiunii 
de comandă în cel mai îndepărtat punct din interiorul zonei ostile 
şi îşi croi drum spre partea din faţă. 

La ora 23, patrulele inamicului începură să-şi ocupe poziţiile în 
interiorul clubului de golf. Erau nouă (ceva mai mulţi decât 
anticipase Mac), aşezaţi din loc în loc pe terenul accidentat de la 
marginea pădurii, de ambele părţi ale țintei şase, şirul 
întinzându-se până la clădirea clubului şi spre alee. 

Una după alta, Hawkins imobiliză opt patrule; le luă toate 
armele, le legă, le acoperi feţele cu bandă adezivă - toţi muşchii 
faciali, nu doar gurile - şi-i aduse în stare de inconştienţă cu 
lovituri kai-sai la baza craniului. Apoi se îndreptă spre a noua 
patrulă, care supraveghea intrarea. 

Acestui individ îi aplică o tehnică extrem de eficientă cândva 
împotriva comuniştilor laoţieni. Deoarece paznicul trebuia să fie 
în stare să vorbească. 

Omul se dovedi foarte cooperant. Mai ales după ce Mac îi 
sfâşie pantalonii de la şliţ până la manşete. 

La ora douăsprezece fără zece, uriaşa limuzină neagră a lui 
Dellacroce pătrunse în viteză pe poartă şi urcă spre veranda 
largă, străjuită de stâlpi. Din întuneric, a noua patrulă, sprijinită 
de o coloană, vorbi. 

— Totu-i în regulă, domnu’ Dellacroce. Toţi băieţii sunt 
răspândiţi la posturi, cum aţi zis. 

Vocea bărbatului era mai ascuţită şi puţin încordată, dar 
Hawkins prevăzuse corect că Dellacroce avea alte gânduri în 
minte. 

— İn regulă. Foarte bine, veni replica răguşită, în vreme ce 

Dellacroce cobora din automobil, flancat de doi bodyguarzi 
masivi care mergeau ca nişte gorile cu mâinile înfipte în blană. 
Rocco, tu stai aici cu Augie. Tu, Fingers, vii cu mine. Şi tu, Meat, 
du blestemata de maşină în parcare, să nu se vadă. 

Înainte ca Dellacroce şi Fingers să dea colţul clădirii, a noua 
patrulă fu scoasă din funcţiune cu un Kai-sai. Până când să 
dispară Dellacroce şi Fingers pe pajişte, Rocco i se alăturase lui 
Augie într-o paşnică uitare de sine. 

Domnul numit Meat fu următorul obiectiv al lui Hawkins. 
Treaba dură aproape cinci minute, dar numai fiindcă Meat era un 
combatant experimentat. Nu duse limuzina în capătul parcării, ci 
o opri în centrul acesteia. Era o poziţie bună, îşi zise Mac. Meat 
putea să observe toate flancurile, nestânjenit de umbre sau 
obstacole vizuale. Meat era bun. Insă nu suficient de bun. 

MacKenzie se furişă din parcare pe un drum pieziş, trecu de 
prima ţintă şi o luă pe terenul accidentat spre ţinta şase. De 
vreme ce Dellacroce îi spusese că avea să fie singur, Hawkins 
ştia că Fingers trebuia să se ascundă în întuneric, cu siguranţă la 
marginea pădurii şi, dacă avea ceva minte, de partea cealaltă a 
pajiştii, la est, pentru o mai bună poziţie de tragere. 

Insă Fingers nu avea destulă minte. Rămăsese în partea de 
vest, culcat printre tufişuri, fără să poată controla flancul din 
spate. 

Fir-ar să fie, îşi zise MacKenzie. Nu prea are haz să termini un 
idiot ca Fingers. j 

Cu toate astea, îl termină. Pe tăcute. In unsprezece secunde. 
Lăsându-l pe Angelo Dellacroce singur în mijlocul terenului, lângă 
ţinta şase, cu un trabuc aprins ieşind dintre buzele lui groase, cu 
trupul îndesat mişcându-se în voie, cu mâinile durdulii lovindu-se 
la spate de parcă ar fi aşteptat o porţie de lasagne într-o trattoria 
cu chelneri leneşi. 

Trei minute mai târziu, pe drumul pustiu din faţa clubului de 
golf se auzi taxiul lui Devereaux. MacKenzie aştepta în spatele 
unui stâlp. 

In timp ce Sam urca şovăitor pe alee, Hawkins hotărî să nu-i 
spună nimic despre patrulele imobilizate. N-ar fi făcut decât să-l 
îngrijoreze pe fostul maior; mai bine să-l lase să creadă că 
Dellacroce se ţinuse de cuvânt: era singur la ţinta şase. 

— Fir-ar să fie! Salut, Sam! 

Devereaux se aruncă la pământ, strângând din răsputeri 
pietrişul de pe alee. Apoi ridică privirea; MacKenzie scoase o 

mică, dar puternică lanternă-stilou din buzunar şi o aprinse. 

Fără îndoială, ex-maiorul era cu siguranţă înfuriat. Faţa îi era 
cam ciupită şi umflată, de parcă muşchii i-ar fi explodat de sub 
piele. 

— Ticălos lipsit de scrupule ce eşti! şopti Sam cu furie şi 
teamă în acelaşi timp. Josnicule! Eşti cea mai necinstită, cea mai 
detestabilă formă de viaţă subumană care a existat vreodată! Ce 
dracu' ai făcut, nemernicule? 

— Hai, lasă, nu putem discuta aşa. Haide, scoală-te; arăţi ca 
dracu' trântit acolo... 

MacKenzie se întinse după mâna lui Devereaux. 

— Nu mă atinge, vierme împuţit! Blestematele de oi din 
Mongolia sunt prea bune pentru tine! Trebuia să-l las pe Lin Shoo 
să-ţi smulgă unghiile una câte una, timp de patru mii de ani!... 
Nu mă atinge! Sam se ridică, nesigur pe picioare. 

— Ascultă, maiorule... 

— Nu-mi spune aşa! Nu am număr matricol şi nu vreau să mi 
se mai vorbească nici măcar cu cel mai vag termen militar! Sunt 
avocat, dar nu sunt afurisitul tău de avocat! Unde dracu' 
suntem? Câţi „gangsteri” ne-au luat în cătarea puștilor? 

MacKenzie rânji. 

— Nu e nimeni, băiete. Doar Dellacroce, care stă pe terenul de 
golf ca un unchi simpatic la o petrecere în curtea casei. 

— Nu te cred! Ştii ce mi-a spus gorila aia la telefon când i-am 
zis că n-o să vin aici? Huliganul acela blestemat mi-a spus că 
sănătatea mea s-ar înrăutăţi brusc! Asta mi-a spus! 

— A, nu acorda nici o atenţie unor astfel de lucruri. Putorile 
astea grase vorbesc întotdeauna dur. 

— Rahat! Devereaux străpunse întunericul cu privirea 
Dementul ăla zicea că, dacă o să întârzii, o să trimită un coş cu 
fructe la spital - mâine! Şi că, dacă încerc să părăsesc oraşul, nu 
ştiu ce cretin pe nume Meat o să mă găsească înainte de 
sfârşitul săptămânii! 

Şoimul dădu din cap. 

— Meat e destul de bun, însă cred că şi tu ai putea să-l baţi. Aş 
paria pe tine, băiete. 

— Eu nu vreau să-l bat - nici pe altcineva! Şi nu mai paria pe 
mine! N-o să mă mai vezi niciodată! Am vrut doar să isprăvesc 
cât mai repede afacerea asta. Doresc să-l întâlnesc pe acest 
Dellacroce; să-i spun că toată treaba e o eroare teribilă! Ţi-am 
dactilografiat ceva şi asta-i tot! 

— Ascultă-mă, fiule. Reacţionezi exagerat. N-ai nici un motiv 
să-ţi faci griji. Hawkins porni să traverseze pajiştea. Devereaux 
mergea în pas cu el, întorcând capul la cel mai mic zgomot. 
Domnul Dellacroce o să fie extrem de cooperant. Şi n-o să mai 
vorbească dur, o să vezi. 

— Ce-a fost asta? se auzise un zgomot de ceva strivit. 

— Calmează-te, da? Cred că ai călcat pe un rahat de câine. Fă- 
mi un serviciu. Nu începe să explici ceva până când nu vorbesc 
eu cu Dellacroce, bine? N-o să-mi ia mai mult de trei sau patru 
minute. 

— Nu! Fără discuţie, nu! Nu-mi pasă că o să întrerup o 
promițătoare carieră de avocat în mijlocul unui teren de golf al 
Cosei Nostra! Oamenii ăştia nu se joacă! Folosesc gloanţe, lanţuri 
şi ciment! Şi nuri! Ce-a fost asta? Se auzise un fâlfâit de aripi în 
arborii întunecaţi. 

— Am speriat o pasăre. Hai s-o luăm altfel. Dacă îţi ţii gura 
până când termin, o să-ţi mai dau zece mii. Gratuit şi fără taxe. 
Ce zici de asta? 

— Eşti nebun. Nu ţine. Fiindcă nu-i pot cheltui deplasând 
rădăcini într-un cimitir din Boston. Poţi să-mi oferi şi zece 
milioane; răspunsul e tot nu! 

— Asta nu iese din discuţie... 

— Pentru numele Domnului, asumă-ţi răspunderea înainte s-o 
facă altcineva! 

— Atunci mă tem că va trebui s-o iau aşa. Fie taci din gură 
până când îmi termin treaba cu domnul Dellacroce, fie mâine 
dimineaţă o să sun la FBI şi-o să le spun că există un fost maior 
care face negoţ cu documente secrete neprelucrate, pe care le-a 
sustras în mod ilegal din arhivele armatei. 

— A, nu, n-o să faci asta! Fiindcă eu o să spun adevărul. O să 
le spun cum m-ai şantajat, pe urmă m-ai fraierit şi iar m-ai 
şantajat. La Pekin ai obţine o pedeapsă cu închisoarea mai 
uşoară! 

— Cu siguranţă, treaba se complică, nu-i aşa? Adică ar trebui 
redeschisă afacerea Brokemichael. Şi cum ar arăta? Un om 
violează legile spionajului fiindcă nu vrea să mai petreacă puţin 
timp în plus în serviciul ţării sale. Intr-un post comod, nici măcar 
în luptă. Aş zice că-i un şantaj destul de anemic. 

— Lipsit de scrupule... 

— Ştiu, ştiu, zise plictisit Şoimul. Te tot repeţi. Ceea ce trebuie 
să înţelegi e că pentru mine asta nu prea mai are importanţă. 

După cum spuneai, am fost terminat. Cât pot ei să mă mai 
persecute? 

Hawkins continua să meargă. Devereaux îl urma în silă, 
aruncând priviri în toate părţile, cu nervii pulbere; din gât îi ieşiră 
câteva cârâieli joase înainte să poată vorbi. 

— N-ai nici un pic de decenţă, domnule? Nici compasiune? Nici 
dragoste în inimă pentru camaradul tău? 

— Sigur că am, zise Şoimul. Trecură pe lângă al treilea jalon, 
către ţinta şase. Acum ţine-ţi limba aia elocventă pentru o 
vreme. Dacă nu-ţi place cum merge treaba, spune ce ai de spus. 
Aş putea fi mai corect de atât? 

Pânza care acoperea cerul începu să se subţieze; din când în 
când, luna strălucea printre nori. Şi, la o sută de metri în faţă, 
văzură silueta îndesată a lui Angelo Dellacroce, tot cu mâinile la 
spate şi tot cu chiştocul unui trabuc aprins în gură. 

— Trebuie să aibă scrum pe toată haina, zise calm Hawkins. 
Apoi mai tare: Domnul Dellacroce? 

Dinspre trupul obez din faţa lor veni un mormăit. MacKenzie 
aprinse lanterna-stilou şi o ţinu deasupra capului, luminând părul 
lung, încărunţit, care arunca umbre peste îngrijita lui barbă Van 
Dyke. 

— Ne faci să devenim o ţintă! şopti Sam. 

— Cine-o să tragă? 

Se apropiară de italian; Mac întinse mâna. Dellacroce nu 
încercă să facă la fel. Hawkins vorbi calm: 

— Chiar şi când primeam capitularea vietnamezilor ne 
strângeam mâinile. Ca să ne deosebim cumva de animale. 

In silă, Dellacroce îşi trase mâna de la spate şi cei doi îşi 
strânseră mâinile. 

— lo nu-s vietnamez şi asta nu-i capitulare, zise vocea aspră. 

— Sigur că nu-i, răspunse vesel MacKenzie. E începutul unei 
asocieri profitabile. Apropo, ăsta-i avocatul şi bunul meu prieten 
Sam Devereaux... 

— Mac! 

— Taci şi daţi-vă mâna, spuse Hawkins sotto voce. Ce naiba, 
băieţi. Am zis să daţi mâna! 

Cu şi mai mare silă, cele două mâini se apropiară încet, se 
atinseră scurt şi se retraseră, de parcă posesorii lor s-ar fi temut 
de vreo infecţie. 

— Aşa-i mai bine, zise Şoimul cu entuziasm. Acum putem sta 
de vorbă. 

Şi MacKenzie vorbi. Începu prin a enumera activităţile ilegale - 
atât în străinătate, cât şi în ţară - ale lui Angelo Dellacroce. Avu 
nevoie de două minute. 

— Acum, domnule Dellacroce, motivul pentru care autorităţile 
nu pot pune mâna pe dumneata e faptul că nu au acces la 
singurul birou de decontare care are legături exact cu toate 
aceste întreprinderi. Înţeleg că o să-ţi pară ciudat, domnule, dar 
cred că eu am acest acces. Există o bancă la Geneva, în Elveţia, 
iar primele trei cifre ale contului respectiv se întâmplă să fie 
şapte, unu, cinci. In acest cont se află o sumă de peste şaizeci şi 
două de milioane de dolari... 

— Basta! Basta! 

— ... iar depozitele au fost transferate direct din locurile pe 
care le-am sugerat. Bănuiesc că ai studiat noile legi elveţiene 
referitoare la astfel de conturi. Sunt înşelătoare, fiindcă frauda 
dintr-o ţară poate să nu constituie fraudă la Geneva. Insă, fir-ar 
să fie, ai crede că acum există o modalitate prin care Interpolul 
poate solicita prin citaţie dosarele acelor conturi? Poliţia 
internaţională nu are decât să examineze copia unui ordin de 
plată - într-un cont anume - care a fost emis de un traficant de 
droguri condamnat. Şi pentru mine e cu siguranţă un noroc 
nemaipomenit să deţin copii xeroxate ale câtorva plăţi de genul 
ăsta... 

— Basta! Taci! răcni Dellacroce. Fingers! Mannyl Carlo! Dino! 
Veniţi încoace! Acu 1 

Drept răspuns se auziră doar sunetele nopţii. 

— Nu e nimeni acolo. Cel puţin nimeni care să te poată auzi, 
zise blând Şoimul. 

— Ce?!... Fingers! Figlio della prostituta! Vino-ncoace! 

Nimic. 

— Acum, eu şi cu dumneata, domnule Dellacroce, o să ne 
depărtăm de prietenul şi avocatul meu, ca să putem vorbi chiar 
între patru ochi. MacKenzie atinse braţul italianului, care şi-l 
trase imediat. 

— Meat! Augie! Rocco! M-auziţi, băieţi? Veniţi încoace! 

— Şi ei dorm, domnule, spuse Hawkins binevoitor. N-or să se 
scoale decât după vreo două ceasuri. 

Dellacroce întoarse brusc capul spre Mac. 

— Ai adus poliţia aici? Câţi ai adus? 

Intrebările se întretăiau. 

— N-am adus pe nimeni. Am venit doar eu şi bunul meu 

prieten şi avocat... 

— Câţi ai adus? Singur nu puteai! 

— Singur, am putut, răspunse Şoimul. 

— Cei mai buni băieţi ai mei! 

— Nu mi-ar plăcea deloc să-ţi văd şi trupele de sprijin. 
MacKenzie chicoti. Acum e momentul pentru discuţia noastră 
între patru ochi. 

Şoimul îl conduse pe Dellacroce la vreo zece metri distanţă. 
Vorbi calm, exact patru minute şi treizeci de secunde. Moment în 
care un țipăt răguşit, care-ţi spărgea urechile, sfâşia liniştea de 
la ţinta şase. 

— Mannnnaaagggiii! 

lar Angelo Dellacroce căzu în nesimţire pe iarba tunsă. 
MacKenzie se aplecă deasupra lui şi-l bătu uşor cu palmele peste 
faţă ca să-l facă să-şi revină. 

Continuară să vorbească, în timp ce Şoimul susţinea ceafa 
obeză a italianului ca un felcer de la morgă. Ţipătul se auzi din 
nou. 

— Mannnnaaaa999giii! 

Şi Dellacroce se prăbuşi din nou. Aşa că Şoimul îl readuse 
iarăşi în simţiri. 

Şi mai vorbiră două minute. 

— Mannnnaaaaggggiiii! 

De astă dată, MacKenzie lăsă capul omului în iarba de la ţinta 
şase şi se ridică în picioare. Luna ieşise dintre norii întunecaţi, 
luminându-l pe Sam, care se holba uluit la prăbuşitul Dellacroce. 
Asta era, îşi zise Şoimul, îndreptându-se agale spre Devereaux. 
N-avea rost s-o mai lungească. Sam trebuia să afle. Nu era altă 
cale. 

— Ei bine, Sam, zise Mac cu o calmă încredere sub lumina 
intermitentă a lunii, ăsta-i un început destul de bun. Domnul 
Dellacroce a fost dornic să subscrie pentru întreaga sumă ce-i 
era rezervată. Compania Păstorul are primele ei zece milioane de 
dolari. 

Genunchii lui Devereaux se muiară. Şoimul alergă şi-l prinse 
înainte să cadă. Solul nu era dur, însă MacKenzie dorea ca Sam 
să ştie că-i păsa de el; întotdeauna este bine ca aghiotantul să 
ştie că superiorul lui este preocupat de sănătatea lui. 

— Ce naiba, fiule, trebuie să încetezi cu treburile astea! Nu te 
porţi mai bine decât domnul Dellacroce! Şi-apoi, nici nu se cade; 
eşti croit dintr-o stofă mai bună! 

Ochii lui Sam se învârteau înotând în lumina lunii de deasupra 
țintei şase. Cuvintele ieşite de pe buzele lui tremurătoare erau în 
general incoerente, însă repetă unele fraze destul de des pentru 
a fi înţelese: 

— Secretar-trezorier!... O, Doamne, sunt secretar-trezorieri 
Ciment de zece milioane de dolari! Sunt într-un rahat de zece 
milioane de dolari! O să fiu cufundat într-o pijama de beton! Sunt 
mort! 

— Hai, gata, încetează cu vaietele. Eşti ditamai avocatul, 
camarade; n-ar trebui să te porţi aşa. 

„_— N-ar fi trebuit să te întâlnesc niciodată, ticălos dement! 
Asta-i singurul n-ar fi trebuit din viaţa mea! O, Doamne! Ucigaşul 
ăla a leşinat! 

— Ca şi tine. Aproape. Te-am prins eu... 

— Şşşt! Hai să plecăm de-aici! O să-i trimit o scrisoare... 
găsesc eu o hârtie cu antetul unui spital psihiatric... o să confirm 
că eşti nebun! Totul a fost o glumă jalnică! 

— A, domnul Dellacroce ştie mai bine, băiete. Hawkins lovi 
uşor obrazul lui Devereaux cu palma dreaptă, în vreme ce cu 
stânga ţinea ceafa lui Sam într-o încleştare de fier, împiedicându- 
| să se mişte de la talie în sus. Dellacroce este un om foarte 
evlavios, cum sunt mai toţi italienii ăştia; n-are nici o importanţă 
cum îşi câştigă existenţa. Asta-i altceva. El ştie că i-am spus 
adevărul. 

— Ce dracu' tot spui acolo? Ce legătură are religia cu restul? 
la mâna de pe gâtul meu! 

— Religia îl ajută pe om să recunoască adevărul. S-ar putea să 
nu-i placă; religiei lui s-ar putea să nu-i placă sau nici măcar să 
admită că acela-i adevărul, dar, deoarece meditează la el, omul 
evlavios poate deosebi realitatea de tâmpenii. Mă urmăreşti? 

— Nici măcar o clipă! Mă doare gâtul! 

— Scuze. O să-ţi dau drumul, însă e timpul să vorbim. 
MacKenzie îşi dădu mâna la o parte. Imediat, Sam dădu să fugă, 
dar Şoimul se rostogoli cu el, ţintuindu-l din nou la pământ. Am 
spus că trebuie să vorbim, băiete. Eşti o persoană raţională; poţi 
înţelege logica acestui fapt. 

— Problema, zise Sam, încordându-se pe pământ, e că tu nu 
eşti raţional sau logic! Ştii ce-ai făcut? Tipi cum e ăsta... Făcu un 
semn cu capul; nu-şi prea putea folosi mâinile... li congelează pe 
cei care nu le plătesc pariurile. Nici nu se gândesc să nu 
plătească cele mai scumpe funeralii din oraş - pentru un paisan 

care a refuzat să-şi achite datoria. Eu ştiu. Sunt din Boston. 

— Reacţionezi din nou exagerat. Domnul Dellacroce n-o să 
facă nimic de genul ăsta. Ştie cum stă - ceea ce înseamnă şase 
metri de var nestins dacă nu se poartă cum trebuie. Contul ăla 
din Geneva. L-a furat de la oamenii lui. 

In silă, bănuitor, Devereaux se uită la Mac în lumina lunii. 

— Eşti sigur de asta? 

— Totul era în dosarele de la arhivele armatei. Necazul e că 
nimeni n-a pus hârtiile alea cap la cap. Nici nu cred că voiau; 
oamenii lui Dellacroce sunt mari susţinători ai Pentagonului 
datorită contractelor guvernamentale şi apartenenței la 
sindicate... Acum mă asculţi? 

Cu o ezitare născută din teamă, dar şi cu o acceptare de 
nevoie, Sam dădu din cap. Şoimul îl ajută să se ridice şi cei doi o 
luară pe terenul accidentat de la marginea țintei şase. Acolo era 
un stejar uriaş, ale cărui frunze filtrau lumina lunii. Sam se aşeză 
rezemat de trunchi; Mac se lăsă într-un genunchi în faţa lui - 
ofiţerul de legătură transmițând ordine unei unităţi de luptă. 

— lţi aminteşti că acum două săptămâni îţi spuneam că 
studiam lucruri la care nu prea mă gândisem până atunci? 
Dumnezeu, biserica, ceva de genul ăsta. 

— Imi amintesc că-mi spuneai să nu râd... Devereaux rostise 
replica fără vlagă, precaut, monoton. 

— Era ceva foarte serios, băiete. Ei bine, îmi făcusem nişte 
păreri, dar nu în direcţia la care te-ai putea gândi. Amândoi ştim 
că nouăzeci şi nouă la sută din propaganda comunistă sunt 
tâmpenii; toată lumea ştie asta. A noastră e aşa doar în proporţie 
de... să zicem, cincizeci până la şaizeci la sută, deci suntem mult 
înaintea lor. Dar acel unu la sută din consideraţiile bolşevice m-a 
făcut să-mi pun întrebări. Despre situaţia catolicismului. Nu 
despre ce cred oamenii, asta-i treaba lor. Ci despre modul de 
operare al organizaţiei. Şi mi se pare că tipii ăştia de la Vatican 
au făcut să meargă atâtea treburi bune, încât s-ar mai putea 
extinde puţin. Adică au investiţii, fiule. Când bursa de valori 
creşte cu două puncte, oriunde în lume, ei câştigă miliarde. 

— Şi dacă scade, pierd miliarde. 

— Nu-i aşa! Brokerii îi anunţă din timp, că altfel îi termină 
Cavalerii de Malta. Face parte din înţelegere. Şi nu se pot 
fotografia cu papa. 

— Astea sunt prostii. 

— Dacă-i aşa, de ce au toţi brokerii catolici inițialele alea după 

nume? Cunoşti vreun grad universitar care să înceapă cu litera 
C? Malta, Columbus, Lourdes. Şi sfinţii! /isuse! Cavalerii de Assisi, 
Cavalerii lui Petru, Matei... şi tot aşa pe pagini întregi. Cu cât 
lucrează mai mult pentru Vatican un tip de la bursă, cu atât mai 
sigur apare litera C după numele lui. lar Wall Street e doar un 
exemplu. E la fel peste tot. 

— Cred că ai citit nişte cărţi cam bizare. Poate Omul Ku Klux 
Klanului. 

— Pe dracu’, nu. Nu-mi plac tâmpeniile alea. Un om are 
dreptul să creadă în ce vrea. Vorbesc doar despre aspectul 
financiar. Pe urmă mai sunt şi proprietăţile imobiliare. Ştii cam 
câte au băieţii de la Vatican? Pot să jur că încasează chirii de la 
Ginza până în Fâşia Gaza şi din majoritatea localităţilor dintre 
ele. Deţin cele mai importante proprietăţi în New York, Chicago, 
Hartford, Detroit - în aproape toate locurile unde au emigrat 
irlandezii, italienii, polonezii şi alţii ca ei. Intotdeauna procedează 
la fel. Vin devreme - înainte de-a se instala alte etnii - cumpără 
pământ şi construiesc o biserică mare. Fireşte, toţi emigranții 
ăştia sunt nervoşi aflându-se pe pământ străin, aşa că îşi 
construiesc casele lângă biserică. Intr-o generaţie sau două, 
copiii lor devin avocaţi, dentişti sau negustori de automobile. Şi 
ce fac? Se mută în suburbii şi se duc la lucru unde trăiau cândva, 
adică acolo unde e acum centrul oraşului, cartierul de afaceri. Şi 
zgârie-norii care sunt proprietatea bisericii! E un model clasic, 
băiete! 

— Incerc să găsesc ceva rău în asta şi nu reuşesc, zise Sam, 
privindu-l din umbră pe înflăcăratul Hawkins. Ce nu e în regulă cu 
modelul ăsta? 

— N-am spus că nu e în regulă. Spuneam că asta înseamnă un 
important portofoliu centralizat. 

— Portofoliu centralizat? Ai deprins un vocabular nou. 

— Aşa cum ziceai, am citit câte ceva. Şi nu cărţi bizare, aşa 
cum ai crede. Vezi tu, Sam, produsul pe care-l fabrică băieţii 
ăştia de la Vatican - asta nu înseamnă lipsă de respect, mă refer 
doar la afacere - nu se modifică. S-ar putea să sufere câte o mică 
ajustare când şi când, să se plieze într-un loc, să se comprime în 
altul, dar produsul de bază rămâne acelaşi. Asta duce la o 
reducere majoră a preţului de cost şi permite o creştere continuă 
a cifrei profitului, fără posibilitatea unor înregistrări negative... 

— inregistrări negative? 

— E un termen contabil. 

— Ştiu că-i un termen contabil. De unde ştii tu... nu-mi spune. 
Din lecturile tale. 

— Din izmene, fiule. 

— Cuum? 

— Nu contează. Mergi direct la ţintă, asta-i tot. Ei şi profiţi de o 
situaţie economică în care bursele de mărfuri şi pieţele imobiliare 
sunt stabile, iar asta înseamnă că ai obţinut băncile, fiindcă deţii 
controlul banilor şi; al terenurilor. Resurse economice primare. 
Apoi adaugi la asta un produs care necesită modificări minime de 
asamblare, cu o creştere maximă a vânzării - ce dracu', băiete, e 
o mină de aur în toată lumea. 

— Chiar că ai citit câte ceva. Dar dacă ai dreptate, de ce sunt 
atâtea dispute în legătură cu şcolile parohiale şi costurile lor? 

— Astea-s servicii, Sam. E o rubrică în întregime diferită. Eu 
vorbesc despre portofoliile de bază, nu despre cheltuielile care 
se operează anual; astea fluctuează în funcţie de condiţiile 
economice. Oricum, de obicei e vorba despre şantaj. 

— Asta pe scurt. Nu le-ar plăcea să te afli la Boston. 

Şoimul îşi schimbă poziţia şi vorbi ceva mai încet, dar cu 
aceeaşi elocinţă: 

— Intrebai mai devreme ce nu e-n regulă. Ei bine, nu-mi place 
să vorbesc despre asta, fiindcă se aplică doar rahaţilor uscați de 
la comandă, nu şi trupelor, dar e ceva care cam duhneşte. 

— Tu ai căpătat o poziţie morală? 

— Morala şi economia ar trebui să fie mai apropiate decât au 
fost până acum; toată lumea ştie asta. Nimeni n-a negociat 
puterea de foc cu Roşii mai bine decât mine. Ce naiba, nimeni n- 
o să mă îngroape! Dar mă frapează faptul că aceşti catolici de la 
Vatican - iar asta înseamnă toate diocezele importante - folosesc 
cu prea multă uşurinţă scuza bolşevică pentru a se opune multor 
reforme care le-ar putea face viaţa mai uşoară pârliţilor de ţărani 
care-şi câştigă pâinea scurmând într-un pământ foarte tare. 

Devereaux îl privi sceptic pe Hawkins. ă 

— Atitudinea asta e puţin cam depăşită. In sânul Bisericii au 
loc multe transformări. Acest nou papă e un deschizător de 
drumuri. Aşa cum a fost şi loan al XXIII-lea. 

— Nu destul de repede, Sam. Vaticanul are nevoie de o mână 
forte la conducere! 

— Nu poţi modifica peste noapte o tradiţie veche de două mii 
de ani... 

— Ei, înţeleg asta, îl întrerupse Şoimul. Şi mă bucur că l-ai 

adus în discuţie pe acest nou papă. Pe acest Francesco. Fiindcă-i 
un tip foarte popular. Până şi cei care-i detestă curajul - de a 
acţiona aşa cum acţionează - ştiu că el e cel mai valoros om din 
întreaga biserică - nu în sens religios, desigur. Nu iau o astfel de 
atitudine. 

— Ce atitudine? Ce sens? 

— Acest Francesco, continuă Mac, ignorând întrebările lui 
Devereaux, e mai mult decât un papă, ceea ce pentru început e 
destul. E un individ îndrăgit, înţelegi unde vreau să ajung? 

— Speram să nu spui asta. 

— E genul de persoană pentru care toţi catolicii s-ar sacrifica, 
pricepi ce vreau să spun? 

— Nici fraza asta nu-mi place. 

Şoimul îşi schimbă rapid poziţia, era bine să-ţi redistribui 
greutatea corpului cât mai des atunci când te aflai într-o poziţie 
imobilă. 

— Cunoşti numărul total al membrilor practicanți ai Bisericii 
Catolice? 

— Ce număr? 

— Câţi catolici există în lume? Nu contează, o să-ţi spun eu. 
Patru sute de milioane. Acum, luând valoarea medie a unui dolar 
american - stabilind o dată anumită pentru rata de schimb; unii 
dau mai mult, majoritatea, mai puţin - ajungem la patru sute de 
milioane de dolari. 

— Şi ce-i asta? 

— Totalul estimat. 

— Ce total estimat? 

— Al valorii serviciilor Companiei Păstorul. Acea „negociere 
pentru achiziţionarea obiectelor religioase”. E o rată de zece la 
unu în termeni de capitalizare, dar, fireşte, rata profitului, spre 
deosebire de totalul brut, va fi afectată de cheltuielile necesare 
pentru echipamente şi personal de sprijin. 

— Ce dracu’ tot bălmăjeşti acolo? 

— O să-l răpim pe papă, Sam. 

— Ceee?! 

— Mi-am luat o valiză de cărţi, băiete. Am studiat serios 
problemele tactice şi cred că le-am dat de capăt. Vezi tu, există 
locul ăla numit Chiesa di San Tommaso di Villanova, din Gandolfo 
- scuză-mi jalnicul accent italian - iar ruta dinspre Vatican trece 
printr-un soi de arteră rurală, numită Via Appia Antica. E drumul 
către acest Gandolfo - Castel Gandolfo, cum îi zic ei. Italienii 

ăştia nu folosesc niciodată un cuvânt când pot folosi două. 

— Ceee?! 

— Hei, nu începe să reacţionezi exagerat. O să-l trezeşti pe 
Dellacroce. 

— Ceee? 

— Dar mai întâi trebuie să punem mâna pe restul de capital. 
Trebuie să mai vină treizeci de milioane. Cred că am reuşit să 
reduc numărul investitorilor la trei, dar mai am de făcut nişte 
retuşuri. Şoimul astupă cu palma gura deschisă a lui Devereaux. 
Hei, n-o lua de la capăt. Nu faci decât să te repeţi. 

Ochii lui Devereaux se bulbucară deasupra palmei lui 
MacKenzie, dar trupul îi îngheţase. Un fel de şoc comatos, îşi 
spuse Hawkins. Văzuse multe asemenea reacţii la proaspeţii 
recruți care treceau prin botezul focului. Cel puţin Sam nu tipa. 
Nici nu se zbătea. Era total nemişcat şi cam rece. Şoimul 
continuă; mai avea puţine lucruri de spus. Analiza aprofundată a 
directivelor avea să vină mai târziu. Intr-un fel, se bucura că 
reacţia lui Devereaux era atât de puternică. In entuziasmul său, 
aproape că-i oferise lui Sam nişte informaţii tactice pe care nu 
era sigur că voia să i le dea. 

— Nu mi-a fost uşor să te aleg. Pentru un comandant, găsirea 
unui aghiotant este dificilă, deoarece, în multe privinţe, acesta e 
o prelungire a sa. Ţi-ai obţinut funcţia pe merit, băiete. Nu zic că 
eşti ideal, ai şi defecte. Ţi-am mai spus asta. Dar, ce naiba, 
valoarea ta depăşeşte obligaţiile pe care le ai. |ţi zic asta atât ca 
un prieten sincer, cât şi în calitate de ofiţer superior. În altă 
ordine de idei, vor exista anumite dispoziţii pe care va trebui să 
le execuţi fără să ştii întotdeauna exact de ce sunt importante. 
Va trebui doar să le accepţi. Funcţia de comandă are o 
responsabilitate solitară; nu ai mereu timp să împărtăşeşti 
motivele deciziilor tale. Iintreabă pe orice ofiţer din linia întâi 
care-şi trimite batalionul în luptă. Dar tu o să te descurci de 
minune, ştiu asta. Şi dacă, din întâmplare, vei fi tentat să pui sub 
semnul întrebării ordinele superiorului tău, sau o să simţi că nu le 
poţi executa fără ezitare, cred că ar trebui să ştii că investitorul 
nostru, Angelo Dellacroce, e convins că doar tu, în calitate de 
avocat şi secretar-trezorier al Companiei Păstorul, ai întocmit 
lista activităţilor sale ilegale şi mi-ai dat-o mie. Cred că din cauza 
asta nu ţinea să dea mâna cu tine. Adăugând şi încălcarea legilor 
spionajului, aş zice că poziţia ta e cam greu de apărat. Insă dacă 
aş fi în locul tău şi aş avea de ales, aş prefera să lupt împotriva 

acuzațiilor de trădare formulate de guvern decât împotriva 
investitorului nostru, domnul Dellacroce. Cred că mafiotul ăla 
ticălos ţi-ar tăia boaşele, ţi le-ar mărunți într-un mixer şi le-ar 
servi în chip de pateu fantezist la parastasul tău. După cum 
spuneai mai devreme, ar fi, probabil, o înmormântare de lux. 

Şoimul nu mai avea de ce să ţină mâna peste gura 
aghiotantului său. Sam mormăise şi gemuse, într-un spasm de 
panică, apoi leşinase, cu trupul înţepenit. 

Luna, strecurându-se printre frunzele masivului stejar de pe 
terenul aflat la marginea țintei şase, lumina cu raze galbene şi 
albe trăsăturile tinereşti, paşnice, accentuate ale lui Sam. 

— Fir-ar să fie, îşi zise MacKenzie, băiatul o să se descurce 
grozav! Are nevoie doar de ceva timp ca să asimileze faptele. 
Sigur, cineva care nu se pricepe ar crede că flăcăul e mort. 

Sam Devereaux zăcea deprimat în fotoliul din camera de 
hotel, dorindu-şi să fi murit. 

Mă rog, nu tocmai, dar asta ar fi rezolvat cu siguranţă o 
sumedenie de probleme. Fireşte, era foarte posibil ca decesul lui 
să survină indiferent de dorinţa lui. Gândul ăsta îl făcu să-şi 
îndrepte iarăşi ochii spre nebunescul, neînregistratul, dar 
întocmitul acord de parteneriat limitat dintre Compania Păstorul 
- MacKenzie Hawkins, preşedinte - şi Corporaţia North Hampton 
- DI. Angelo Dellacroce, preşedinte. Depozitar: Banca Centrală 
din Geneva, Elveţia. Ţinea documentul în mână, întrebându-se 
absent unde-i dispăruseră unghiile. 

Foarte vizibil pe prima pagină, exact sub numele preşedintelui 
şi deasupra liniei rezervate funcţiei de secretar-trezorier, se afla 
numele lui. 

DI. Samuel Devereaux, Avocat-consilier, Apartamentul 4-F, 
Hotel Drake, New York City. 

Se gândi preţ de o clipă dacă putea modifica registrul 
hotelului, apoi abandonă ideea. Ce rost avea? Pe un flanc (flanc?) 
se afla guvernul Statelor Unite, cu legi foarte precise în materie 
de spionaj, iar pe altul era Angelo Dellacroce şi gărzile lui de 
onoare, cu cravate albe şi cămăşi albe, ochelari fumurii, costume 
negre şi metode foarte imprecise de a-i trata pe „turnătorii” de 
genul lui S. Devereaux, avocat-consilier. 

Sam se întrebă ce-ar fi făcut Aaron Pinkus. Apoi îşi dădu 
seama ce-ar fi făcut Aaron şi abandonă şi gândul ăsta. 

Pinkus l-ar fi invocat pe Shiva pentru el. 

Se ridică din fotoliu şi începu să se plimbe fără ţintă prin 
apartament. Ce dracu' avea de făcut? Ce Dumnezeu putea să 
facă? Ochii îi căzură pe nota dactilografiată, nesemnată de pe 
birou. 


Copii ale acestui acord de parteneriat limitat au fost trimise 
prin curier lui MacKenzie Hawkins, Esquire, preşedinte al 
Companiei Păstorul, la Watergate Hotel, Washington D.C. 
Instrucţiunile au fost transmise la Banca Centrală din Geneva. 
Transferul fondurilor se va face în prezenţa secretarului-trezorier 
al Companiei Păstorul, Samuel Devereaux, la Geneva. 

Fusese te/eghidat - la nivel internaţional. 

In holul de marmură al unei bănci din Elveţia, un broker 
important al finanţelor internaţionale îl înregistrase deja, fără 
îndoială, drept supraveghetorul de bună-credinţă al transferului 
de zece milioane de dolari în contul unei companii neînregistrate, 
dar foarte reale, numită Păstorul. 

Asta urma să facă, fie că-i plăcea ori nu. Ori se ducea la 
Geneva, ori urma să-şi petreacă restul vieţii spărgând piatră la 
Leavenworth, sau să îndure dreptatea lui Dellacroce, în stilul 
picioare-în-ciment. 

Să-l răpească pe papă! 

Doamne Sfinte! Asta spusese ticălosul ăla nebun. Avea de 
gând să-/ răpească pe papă! 

Toate ţicnelile lui Mac păleau în comparaţie cu enormitatea 
asta! Al treilea război mondial ar fi fost mai acceptabil! Un simplu 
război ar fi fost... ei bine, o treabă mult mai simplă. Limitele ar fi 
fost definite,  obiectivele-tăinuite corespunzător, ideologiile 
flexibile. Un război era floare la ureche prin comparaţie cu 400 
de milioane de catolici isterizaţi; şi cu şefii de stat gemând şi 
murmurându-şi platitudinile servile, condamnând orice facțiune 
inamică posibilă, extremistă sau nu (bucurându-se în secret că 
scapă de amestecul nedorit al Vaticanului) şi... 

Doamne! Al treilea război mondial putea fi o consecinţă foarte 
logică a faptei lui Hawkins! 

Înţelegând acest lucru, Sam ştiu ce avea de făcut. Trebuia să-l 
oprească pe MacKenzie. Însă nu-l putea opri dacă s-ar afla într-o 
celulă de maximă securitate de la Leavenworth; cine l-ar crede? 
Şi cu siguranţă nu l-ar putea opri dacă s-ar afla pe fundul uneia 
dintre cele mai adânci zone a râului Hudson, probabil undeva în 
nord, prin amabilitatea lui Angelo Dellacroce; cine l-ar auzi? 

Nu, singura cale prin care putea să alunge demenţa Şoimului 
din lumea reală era să afle cum dracu’ intenţiona MacKenzie să- 
şi realizeze obiectivul papal. Cea mai mare prostie ar fi să 
presupună că n-ar reuşi. Cu Şoimul nu era de glumit; oricine 
credea altfel n-avea decât să arunce o privire câtorva dintre 
performanţele lui Mac - printre care şi cele patru ex-neveste 
extraordinare care-l adorau, ca şi chestiunea minoră a unei 
capitalizări iniţiale de zece milioane de dolari, fără a mai vorbi de 
isprăvile sale militare vreme de trei decenii şi în acelaşi număr 
de războaie. 

Şoimul adusese în profesiunea de a ucide toate resursele 
strategice, disciplina riguroasă şi aptitudinile de conducere ale 
unui general experimentat; nu era vreun individ oarecare trecut 
prin şcoala vieţii, ci un comandant al instituţiei crimei autorizate, 
care-l prădase deja pe un naş al Mafiei în propria sa ogradă. 

Ticălosul avea fler. Hristoase! Avea boaşele lui King Kong 
strivind Empire State Building în timp ce se căţăra pe zidurile 
sale. 

Să-l răpească pe papă! 

Cine dracu' ar fi crezut aşa ceva? 

Samuel Devereaux, iată cine credea. Ce-i rămăsese de făcut 
lui S. Devereaux, avocat-consilier, era să se gândească cum să 
stopeze această acţiune. Şi să rămână în viaţă, dar şi în afara 
zidurilor închisorii. O idee vagă îi trecu prin minte, însă era prea 
neclară pentru a avea sens. Totuşi, planul avea un sâmbure de 
logică. 

— Nu fi prea încrezător, zise Sam cu voce tare. Ai de-a face cu 
un bolnav de meningită certificată a şirei spinării! 

Dar era posibil. Putea pretinde că e de acord cu MacKenzie 
(întotdeauna cu mare reţinere; să se poarte altfel nu i-ar fi stat în 
fire), să strângă banii murdari şi, în ultimul moment, să-i 
convoace pe investitori şi să arunce în aer întreaga operaţiune. 
Şi, pentru a-şi scăpa pielea, ar face o sumedenie de menţiuni de 
genul „în cazul decesului meu neaşteptat, avocaţii mei sunt 
împuterniciţi să facă publice...” 

Inclusiv traducerea obiectivului Companiei Păstorul: 
„negocierea obiectelor religioase”. 

Cine ar crede aşa ceva? 

— Incetează! Sam îşi prinse încheietura mâinii, surprins de 
sunetul propriei sale voci. Fu şi mai surprins de ţârâitul 
telefonului. 

Alergă spre el ca un condamnat la moarte, grăbit să audă ce 
avea de spus guvernatorul. 

— Fir-ar să fie! Asta trebuie să fie avocatul şi secretarul şi 
trezorierul Companiei Păstorul! Cu bunuri de peste zece milioane 
de dolari! Cum ţi se pare asta? 

— Asta-i o primă întrebare. N-o să-ţi fac pe plac. 

— Ştii ceva, băiete? Tu trebuie să fii un avocat teribil! 

___— Eşti sigur că vrei să vorbim la telefon? întrebă Devereaux. 
In ultima vreme a existat o „rată de audienţă” destul de mare. 
— A, e în regulă. N-o să vorbim ce nu trebuie. Cel puţin eu n-o 


100 


s-o fac şi sper din tot sufletul că nici tu. Voiam doar să-ţi spun că 
exemplarele suplimentare ale acordului de parteneriat sunt la 
parterul hotelului şi te aşteaptă. Le-am trimis aseară cu un 
bătrân sergent-major pe care-l cunosc de mult... A 

— Doamne Sfinte, ai făcut duplicate? Eşti nebun! In atelierele 
de copiat se păstrează de obicei un exemplar! Dacă sunt 
fotocopii, există negativele! 

— Nu şi unde-am fost eu. Chiar în holul hotelului Watergate 
există o maşină mare. Vâri în ea douăzeci şi cinci de cenți pentru 
fiecare pagină - /isuse! Să fi văzut cum s-a adunat lumea! 
Oamenii sunt cam enervanţi pe-aici, nu-i aşa? Dar nimeni n-a 
văzut nimic. Era destul de ciudat. Toată lumea se uita, dar 
nimeni nu scotea o vorbă. In afară de doi tipi de la Washington 
Post, care-au venit în fugă de pe stradă... 

— Destul! îl întrerupse Devereaux. Copiile sunt la parter. Ce 
dracu' trebuie să fac cu ele? 

— Le pui în servieta aia elegantă pe care ţi-am dat-o eu. Le 
duci la Geneva. Sigur, n-o să ai nevoie de ele în Elveţia, dar s-ar 
putea să existe una sau două opriri pe drumul spre casă. Şi 
anume la Londra; asta-i sigur. Vei sta la Savoy o zi sau două. 
Biletele de avion şi restul le găseşti la hotelul din Geneva. Când 
ajungi la Londra, un domn pe nume Danforth o să te sune. O să 
ştii ce ai de făcut. 

— Asta nu-i corect. N-o să ştiu ce să fac; nu ştiu ce fac acum! 
Nu poţi să mă pui în situaţia asta idioată fără să-mi spui nimic. 
Transport nişte documente! Numele meu e scris pe ele! Sunt 
implicat în transferul a zece milioane de dolari! 

— Hei, calmează-te, spuse Şoimul cu blândă fermitate. 
Aminteşte-ţi ce ţi-am spus: vor exista situaţii în care, în calitate 
de aghiotant al meu, ţi se va cere să execuţi nişte ordine... 

— Rahat! răcni Sam. Ce trebuie să le spun eu oamenilor? 

— Mă rog, ceea ce-i rahat pentru cineva poate fi turtă dulce 
pentru altcineva. Dacă insistă careva, spui că ajuţi un bătrân 
oştean care adună discret câţiva dolari pentru a promova 
solidaritatea religioasă. 

— Asta-i absurd, zise Devereaux. 

— Asta-i Compania Păstorul, spuse Şoimul. 


MacKenzie alese cinci pagini din filele xerografiate la arhivele 
armatei, împrăştiate pe patul din camera de hotel şi se duse cu 
ele la birou. Se aşeză, luă un creion roşu şi începu să numeroteze 

fiecare exemplar pe marginea din stânga, sus. De la unu până la 
cinci. 

Fir-ar să fie! Asta era ordinea pe care o căuta, modelul despre 
care ştia că era acolo, fiindcă un om nu poate rezista tentaţiei de 
a se întoarce la prima lui metodă de a face avere dacă 
împrejurările sunt favorabile. Şi fiindcă timpul estompează 
problemele şi presiunile la care cineva a fost supus cu decenii în 
urmă, mai ales dacă profiturile rămân. 

Informaţiile obținute sub acoperire la Hanoi, cu trei ani în 
urmă, fuseseră confuze, dar autentice. Autentice, aşa erau în 
esenţă; restul era denaturat. 

Un englez dăduse lovitura vânzând arme şi muniţie 
Vietnamului de Nord. 

Nu era mare lucru; Londra nu se încrunta când auzea de 
comerţul cu ţările blocului comunist, deşi existau reglementări 
foarte precise în privinţa maşinii de război. Insă existase o 
perioadă, în timpul acelui conflict haotic, stupid în care băieţii din 
Hanoi şi Moscova şi Pekin se mişcaseră încet cu producţia. 
Oricine reuşea să devieze material de război spre porturile nord- 
vietnameze putea face grămezi de bani. 

Exact asta făcuse un anume lord Sidney Danforth. 

Cumpărând marfă din Statele Unite, Germania Federală şi 
Franţa, omul naviga sub pavilion chilian, îndreptându-se, de ochii 
lumii, spre porturi ale noilor ţări africane. Numai că navele nu se 
duceau deloc în Africa. Işi modificau traseul în apele 
internaţionale ale Pacificului, o luau spre nord, se alimentau în 
insulele ruseşti, apoi se îndreptau către sud, la Haiphong, în chip 
de vase comerciale de linie. 

Serviciul secret al armatei nu dovedise niciodată implicarea lui 
Danforth, deoarece comuniştii plăteau direct companiilor 
chiliene, iar Danforth se ferise să iasă la lumină. Şi Washingtonul 
nu avea de gând să provoace un incident diplomatic. Danforth 
era un englez important, cu mare influenţă la Foreign Office. 
Vietnamul era prea neînsemnat pentru a declanşa un asemenea 
scandal. 

Totuşi, pe MacKenzie îl intrigaseră cele două chei: pavilion 
chilian şi porturi africane. Erau acoperiri care mai fuseseră 
folosite. Cu treizeci de ani în urmă. În timpul celui de-al doilea 
război mondial. 

In serviciile de informaţii era cunoscut faptul că anumite 
companii sud-americane cu finanţare externă alimentaseră 

maşina de război a Axei, cu profituri enorme, la începutul anilor 
patruzeci, în perioada aceea confuză de război, destinațiile 
vaselor erau întotdeauna Capetown şi Port Elisabeth, deoarece 
registrele vamale din acele porturi erau în cel mai bun caz 
confuze, dar de obicei lipseau cu desăvârşire. Zeci de nave care 
trebuia să ancoreze în porturi din Africa de Sud îşi modificau 
traseul în apele Atlanticului de Sud, îndreptându-se către 
Mediterana. În general, spre Italia. 

Era oare posibil ca un anume lord Sidney Danforth să imite 
propriile sale operaţiuni de acum trei decenii? 

Una era să câştigi în mod oneros câteva milioane în Asia de 
Sud-Est, la începutul anilor şaptezeci şi cu totul altceva să faci o 
avere în timpul holocaustului care apus la încercare curajul 
Leului Britanic. Pentru aşa ceva, un om putea să-şi vadă numele 
şters foarte repede de pe lista de invitaţi la Buckingham Palace. 

Era momentul ca Şoimul să aibă o discuţie transatlantică cu 
lordul Sidney Danforth de şaptezeci şi doi de ani, înnobilat, 
model de perfecţiune al industriei britanice. Şi aproape cel mai 
bogat om din Anglia. 

Fir-ar să fie! Compania Păstorul îi atrăgea pe unii dintre cei 
mai interesanţi investitori. 

Pe Strand era aglomeraţie. Trecuse puţin de ora cinci; 
mulţimea de funcţionari se îndrepta spre casă. 

Sam sosise la aeroportul Heathrow la ora 3,40 de la Geneva şi 
se grăbise să ajungă în confortul unui apartament de la Savoy. 
Avea mare nevoie. Geneva fusese un coşmar. 

inţelesese că, pentru încheierea oricărui contract viitor, 
trebuia să manifeste o foarte concretă ignoranță în privinţa 
obiectivelor Companiei Păstorul, ascunzând această lipsă de 
cunoaştere sub profundul respect pentru patronii anonimi 
implicaţi în afacere; mai ales pentru preşedinte, care era motivat 
de adânci convingeri religioase. 

La început, bancherii de la Geneva fuseseră impresionați de 
modestia lui. Doamne, era vorba despre zece milioane de dolari 
americani, iar avocatul supraveghetor nu făcea decât să 
zâmbească şi să spună banalităţi de convenienţă, şovăind atunci 
când i se solicitau identități, vorbind cu însufleţire despre 
solidaritate religioasă atunci când era adusă în discuţie 
formidabila sumă. Aşa că îl invitaseră la masă în oraş, unde se 
făceau multe semne cu ochiul şi erau multe băuturi şi oferte de 
gimnastică pentru dormitor de-o incredibilă varietate. La urma 
urmei, asta era Elveţia; un dolar era un dolar, iar această 
abordare agresivă nu trebuia confundată cu yodlerele, cu floarea 
de colţ şi cu Heidi în şorţuleţul ei. Treptat, îşi zise Devereaux, pe 
măsură ce prânzurile deveneau cine, bancherii din Geneva 
începuseră să creadă că el era fie cel mai tâmpit avocat ce 
pledase vreodată în faţa unei instanţe americane, fie cel mai 
neverosimil de discret intermediar care le trecuse până atunci 
frontierele. 

Intreţinuse misterul vreme de trei zile şi nopţi, lăsând în urma 
lui o jumătate de duzină de primari zăpăciţi, frustraţi până la 
lacrimi de confidenţele neîmpărtăşite şi foarte deranjaţi la 
stomac după prea multe pahare de tărie. lar încordarea lui Sam 
fusese insuportabilă. Ajunsese până într-acolo încât nu se mai 
putea concentra decât asupra zâmbetului său rigid, inexpresiv şi 
asupra controlului necesar al propriilor temeri. Fusese atât de 
preocupat de sine, încât, atunci când vicepreşedintele Băncii 
Centrale din Geneva îl condusese la aeroport, Devereaux 

zâmbise şi spusese „Mulţumesc” când bancherul vomitase pe 
trenciul lui. 

In nerăbdarea lui de-a pleca dracului din Geneva, îşi uitase 
trusa de ras la hotel, motiv pentru care se afla acum pe Ştrand, 
căutând un magazin de produse cosmetice. Merse către sud, preţ 
de un cvartal şi jumătate, vizavi de Hipodrom, apoi intră la 
Ştrand Chemists. Cumpără ce-i trebuia şi se întoarse către hotel, 
gândindu-se că o să facă o îndelungată baie fierbinte, o să se 
radă şi-o să cineze la Savoy Grille. 

— Maior Devereaux! Vocea era plină de entuziasm, cu accent 
american şi feminină. Venea dintr-un taxi care oprise la Savoy 
Court. 

Era Sâni Curbaţi, totuşi Convingători, a patra doamnă 
MacKenzie Hawkins, adorabila doamnă pe nume Anne. Se aruncă 
spre Sam, înconjurându-i gâtul cu braţele, lipindu-şi obrazul şi 
diverse alte părţi ale trupului de el. 

Deodată se retrase şi îşi veni în fire, cu un aer încurcat. 

— Imi pare îngrozitor de rău. Doamne, chiar că am exagerat. 
Te rog să mă ierţi. Doar c-a fost aşa grozav să văd un chip 
familiar. 

— N-ai de ce să-ţi ceri scuze, spuse Sam, amintindu-şi că Sâni 
Curbaţi, totuşi Convingători i se păruse cea mai naivă şi cea mai 
tânără dintre cele patru neveste. Rostise o sumedenie de oho- 
uri, dacă-şi amintea corect. Stai la Savoy? 

— Da. Am venit aseară. N-am fost niciodată în Anglia, aşa că 
mi-am petrecut toată ziua plimbându-mă peste tot. Doamne, 
picioarele ţipă la mine. Işi desfăcu taiorul foarte scump din velur 
şi se încruntă la frumoasele ei picioare, foarte vizibile sub fusta 
scurtă. 

— Păi, hai să le relaxezi cât mai repede. La bar, vreau să spun. 

— Nu pot să-ţi spun! E aşa de minunat să vezi pe cineva 
cunoscut! 

— Ai venit singură? întrebă Devereaux. 

— A, da. Don - ele bărbatul meu acum - e atât de-al naibii de 
ocupat cu bărcile şi restaurantele lui şi tot restul, că mi-a spus 
săptămâna trecută la Los Angeles: „Annie, scumpo, de ce nu-ţi 
mişti tu de-aici funduleţul acela simpatic pentru o vreme? O să 
am o grămadă de treabă luna asta”. Ei bine, m-am gândit la 
Mexico, la Palm Springs şi la toate locurile obişnuite, apoi mi-am 
zis, drace! Annie, n-ai fost niciodată la Londra. Aşa că am zburat 
încoace. Îl salută bine dispusă pe portarul de la Savoy şi continuă 


105 


în timp ce Sam o îndruma spre intrarea în hol. Don credea că 
sunt nebună. Adică, pe cine cunosc eu în Anglia? Dar cred că şi 
asta a contat, înţelegi? Voiam să merg într-un loc unde să nu văd 
aceleaşi feţe. Intr-un loc de-a dreptul deosebit. 

— Sper că nu ţi-am stricat planurile. 

— Cum? 

— Păi, spuneai că sunt un chip familiar... 

— O, Doamne, nu! Am spus „cunoscut”, dar nu voiam să zic 
cunoscut. Adică, după o scurtă după-amiază la Ginny acasă nu 
înseamnă că eşti atât de cunoscut. 

— Inţeleg ce vrei să zici. Barul e chiar în capul scărilor. Sam 
făcu semn spre treptele din stânga ce duceau la Barul American 
Savoy. Dar Anne se opri, ţinându-se încă de braţul lui. 

— Domnule maior, începu ea şovăitor, picioarele mele strigă 
şi-acum, gâtul mi-a înţepenit de-atâta uitat în sus şi umărul mă 
doare de la afurisita de curea a poşetei. Zău că mi-ar plăcea să 
mă îndrept puţin. 

— A, sigur, răspunse Devereaux. Sunt egoist. Şi stupid. De 
fapt şi eu voiam să... ăăă... mă îndrept. Mi-am uitat trusa de ras 
în Elveţia. Ridică punga de la Ştrand Chemists. 

— Păi atunci e minunat! 

— O să te sun cam peste o oră... 

— De ce? Ai văzut mărimea băilor din apartamente? Uau! Sunt 
mai mari decât unele dintre toaletele pentru doamne ale lui Don. 
Din restaurantele lui, vreau să zic. E o grămadă de loc. ŞI 
prosoapele alea mari, nemaipomenite. Pot să jur că sunt 
cearşafuri pluşate! Il strânse de braţ şi-i zâmbi candid. 

— Păi, asta e o soluţie. 

— Singura. Hai, o să cerem ceva de băut de la serviciul de 
cameră şi chiarcă o să ne relaxăm. Porniră spre lift. 

— Eşti foarte amabilă... 

— Amabilă, pe dracu’! Ginny ne-a spus că ai sunat-o. 
Categoric, s-a purtat ca o stăpână cu noi. Acum e rândul meu. Ai 
fost la Geneva? 

Sam se opri. 

— Am spus Elveţia... 

— Asta nu înseamnă Geneva? 


Apartamentul lui Anne era tot pe partea dinspre Tamisa, tot la 
etajul şase şi nu la mai mult de cincisprezece metri de al lui. 
Elveţia. Asia nu înseamnă Geneva? Câteva gânduri trecură 

prin mintea lui Devereaux, însă era mult prea epuizat ca să 
stăruie asupra lor. Şi, pentru prima oară după multe zile, mult 
prea relaxat ca să se lase preocupat de ele. 

Camerele semănau foarte bine cu ale lui. Tavane înalte, cu 
stucatură adevărată; o magnifică mobilă veche - lustruită, 
funcţională - birouri, mese, tablouri, fotolii şi o sofa care i-ar fi 
făcut cinste lui Parke-Bernet; pendule şi lustre care nici nu erau 
bătute în cuie, nici nu aveau vreo etichetă de plastic cu numele 
proprietarului; tocuri înalte la ferestrele flancate de draperii 
somptuoase, cu vedere spre râu şi luminile micilor ambarcaţiuni, 
spre clădirile din depărtare şi mai ales către Podul Waterloo. 

El şedea în camera de zi, pe canapeaua plină de perne, 
desculţ şi cu un pahar înalt de băutură în mână. La BBC 1, 
Filarmonica din Londra interpreta un concert de Vivaldi, iar 
căldura unui radiator crea un splendid confort în încăpere. Cine 
merită primeşte, îşi spuse Sam. 

Anne ieşi din baie şi se opri în cadrul uşii. Paharul lui 
Devereaux se opri brusc în drumul spre buze. Ea era îmbrăcată - 
dacă asta era cuvântul - într-o cămaşă transparentă care lăsa 
puţin de făcut, deşi o stârnea teribil, imaginaţiei. Sânii ei Curbaţi, 
totuşi Convingători se umflau spre punctele roşii de sub țesătura 
moale; părul ei lung, castaniu deschis îi cădea neglijent şi 
senzual pe umeri, încadrându-i darurile naturale. Picioarele 
zvelte i se conturau sub cămaşă. 

Fără să spună o vorbă, ridică mâna şi-i făcu semn cu degetul. 
FI se ridică de pe sofa şi-o urmă. 

In uriaşa cameră de baie, pardosită cu gresie, cada imensă era 
plină cu apă fierbinte; mii de bule răspândeau parfum de 
trandafiri şi de primăvară. Anne întinse mâna şi-i scoase cravata, 
apoi cămaşa, îi desfăcu cureaua, trase fermoarul pantalonilor şi-i 
lăsă jos. El îi dădu la o parte. 

Ea îşi puse mâinile pe şoldurile lui şi-i trase chiloţii. 

El stătea pe marginea căzii calde, în timp ce ea îi scotea 
ciorapii; îl ţinu de braţul stâng, iar el se lăsă într-o parte, 
dispărând sub bulele albe şi fierbinţi de apă. 

Ea rămase în picioare, desfăcu o fundă galbenă de la gât, iar 
cămaşa căzu pe carpeta groasă. 

Era absolut încântătoare. 

Şi intră în cadă cu Sam. 


— Vrei să mâncăm la restaurant? întrebă fata de sub 

cuvertură. 

— Sigur, răspunse Devereaux, tot de acolo. 

— Ştii că am dormit mai bine de trei ore? E aproape nouă şi 
jumătate. Se întinse. Sam o privea. După ce mâncăm, hai să 
mergem la o tavernă. 

— Dacă vrei, spuse Devereaux, continuând s-o privească, 
stând cu capul pe pernă. 

Ea şedea acum în capul oaselor, iar cearşaful îi căzuse până la 
şolduri. Sânii Curbaţi, totuşi Convingători provocau tot ce era în 
preajmă. 

— Doamne, zise Anne încet, puţin încurcată, întorcându-se şi 
privind în jos spre Sam, care de-abia-i vedea faţa, iar am fost 
exagerată. 

— Prietenoasă e un cuvânt mai potrivit. Şi eu sunt prietenos. 

— Ştii ce vreau să spun. Se aplecă şi-l sărută pe ochi. Poate că 
ai alte planuri, treburi de făcut sau mai ştiu eu ce. 

— Treburi pe care vreau să le fac, o întrerupse afectuos 
Devereaux. Toate planurile sunt flexibile, supuse doar fanteziei şi 
plăcerii. 

— Asta sună al naibii de sexy. 

— Eu mă simt al naibii de sexy. 

— Mulţumesc. 

— Eu îţi mulţumesc. Sam întinse mâna peste spatele ei 
catifelat, minunat şi trase cearşaful peste ei. 

Zece minute mai târziu (poate zece minute, poate câteva 
ceasuri, îşi zise Devereaux) luară o hotărâre: aveau într-adevăr 
nevoie de hrană, precedată, desigur, de câteva picături de 
whisky cu gheaţă, care se afla în camera de zi, lângă canapea, 
sub două enorme prosoape de baie. 

— Cred că mai potrivit e cuvântul „sibaritic”. 

Sam îşi înfăşură prosopul pluşat peste şale. La BBC 1 se 
transmitea acum o selecţie din muzica lui Noel Coward, iar fumul 
ţigărilor se abătea spre lumina arămie a flăcărilor din şemineu. 
Doar două lămpi erau aprinse; încăperea era ca un vis cântat în 
balade. 

— „Sibaritic” are ceva egoist, spuse fata. Noi împărtăşim 
starea asta; aici nu e egoism. 

Sam o privi. A patra nevastă a lui Hawkins nu era tâmpită. 
Cum dracu' reuşise Şoimul? Dar reuşise? 

— Felul cum o împărtăşim e sibaritic, crede-mă. 

— Dacă vrei tu, răspunse ea, zâmbind şi punându-şi paharul 

pe măsuţa pentru cafea. 

— Nu e important. Să ne îmbrăcăm şi să mergem să mâncăm. 

— Foarte bine. Sunt gata în câteva clipe. li observă expresia 
întrebătoare. Nu, serios. Nu pierd ceasuri întregi. Mac spunea 
odată... Se opri, încurcată. 

— E în regulă, zise el blând. Chiar aş vrea să aud. 

— Păi, spunea odată că, dacă încerci să schimbi prea mult 
exteriorul, nu faci decât să zăpăceşti interiorul. Şi n-ar trebui s-o 
faci decât dacă ai un motiv al naibii de bun. Sau dacă într-adevăr 
nu te placi. Işi trase picioarele de sub ea şi se ridică de pe 
canapea, înfăşurându-se cu prosopul. Unu, nu am nici un motiv şi 
doi, eu mă plac. Tot Mac m-a învăţat asta. Imi place de noi. 

— Şi mie, spuse Devereaux. După ce termini, mergem în 
apartamentul meu şi mă schimb şi eu... 

— Bine. O să-ţi închei nasturii de la cămaşă şi-o să-ţi înnod 
cravata. Zâmbi şi porni în grabă pe uşa holului spre baie. 
Devereaux se ridică gol, aruncând prosopul lung pe umăr şi se 
duse la masa unde se aflau băuturile pe o tavă din argint. Işi 
turnă puţin whisky şi se gândi la filosofia de cafenea a lui Mac 
Hawkins. 

Dacă schimbi exteriorul prea mult, zăpăceşti interiorul. 

Una peste alta, nu sună rău. 

Luminiţa albă dintre becul roşu şi cel verde, aflate pe micul 
panou de lângă uşa lui Devereaux, era aprinsă. Sam şi tânăra 
femeie o văzură în acelaşi timp, când se îndreptau pe coridor 
spre apartamentul lui. Era semnalul că oaspetele avea un mesaj 
la recepţie. Devereaux mormăi o înjurătură. 

La naiba! Geneva nu dispăruse atât de repede. Nici cu totul. 

Hawkins ar fi putut măcar să-l lase să doarmă liniştit! 

— Unul din becurile astea era aprins pentru mine azi după- 
amiază, spuse Anne. M-am întors să-mi schimb pantofii şi am 
văzut-o; înseamnă că ai un apel telefonic. 

— Sau un mesaj. 

— La mine a fost un telefon. De la Don, din Santa Monica. 
Până la urmă a revenit; ştii, în California era de-abia opt 
dimineaţa. 

— Drăguţ din partea lui să se scoale şi să te sune. 

— Nu tocmai. Soţul meu are două lucruri în Santa Monica: un 
restaurant şi o fată. Restaurantul nu e deschis la opt dimineaţa; 
iartă-mi răutatea. Cred că Don voia să fie sigur că mă aflu într- 
adevăr la douăsprezece mii de kilometri distanţă. Anne îi zâmbi 

cu naivitate. Până la urmă, el nu ştiu cum să-i răspundă. E multă 
bătaie de cap să faci, mă rog, o verificare. 

Sam aprinse lumina în hol. Dincolo, în camera de zi, lămpile 
ardeau aşa cum le lăsase cu cinci ceasuri în urmă. 

— Soţul meu suferă de o boală mintală specifică zgârciţilor. 
Sunt sigură că tu, ca avocat, eşti familiarizat cu ea. E înnebunit 
să nu fie prins. Nu moral, înţelege-mă bine; când e ambalat, face 
caz de aspectul ăsta. Ci doar financiar; e speriat de moarte că 
vreo instanţă l-ar putea face să plătească din greu dacă eu îl 
părăsesc. 

Intrară în camera de zi; el vru să spună ceva, însă, din nou, 
până la urmă nu ştiu ce să zică. Alese cea mai prudentă replică: 

— Cred că omul nu e-n toate minţile. 

— Eşti dulce, dar nu trebuia să spui asta. Pe de altă parte, 
presupun că-i cel mai prudent lucru pe care-l putea; spune... 

— Hai să găsim alt subiect, o întrerupse el grăbit, arătându-i 
canapeaua şi măsuţa pe care se aflau ziarele. la loc, iar eu o să 
vin într-un minut. N-am uitat: tu îmi închei nasturii de la cămaşă 
şi îmi legi cravata. Sam privi înspre uşa dormitorului. 

— Nu suni la recepţie? 

— Asta poate să aştepte, răspunse el din dormitor. N-am să 
permit să fim deranjaţi de la o cină liniştită. Sau de la vizitarea 
vreunei taverne, dacă or să mai fie deschise după ce terminăm 
masa. 

— Zău că ar trebui să afli cine te caută. Ar putea fi ceva 
important. 

— Tu eşti importantă! strigă Sam, scoțând un costum cafeniu 
la două rânduri de pe umeraşul incomod din valiză. 

— Ar putea fi ceva urgent, mai zise ea din camera de zi. 

— Tu eşti urgenţa, răspunse el, alegând o cămaşă cu dungi 
roşii din alt teanc de haine. 

— Eu nu pot niciodată să nu răspund la telefon, să nu verific 
mesajele sau să sun pe cineva, chiar dacă n-am auzit de numele 
ăla; asta înseamnă să fii prea neglijent. 

— Nu eşti avocat. Ai încercat să dai de vreun avocat a doua zi 
după ce l-ai angajat? Secretara lui e antrenată să mintă cu 
convingerea lui Aimee Semple Mepherson. 

— De ce? Anne stătea acum în uşa dormitorului. 

— Păi, ţi-a luat banii; umblă după alt onorariu. Ce naiba, poate 
cazul tău impune un schimb de scrisori cu avocatul părţii 
adverse, fără a mai vorbi de alte explicaţii. Nu-i trebuie 

complicaţii. 

Anne se apropie, în vreme ce el se îmbrăca cu cămaşa cu 
dungi roşii. incepu să-i încheie nasturii nonşalant. 

— Eşti un Clyde grozav. Aici eşti într-o ţară străină... 

— Nu aşa străină, o întrerupse el, zâmbind. Am mai fost aici. 
Sunt ghidul tău, ai uitat? 

— Adică, de-abia ai venit de la Geneva, unde e clar că ţi-a 
mers rău... 

— Nu aşa de rău. Am supravieţuit. 

— ... iar acum cineva încearcă disperat să te găsească... 

— Cine-i disperat? Nu cunosc pe nimeni atât de disperat. 

— Pentru numele Domnului! Fata smulse gulerul cămăşii în 
timp ce-l aranja. Asemenea situaţii mă fac să fiu nervoasă! 

— De ce? 

— Mă simt răspunzătoare! 

— N-ar trebui. Devereaux era surprins. Anne era foarte 
serioasă. Se întrebă... 

Şi sună telefonul. 

— Alo. 

— Domnul Samuel Devereaux? întrebă vocea clară a unui 
britanic. 

— Da, sunt Sam Devereaux. 

— Am aşteptat să mă suni... 

— De-abia am venit, îl întrerupse Sam. N-am verificat încă 
mesajele. Cine e? 

— Deocamdată, doar un număr de telefon. 

Devereaux făcu o pauză, iritat. 

— Atunci trebuie să-ţi spun că puteai să aştepţi toată noaptea. 
Nu transmit mesaje unor numere de telefon. 

— Hai, domnule, veni replica agitată. Nu aştepţi alt telefon 
important. 

— Cred că asta-i o presupunere cam infatuată... 

— Crede ce vrei, domnule! Sunt foarte grăbit şi foarte supărat 
pe dumneata. Spune-mi, unde vrei să ne întâlnim? 

— Nu ştiu dacă vreau. Valea, Basil, sau cum dracu' te-o 
chema. 

Pauza interveni de astă dată la celălalt capăt al firului. Sam 
auzea o respiraţie greoaie. După câteva secunde, numărul de 
telefon vorbi. 

— Pentru numele Domnului, fie-ţi milă de un bătrân. Nu ţi-am 
făcut nimic rău. 


111 


Sam fu deodată impresionat. Vocea suna spartă acum; omul 
era disperat. Işi aminti de ultima conversaţie cu Hawkins. 

— Eşti... 

— Fără nume, te rog! 

— În regulă. Fără nume. Poţi fi recunoscut? 

— Foarte bine. Credeam că ştii asta. 

— Nu ştiam. Deci ne întâlnim într-un loc izolat. 

— Foarte izolat. Credeam că ştii şi asta. 

— Incetează să repeţi asta! Devereaux era la fel de supărat pe 
Hawkins ca şi pe englezul de la telefon. Atunci alege dumneata 
locul, doar dacă nu vrei să vii la Savoy. 

— Imposibil! Eşti amabil. Am câteva blocuri de apartamente în 
Belgravia. Unul se cheamă Empire Arms; îl cunoşti? 

— ll pot găsi. 

— Bine. O să fiu acolo. Apartamentul patru şapte. O să-mi ia o 
oră să ajung la Londra. 

— Nu te grăbi. Nu vreau să ne întâlnim peste o oră. 

— Nu? Atunci când? 

— La ce oră închid tavernele? 

— Pe la miezul nopţii. Peste o oră şi ceva. 

— Rahat! 

— Poftim? 

— Ne vedem la ora unu. 

— Foarte bine. Paza de la bloc va fi avertizată. Nu uita, fără 
nume. Doar apartamentul patru şapte. 

— Patru şapte. 

— Şi, Devereaux, adu actele. 

— Ce acte? 

Pauza fu acum mai lungă, iar englezul respira şi mai greu. 

— Blestematul ăla de acord, nătărăule! 


Fata, nu numai că acceptă faptul că cina lor avea să fie scurtă 
şi că el trebuia să părăsească hotelul, dar păru de-a dreptul 
fericită. 

Sam îşi punea tot mai puţine întrebări. De ce-ul scăpa 
înţelegerii lui, dar ce-ul devenea tot mai clar. Conveniră să bea 
împreună un pahar înainte de culcare, după întoarcerea lui. Ora 
nu conta, zisese Anne, dându-i o cheie. 

Taxiul opri lângă trotuar, în faţa blocului Empire Arms. După 
ce Sam spuse apartamentul patru şapte, fu condus de un portar 
cu mişcări iuți, discrete, printr-o serie de uşi de serviciu, pe o 

scară scurtă din spate, cu un ascensor de marfă, până la intrarea 
pentru livrări a etajului. 

Un bărbat cu înfăţişare amenințătoare şi accent din nord îi 
ceru să se legitimeze, apoi îl conduse pe Sam printr-un oficiu, o 
cameră mare de zi, un hol şi în cele din urmă într-o bibliotecă 
slab luminată, unde un bătrânel mai degrabă hidos stătea în 
umbră, lângă fereastră. Uşa se închise. Devereaux rămase în 
picioare, acomodându-şi ochii cu lumina şi cu imaginea 
neplăcută a bătrânului din fotoliu. 

— Domnul Devereaux. Fireşte, zise bărbatul plin de zbârcituri. 

— Da. Dumneata trebuie să fii acel Danforth despre care 
vorbea Hawkins. 

— Lord Sidney Danforth. Antipaticul omuleţ scuipase cuvintele 
antipatice, apoi glasul lui se îndulci brusc. Nu ştiu cum a adunat 
patronul dumitale datele alea, nici nu recunosc măcar o clipă 
ceva; totul e atât de absurd. Şi s-a petrecut cu atât de mult timp 
în urmă. Totuşi, eu sunt un om bun, un om generos. Chiar un om 
minunat. Dă-mi blestematele alea de hârtii! 

— Ce? 

— Acordul, ticălos nesuferit! 

Uluit, Sam vâri mâna în buzunarul de la piept, unde avea un 
exemplar împăturit al parteneriatului limitat cu Compania 
Păstorul. Se duse către antipaticul omuleţ şi i-l dădu. Danforth 
întoarse un panou mobil de birou, undeva lângă fotoliu şi aprinse 
o veioză puternică de pe tăblie. Inşfăcă documentele şi începu să 
le studieze. 

— Grozav! zise Danforth, respirând greu şi răsfoind paginile. 
Nu spun absolut nimic! Micul englez luă un stilou şi începu să 
umple spaţiile albe. După ce termină, împături hârtiile şi i le 
întinse dezgustat lui Devereaux. Acum ieşi afară! Sunt un om 
minunat, un furnizor mărinimos; un umil multimilionar pe care 
toţi îl adoră. Am meritat din plin onorurile cu care am fost 
copleşit. Toată lumea ştie asta. Şi nimeni, repet, nimeni nu m-ar 
putea asocia cu demenţa asta! Eu doar... promovez 
solidaritatea... mă înţelegi? So/idaritatea, am zis! 

— Nu înţeleg nimic, spuse Sam. 

— Nici eu, răspunse Danforth. Transferul va fi făcut în insulele 
Cayman. Banca e menţionată, iar cele zece milioane vor fi 
strămutate în patruzeci şi opt de ore. Pe urmă am terminat-o cu 
voi! 

— În insulele Cayman? 

— Sunt în Caraibe, tâmpitule. 

Vedea luminiţa albă strălucind la cincisprezece metri distanţă 
pe coridorul de la Savoy. Nu trebuia să se apropie mai mult ca să 
ştie că era cea de la uşa apartamentului său; să o evite era al 
doilea motiv foarte bun ca să intre la Anne. 

— Dacă nu eşti tu, Sam, înseamnă că am probleme, zise ea 
din dormitor. 

— Eu sunt. Toate problemele tale sunt de fericire. 

— Astea îmi plac. 

Devereaux intră în dormitorul vast, cu ferestre ce dădeau spre 
fluviu. Anne şedea în capul oaselor şi citea o carte cu coperta viu 
colorată, la lumina unei veioze. 

— Ce-i asta? întrebă el. Arată impresionant. 

— O istorie extraordinară a nevestelor lui Henric al Optulea. 
Am luat-o de la Tower azi-dimineaţă. Omul ăla a fost un monstru! 

— Nu tocmai. Multe dintre problemele lui au fost de ordin 
geopolitic. 

— Au fost între picioarele lui! 

— Asta are o rațiune istorică mai solidă decât ai crede. Ce zici 
de un pahar? 

— Mai întâi trebuie să dai un telefon. Am promis că va fi 
primul lucru pe care o să-l faci după ce te întorci. 

Fata întoarse calm o pagină. Sam nu era doar surprins, ci şi 
curios. 

— Ce-ai spus? j 

— A sunat MacKenzie. Tocmai de la Washington. Intoarse altă 
pagină. 

— MacKenzie? Devereaux nu se putu stăpâni; răcni: Pur şi 
simplu... a sunat MacKenzie! Stai acolo de parcă ai fi vorbit cu 
serviciul de cameră şi-mi spui că a sunat MacKenzie. De unde ştii 
tu că a sunat el? Te-a sunat pe tine? 

— Zău, Sam, nu mai fi aşa nervos. Rece ca gheaţa, ea întoarse 
altă afurisită de pagină. Nu e de parcă nu l-aş cunoaşte. Adică, 
după toată... 

— A, nu! Scuteşte-mă de comparații odioase! Vreau doar să 
înţeleg această extraordinară coincidenţă prin care tu, aflată la 
douăsprezece mii de kilometri de casă, ai primit un telefon de la 
un fost soţ care mă suna pe mine, aflat la cinci mii de kilometri 

de New York. 

— Dacă te calmezi, o să-ţi spun. Dacă nu, o să citesc mai 
departe. 

Devereaux se gândi la cât de mult ar fi vrut să bea ceva, dar 
îşi alungă furia şi vorbi calm: 

— Sunt liniştit şi aş vrea foarte mult să vorbeşti. Te rog, 
vorbeşte. 

Anne puse cartea în poală şi ridică privirea spre el. 

— Mai întâi, Mac era la fel de supărat ca şi tine atunci când am 
răspuns la telefon. 

— Cum ai răspuns la telefon? 

— Pentru că eram îngrijorată. 

— Asta explică de ce, nu cum. 

— Dacă îţi aminteşti şi cred că poţi dacă te străduieşti, m-ai 
lăsat la masa din restaurant. Erai în întârziere, iar eu am insistat 
să pleci. i-am spus că o să semnez eu un cec şi-o să mă duc 
sus. Am dreptate până aici? 

— ţi datorez o cină. Continuă. 

— Un tânăr drăguţ, cu cravată albă şi frac a venit la masă şi 
mi-a spus că a sosit un telefon transatlantic urgent pentru tine. 
Tot timpul se îmbracă aşa? 

— E un obicei de la Savoy. Tu ce-ai spus? 

— Că o să te întorci foarte târziu; nu ştiam ora exactă. Părea 
dezamăgit, aşa că l-am întrebat dacă-l pot ajuta. Mi-a spus că 
apelul venea de la un general Hawkins, de la Washington şi-mi 
închipui că gradul şi oraşul l-au făcut să devină nervos. Mac 
procedează întotdeauna aşa; obţine servicii telefonice mai bune. 
Am spus tânărului să nu-şi facă griji, fiindcă o să vorbesc eu cu 
bătrânul băşinos. Asta i-a plăcut. Anne se întoarse la cartea ei. 
Acum du-te şi sună-l. Numărul e pe biroul din cealaltă cameră. E 
şi pe biroul din camera ta şi la recepţie. Sunt foarte flatată că ai 
venit mai întâi aici. 

Era posibil, cugetă Sam. Puțin probabil, însă în sfera 
posibilului, aşa cum anumite unde radio indică posibilitatea 
existenţei altor civilizaţii în spaţiul galactic. 

— Ce-a spus Hawkins? De ce era supărat? 

— A, doar fiindcă sunt aici, presupun, spuse fata, luându-şi cu 
greu ochii de la pagină. A început să înjure, să tipe şi să dea 
ordine. l-am zis, Mac, i-am zis, du-te şi-ţi spală gura cu săpun de 
rufe! Mereu îi spuneam aşa. Adică foloseşte un limbaj de care noi 
ne-am ferit în Belle Isle. Mă rog, s-a calmat şi-a început să râdă. 

Privirea lui Anne rătăcea în sus, în gol. Îşi amintea, îşi spuse Sam, 
iar amintirile acelea erau încă proaspete. M-a întrebat dacă n-am 
scăpat încă de fantele acela de chelner - aşa-i zice el lui Don - şi 
dacă nu, de ce nu. Şi ce tip grozav eşti tu. Să ştii că Mac se 
gândeşte mult la tine. Oricum, e foarte important să-l suni. l-am 
zis că s-ar putea să vii foarte-foarte târziu; poate nu mai 
devreme de trei dimineaţa. Dar el a spus că e în regulă; ar fi doar 
zece dimineaţa la Washington. 

— Nu poate aştepta până dimineaţă? 

— Nu. Mac a fost foarte categoric. Spunea că dacă ai de gând 
să amâni telefonul, să-ţi zic că e ceva în legătură cu un domn 
italian care întreabă de tine. 

— A adăugat că omul e în afacerile cu pompe funebre? 

— Nu. Dar cred că ar trebui să-l suni. Dacă vrei să fii singur, 
du-te la telefonul din camera cealaltă. 


— Fir-ar să fie, băiete! Ce mică-i lumea! Te duci în partea 
cealaltă a globului şi dai taman peste bătrânica Annie. Nu c-ar fi 
bătrână, mă-nţelegi... 

— Inţeleg, îl întrerupse Sam, că Dellacroce mi-a transmis 
salutări prin tine. Ce i-ai mai spus acum foarte credinciosului tău 
prieten? Că l-am crucificat pe lisus? 

— Pe dracu’, nu. A fost doar un mic truc psihologic, de folosit 
în caz că ezitai să mă suni. Nici măcar n-am vorbit cu Dellacroce. 
Nu cred că mai vrea să comunicăm. Asta te face să te simţi mai 
bine? j 

Devereaux îşi aprinse o ţigară. Il ajuta să atenueze începutul 
unei crize de stomac. 

— O să-ți spun adevărul, Mac. Simplul fapt că m-ai sunat mă 
face nervos. Mă face să simt că eşti pe cale să-mi spui ceva care 
n-o să mă aducă deloc mai aproape de Boston, de mama sau de 
adevăratul meu patron, Aaron Pinkus; aşa mă face să mă simt 
trucul tău psihologic. 

De la Washington se auzi o serie lungă de ţâţâituri din partea 
lui MacKenzie Hawkins. 

— Eşti o persoană foarte suspicioasă. Probabil că vorbeşte 
avocatul din tine. Cum a mers treaba cu Danforth? 

— E un psihopat. L-a apucat tremuriciul ca pe un psihopat. A 
semnat şi hârtiile; a subscris pentru zece milioane din rațiuni pe 
care nu mi le pot imagina. Banca se află în insulele Cayman şi 
bănuiesc că acesta e motivul pentru care m-ai sunat. 

— Crezi că o să-ţi cer să te duci acolo? 

— Mi-a trecut prin minte. 

— N-aş face asta. Insulele Cayman n-au nici un haz. Sunt doar 
cluburi de noapte ordinare, multe bănci şi rahaţi uscați de 
bancheri. incearcă să transforme locul într-o altă Elveţie... Nu, o 
să mă duc eu acolo şi-o să am grijă de tot. lar ţie ţi-au intrat alte 
zece mii în cont. Mă gândeam că ti-ar plăcea să ştii asta. 

— Mac! Devereaux simţi o durere acută în stomac. Nu poţi 
face asta! 

— E simplu, băiete. Tu completezi doar cecul pentru depozit. 

— Nu despre asta-i vorba! Nu ai dreptu/să depui bani în contul 
meu! 

— Banca n-a obiectat... 

— Banca n-avea de ce să obiecteze! £u obiectez! Eu am 
obiecţii! lisuse, nu înţelegi? Asta înseamnă că mă plăteşti! 

— O zecime dintr-un procent? Ce dracu’, băiete, te exploatez 
de-a dreptul! 

— Eu nu vreau să fiu plătit! Nu vreau să am de-a face cu banii 
tăi! Asta mă transformă într-un complice! 

— Nu ştiu nimic despre aşa ceva, dar ştiu sigur că nu e corect 
ca o persoană să solicite timpul şi talentul altei persoane şi să n- 
o plătească pentru asta. Vocea lui Hawkins avea tonul unui blând 
evanghelist. 

— Ah, taci din gură, ticălosule, zise Devereaux, dându-şi 
seama că înfrângerea era inevitabilă. In afară de povestea cu 
Danforth, de ce-ai mai sunat? 

— Păi, dacă tot ai adus vorba, în Berlinul de Vest e un tip cu 
care aş vrea să stai de vorbă. 

— Stai. Nu-mi spune, îl întrerupse Sam, obosit. Biletele de 
avion şi rezervarea la hotel vor fi la recepţia de la Savoy cât ai 
zice peşte. 

— Oricum, până dimineaţă. 

— In regulă, Mac, îmi dau seama când sunt învins. Se afunda 
tot mai adânc. Cumva, cândva, într-un fel anume, îşi zise Sam, 
va trebui să iasă la suprafaţă. 


MacKenzie scrise suma în cifre. 

20.000.000 $. 

Apoi o scrise în litere: 

Douăzeci milioane dolari. 

Ciudat, însă nu-l prea impresiona. Era doar un mijloc, nu un 

scop în sine. Deşi îi trecuse prin minte că era lesne să o 
numească o afacere rentabilă, să-şi ţină gura şi să se retragă în 
sudul Franţei. Cu siguranţă, nici Dellacroce, nici Danforth, nu i-ar 
fi intentat vreun proces. Al naibii de puţin probabil. Dar nu 
despre asta era vorba; banii erau atât un mijloc, cât şi un produs 
secundar. Şi, într-un anume fel, o formă legitimă de pedeapsă. 
Cei doi fraieri meritau să piardă. 

Dar timpul trecea repede şi el nu-şi putea permite să se abată 
din drum. Vara era la doar câteva luni distanţă şi avea enorm de 
mult de lucru. Alegerea şi instruirea personalului de sprijin avea 
să-i ia mult timp. Inchirierea şi înzestrarea spaţiului de manevră 
aveau să fie dificile, mai ales achiziţionarea discretă a 
echipamentului. Manevrele propriu-zise urmau să dureze mai 
multe săptămâni. Intr-un cuvânt, erau multe de făcut într-o 
perioadă scurtă de timp. De aceea, era o tentaţie firească să se 
abată de la strategia iniţială şi să înceapă acţiunea cu ceva mai 
puţin decât întregul capital, însă nu ar fi fost bine. Asta era sigur. 
Stabilise cifra de patruzeci de milioane nu doar pentru simetria 
cu cele patru sute de milioane de catolici (deşi arăta cu siguranţă 
bine pe acordul de parteneriat limitat, în spaţiile albe pe care le 
completase el), ci şi fiindcă patruzeci de milioane acopereau 
totul, inclusiv situaţiile neprevăzute de ultim moment. 

Cunoscute şi sub numele de evacuare promptă a 
avanpostului. 

Trebuia să aibă patruzeci de milioane. Era aproape pregătit 
pentru al său al treilea investitor, Heinrich Koenig din Berlin. 

Cu Herr Koenig nu fusese uşor. In timp ce Sidney Danforth 
exploatase la maximum modul său de operare în Chile şi în timp 
ce Angelo Dellacroce fusese foarte neglijent în privinţa 
operaţiunilor bancare din Mediterana şi mult prea ostentativ în 
stilul de viaţă, Heinrich Koenig nu făcuse erori evidente şi ducea 
viaţa liniştită a unui moşier de la ţară, într-un orăşel paşnic aflat 
la treizeci şi ceva de kilometri de Berlin. 

Insă cu douăzeci şi doi de ani în urmă, Koenig jucase în mod 
strălucit un joc extrem de periculos. Un joc care nu numai că-i 
adusese o avere, dar asigurase şi capitalizarea şi succesul 
inexplicabil al diverselor sale întreprinderi. 

In perioada de vârf a războiului rece, Koenig fusese agent 
dublu şi şantajist. Incepuse prin a informa în secret agenţii din 
ambele tabere, continuând prin a stoarce bani - obţinuţi prin 
serviciile secrete adverse - de la cei care doreau să fie protejaţi 

de o eventuală demascare. Obţinuse curând „privilegii” fără taxe 
şi exclusivitate internaţională pentru noile sale companii de la 
zeci de ţări dependente de bunăvoința economică a celor două 
facţiuni gigantice aflate în conflict. In cele din urmă, prin graţia 
lui Mefisto, obligă Washingtonul, Londra, Berlinul, Bonnul şi 
Moscova să declare companiile sale în afara legislaţiei curente 
care controla alte industrii. Koenig reuşise acest lucru explicând 
fiecăreia dintre părţi că îi va informa pe ceilalţi despre activităţile 
lui din trecut. 

Apoi, spre marea uşurare a multor guverne, Koenig se 
retrăsese. Îşi construise imperiul pe trupurile călcate în picioare - 
decedați şi paralizaţi - ale unei jumătăţi din populaţia 
funcţionarilor şi muncitorilor din Europa şi America. Rămăsese 
intangibil din cauza terorii foarte concrete a unor represalii care 
ar fi avut efectul unei reacţii în lanţ. Ce birocrat, ce subsecretar, 
ce ministru sau politician (mai mult, ce şef de guvern) ar fi 
permis accesul la ororile din cutia Pandorei? Pe când aşa, retras, 
Koenig rămânea la fel de protejat ca şi în vremurile de glorie ale 
intensei lui activităţi. 

Teama era forţa lui Koenig. Dar nu exista nici teamă, nici forţă 
dacă omul nu dădea doi bani pe reacţii sau represalii - 
guvernamentale, industriale sau internaţionale. 

Şi, fireşte, asta era arma lui Hawkins. 

Deoarece exista o armată internaţională de victime care ar fi 
venit în marş forţat pentru a ucide, dacă ar fi putut-o face 
nepedepsită, dacă oricine înţelegea că păcatele lui trecute erau 
cunoscute de toată lumea. Demascarea deplină era ameninţarea 
lui Mac. 

Koenig ar fi înţeles cu siguranţă logica acestei abordări; 
tocmai absenţa ei îi asigurase averea. În mod sigur că ar fi putut 
prezice efectele câtorva sute de lungi telegrame trimise simultan 
câtorva sute de ocupanţi ai coridoarelor puterii din întreaga 
lume. O, da! 

Koenig s-ar fi convins, din clipa în care o canonadă de nume, 
date şi activităţi s-ar fi năpustit cu zgomot spre el. 

MacKenzie luă paginile xeroxate de pe pat, păstrând 
teancurile în ordine şi le duse la măsuţa din faţa canapelei. Se 
aşeză şi începu să încercuiască cu creionul roşu câte două sau 
trei paragrafe de pe fiecare pagină. 

Treaba mergea strună. Totul consta în a face o evaluare 
realistă a capacităţilor omului şi a logisticii de care dispunea 

pentru a întregi aceste capacităţi. Un simplu inventar. Luă 
paginile, se duse la birou şi le aranjă în ordine în faţa telefonului. 
Era pregătit să dea citire calm, fără patimă, mărturiei unei 
duplicităţi internaţionale care l-ar fi făcut să roşească până şi pe 
Genghis-Han. 

Heinrich Koenig avea să se despartă de zece milioane de 
dolari. 


Cu cearcăne negre sub ochi, Devereaux trecu prin vama de la 
aeroportul Tempelhof din Berlin, aşteptându-se dintr-o clipă în 
alta să-i ştampileze fruntea neonazistul ce răcnea nişte ordine şi- 
i inspecta actele şi bagajul. lisuse, îşi zise, dă-i unui neamţ o 
ştampilă de cauciuc şi l-ai scos din minţi. 

La un moment dat se uită uimit la conţinutul valizei sale. Totul 
era împăturit şi aranjat cu grijă, de parcă ar fi fost împachetat de 
Bergdorf Goodmann, iar el nu-şi făcea geamantanul aşa. Apoi, ca 
prin ceaţă, îşi aminti că Anne se ocupase de tot. Nu numai că-i 
făcuse bagajul, dar îl şi însoţise la casieria hotelului şi îl ajutase 
să-şi achite nota de plată. 

Făcuse toate astea, cugetă Sam, fiindcă el nu era în stare să 
facă mare lucru. Nebunia situaţiei dificile în care se afla îl 
determinase să se lupte cu o sticlă de whisky. Pierduse bătălia. 
Singurul lucru de care îşi amintea era că trebuia să-i trimită lui 
Hawkins par avion blestematul de acord de parteneriat limitat. 

Hotelul Kempinsky din Berlin era o versiune teutonă a 
vechiului Sherry-Netherland din New York, cu un interior ceva 
mai dezagreabil; fotoliile prea îndesate din hol păreau căptuşite 
mai curând cu beton decât cu piele. Totuşi, se vedeau banii 
investiţi, lemnul negru lustruit şi funcţionarii teribil de corecţi 
despre care Sam ştia că-i detestau slăbiciunea şi inferioritatea 
curajului său democratic. 

Funcţionarul de la recepţie se dispensă de el eficient şi 
repede. Fu escortat de un SS Oberfuhrer vârstnic şi dezagreabil, 
care-i duse valiza de parcă ar fi conţinut chifle evreieşti şi oxigen 
lichid. Odată ajunşi în apartament (era enorm; Mac Hawkins îi 
rezervase unul de clasa întâi), Oberfuhrer-ul alungă imediat 
întunericul din camere cu autoritatea cuiva obişnuit să dea 
comenzi unui pluton de execuţie. Devereaux, temându-se pentru 
viaţa lui, îi dădu un bacşiş exagerat, îl conduse până la uşă ca pe 
un diplomat venit în vizită şi-i adresă un grațios auf 
Wiedersehen! 

Deschise valiza. Anne avusese inspiraţia să-i înfăşoare o sticlă 
plină cu whisky într-un prosop de la Savoy. Dacă exista vreun 
moment în care să înghită nedigerabilul, acela venise acum. Nu 
mult; doar cât să facă motorul să meargă. 

Se auzi o bătaie în uşă. Sam fu atât de surprins, încât vărsă o 
gură de whisky pe pat. Inşurubă dopul sticlei şi se uită înfuriat 
după un loc în care s-o ascundă. 

Sub pernă! Acoperită de cuvertură! Se opri. Ce făcea? Ce 
dracu’ era cu el? Ce i se întâmpla? Lua-te-ar naiba, MacKenzie 
Hawkins! 

Respiră adânc şi aşeză calm sticla pe măsuţa de toaletă. Trase 
din nou aer în piept, deschise uşa şi, imediat, involuntar, expiră 
tot aerul din plămâni. 

În cadrul uşii stătea Afrodita blondă din Palo Alto, California, 
catalogată în memoria lui drept Sâni Mici şi Ascuţiţi. A treia 
doamnă MacKenzie Hawkins. Lillian. 

— Ştiam că eşti tu! l-am spus tipului de la recepţie că trebuie 
să fii tu! 

Sam nu pricepea de ce o catalogase pe Lillian drept Sâni Mici 
şi Ascuţiţi. „Mici” era un calificativ care-i făcea o nedreptate 
doamnei. Poate că era un adjectiv cu valoare relativă, 
determinat de comparaţia vizuală imediată cu ceilalţi şase sâni. 

Lui Devereaux îi treceau prin cap aceste absurde gânduri şi - 
era conştient de asta - se holba ca un puşti de doisprezece ani la 
prima lui revistă Artiști şi Fotomodele, în vreme ce Lillian stătea 
vizavi de el, explicându-i că venise la Berlin cu trei zile în urmă 
pentru a urma un curs de două săptămâni de artă culinară. 

Sigur, era de necrezut. La urma urmei, el era un avocat 
experimentat. Analizase zeci de mentalități de infractori, 
îndepărtând straturile succesive de minciuni ale unor escroci 
sofisticaţi, la toate nivelurile junglei sociale. In pofida trupului şi 
minţii sale epuizate, nu era un tip uşor de fraierit şi ar fi vrut s-o 
facă pe a treia doamnă MacKenzie Hawkins să înţeleagă asta - 
din toată ființa lui! O privi mai intens, apoi dădu din umeri în 
gând. Ce dracu'! 

— Asta e, Sam. Pot să-ţi spun Sam, nu? E uimitor unde te 
poate duce interesul pentru adevărata gastronomie. 

— Dar foarte plauzibil, Lillian! Asta face coincidenţele... ei 
bine, întâmplătoare! Sam râse aproape isteric, străduindu-se să- 
şi controleze direcţia privirii. Insă era prea epuizat ca să 
izbutească; pur şi simplu renunţă şi îşi lăsă ochii să rătăcească în 

voie. Nici nu puteam găsi un prilej mai bun de a vedea Berlinul. 
Dacă suntem norocoşi, putem găsi un teren de tenis acoperit! 
Am auzit că hotelul are o piscină; poate şi o sală de gimnastică... 
Lillian tăcu, iar Devereaux se simţi frustrat; în extenuarea lui, se 
bucura de masajul auditiv blând, liniştit. S-ar putea să nu mă 
îndoiesc aproape deloc. Călătoreşti singură? 

Ştia că nu trebuia s-o spună. Nu trebuia. 

— Mai singură ca niciodată. Mă rog, e sigur că nu putem 
merge acum. Să nu te superi că-ţi spun asta, dar arăţi îngrozitor 
de obosit. Cred că ai muncit pe brânci. Zău că ai nevoie de 
cineva să te îngrijească. 

— Sunt doar o umbră caldă a esenței mele... 

— Bietul îngeraş. Vino încoace şi lasă-mi să-ţi masez 
omoplaţii. Asta face minuni, zău, zău că da. 

— Sunt un vestigiu pustiit. Sunt plin de neant şi plumb topit... 

— Eşti epuizat, îngeraşul meu. Aşa, fii băiat cuminte; întinde- 
te şi pune-ţi capul în poala lui Lilly. O, Doamne, ai tâmplele 
fierbinţi. Şi muşchii gâtului încordaţi. Aşa, acum e mai bine; nu te 
simţi mai bine? 

Aşa era. li simţea degetele vioaie descheindu-i cămaşa, apoi 
mâinile blânde pe pieptul lui, ca nişte mângâieri de înger. Ce 
dracu’. Deschise ochii, care văzură insuportabila minunăţie a doi 
sâni magnifici la câţiva centimetri de faţa lui. 

— ţi plac căzile cu apă fierbinte şi bule care miros a trandafiri 
şi primăvară? şopti el. 

— Nu tocmai, îi murmură ea. Eu sunt adepta duşurilor fierbinţi, 
în picioare, cum s-ar zice. 

Sam zâmbi. 

Parfumul plutea în aerul din jurul lui; nu trebuia să deschidă 
ochii ca să ştie de unde venea. 

Dacă reuşea să reconstituie seara trecută cu oarecare 
exactitate - iar calmul de sub talia lui îl convinse că putea 
petrecuseră cea mai mare parte a nopţii sub duşul din camera de 
baie. 

Sam deschise ochii. Lillian era lângă el, cu spatele sprijinit de 
perne şi cu o pereche de ochelari cu ramă de baga pe deliciosul 
ei nas cârn. Citea ceva pe o bucată enormă de carton ros; 
cearşaful alb îi acoperea pieptul, fără să-i estompeze formele de 
dedesubt. 

— Bună, zise el calm. 

— Bună dimineaţa! Privi în jos către el, de-a dreptul radioasă. 
Ştii cât e ceasul? 

Creatura blondă era genul sănătos, aprecie el. De vină era, 
probabil, California cu surfingul ei sau poate că MacKenzie 
Hawkins o învățase să lucreze cu ganterele. 

— Ceasul meu e sub aşternut, împreună cu încheietura de la 
mână. Nu ştiu cât e ora. 

— E zece şi douăzeci. Ai dormit unsprezece ore. Cum te simţi? 

— Vrei să spui că ne-am suit în pat - eu dormeam - aseară la 
unsprezece şi jumătate? 

— Puteai fi auzit până la Poarta Brandenburg. Te-am tot 
împins ca să încetezi cu sforăitul. Scoteai nişte acute ca la operă. 
Ce-ţi face capul? 

— Păi, e destul de liniştit. Mă întreb de ce. 

— De la aburi. Şi de la exerciţii. De fapt, n-ai fost în stare să 
bei prea mult. Cred că tensiunea ta s-a revoltat. 

Lillian luă un creion de pe noptieră şi începu să bifeze încet 
lista de meniuri. 

— Miroşi grozav, zise el, după ce-o privi câteva clipe, 
amintindu-şi de imaginea pe care-o avusese în faţa ochilor când 
stătuse în poala ei şi de mângâierile de înger pe pieptul lui. 

— Şi tu, îngeraş, răspunse ea zâmbind, scoţându-şi ochelarii şi 
privind în jos spre Sam. Ştii că ai un trup foarte acceptabil? 

— Am unele calităţi. 

— Vreau să spun că ai un fizic foarte sănătos, destul de bine 

proporţionat şi armonios. E chiar păcat că-l laşi să se deformeze. 

Îşi lovi uşor obrazul cu ochelarii, precum un doctor care 
studiază starea postoperatorie a unui pacient. 

— Ei, n-aş spune deformat. Am jucat cândva hochei. Eram 
destul de bun. 

— Sunt sigură, cu mai bine de zece ani în urmă. la uită-te 
aici... 

Lilly puse jos ochelarii şi dădu la o parte pătura de pe pieptul 
lui Devereaux. 

— Uite-aici. Şi aici şi aici şi aici! Nu ai nici un fel de tonus. 
Grupe de muşchi care n-au fost folosite de ani de zile! Şi aici. 

— Uh! 

— Muşchii tăi dorsali sunt practic inexistenți. Când ai făcut 
exerciţii ultima dată? 

— Aseară. Sub duş. 

— Acest aspect al stării tale nu poate fi discutat. Dar e o parte 
minoră a întregii fiinţe... 

— Nu, pentru mine nu e! 

— ... cu referire la sistemul muscular. Trupul tău e un templu; 
nu-l lăsa să se ruineze şi să decadă abuzând de el şi neglijându-l. 
Ingrijeşte-l! Dă-i şansa să se extindă, să respire şi să fie util; 
pentru asta e făcut. Uită-te la MacKenzie... 

— Obiectez! Nu vreau să mă uit la MacKenzie! 

— Vorbesc din punct de vedere medical. 

— Ştiam, murmură Devereaux învins. Nu pot scăpa de el. Sunt 
posedat. 

— ţi dai seama că Mac are mult peste cincizeci de ani? Şi uită- 
te la trupul lui. E foarte îngrijit. E un arc încordat, perfect 
armonizat... 

Lilly ridică ochii... privind în gol. Aşa cum făcuse şi Anne la 
Savoy. Işi amintea, aşa cum îşi amintise şi Anne - iar acele 
aduceri-aminte erau proaspete. 

— Păi, ce naiba, zise Sam. Hawkins şi-a petrecut toată viaţa în 
armată. Alergând şi sărind, ucigând şi torturând. Trebuia să fie în 
formă ca să rămână în viaţă. N-avea de ales. 

— Greşeşti. Mac pricepe rostul unei capacităţi depline, 
experimentând un potenţial total. Imi spunea cândva... mă rog, 
nu contează, e lipsit de importanţă. 

Fata îşi luă mâna de pe pieptul lui Devereaux şi se întinse 
după ochelari. 

— Nu, te rog. Dormitorul de la Kempinsky ar fi putut fi un 

dormitor de la Savoy. Dar nevestele nu puteau fi substituite; 
aveau personalităţi distincte. Aş vrea să aud ce spunea Mac. 

Lilly ţinea ochelarii cu amândouă mâinile, trecându-şi 
gânditoare degetele peste ramă. 

— „Trupul tău trebuie să fie o extensie realistă a minţii tale, 
împinsă până la limită, însă fără abuz.” 

— Mi-a plăcut mai mult „dacă schimbi exteriorul, zăpăceşti 
interiorul...” 

— Ce? 

— Altceva ce a mai spus el. Poate nu înţeleg eu; intelectul şi 
fizicul sunt doi poli diferiţi. Eu mi-aş putea imagina că pot zbura 
de pe Turnul Eiffel, însă mai bine n-aş încerca. 

— Fiindcă n-ar fi realist; ar fi un abuz. Dar te poţi antrena să 
cobori de acolo într-un timp record. Asta ar fi ceva realist, o 
extensie fizică a imaginaţiei tale. Şi e important să încerci. 

— Să cobor de pe Turnul Eiffel? 

— Dacă ai un motiv serios să zbori. 

— N-am. Dacă înțeleg bine această  argumentaţie 
pseudosavantă, vrei să spui că, dacă te gândeşti să faci ceva, 
trebuie de fapt să traduci acel ceva în termeni fizici. 

— Da. Important e să nu rămâi inert. Lilly îşi flutură braţele ca 
să sublinieze cele spuse; cearşaful căzu de pe ea. 

insuportabil de frumoşi, îşi zise Devereaux. Insă deocamdată 
intangibili; fata era în toiul discuţiei. 

— Asta e fie mult prea complicat, fie mult mai simplu decât 
pare, spuse el. 

— E mai complicat, crede-mă, răspunse ea. Subtilitatea constă 
în caracterul său evident. 

— Crezi în ideea de provocare, nu-i aşa? zise Sam. Adică e 
esenţială satisfacția necesară de a întâlni provocarea, nu? 

— Da, presupun că e. Pentru ea însăşi; să încerci să te întinzi 
până la ce-ţi poţi imagina. Să-ţi testezi potenţialul. 

— lar tu crezi asta. Nu era o întrebare. 

— Da, cred. De ce? 

— Deoarece, în clipa asta imaginaţia mea lucrează atât de 
intens, încât n-o pot stăpâni. Simt nevoia unei exprimări fizice; 
să-mi testez potenţialul. Intre limite rezonabile, desigur. Se ridică 
din „tabăra” lui şi se aşeză în faţa ei, privind-o în ochi. intinse 
mâna şi-i luă ochelarii, îi strânse şi-i lăsă lângă pat. Intinse iarăşi 
mâna, iar ea îi dădu lista de meniuri. 

Ochii lui Lillian străluceau, buzele i se desfăcuseră, schiţând 

un zâmbet. 
— Mă întrebam când o să-mi ceri asta. 
Şi atunci sună telefonul nazist. 


Vocea de la celălalt capăt al liniei aparţinea unui bărbat care 
văzuse în anii de şcoală toate filmele de război produse de 
Warner Brothers. Fiecare silabă picura câte un strop de răutate. 

— Noi nu putem - nu vom sta de vorbă la der telefon. 

— Traversează strada şi deschide o fereastră. O să strigăm 
unul la altul, răspunse Devereaux iritat. 

— Der timp ist der esenţa! Tu viei cobori în der hol, la fotoliu 
teparte în faţa la der vereastra, la treapta de la der hintrare! Sub 
der braţ ţine un exemplar din Der Spiegel. Şi tu vei încrucişa der 
picioare la fiecare touăzeci secunde. 

— Să stau jos? 

— Ai arăta stupit să încrucişezi der picoare stând sus, mein 
Herr. 

— Şi, dacă stă altcineva în fotoliu? 

Pauza ce urmă exprima furie şi zăpăceală. Urmă un zgomot 
scurt, ciudat, care evoca imaginea unui purcel guiţând 
dezamăgit. 

— Dă-l la o parte! fu replica de după guiţat. 

Asta-i o prostie. 

— O să faci cum am zis! Nu este timp de ceartă! Viei fi 
contactat. In cincisprezece minute. 

— Hei, stai puţin! De-abia m-am sculat. N-am luat micul dejun; 
trebuie să mă rad... 

— Paisprezece minute, mein Herr! 

— Mi-e foame! 

Legătura fu întreruptă de un declic sonor pe fir. 

— Să-l ia dracu', zise Devereaux, întorcându-se plin de 
speranţă spre extraordinara Lillian. 

Dar Lillian nu era unde trebuia să fi fost. Stătea la celălalt 
capăt al patului, îmbrăcată cu halatul de baie al lui Sam. 

— Ca să plagiez o frază, dragul meu, am fost salvaţi de 
clopoțel. Tu ai treburi, iar eu zău că trebuie să mă pregătesc 
pentru cursuri. 

— Cursuri? 

— Der erstklassig Strudelschule, zise Lilly. Mai puţin complicat, 
dar probabil că mai amuzant decât Cordon Bleu de la Paris. 
Începe la prânz. Ne ducem pe Leipziger Strasse; asta-i după 

Unter der Linden. Chiar că trebuie să mă grăbesc. 

— Şi... noi? Şi micul dejun şi... tu nu faci duş dimineaţa? 

Lillian râse; avea un râs simpatic, sincer. 

— Der Schide se termină pe la trei şi jumătate. Ne întâlnim 
aici. 

— Care-i numărul camerei tale? 

— Cinci unsprezece. 

— Al meu e cinci nouă. 

— Ştiu. E minunat. 

— Sau pe-aproape... 


Haosul din holul hotelului Kempinsky era ridicol. „Der fotoliu 
teparte în faţa la der vereastra” era ocupat de un domn în 
vârstă, al cărui cap, cu părul tuns scurt şi falca lăsată, îi tot 
cădea în cutele de grăsime de la gât în timp ce omul moţăia. Din 
nefericire, ţinea în poală un exemplar din Der Spiegel. 

Mai întâi, bătrânul fu iritat, apoi înfuriat de cei doi bărbaţi 
care-i flancaseră fotoliul şi-i spuneau în termeni fără echivoc să 
meargă cu ei. Sam încercă de două ori să intervină, explicând pe 
cât putea de bine că şi el avea un exemplar din Der Spiegel. Fără 
efect; pe trupeţi îi interesa doar domnul care şedea în imensul 
fotoliu, în cele din urmă Devereaux se propti chiar în faţa celor 
doi oameni de legătură şi, la fiecare douăzeci de secunde, îşi 
strângea şi îşi desfăcea picioarele. 

Moment în care şeful personalului de serviciu veni la Sam şi, 
într-o engleză perfectă, cu voce tare, îl îndrumă spre toaleta 
pentru bărbaţi. 

Imediat după aceea, o femeie masivă, semănând izbitor cu 
Dick Butkus, se apropie de cei trei aflaţi în jurul fotoliului şi 
începu să-i lovească pe cei doi gestapovişti cu o cutie pentru 
pălării şi cu o sacoşă foarte mare din piele neagră. 

Un singur lucru mai avea de făcut, îşi zise Devereaux. Înhăţă 
de gât pe unul din oamenii de legătură şi-l trase de pe câmpul de 
luptă. 

— Ticălos descreierat! Eu sunt omul! Te-a trimis Koenig, nu-i 
aşa? 

Treizeci de secunde mai târziu, Devereaux fu împins afară pe 
uşa hotelului, apoi pe o alee alăturată. 

La mijlocul aleii, ocupând aproape tot spaţiul dintre clădiri, se 
afla un camion uriaş, cu o prelată întinsă peste stâlpii de 
susţinere ai remorcii. Sub prelată, de la podea până sus, erau 

stivuite sute de lăzi, pline cu mii (păreau să fie mii) de găini care 
cotcodăceau. 

intre lăzi, chiar pe centrul remorcii, era un coridor îngust. 

Ducea la geamul din spate al cabinei. In faţa geamului se aflau 
două scăunele. 
___— Hei, ce naiba! E ridicol! E... fir-ar să fie, e neigienic! 
Insoţitorii lui dădură nemţeşte din cap şi zâmbiră nemţeşte, apoi 
îl ridicară nemţeşte pe coridorul îngust şi-l împinseră pe culoarul 
de patruzeci şi cinci de centimetri spre scăunele. 

Din toate părţile îl ciuguleau ciocuri ascuţite. Soarele amiezii 
era acoperit cu totul de prelata groasă de deasupra. Duhoarea 
de găinaţ era insuportabilă. 

Străbătură timp de aproape o oră o regiune rurală, oprindu-se 
din când în când pentru a fi verificaţi de către soldaţi est-germani 
concilianţi, care le făceau semn să treacă după ce vârau în 
buzunare Deutschmarks. 

Intrară pe teritoriul unei ferme întinse. Pe câmp păşteau vite, 
iar prin spaţiul îngust dintre lăzi şi printre penele aruncate de 
curent în spatele camionului se zăreau silozuri şi grajduri. 

În cele din urmă camionul se opri. Însoţitorul numărul unu 
afişă rânjetul lui nemţesc şi-l scoase pe Sam la lumina soarelui. 

Fu condus într-un grajd mare care duhnea a urină de vită şi 
bălegar proaspăt. Fu îndrumat - nemţeşte - printr-o serie de 
intersecţii aflate în pestilenţiala clădire, până când ajunseră la un 
staul gol. Un şir de panglici albastre indica faptul că acolo era 
reşedinţa unui tăuraş de rasă. 

lnăuntru, aşezat pe un scăunel pentru muls, înconjurat de 
grămezi de bălegar, se afla bărbatul solid despre care Sam ştia 
că era Heinrich Koenig. 

Nu se ridică; rămase acolo, privindu-l fix pe Devereaux. Ochii 
lui mici, cu cearcăne pătate, aruncau fulgere... 

— Aşa deci... Koenig rămase nemişcat, lungind cuvintele 
dispreţuitor şi făcându-le semn însoţitorilor să plece. 

— Deci? răspunse Sam, puţin răguşit, simțind cum îi aluneca 
pe spate găinaţul umed. 

— Eşti reprezentantul acelui monstru, generalul Hawkins? 
Koenig pronunţase cuvântul „general!” cu un g aspru, nemţesc. 

— AŞ vrea să lămuresc treaba asta, dacă se poate, spuse 
Devereaux, râzând fals. De fapt, eu sunt o vagă cunoştinţă, îl 
cunosc foarte puţin pe acest om. Eu sunt un biet avocat din 
Boston; în prezent, nu sunt mai mult decât un jurist. Lucrez 

pentru un evreu scund, care se numeşte Pinkus. Dumitale nu ți- 
ar plăcea. Mama mea locuieşte în Quincy şi, prin cea mai ciudată 
coincidenţă... 

— Destul! De lângă scăunelul pentru muls se auzi un vânt 
foarte sonor. Tu eşti legătura, intermediarul acestui diavol venit 
din infern! 

— Păi, în legătură cu acest aspect ar trebui să vorbesc despre 
legalitatea asocierii; numita asociere aflându-se sub rezerva 
clarificării intenţiilor referitoare la previziuni. Nu cred... 

— Eşti un şacal, o hienă! lar astfel de animale latră tare dacă 
au carne de-ajuns. la zi. Hawkins acesta. E un om de-al lui 
Gehlen, nein? 

— Al cui? 

— Al lui Geh/en! 

Devereaux îşi aminti. Gehlen fusese maestrul spionajului în cel 
de-al Treilea Reich, omul care cumpărase şi vânduse pentru 
toate taberele după război. Lui Koenig nu i-ar fi stricat să creadă 
că exista vreo legătură între Hawkins şi Gehlen; fiindcă asta 
însemna că exista o legătură şi cu un anume Sam Devereaux, 
care era pe dinafară. 

— A, sunt sigur că nu. Nu cred că generalul Hawkins a auzit 
de... cum-îl-cheamă. Ştiu doar că eu n-am auzit. 

Găinaţul se topea sub cămaşa lui Sam, prelingându-se peste 
spinarea lui înfierbântată. 

Koenig se ridică încet de pe scăunelul pentru muls, al doilea 
vânt zgomotos anunţându-i mişcarea. Vorbi calm, cu o intensă 
ostilitate: 

— Generalul se bucură de respectul meu reţinut. Mi-a trimis 
un idiot bâlbâit. Dă-mi hârtiile, nătărăule. 

— Hârtiile... Sam vâri mâna în buzunarul jachetei ca să scoată 
alt exemplar xeroxat al acordului de parteneriat limitat cu 
Compania Păstorul. 

Neamţul îşi trecu degetele tăcut peste acte, cercetându-l pe 
fiecare în timp ce întorcea paginile. Reacţiile lui audibile erau 
grosolane: o combinaţie de vânturi şi grohăituri. 

— Asta-i scandalos! O mare nedreptate! Duşmani politici peste 
tot! Toţi dorindu-şi doar să mă distrugă! 

Stropi de salivă apăruseră la colţurile gurii lui Koenig. 

— De acord din toată inima, spuse Devereaux, dând cu 
înfocare din cap. În locul dumitale, eu aş renunţa. 

— V-ar plăcea asta, nu? Tuturor. Aţi sări cu toţii să puneţi 

mâna pe mine! Marile mele contribuţii, care au menţinut pacea 
în lume, pe duşmani în legătură permanentă, care au deschis linii 
telefonice directe, roşii şi albastre, între marile puteri - toate 
astea s-au uitat. Acum mă vorbiţi pe la spate. Spuneţi minciuni 
despre conturi bancare inexistente, până şi despre modestele 
mele reşedinţe. Nu admiteţi sub nici o formă că am câştigat cu 
sudoarea frunţii fiecare Deutschmarkye care o am! Când m-am 
retras, nici unul dintre voi n-a putut tolera treaba asta; nu mă 
mai puteaţi trimite de colo-colo! Şi-acum asta! Nedreptatea! 

— A, înţeleg. 

— Nu înţelegi nimic! Dă-mi ceva de scris, idiotule. 

Mai trase un vânt şi semnă. 

Clopotele ce chemau la slujba de seară bătură cu o solemnă, 
vibrantă măreție. Ecoul lor străbătu Piaţa Sfântului Petru, pluti pe 
deasupra îngerilor păzitori din marmură sculptați de Bemini şi se 
auzi ca o oficiere paşnică, dincolo de dom, până în adâncul 
grădinilor Vaticanului. Aşezat pe o bancă din piatră albă, privind 
în sus la razele aurii ale soarelui ce apunea, se afla un bărbat 
corpolent, al cărui chip putea fi descris ca fiind trecut cu 
blândeţe prin şapte decenii de viaţă, chiar dacă nu întotdeauna 
în mod paşnic. Faţa lui era plină, dar aspectul țărănesc al 
structurii osoase de sub piele părea să conteste faptul că acel 
chip aparţinea unui om răsfăţat de soartă. Avea ochii mari, 
castanii şi blânzi; privirea exprima în egală măsură forţă, intuiţie, 
resemnare şi amuzament. 

Era îmbrăcat în splendidele veşminte albe ale rangului său. 
Cel mai înalt din Sfânta Biserică Catolică şi Apostolică, 
descendentul lui Petru însuşi, Episcop al Romei, liderul spiritual al 
unui număr de 400 de milioane de suflete de pe toată suprafaţa 
globului. 

Papa Francesco |, Vicarul lui Hristos. 

Născut Giovanni Bombalini, într-un cătun de la nord de Padua, 
la începutul secolului. Fusese o naştere înregistrată sumar, în cel 
mai bun caz, fiindcă Bombalini nu era o familie avută. Giovanni 
fusese adus pe lume de o moaşă care, cel mai adesea, uita să 
facă cunoscute rezultatele muncii ei (şi ale pacientei sale) 
preotului satului, fiind convinsă de faptul că biserica avea să facă 
ceva; botezurile erau o sursă de venituri. De fapt, venirea pe 
această lume a lui Giovanni Bombalini s-ar fi putut să nu fie 
niciodată consemnată legal, dacă tatăl său n-ar fi pus rămăşag 
cu vărul lui, Frescobaldi, care locuia la trei sate mai spre nord, că 
al doilea copil al lui va fi băiat. Bombalini senior voia să fie sigur 
că vărul lui Frescobaldi nu va contesta pariul, aşa că se dusese 
chiar el la primăria din sat şi anunţase că i se născuse un băiat. 

S-a întâmplat însă că o condiţie a rămăşagului era ca soţia lui 
Frescobaldi - care urma să nască în aceeaşi lună - să nu aducă 
pe lume un băiat. Dar, bineînţeles, ea a făcut un băiat, iar pariul 
a fost anulat. Acest copil, Guido Frescobaldi, se născuse - 
conform superficialelor registre ale primăriei - la două zile după 

vărul său, Giovanni. 

Încă din primii ani de viaţă, Giovanni a dat semne că este 
deosebit de ceilalţi copii din sat. Mai întâi, nu dorea să înveţe 
catehismul repetându-l oral - el voia să-l citească, apoi să-l 
memoreze. Faptul l-a supărat pe preotul satului, fiindcă mirosea 
a precocitate şi era oarecum un afront adus autorităţii, însă 
copilul nu putea fi refuzat. 

Evoluţia lui Giovanni  Bombalini a fost într-adevăr 
extraordinară. Deşi nu se eschiva niciodată de la muncile 
câmpului, rareori era prea obosit ca să nu stea jumătate de 
noapte treaz, citind tot ce-i cădea în mână. La vârsta de 
doisprezece ani, a descoperit biblioteca din Padua, care nu se 
putea compara cu cea din Milano sau din Veneţia şi cu siguranţă 
nu cu cea din Roma, dar cei care l-au cunoscut pe Giovanni 
susţin că a citit toate cărţile din Padua, apoi pe cele din Milano şi 
Veneţia. Perioadă în care preotul satului l-a recomandat sfinţilor 
părinţi de la Roma. 

Biserica a fost răspunsul la rugăciunile lui Giovanni. Şi pentru 
că se ruga mult - ceea ce era mai uşor, deşi nu-i lua mai puţin 
timp decât munca la câmp - i s-a permis să citească mai mult 
decât crezuse vreodată că-i va fi îngăduit. 

La douăzeci şi doi de ani, Giovanni Bombalini era preot 
hirotonisit. Unii spuneau că era cel mai cultivat preot din Roma, 
un erudito fantastico. Dar Giovanni nu avea figura severă, tipică 
pentru un erudito de la Vatican, nici nu aborda o siguranţă de 
sine corespunzătoare faţă de adevărurile comune. Căuta 
întotdeauna excepţii şi aspecte interpretabile în istoria liturgică, 
subliniind (cu răutate, susţin unii) faptul că scrierile religioase îşi 
trăgeau forţa din anumite contradicții oneste. 

La douăzeci şi şase de ani, Giovanni Bombalini era un ghimpe 
în spatele lat al Vaticanului. Fapt agravat şi de înfăţişarea lui 
matură, aflată la antipodul imaginii sfrijite de savant, atât de 
îndrăgită de toţi erudiții de la Roma. El era mai curând caricatura 
unui ţăran din regiunile de nord. Mic de statură, îndesat şi gros în 
talie, părea un fermier căruia i-ar fi stat mai bine în saivanele de 
capre decât pe culoarele de marmură ale diverselor collegia de 
la Vatican. Nici erudiţia teologică, nici firea blândă şi nici măcar 
profundul său devotament faţă de Biserică nu putea atenua 
contrastul dintre spiritul şi aspectul său. Aşa că a fost trimis la 
posturi aflate în locuri neverosimile, precum Coasta de Aur, 
Sierra Leone, Malta şi, printr-o eroare, Monte Carlo. Un dispecer 

obosit citise greşit numele Montes Claros şi notase în documente 
Monte Carlo - fără îndoială fiindcă nu auzise niciodată de Montes 
Claros din Brazilia - iar soarta lui Giovanni Bombalini a luat o altă 
întorsătură. 

Fiindcă în cazanul acela cu mize mari puse în joc şi emoţii 
puternice, a început să umble un preot cu înfăţişare simplă, cu 
ochi uimiţi, umor blând şi o minte plină cu mai multă cunoaştere 
decât oricare doisprezece bancheri internaţionali adunaţi 
laolaltă. Nu avusese mare lucru de făcut pe Coasta de Aur, în 
Sierra Leone şi Malta, aşa că îşi ocupase timpul, atunci când nu 
se ruga sau le dădea lecţii localnicilor, abonându-se la zeci de 
publicaţii şi îmbogăţindu-şi astfel extraordinara bancă de date 
din memorie. 

E cunoscut faptul că oamenii care trăiesc în permanentă 
mişcare, cu riscuri mari şi consumă mult alcool au nevoie, din 
când în când, de consolare spirituală. Aşa că părintele Bombalini 
a început să aducă alinare câtorva miei rătăciţi. Şi, spre 
surprinderea lor, aceştia au constatat că nu aveau de-a face cu 
un simplu preot care le prezenta în linii mari pedepsele viitoare, 
ci cu un individ foarte amuzant, care putea discuta la nesfârşit 
despre aproape orice subiect: situaţia economică a pieţelor 
mondiale, precedente istorice ale evenimentelor geopolitice 
previzibile şi, mai ales, despre hrană. (In acest caz, el prefera 
sosurile mai simple, evitând artificiile unei haute cuisine, adesea 
nepotrivită.). 

Nu au trecut prea multe luni până când părintele Bombalini a 
devenit un oaspete obişnuit al vastelor apartamente de hotel şi 
al marilor case de pe Coasta de Azur. Acest prelat, mai curând 
ciudat, rotofei, era un minunat povestitor şi fiecare se simţea mai 
bine cu el în preajmă înainte de a pleca să dorească înfocat - şi 
cu succes - nevasta vecinului. 

lar în numele părintelui Giovanni s-au făcut donaţii extrem de 
generoase pentru Biserică. Cu o frecvenţă tot mai mare. 

Roma nu-l mai putea ignora pe Bombalini. Aşa spuneau 
trezorierii Vaticanului. 

Războiul l-a găsit pe monseniorul Bombalini în diverse capitale 
ale ţărilor aliate şi, ocazional, detaşat pe lângă diverse armate 
aliate. Această situaţie a fost determinată de două motive. 
Primul era declaraţia fermă, făcută superiorilor lui, că el nu putea 
rămâne neutru cunoscând obiectivele lui Hitler. Işi argumentase 
disertaţia cu şaisprezece pagini de precedente istorice, teologice 

şi liturgice; nimeni, în afară de iezuiţi, nu le putea înţelege, iar 
aceia erau de partea lui. Aşa că Roma a închis ochii şi nu şi-a 
pierdut speranţa. Al doilea motiv al călătoriilor sale în vreme de 
război era faptul că bogătaşii anilor treizeci de la Monte Carlo 
erau acum colonei, generali, diplomaţi şi funcţionari ai 
ambasadelor. Toți aveau nevoie de el. Era atât de solicitat între 
aliaţi încât, la Washington, J. Edgar Hoover notase pe dosarul lui 
Bombalini: Foarte suspect. Poate homosexual. 

Anii de după război au fost pentru cardinalul Bombalini o 
perioadă de rapidă ascensiune pe scara ierarhică a Vaticanului. 
Mare parte din succesul său se datora prieteniei apropiate cu 
Angelo Roncalli, cu care împărtăşea nişte puncte de vedere mai 
puţin ortodoxe, ca şi gustul pentru un vin decent, nu neapărat de 
calitate superioară şi pentru un joc de cărţi după rugăciunile de 
seară. 

Stând pe banca din piatră albă din grădina Vaticanului, 
Giovanni Bombalini - papa Francesco - se gândea că-i lipsea 
Roncalli. Făcuseră multe împreună; fusese o treabă bună. Şi 
asemănările dintre ascensiunile lor către scaunul Sfântului Petru 
nu încetau să-l amuze. Roncalli, John, ar fi fost şi el amuzat; chiar 
se amuza, fără îndoială. 

Amândoi erau compromisuri propuse de riguroşii electori 
tradiţionalişti ai Curiei pentru a stinge focarele de discordie 
dintre enoriaşii răspândiţi în întreaga lume. Nici unul dintre 
compromisuri nu se aştepta să domnească foarte mult. Insă 
Roncalli se descurcase cu uşurinţă; nu avea de înfruntat decât 
argumente teologice şi reformatori sociali din ţările 
subdezvoltate. Nu avusese de-a face cu stupizii preoţi tineri care 
voiau să se însoare, să aibă copii sau, dacă aveau alte 
convingeri, să conducă parohii de homosexuali! Nu că vreunul 
dintre aceste aspecte îl deranja personal pe Giovanni; în 
legislaţia teologică sau în dogmă nu exista absolut nimic care să 
interzică mariajul sau urmaşii; iar în privinţa celuilalt aspect, 
dacă iubirea unei persoane de acelaşi sex nu depăşea 
ambiguităţile biblice, de ce să se opună ei? Dar, Sfântă Fecioară, 
ce tapaj se făcea pe tema asta! 

Erau atâtea de făcut - iar doctorii îi spuseseră limpede că 
zilele lui erau numărate. Singurul lucru pe care îl afirmaseră clar; 
nu putuseră preciza o boală anume, manifestările vreunei 
maladii. Doar discutaseră şi-i confirmaseră că „semnele lui 
vitale” scădeau într-un ritm alarmant. El le ceruse să vorbească 

deschis; Sfântă Fecioară, lui nu-i era teamă de moarte! Odihna 
era bine venită pentru el. Ar fi cutreierat împreună cu Roncalli 
viile cereşti şi-ar fi reluat jocul de bacara. După ultima socoteală, 
Roncalli îi datora ceva mai mult de şase sute de milioane de lire. 

Le spusese medicilor că se uitau prea mult în microscoapele 
lor şi prea puţin la faptele evidente. Maşinăria era uzată; asta era 
situaţia. La care ei dădeau pontifical din cap şi rosteau sumbru: 
„Trei luni, cel mult patru, Sfinte Părinte”. 

Doctorii. Basta! Veterinari având cugini în Curie. Notele lor de 
plată erau scandaloase! Păstorii de capre din Padua ştiau mai 
multe despre medicină; erau nevoiţi să ştie. 

Francesco auzi paşi în spatele lui şi se întoarse. Pe aleea din 
grădină venea un aghiotant papal al cărui nume îi scăpa. Tânărul 
preot avea în mână o planşetă. Dedesubtul ei era pictat un 
crucifix; arăta stupid. 

— Sfinţia voastră ne-a cerut să rezolvăm câteva chestiuni 
minore înainte de vecernie. 

— Sigur că da, părinte. Care sunt acelea? 

Aghiotantul enumeră în grabă o serie de activităţi 
neînsemnate, în legătură cu ceremonialul religios, iar Giovanni îl 
flată pe tânărul prelat cerându-i opinia despre cele mai multe 
dintre ele. 

— Pe urmă, mai este o solicitare venită din partea unui 
periodic american, Viva Gourmet. N-aş fi menţionat-o Sfinţiei 
voastre dacă n-ar fi fost însoţită de o serioasă recomandare din 
partea Serviciului de Informaţii al armatei Statelor Unite. 

— Asta-i o asociere neobişnuită, nu-i aşa, părinte? 

— Da, Sfinţia voastră. Aproape de neînțeles. 

— Şi ce solicită? 

— Au avut insolenţa să-i ceară Sfântului Părinte să-i acorde un 
interviu unei ziariste în privinţa felurilor de mâncare pe care le 
preferă pontiful. 

— De ce e o insolenţă? 

Tânărul prelat făcu o pauză; păru, preţ de o clipă, uluit. Apoi 
continuă încrezător: 

— Fiindcă aşa a spus cardinalul Quartze, Sfinte Părinte. 

— Invăţatul cardinal a explicat şi de ce? Sau, ca de obicei, a 
comunicat singur cu Domnul şi n-a făcut decât să transmită 
edictul divin? 

Francesco se strădui să nu exagereze reacţia lui foarte 
firească faţă de Ignatio Quartze. Cardinalul era un individ 

detestabil din aproape orice punct de vedere. Era un erudito 
aristocratico provenind dintr-o influentă familie italo-elveţiană, 
care avea compasiunea unei cobre iritate. Şi seamănă cu o 
cobră, îşi zise Giovanni. 

— Aşa a făcut, Sfinte Părinte, răspunse preotul. Şi de îndată ce 
vorbi, aghiotantul încremeni. El... el... 

— Aş putea sugera, părinte, spuse pontiful cu delicată 
înţelegere, că splendid înveşmântatul nostru cardinal şi-a 
exprimat opinia că felurile de mâncare preferate de papă nu prea 
sunt impresionante? 

— Eu... eu... 

— Inţeleg că aşa a zis. Ei bine, părinte, e adevărat că prefer 
nişte bucate mai simple decât cardinalul nostru căruia-i curge 
veşnic nasul, dar asta nu din cauza ignoranței. Ci doar din lipsă, 
poate, de ostentaţie; nu spun că nefericitul nostru cardinal, 
căruia i se abate ochiul spre dreapta când vorbeşte, e ostentativ. 
Nu cred că i-a trecut asta vreodată prin minte. 

— Nu, sigur că nu, Sfinte Părinte. 

— Dar cred că, în vremurile astea de scumpete şi şomaj, ar fi o 
idee bună ca pontiful vostru să propună o serie de meniuri 
ieftine, deşi, te asigur, excelente. Cine-i jurnalistul ăsta? Spuneai 
că-i o doamnă? Nu mai spune nimănui că eu ţi-am zis, părinte, 
dar femeile nu sunt cei mai buni bucătari. 

— Nu, sigur că nu, Sfinţia voastră. Călugăriţele de la Roma 
depun multe eforturi... 

— Entuziasmant, părinte. De-a dreptul entuziasmant! Cine e 
jurnalista de la periodicul acesta de artă culinară? 

— Numele ei este Lillian von Schnabe. E americană, din statul 
California, măritată cu un bărbat mai vârstnic, un imigrant 
german care a fugit de Hitler. Printr-o coincidenţă, ea se află 
acum la Berlin. 

— Te-am întrebat doar cine e, părinte. Nu ţi-am cerut biografia 
ei. De unde ştii toate astea? 

— Se află în recomandarea de la Serviciul de Informaţii al 
armatei Statelor Unite. Aparent, militarii au o foarte bună părere 
despre ea. 

— Mai mult decât aparent. Prin urmare, soţul ei a fugit de 
Hitler? Nu trebuie să refuzăm astfel de femei miloase. Adăugând 
şi nivelul preţurilor la alimente, se impune un număr de meniuri 
papale ieftine. Stabileşte o întâlnire, părinte. Poţi să-i spui 
strălucitului vostru cardinal, care suferă de năpasta de-a avea o 


137 


respiraţie foarte şuierătoare, că nu sperăm sincer că decizia 
noastră nu e un afront pentru el. Domnul Dumnezeu a fost bun 
cu mine; e un semn de recunoaştere. Mă întreb de ce 
corespondentul acestei publicaţii se află la Berlin. Un monsenior 
de la Bonn prepară un excelent Saverbraten. 


— Jur că ai pene între dinţi! zise Lillian după ce Sam intră în 
cameră. 

— E mai bine decât găinaţ. 

— Ce? 

— Legătura mea de afaceri avea un mijloc ciudat de transport. 

— Ce tot spui acolo? 

— Vreau să fac un duş. 

— Nu cu mine, scumpule! 7 

— In viaţa mea nu mi-a fost aşa de foame. Aia n-ar fi oprit nici 
măcar pentru un... cum dracu-i zice? Un ştrudel. Totul era ein, 
zwei, drei! Mach schnell! lisuse, sunt lihnit de foame! Aştia chiar 
îşi închipuie că au câştigat războiul! 

Lillian se dădu înapoi de lângă el. 

— Eşti cel mai murdar şi urât mirositor bărbat pe care l-am 
văzut vreodată. Mă mir că te-au lăsat să intri în hol. 

— Cred că am mers în pas de gâscă. Sam observă un plic 
mare, alb pe birou. Ce-i asta? 

— L-au trimis de la recepţie. Spuneau că e urgent şi nu erau 
siguri că o să te opreşti să-ţi ridici mesajele. 

— Nu pot decât să conchid că fostul tău soţ, scrântitul, a fost 
ocupat. Devereaux luă plicul. lnăuntru se aflau nişte bilete de 
avion şi o notă. Nici nu trebuia să citească nota; biletele de avion 
spuneau totul. 

Alger. 

Apoi citi nota. 

— Nu! La naiba, nu! Asta înseamnă în mai puţin de-o oră! 

— Ce anume? întrebă Lillian. Avionul? 

— Ce avion? De unde dracu' ştii tu că e vorba despre un 
avion? i 

— Pentru că a sunat MacKenzie. De la Washington. Iți închipui 
ce şocat a fost când am răspuns eu... 

— Scuteşte-mă de amănuntele tale ingenioase! răcni 
Devereaux, alergând spre telefon. Am să-i spun câteva lucruri 
ticălosului ăluia făţarnic! Până şi deţinuţii au o zi liberă! Cel puţin 
răgazul pentru o masă şi un duş! 

— Nu-l poţi găsi acum, zise repede Lillian. Asta-i unul dintre 
motivele pentru care a sunat. E plecat pentru tot restul zilei. 

Sam se întoarse ameninţător. Apoi se opri. Fata asta l-ar fi 
putut tăia în două. 

— Şi presupun că a transmis şi o sugestie privind motivul 
pentru care ar trebui să fiu în avionul ăla. Desigur, după ce a 
depăşit şocul provocat de vocea ta minunată. 

Lillian părea încurcată. Lui Devereaux îi trecu prin minte că 
zăpăceala ei nu era întru totul sinceră. 

— Mac spunea ceva despre un neamţ pe nume Koenig. Despre 
cât de nerăbdător era acest Koenig să te vadă plecat din Berlin - 
într-un fel sau altul. 

— Cea mai puţin discutabilă cale fiind cu Air France până la 
Paris şi de la Paris la Alger? 

— Da, a spus asta. Deşi nu cu aceleaşi cuvinte. Grozav te-a 
mai îndrăgit, Sam. Vorbeşte despre tine ca despre un fiu. Fiul pe 
care nu l-a avut. 

— Dacă există un lacov, eu sunt Esau. Altfel, sunt regulat 
precum Absalom. 

— Vulgaritatea nu e necesară... 

— Este singurul lucru care e necesar! Ce dracu' e în Alger? 

— Un şeic numit Azaz-Varak, răspunse Lillian Hawkins von 
Schnabe. 


Hawkins părăsi în grabă hotelul Watergate. Nu dorea să 
vorbească cu Sam; avea absolută încredere în Lillian, de fapt, în 
toate fetele. Işi făceau treaba de minune! In plus, trebuia să se 
întâlnească cu un maior israelian care, cu puţin noroc, ar fi 
potrivit ultimele piese ale jocului pentru el, jocul fiind şeicul Azaz- 
Varak. Până când ajungea Devereaux la Alger, trebuia dat un 
telefon. Dar Şoimul nu-l putea da fără acel element final care ar 
fi asigurat ultima tranşă din capitalizarea Companiei Păstorul. 

Faptul că Azaz-Varak era un hoţ de talie mondială nu 
constituia o noutate. In timpul celui de-al doilea război mondial 
vânduse petrol, la preţuri uriaşe, atât Aliaților, cât şi ţărilor Axei, 
favorizându-i doar pe cei care plăteau imediat şi cu bani gheaţă. 
Totuşi, asta nu-i atrăsese duşmănia cuiva; dimpotrivă, metodele 
lui insuflaseră respect de la Detroit şi până în Essen. 

insă războiul era poveste veche. Acel război. Pe Hawkins îl 
interesa comportamentul lui Azaz-Varak într-o conflagrație mult 
mai recentă: criza din Orientul Mijlociu. 

Azaz-Varak era de negăsit. 

In timp ce în ţările Orientului Mijlociu se aruncau blesteme, 
lumea urmărea conflictele armate, se ţineau conferinţe pentru 
rezolvarea crizei şi se obțineau profituri uriaşe, cel mai lacom 
dintre şeici a pretins că suferă de zona zoster şi s-a dus în 
Insulele Virgine. 

Fir-ar să fie! N-avea sens! Aşa că MacKenzie reveni la dosarul 
lui Azaz-Varak şi-l studie cu ochi de profesionist, începuse să 
discearnă modelul dintre anii 1946 şi 1948. Era evident că şeicul 
Azaz-Varak petrecuse o perioadă considerabilă la Tel Aviv! 

Conform rapoartelor, şeicul făcuse primele călătorii fără să se 
ferească. Se bănuia că Azaz-Varak era în căutare de israelience 
pentru haremul lui. Totuşi, mai târziu, el continuă să vină la Tel 
Aviv, dar în ascuns; ateriza noaptea, pe aerodromuri particulare 
de la periferie, care permiteau manevrele avioanelor sale foarte 
moderne şi scumpe. 

Mai multe femei? Hawkins făcuse cercetări exhaustive şi nu 
reuşise să găsească numele nici unei israelience care să se fi 
întors pe domeniul Azaz-Kuwait. 

Atunci ce făcea Azaz-Varak în Israel? Şi de ce călătorea acolo 
atât de des? 

MacKenzie obținuse nişte rezultate, destul de surprinzător, din 
informaţiile furnizate de serviciul naval de informaţii de pe insula 
St. Thomas, unde fugise Azaz-Varak în timpul războiului din 
Orientul Mijlociu. Acolo încercase să cumpere mai multe terenuri 
decât ar fi dorit careva să vândă. Refuzat categoric, devenise 
furios. 

Locuitorii insulei aveau destule probleme. Nu aveau nevoie de 
arabi cu haremuri şi sclavi. lisuse! Sc/avi! Numai ideea asta 
adusese biroul de turism în pragul apoplexiei; imaginile 
închipuite ale revoltei ajutoarelor de la bucătărie provocau 
greață. Azaz-Varak fusese sistematic împiedicat să cumpere fie 
şi două găleți de nisip. Când se bănuise că încerca să negocieze 
prin intermediari şi terţe părţi, se încheiară nişte acorduri care i- 
ar fi înverzit de invidie pe cei din Palm Beach şi i-ar fi înroşit de 
mânie pe cei din Liga americană pentru drepturile cetăţenilor. 
Mai pe scurt, nici un blestemat de arab nu putea să deţină, 
închirieze, subînchirieze, viziteze sau să calce pe terenurile de 
acolo. 

Aşa că, în frustrarea lui, lacomul şeic, înfuriat, adusese în 
grabă o companie tutelară americană, numită Buffalo 

Corporation şi încercase să negocieze prin intermediul ei. Existau 
totuşi legi, iar insula St. Thomas era un teritoriu al Statelor Unite. 
Nu-i trebuise mult timp lui Hawkins până descoperise că Buffalo 
Corporation - adresa: Albany Street, Buffalo, New York; telefon: 
nemenţionat - era o filială a unei companii necunoscute, numită 
Pan-Friendship, sediul central: Beirut; telefon: de asemenea 
nemenţionat. 

Convorbirile telefonice ulterioare cu mai multe oficii de 
decontări din Israel limpeziseră în mod uimitor motivul pentru 
care Azaz-Varak făcuse atâtea vizite în patria evreilor. Deţinea 
jumătate din proprietăţile imobiliare din Tel Aviv, multe dintre ele 
în cartierele sărace ale oraşului. Şeicul era un proprietar de 
cocioabe în Tel Aviv. 

Buffalo Corporation aduna chiriile din tot oraşul. Şi dacă 
maiorul israelian - care se ocupa de aprovizionarea cu tehnică de 
luptă - confirma un raport pe care Şoimul îl primise de la nişte 
vechi prieteni de la filiala CIA din Cambodgia, Buffalo Corporation 
mai era amestecată într-o afacere. Una care avea cele mai 
nefericite implicaţii pentru proprietarul numitei Buffalo 
Corporation, în măsura în care acesta era chiar arabul care-i 
îngrozise pe agenţii de vânzări-cumpărări din St. Thomas. 

Raportul era simplu; lui MacKenzie nu-i mai trebuia decât un 
oficial militar care să i-l confirme. Deoarece băieţii de la CIA 
aflaseră că un expeditor important de produse petrochimice şi 
carburanţi către armata israeliană în timpul războiului din 
Orientul Mijlociu fusese o puţin cunoscută companie americană, 
numită Buffalo Corporation. 

Şeicul Azaz-Varak nu numai că deţinea jumătate din 
proprietăţile imobiliare din Tel Aviv, dar, în toiul conflictului, 
alimentase maşina de război israeliană, pentru ca nebunii de la 
Cairo să nu-i deterioreze investiţiile. 

Era genul de informaţie care necesita doar un apel telefonic 
internaţional, îşi zise MacKenzie Hawkins. La domeniul Azaz- 
Kuwait. 


Devereaux aprecie simpatia manifestată de stewardesa de la 
Air France, dar ar fi apreciat mai mult ceva de mâncare. Nu 
existau provizii de alimente în magazia avionului, situaţie ce 
avea să fie remediată la Paris. Se părea - şi nu avea cum să fie 
sigur că înţelesese corect - că nişte camioane care aprovizionau 
compania Air France fuseseră imobilizate într-un blocaj de trafic 

provocat de ruşi, iar ce mai rămăsese în magazie fusese furat de 
personalul ceh de la sol, pe aeroportul din Praga. Oricum, 
mâncarea era mai bună la Paris. 

Aşa că Sam fuma, se surprinse mestecând fire de tutun şi 
încerca să se concentreze asupra isprăvilor lui MacKenzie 
Hawkins. Cel din fotoliul alăturat aparţinea unei religii orientale, 
probabil un sikh, cu pielea cafenie cu nuanţe cenușii, o barbă 
neagră foarte mică, turban purpuriu şi ochi iscoditori care 
semănau grozav cu ai unui şoarece. li era mai uşor să se 
gândească la MacKenzie; nu prea avea cu cine conversa în 
drumul spre Paris. 

Hawkins obținuse a treia oară zece milioane. lar acum, un şeic 
arab era al patrulea şi ultimul fraier. Orice ar fi selectat 
MacKenzie din dosarele neprelucrate avusese efectul unui şantaj 
termonuclear. Dumnezeule! Patruzeci de milioane! 

Ce-avea de gând să facă cu banii ăştia? Ce fel de „echipament 
şi personal de sprijin” (orice dracu' ar fi fost astea) puteau să 
coste atât de mult? 

Sigur că nu puteai răpi un papă având în buzunar un dolar şi 
douăzeci şi cinci de cenți, dar era oare nevoie să acoperi datoria 
publică a Italiei ca s-o faci? 

Un lucru era sigur. Planul de răpire al Şoimului includea 
schimbul unor sume extraordinare de bani. lar toţi cei care 
acceptau astfel de sume erau /pso facto complici la cea mai 
teribilă răpire din istorie! Era o altă cale pe care el, Sam, o putea 
explora. Şi una foarte bună pentru scopul său. Dacă putea obţine 
măcar numele câtorva furnizori ai lui Mac, el i-ar putea speria şi 
alunga. Sigur, Şoimul nu va spune nimănui: Da, o să cumpăr 
trenul acesta, fiindcă o să-l răpesc pe papă, aşa că o să-mi fie de 
mare ajutor. Nu, ăsta nu era stilul unui general experimentat, 
care drogase jumătate din curierii poştali din Asia de Sud-Est. 
Dar dacă el, Sam, ar fi ajuns la acelaşi individ şi i-ar fi spus: Șt; 
trenul pe care i-l vinzi idiotului ăluia cu barbă? O să fie folosit ca 
să-l răpească pe papă. Somn uşor la noapte. 

— Ei bine, asta ar fi fost altceva. Trenul n-ar fi fost vândut. Şi 
dacă putea împiedica vânzarea unui tren, poate că ar putea 
împiedica şi alte provizii să ajungă la Şoim. MacKenzie era o 
armată; liniile de aprovizionare erau de maximă importanţă 
pentru orice operaţiune. Fără ele, strategii întregi ar trebui 
modificate, ba chiar abandonate. Asta era literă de evanghelie. 

Da, cugetă Devereaux, privind lumina crepusculară a cerului 

Germaniei din avionul Air France fără alimente, era o cale foarte 
adecvată pentru a fi explorată. Impreună cu primul lui obiectiv - 
să afle cum intenţiona Şoimul să realizeze răpirea şi cu al doilea 
obiectiv - să afle cu ce materiale îi şantajase MacKenzie pe 
investitorii lui, furnizorii erau un al treilea, puternic ingredient. În 
medicina preventivă. 

Sam închise ochii, evocând imagini de demult. Se afla la 
subsolul casei lui din Quincy, Massachusetts. Pe masa uriaşă din 
mijlocul camerei lui era setul de trenuri, învârtindu-se mereu, 
strecurându-se printre tufele miniaturale, peste podurile mici şi 
prin tunelurile de jucărie. Insă era ceva ciudat în imaginea aceea. 
Cu excepţia locomotivei şi a vagonului de serviciu, toate celelalte 
vehicule erau inscripționate identic: „Maşină  frigorifică. 
Alimente.” 

La Aeroportul Orly, pasagerilor pentru Alger li se spuse să 
rămână în avion. Pentru Devereaux, nimic nu mai contă de 
îndată ce văzu camionul alb oprind lângă aeronavă şi bărbaţi în 
halate albe transferând nişte conteinere imaculate din oţel în 
magazie. li zâmbi până şi lui Ochi de Şoarece de lângă el, 
observând cu această ocazie că turbanul purpuriu al vecinului 
său de fotoliu îi alunecase puţin pe fruntea cafenie. Sam i-ar fi 
putut atrage atenţia - aflase de mult că până şi străinii îţi 
mulţumesc dacă le spui că au fermoarul deschis - dar, fiindcă 
alte câteva cunoştinţe cu turban care urcaseră la Orly veniseră 
să-l salute şi nu-i ziseseră nimic, Devereaux simţi că ar putea fi 
deplasat. In plus şi celelalte turbane păreau puţin înclinate. Poate 
că era un obicei al acelei secte religioase. 

Oricum, Sam nu se putea gândi decât la imaculatele lăzi de 
oţel, al căror conţinut se afla acum în tigăile bucătăriei avionului, 
trimițând arome delirante de escalope de veau, tournedos, sauce 
Bearnaise şi, dacă nu se înşela, biftec au poivre. Dumnezeu era 
în rai, dar şi în avionul Air France. Doamne Sfinte! Devereaux 
calculă vag orele de când nu mâncase: erau aproape treizeci şi 
şase. 

Cuvinte de neînțeles se auziră din difuzoare; Boeingul 727 se 
îndreptă spre pistă. Două minute mai târziu erau în aer, iar 
stewardesele începuseră să distribuie cea mai semnificativă 
literatură la care se putea gândi Sam: listele de meniu. 

Comanda lui dură mai mult decât a tuturor celorlalţi. Asta se 
datora parţial faptului că trebuia să-şi înghită saliva în timp ce 
vorbea. Urmă o oră chinuitoare. N-ar fi trebuit să fie aşa pentru 

Sam, fiindcă se serviseră cocteiluri. Dar atunci nu putea bea. 
Avea stomacul prea gol. 

In cele din urmă se apropie sosirea mesei. Stewardesa cobori 
tăblia şi întinse minuscula faţă de masă, puse pe ea şervetul cu 
inel de argint şi repetă mărcile de vinuri disponibile. Sam nu se 
putu stăpâni; tot întindea gâtul peste marginea fotoliului. 
Miresmele de la bucătărie îl scoteau din minţi. Fiecare aromă era 
un banchet pentru nările lui; saliva îi aluneca pe gât de câte ori 
recunoştea un miros. 

Şi, fireşte, trebuia să se întâmple. 

Orientalul cu înfăţişare ciudată de lângă el sări din fotoliu şi îşi 
dezlegă turbanul purpuriu. Din pânză căzu un revolver masiv, 
izbindu-se de podeaua avionului; Ochi de Şoarece se aplecă, îl 
luă şi ţipă: 

— Aieee! Aieee! Aieee! Al Fatah! Al Fatah! Aieee! 

Era semnalul; o sumedenie de ţipete „Aieee!” şi „Fatah” se 
auziră în spatele clasei întâi, reverberând prin lungul fuzelaj al 
aeronavei. De undeva, din pantaloni, Ochi de Şoarece scoase un 
iatagan foarte lung, cu un aspect fioros. 

Sam se holba amorţit. Depăşit. Deci omul nu era un sikh. Era 
arab. Un blestemat de arab palestinian. 

Şi ce altceva? 

Stewardesa era în faţa lamei ucigaşe; ţeava uriaşului pistol era 
înfiptă între sânii ei. Se străduia să fie calmă, însă nu-şi putea 
ascunde groaza. 

— La telefon! Vorbeşte la telefon cu căpitanul tău! Avionul 
ăsta o să meargă în Algeria! Aşa vrea Al Fatah! La Alger! Doar la 
Alger! Sau muriţi toţi. Muriţi! Muriţi! 

— Mais, oui, monsieur, ţipă stewardesa. Avionul merge la 
Alger! Asta e destinaţia noastră, monsieur 

Arabul se descurajă. Ochii lui sălbatici, pătrunzători, deveniră 
temporar două pete de noroi opac, frustrarea omului fiind 
exprimată de punctele răspândite haotic în mijlocul noroiului. 

Apoi ochii reveniră la expresia vie, de exuberanţă crudă, 
violentă. Tăie aerul cu iataganul imens şi flutură nebuneşte 
pistolul. 

Ţipetele lui drăceşti, dispreţuitoare puteau să spargă gheaţa 
de pe pantele munţilor, dar, din fericire, nu se întâmplă aşa. 

— Aleee! Aieee! Arafat! Ascultaţi ordinul lui Arafat! Câini de 
evrei şi porci de creştini! N-o să vedeţi mâncare sau apă până nu 
aterizăm! Asta-i ordinul lui Arafat! 

Într-un ungher adânc al subconştientului lui Sam, o voce mică 
şoptea: Eşti terminat, puiule. 

Regizorul secund se înfioră; două viori şi trei corni cântaseră 
fals în timpul crescendoului de la „Valsul Musettei”. Finalul 
actului era ratat. Din nou. 

Scrise o notă pentru dirijor, pe care-l vedea zâmbind radios, 
nedându-şi seama de stridenta disonanţă. Era de înţeles: auzul 
omului nu mai era la fel de bun ca înainte. 

Ridicând privirea, regizorul secund observă că operatorul de 
lumini aţipise din nou; sau se dusese la toaletă. Din nou. 
Fasciculul reflectorului era înclinat în jos, imobil, spre fosa 
orchestrei - pe un flautist năucit - în loc să fie îndreptat spre 
Mimi. 

Scrise o notă. 

Cu scena propriu-zisă era altă problemă. Două probleme. Uşile 
batante ale cafenelei fuseseră aşezate invers, cu partea de sus în 
jos, astfel încât erau mult deasupra podelei, permiţând publicului 
să vadă clar în spatele scenei, unde numeroase picioare goale se 
frecau, iar altele, destule, se scărpinau de plictiseală. A doua 
problemă era scara din partea stângă a scenei; fusese scoasă din 
balamale, astfel că piciorul lui Rodolfo se afunda în spaţiul gol, cu 
cracul pantalonului sfâşiat până la coapsă. 

Regizorul secund oftă şi mai scrise două note. 

La Boema de Puccini era interpretată, ca de obicei, de trupă. 
Mannaggia! 

În timp ce punea trei semne de exclamare după a douăzeci şi 
şasea notă a serii, adjunctul directorului comercial se apropie de 
pupitrul lui şi-i întinse un mesaj. 

Era pentru Guido Frescobaldi şi, fiindcă prefera să facă orice 
altceva decât să urmărească finalul actului, regizorul secund 
despături hârtia şi citi. 

Imediat, involuntar, i se tăie respiraţia. Bătrânul Frescobaldi 
avea să facă o criză - dacă era posibil ca Guido să facă o criză. 
Reporterul unui ziar care se afla în public voia să se întâlnească 
cu Frescobaldi după spectacol. 

Regizorul secund dădu mâhnit din cap, amintindu-şi bine 
lacrimile şi protestele lui Guido atunci când ultimul (şi singurul) 
reporter îi luase un interviu. De fapt, fuseseră doi ziarişti: unul de 
la Roma şi un confrate de breaslă chinez, care tăcuse tot timpul. 

Amândoi comunişti. 

Nu interviul îl supărase pe Frescobaldi, ci articolul care 
apăruse ulterior. 

Artist de operă sărac se zbate pentru a face cultură poporului, 
în timp ce vărul său, papa, trăieşte într-un lux indolent, creat prin 
sudoarea muncitorilor oprimaţi! 

Asta era titlul. Ziarul comunist Lo Popolo relata ştirea pe prima 
pagină. Articolul continua, arătând că un reportaj-anchetă 
efectuat de jurnaliştii de la Lo Popolo - totdeauna atenţi la 
nedreptăţile comise de alianţa păgână dintre capitalişti şi 
nemiloasele instituţii religioase - dezvăluise crasa injustiţie ce i 
se făcuse acestei rude a celui mai puternic şi despotic lider 
religios al lumii. Cum un anume Guido Frescobaldi se sacrifica pe 
altarul artei, în vreme ce vărul său, papa Francesco, jefuia pe 
toată lumea. Cum Guido contribuise, cu marele său talent, la 
bunăstarea maselor, fără să caute recompense materiale, 
mulţumindu-se doar cu faptul că, prin contribuţia sa, ajutase la 
înălţarea spirituală a poporului. Atât de deosebit de vărul său, 
pontiful, care nu contribuise cu nimic, în afară de noi metode de 
a stoarce bani de la săracii înspăimântați. Guido Frescobaldi era 
un sfânt printre oameni; vărul lui era tâlharul de sub pământ, 
ţinându-se, fără îndoială, de orgii prin catacombe, înconjurat de 
comori. 

Regizorul secund nu ştia mare lucru despre vărul lui Guido sau 
despre ce făcea el în catacombe, dar îl cunoştea pe Frescobaldi. 
lar reporterul de la Lo Popolo îi schiţase un portret care era 
oarecum în contradicţie cu acel Guido pe care îl ştiau cu toţii. Dar 
despre acest Guido citeau oamenii din Milano. Lo Popolo susţinea 
într-un editorial că şocanta poveste urma să fie publicată în toate 
ţările socialiste, inclusiv în China. 

A, cât mai ţipase Frescobaldi! Răcnetele lui erau protestele 
unui om foarte tulburat. Regizorul secund spera să-l prindă pe 
Guido în pauza dintre acte, deşi nu era totdeauna uşor să-l 
găseşti pe Guido într-o pauză. Şi nu avea rost să-i pună biletul în 
cabina de machiaj, fiindcă n-ar fi văzut-o. 

Deoarece rolul lui Alcindoro era momentul de glorie al carierei 
lui Guido Frescobaldi. Era micul său triumf dintr-o viaţă dedicată 
îndrăgitei lui musica. Era dovada că tenacitatea putea să 
eclipseze talentul. 

Guido era de obicei atât de emoţionat de evenimentele de pe 
scenă - ca şi de propria sa interpretare - încât se legăna de colo- 

colo în transă, în spatele culiselor, cât timp dura balamucul din 
timpul pauzei, cu ochii invariabil umezi, cu fruntea sus, conştient 
că dăduse totul publicului de la Scala Minuscolo, a cincea 
companie muzicală a faimoasei Opere din Milano. Era atât un loc 
pentru exersat, ca şi un cimitir muzical, permiţând celor lipsiţi de 
experienţă să-şi fluture aripile vocale, iar vârstnicilor să aibă o 
ocupaţie până când Marele Dirijor avea să-i cheme la minunatul 
festival din ceruri. g 

Regizorul secund reciti biletul pentru Guido. In publicul din 
seara aceea se afla o jurnalistă, signora Greenberg, care dorea 
să stea de vorbă cu Frescobaldi. El îi fusese recomandat de o la 
fel de distinsă sursă, Servizio information al armatei Statelor 
Unite. lar regizorul secund ştia de ce această signora Greenberg 
indusese recomandarea în biletul ei. De când comuniştii 
scriseseră articolul acela teribil, Guido refuza să mai vorbească 
cu vreun jurnalist. Işi lăsase chiar şi o uriaşă mustață pleoştită şi 
barbă, ca să reducă asemănarea cu înaltul pontif. 

Comuniştii erau stupizi. Lo Popolo, din obişnuinţă, căuta 
mereu ceartă cu Vaticanul, însă cei de-acolo aflară curând ceea 
ce ştia toată lumea: papa Francesco nu merita să fie calomniat. 
Pur şi simplu era prea cumsecade. 

Şi Guido Frescobaldi era un tip cumsecade, îşi spuse regizorul 
secund. În multe seri stătuseră până târziu, bând vin împreună; 
un om de vârstă mijlocie care dădea semnalul pentru replici şi un 
actor de compoziţie mai vârstnic, ce-şi dăruise viaţa muzicii. 

Şi ce dramă era în viaţa rea/ă a lui Guido Frescobaldi! Era 
demnă de însăşi pana lui Puccini! 

Mai întâi, trăia doar pentru mult iubita lui muzică de operă; 
orice altceva era lipsit de însemnătate, necesar doar pentru a nu 
despărţi trupul de sufletul său meloman. Cu ani în urmă fusese 
căsătorit. Şase ani mai târziu, soţia îl părăsise, întorcându-se cu 
cei şase copii în satul ei natal de lângă Padua şi la siguranţa 
decentei ferme a tatălui său. Deşi situaţia materială a lui 
Frescobaldi, care prin tradiţie era aceeaşi cu situaţia familiei 
sale, nu era proastă. lar dacă veniturile actuale erau insuficiente 
pentru el, asta se întâmpla fiindcă aşa dorise el, nu de nevoie. În 
realitate, familia Frescobaldi era foarte înstărită; verii lor, familia 
Bombalini, fuseseră destul de înstăriți ca să-şi poată trimite al 
treilea fiu, pe Giovanni, în rândurile clerului şi Domnul ştia că 
pentru asta era nevoie de ceva bani. 

Dar Guido întorsese spatele carierei de cleric, de negustor sau 

agricultor. El nu-şi dorea decât muzica, opera lui. Îşi bătu părinţii 
la cap să-l trimită la Conservatorul din Roma, unde se descoperi 
curând că pasiunea lui Guido depăşea cu mult talentul. 

Frescobaldi avea entuziasm latin şi punea mult suflet, poate, 
dar avea şi o lamentabilă ureche muzicală. lar bătrânul 
Frescobaldi devenise nervos; prea mulţi dintre cei cu care se 
întâlnea Guido erau genul non sono stabile - purtau veşminte 
caraghioase. 

Aşa că, la vârsta de douăzeci şi doi de ani, bătrânul îi spuse lui 
Guido să vină acasă, în satul aflat la nord de Padua. Studiase la 
Roma timp de opt ani; nici un progres notabil nu fusese 
înregistrat. Nu-i fusese oferită nici o slujbă - cel puţin nu în 
domeniul muzical - şi nu părea să se contureze o carieră 
muzicală. 

Totuşi, lui Guido nu-i păsa. Conta doar contopirea deplină cu 
muzica. Poate că tatăl nu înţelegea. Dar tatăl nu-i mai trimitea 
bani, aşa că Guido se întoarse acasă. 

Bătrânul Frescobaldi îi spuse fiului său să se însoare cu 
simpatica lui verişoară, Rosa Bombalini, care nu reuşea să-şi 
găsească un soţ, iar tatăl urma să-i dea lui Guido un fonografo 
drept cadou de nuntă. In felul ăsta putea asculta orice muzică 
dorea. Pe de altă parte, dacă nu se însura cu verişoara Rosa, 
tatăl avea să-l pună la muncă. 

Aşa că, vreme de şase ani, în timp ce vărul şi cumnatul lui, 
părintele Giovanni Bombalini, studia la Vatican şi era trimis în 
locuri ciudate, Guido Frescobaldi îndură o căsnicie forţată cu 
mormanul ce cântărea o sută treizeci şi cinci de kilograme de 
isterie indulgentă cu sine pe nume Rosa. 

In dimineaţa celei de-a şaptea aniversări a mariajului lor, el 
renunţă. Se sculă ţipând; sparse ferestrele, sfărâmă mobila, 
aruncă oalele cu paste făinoase pe pereţi şi-i spuse Rosei că ea şi 
cei şase copii ai ei erau cele mai respingătoare fiinţe umane pe 
care le cunoscuse vreodată. 

Basta! 

Era prea de tot! 

Rosa îşi luă copiii şi fugi la ferma din sat, iar Guido se duse în 
centru, la prăvălia tatălui său, luă un borcan de bulion şi i-l 
azvârli bătrânului în faţă, apoi părăsi Padua pentru totdeauna, 
ducându-se la Milano. 

Dacă lumea nu-l lăsa să devină un mare tenor de operă, cel 
puţin avea să fie aproape de marii cântăreţi, de marea muzică. 

Avea să curețe toalete, să măture scena, să coasă costume, 
să care sulițe. Orice. 

Avea să-şi câştige existenţa la Scala! 

Şi aşa trăise Frescobaldi mai bine de patruzeci de ani. 
Avansase încet, dar plin de încântare, de la toalete la mături, de 
la cusături la sulițe. In cele din urmă fu răsplătit, permiţându-i-se 
să rostească primele câteva cuvinte pe scenă - Nu atât să cânți, 
Guido! Mai mult să vorbeşti, înţelegi? 

— lar sinceritatea emoţiei sale îl făcu imediat preferatul 
melomanilor mai puţin pretenţioşi de la Scala Minuscolo, unde 
biletele erau mai ieftine. 

In felul său, Frescobaldi deveni un accesoriu îndrăgit, ca şi un 
participant plin de dăruire. Era întotdeauna dispus să ajute la 
repetiţii, să dea replici, să dubleze un actor, să recite, iar 
cunoştinţele lui erau formidabile. 

O singură dată în toţi aceşti ani a provocat Guido un necaz 
cuiva, deşi nu a fost cu adevărat vina lui. E vorba, desigur, de 
încercarea ziarului Lo Popolo de a-l discredita pe vărul său, papa. 
Din fericire, gazetarul comunist nu descoperise căsătoria 
timpurie a lui Frescobaldi cu sora înaltului pontif. l-ar fi fost totuşi 
greu, deoarece Rosa Bombalini murise cu trei decenii în urmă din 
cauza supraalimentării. 

Grăbit, regizorul secund porni spre cabina lui Frescobaldi. Era 
prea târziu. Doamna care vorbea cu Guido era cu siguranţă 
signora Greenberg. Avea un aer foarte american şi era, într- 
adevăr, foarte înzestrată de natură. 

— Inţelegi, signore Frescobaldi, obiectivul ar fi să contracarăm 
articolele alea dezgustătoare pe care le-au scris comuniştii. 

— O, da, vă rog! strigă Guido, implorând. Au fost nişte infami! 
Nu există pe lume om mai cumsecade decât iubitul meu văr, // 
Papa. Plâng pentru necazurile pe care i le-am provocat! 

— Sunt sigură că el nu crede aşa ceva. Vorbeşte atât de 
Inimos despre dumneata. 

— Da... da, aşa e, răspunse Frescobaldi, clipind des, cu ochii 
înceţoşaţi de lacrimi. Când eram copii, ne jucam împreună pe 
câmp atunci când familiile noastre se vizitau. Giovanni - scuză- 
mă, Papa Francesco - era cel mai bun dintre toţi fraţii şi verii. Era 
un om bun încă de pe când era un copil. Inţelegeţi? Şi ce minte 
avea! 

— Va fi fericit să te revadă, spuse signora. Nu am stabilit încă 
o dată exactă, dar el speră să vă întâlniți ca să faceţi fotografii 

împreună. 

Guido Frescobaldi nu se putu stăpâni. Deşi nu-şi pierduse din 
demnitate, plângea liniştit, fără zgomot sau gesturi. 

— E un om atât de bun. Ştiai că, atunci când a apărut articolul 
acela oribil, mi-a trimis un bilet scris de mâna lui? Acolo spunea: 
„Guido, vărul meu şi drag prieten, de ce te-ai ascuns în toţi anii 
ăştia? Când ajungi la Roma, te rog să mă cauţi. O să jucăm 
popice. Am aranjat o pistă în grădină. Ca întotdeauna, ai 
binecuvântarea mea, Giovanni. „Frescobaldi îşi tampona ochii cu 
capătul unui prosop. Nici urmă de mânie sau măcar 
nemulţumire. Insă e sigur că n-aş deranja un personaj atât de 
important. Cine sunt eu? _ 

— Ştia că nu a fost vina dumitale. Inţelegi că vărul dumitale n- 
ar trebui să afle că noi plănuim această replică anticomunistă. Cu 
politica din ziua de azi... 

— Nici-o vorbă! o întrerupse Guido. Eu nu spun nimic. Aştept 
doar veşti de la dumneata şi o să vin la Roma. Dacă o să fie 
nevoie - şi eu am programate nişte spectacole - o să las dublura 
să-mi ţină locul. S-ar putea ca publicul să arunce cu legume, dar 
pentru Francesco fac orice! 

— Va fi impresionat. 

— Ştiai, spuse Frescobaldi, aplecându-se în faţă şi coborând 
vocea, că, sub mustaţa asta a mea, faţa seamănă foarte mult cu 
a slăvitului meu văr? 

— Chiar semănaţi? 

— Incă de când eram copii. 

— Nu mi-ar fi trecut niciodată prin minte. Dar acum, că mi-ai 
spus, observ o asemănare. 

Regizorul secund închise uşa fără zgomot. Fusese 
întredeschisă; nu-l văzuseră şi n-avea rost să-i întrerupă. Guido 
s-ar fi putut simţi jenat; cabina era mică. Deci Frescobaldi urma 
să-şi vadă vărul, pe papă. Buonissimo! L-ar fi putut ruga pe 
pontif să aloce nişte fonduri pentru La Scala Minuscolo. Ar fi avut 
ce face cu banii. 

Din încasări se descurcau foarte greu. 


— Aieee! Al Fatah! Arafat! 

Ţipând, revoluționarii palestinieni se repeziră pe uşile de ieşire 
din avion şi coborâră scara până pe suprafaţa de beton a 
aeroportului Dar el Beida. Se îmbrăţişară şi se sărutară între ei, 
apoi tăiară aerul nopţii cu săbiile. Unui ghinionist îi fu tăiat un 

deget în această izbucnire de bucurie, dar faptul nu provocă prea 
multă îngrijorare. Sub conducerea lui Ochi de Şoarece, grupul o 
luă la goană spre gardul care înconjura pista. 

Nimeni nu încercă să-i oprească. Ba mai mult, reflectoarele 
fură îndreptate în direcţia lor pentru a-i ajuta să vadă drumul 
spre gard. Autorităţile înțelegeau că era preferabil ca idioţii să 
părăsească pista în felul ăsta. Dacă ar fi intrat în terminal şi ar fi 
ieşit pe porţile aeroportului şi-ar fi pierdut mult din prestigiu. In 
plus, cu cât dispăreau mai repede, cu atât mai bine. Nu ajutau cu 
nimic turismul. 

În clipa în care ultimul palestinian ieşi în fugă din avion, Sam 
se năpusti spre bucătărie. Fără nici un folos. In plină criză, 
compania Air France îşi păstrase capul pe umeri - şi 
perspicacitatea financiară. Lăzile din metal lucitor erau pregătite 
pentru următorul transport de pasageri. 

— Am plătit pentru nişte afurisită de mâncare! ţipă Sam. 

— Îmi pare rău, zise stewardesa, zâmbind neutru. 
Regulamentul interzice servirea de alimente după aterizare. 

— Pentru numele Domnului, am fost deturnaţi! 

— Pe biletul dumneavoastră scrie Alger. Suntem în Alger. Pe 
pistă. După aterizare. Nu se poate servi mâncare. 

— Asta-i inuman! 

— Asta-i Air France, monsieur. 

Devereaux trecu clătinându-se prin vama algeriană. Ţinea 
patru bancnote de cinci dolari în mână, răsfirate de parcă ar fi 
fost cărţi de joc. Fiecare dintre cei patru inspectori de la punctul 
de control luă câte una, zâmbi şi-l pasă vameşului următor. Nu îi 
deschiseră nici un bagaj; Sam îşi înşfăcă valiza de pe banda 
rulantă şi se uită înnebunit după restaurantul aeroportului. 

Era închis. Din cauza unei sărbători religioase. 

Drumul cu taxiul de la aeroport până la hotelul Aletti de pe 
Rue de l'Enur El Khettabi nu-i calmă nervii şi nici nu-i domoli 
durerea chinuitoare din stomacul gol. Vehiculul era bătrân, 
şoferul şi mai bătrân, iar drumul spre oraş era abrupt, şerpuit şi 
plin de curbe periculoase. 

— Ne pare foarte rău, monsieur Devereaux, îi spuse 
recepţionerul cu ten închis într-o engleză foarte corectă. Tot 
Algerul posteşte până la răsăritul soarelui, mâine dimineaţă. Asta 
e voia lui Mahomed. 

Sam se aplecă peste poliţa de marmură şi cobori glasul până 
la şoaptă: 

— Ascultă, respect dreptul fiecăruia să se roage cum vrea, dar 
eu n-am mâncat şi am nişte bani... 

— Monsieur! Funcţionarul holbă ochii din pricina şocului 
algerian şi îşi îndreptă corpul până la înălţimea totală de 
aproximativ un metru cincizeci. E voia lui Mahomed! Calea lui 
Allah! 

— Doamne Sfinte! Nu-mi vine să-mi cred ochilor 

Strigătul se auzi din partea opusă a holului. Lumina era slabă, 
tavanul - înalt. Silueta era estompată de umbre. Singurul lucru 
pe care-l înţelese Sam era că vocea era gravă şi feminină. ŞI 
profund feminină. Poate că o mai auzise cândva, dar nu putea fi 
sigur. Cum putea fi sigur de ceva - în acel moment - într-un loc 
atât de neverosimil precum holul unui hotel algerian - în timpul 
unei sărbători religioase algeriene - în ultimul stadiu de 
înfometare? Totul era dincolo de certitudini. 

Apoi silueta păşi prin lumina ceţoasă, precedată de doi sâni 
enormi care despicau aerul cu splendidă măreție. 

Sâni Plini şi Rotunzi. Fireşte; de ce se mai obosea să fie 
surprins? Zece milioane - treizeci de milioane, patruzeci de 
milioane de dolari nu-l mai şocau. De ce l-ar fi şocat vederea 
doamnei MacKenzie Hawkins numărul doi? 


Ea apăsă prosopul umed şi rece pe frunte; el zăcea în pat, pe 
spate. Cu şase ore în urmă îi scosese pantofii, ciorapii şi cămaşa 
şi-i spusese să stea pe spate şi să nu mai tremure. La drept 
vorbind, îi ordonase să nu mai tremure. Şi între timp să nu mai 
bâiguie incoerent tot felul de tâmpenii, cum ar fi despre nazişti, 
găinaţ şi arabi cu priviri sălbatice care voiau să arunce în aer 
avioane fiindcă zburau acolo unde trebuiau să zboare. Ce de 
palavre! j 

Dar asta se întâmplase cu şase ore în urmă. În răstimpul 
acesta, ea îi abătuse gândurile de la mâncare, de la MacKenzie 
Hawkins, de la un şeic pe nume Azaz-Varak şi de la - o, Doamne! 

— Răpirea papei! 

Redusese întreaga nebunie la dimensiunile unui coşmar 
îngrozitor. 

Numele ei era Madge; el îşi aminti asta. Şi stătuse lângă el, în 
fotoliul ca o boabă de fasole, în camera de zi a Reginei 
Greenberg; şi se întinsese spre el ca să-l atingă de câte ori voia 
să sublinieze ceva. Işi amintea bine scena asta, fiindcă, de 
fiecare dată când se apleca spre el, Sânii Plini şi Rotunzi păreau 

să ţâşnească afară din bluza ei ţărănească, aşa cum păreau şi 
acum să iasă din bluza de mătase pe care o purta. 

— Incă puţin, spuse ea cu voce gravă, oarecum gâfâită. 
Recepţionerul a promis că o să fii primul servit de la bucătărie. 
Acum relaxează-te. 

— Mai spune-mi o dată. 

— Despre mâncare? 

— Nu. Despre cum se face că te afli în Alger. O să-mi abată 
gândul de la mâncare. 

— Păi o să-ncepi iar să te bâlbâi. Pur şi simplu n-o să mă crezi. 

— Poate că mi-a scăpat ceva... 

— Mă necăjeşti, zise Madge, aplecându-se primejdios de mult 
şi potrivind prosopul. Foarte bine. Scurt şi la obiect. Ultimul meu 
soţ era cel mai mare importator de artă africană de pe Coasta de 
Vest. Galeria lui era cea mai importantă din California. Când a 
murit, avea peste o sută de mii de dolari imobilizaţi în statuete 
Musso-Grossai din secolul şaptesprezece. Ce dracu' să fac eu cu 
cinci sute de statui de pigmei goi? Vorbesc serios! Şi tu ai face la 
fel. Ai încerca să opreşti transportul şi să-ţi recuperezi banii! În 
Alger se află oficiul de decontări pentru Musso-Grossai... Ei, ce 
naiba! lar începi! 

Devereaux nu se putea stăpâni. Pe obraji îi curgeau lacrimi de 
ras. 

— Imi cer scuze. Numai că povestea asta e mult mai 
ingenioasă decât o vacanţă neaşteptată la Londra, oferită de un 
soţ muieratic. Sau decât o şcoală de artă culinară la Berlin. 
Doamne, e minunat! Cinci sute de pigmei goi! Tu ai născocit asta 
sau Mac? 

— Eşti prea bănuitor. Madge zâmbi blând, cu subînţeles şi luă 
prosopul de pe fruntea lui. Aşa nu se poate trăi. Uite, o să 
umezesc prosopul cu apă rece. Micul dejun ar trebui să vină în 
cincisprezece sau douăzeci de minute. Se ridică din pat şi se uită 
spre fereastră, gânditoare. Razele aurii ale unei zile noi 
pătrundeau pe geam. Soarele e sus. 

Devereaux o privea; lumina zorilor îi scălda trăsăturile 
remarcabile, intensificând strălucirea părului ei castaniu şi 
conferind feţei o căldură blândă, profundă. Nu era un chip tânăr, 
dar avea ceva mai mult decât tinereţea. O sinceritate care 
accepta vârsta şi putea râde cu graţie de ea. Avea o naturaleţe 
care îl impresionă pe Sam. 

— Eşti o persoană care arată grozav, zise el. 

— Şi tu, răspunse ea calm. Ai ceea ce un vechi prieten de-al 
meu numea un chip pe care ai vrea să-l cunoşti. Nivelul ochilor 
tăi. Prietenul meu spunea: „uită-te la ochi, mai ales într-o 
mulţime, vezi dacă ascultă!” De fapt, Mac zicea asta. Cu mult 
timp în urmă. Presupun că sună stupid, ochi care ascultă. 

— Nu sună deloc stupid. Ochii chiar ascultă. Aveam un prieten 
care obişnuia să se ducă la dineurile de la Washington şi repeta 
întruna cuvântul „hamburger” - doar „hamburger”, nimic 
altceva. Jura că, nouăzeci la sută din timp, oamenii din jurul lui 
spuneau lucruri de genul: „Foarte interesant. O să verific 
statisticile în legătură cu subiectul ăsta”; sau „l-ai spus 
subsecretarului?” Ştia întotdeauna cine ar fi rostit astfel de fraze, 
fiindcă ochii acelor oameni se mişcau foarte repede; înţelegi, el 
nu era un tip important. 

Madge râse încet; ochii lor se întâlniră, iar ea zâmbi. 

— Mie mi se pare foarte important. 

— Eşti şi o persoană amabilă. 

— Da, încerc să fiu. Se uită din nou pe fereastră. MacKenzie 
mai spunea că prea mulţi oameni se feresc de înclinația lor 
perfect naturală de a fi consideraţi fiinţe umane. De parcă 
preocuparea asta ar fi un semn de slăbiciune. Zicea: „Fir-ar să 
fie, Midgey, eu sunt preocupat şi nici un ticălos n-o să-mi spună 
că sunt slab!” Şi nimeni n-a spus-o. 

— Presupun că a fi preocupat e o altă modalitate de a fi 
amabil, adăugă Devereaux, gândindu-se la ultima lui apreciere. 

— Nu există o cale mai bună, zise Madge, ducând prosopul în 
baie. Mă întorc într-o clipă. 

Inchise uşa. Sam repetă cuvintele: Prea mulţi oameni se feresc 
de înclinația lor perfect naturală de a fi considerați ființe umane. 
MacKenzie era un om mai complicat decât voia Devereaux să 
gândească despre el. Cel puţin nu până la sosirea micului dejun. 

Uşa de la baie se deschise. Madge stătea în prag, zâmbind cu 
subînţeles, cu o privire incredibil de amuzată, foarte conştientă 
de imaginea pe care o oferea. Nu mai avea fusta pe ea. Chiar şi 
sânii erau acum acoperiţi de un sutien crem, din dantelă fină. 
Mai jos, chilotul mic îi accentua curbura şoldurilor şi scotea în 
evidenţă carnea albă, catifelată, care se atingea - şi voia să fie 
atinsă - între coapse. 

Veni spre marginea patului şi îi luă mâna nemişcată. Se aşeză 
cu graţie şi se aplecă spre el, atingându-l cu sferele ei incredibile, 
electrizându-l şi făcându-l deodată să respire sacadat. Il sărută 

pe buze. Se trase înapoi, îi descheie cureaua şi, cu mişcările iuți 
şi delicate ale unei dansatoare, îi scoase pantalonii. 

— la te uită, maiorule, ai avut gânduri bune... 

Şi teroristul telefon algerian sună. 

Galaxia deveni iarăşi ilogică. Echilibrul dispăru într-o criză 
neaşteptată de isterie. Gândurile plăcute, sutienele din dantelă şi 
carnea catifelată nu mai existau. In locul lor se auziră ţipete în 
limba arabă, ordine care amenințau cu violenţe inimaginabile 
dacă nu ar fi executate. 

— Dacă o să încetezi măcar o clipă să ţipi despre porci, câini şi 
vulturi, poate că o să-mi dau seama ce vrei să spui, zise Sam, 
ţinând receptorul departe de ureche! Eu n-am spus decât că nu 
pot cobori acum. 

— Eu sunt mesagerul şeicului Azaz-Varak! 

— Ce dracu-i ăsta? 

— Câine! 

— E un câine? Adică un căţeluş? 

— Linişte!  Azaz-Varak e zeul tuturor hanilor! Stăpânul 
vânturilor deşertului, cu ochi de şoim, cu curajul leilor din ludeea, 
prinţul tunetului! 

— Atunci de ce are nevoie de mine? riscă Sam o întrebare, 
ezitând, recunoscând în silă numele celui de-al patrulea fraier al 
lui Mac. Ultimele zece milioane. lisuse! se gândea acum la ele cu 
acelaşi interes ca la zece pungi cu floricele! 

— Linişte, câine! Sau urechile tale or să fie tăiate şi bătute în 
cuie încinse deasupra nădragilor tăi. 

— Hei, ce naiba, nu eşti deloc amabil! Ori vorbeşti mai frumos, 
ori închid telefonul; aici e şi o doamnă. 

— Te rog, domnu' Deveroo, zise glasul arab, dintr-odată foarte 
blând, pe un ton de văicăreală. In numele lui Allah, de dragul lui 
Allah, nu fi dificil. Dacă eşti dificil, urechile mele or să stea 
deasupra nădragilor. Trebuie să plecăm imediat la Tizi Ouzou. 

— Tizi... cum? 

— Ouzou, domnu’ Deveroo. 

— Ouzoo? Ai spus Ouzoo? 

Deodată, fără nici un avertisment, se întâmplă cel mai 
neaşteptat lucru pe care şi-l putea imagina Sam. Madge îi smulse 
receptorul din mână. 

— Dă-l încoace! ordonă ea. Cunosc Tizi Ouzou; am stat odată 
cu soţul meu acolo. E un loc îngrozitor!... Ascultă, oricine-ai fi, ar 
fi bine să ai un motiv al naibii de bun ca să-i ceri prietenului meu 

să meargă la Tizi Ouzou. E la capătul unui loc uitat de 
Dumnezeu, în neant! Fără un hotel decent sau restaurant, ca să 
nu mai vorbesc despre toalete! 

Fata ţinea receptorul la ureche, dând scurt din cap la fiecare 
trei sau patru secunde. Văicăreala de pe fir se auzea foarte bine. 

— Zău, Madge, mă pot descurca... 

— Taci. Ticălosul ăsta nici măcar nu-i algerian... Da. Da... 
Foarte bine. Atunci o să coborâm amânaoi!... N-ai de ales, ţânţar 
de deşert, doar aşa or să se petreacă lucrurile... E vorba despre 
urechile tale, dulceaţă... Şi încă ceva. In clipa în care am ajuns 
acolo, vreau ca o masă îmbelşugată să-l aştepte pe prietenul 
meu, ai înţeles?... Fără biscuiţi din bălegar de cămilă! Foarte 
bine. In cinci minute. 

Închise telefonul şi-i zâmbi lui Devereaux, care era aproape 
gol şi alb la faţă. 

— Ai fost foarte generoasă, dar nu e nevoie... 

— Nu fi stupid. Tu nu-i cunoşti pe oamenii ăştia; eu, da. 
Trebuie să fii ferm; sunt foarte inofensivi, în ciuda blestematelor 
de cuțite, în afară de asta, crezi că te-aş scăpa măcar o clipă din 
ochi? După ce am văzut ce gânduri frumoase ai avut? Şi în starea 
în care te afli? Se aplecă şi-l sărută din nou. E chiar foarte 
impresionant. 


Devereaux înţelese că, în starea de slăbiciune în care se afla, 
ar fi putut avea halucinaţii; însă nu era pregătit să-i vadă pe cei 
doi arabi în veşminte lungi cu care se întâlniră în holul hotelului. 

Peter Lorre şi Boris Karloff. Ceva mai tineri decât cele mai 
recente fotografii ale actorilor de care-şi amintea Sam, dar altfel 
inconfundabili. 

In următoarele douăzeci de minute, mintea lui pluti în ceaţă. 
Totuşi, trebuia să fie în stare să gândească limpede. Azaz-Varak 
(oricine şi oriunde ar fi fost el) însemna ultimul investitor. Trebuia 
să înceapă asamblarea elementelor contraofensivei sale. 

Peter Lorre şedea pe scaunul din faţă, lângă Boris, care era la 
volan. Maşina gonea pe străzi şi se înclina periculos la colţurile 
Algerului scăldat de razele zorilor. Erau la jumătatea unui drum 
şerpuit ce urca un deal când Devereaux înţelese că se îndreptau 
spre aeroportul Dar el Beida. 

— Mergem cu avionul? întrebă Sam temător. 

Madge răspunse de lângă el: 

— A, Sigur, scumpete. Tizi Ouzou e la vreo trei sute de 

kilometri spre est. N-ai vrea să mergi cu maşina. Nu uita, eu am 
fost acolo. 

Devereaux se uită la ea. Era mirat şi-i şopti: 

— Nu uit. Ce nu pot înţelege e de ce te afli tu aici. Ştii în ce te- 
ai vârat? Ştii ce faci? 

— Incerc să fiu de folos. 

— La fel făcea şi Rose Marie Woods. 

Interiorul elicopterului era doar puţin mai mic decât peronul 
central al Gării Pennsylvania. Peste tot erau împrăştiate perne, 
iar lângă fiecare loc de şezut era câte o conductă de apă 
complicată ataşată de perete cu un fel de lampă Bunsen sub ea. 
In fund se afla o bucătărie deschisă. 

lar după trei minute de zbor, Sam primi întâiul aliment de care 
îşi putea aminti. O ceaşcă mică, plină cu un lichid negru, 
usturător, care mirosea vag a cafea, fiind mai curând o fiertură 
de lemn-dulce amestecată cu sardele stricate. 

Bău dintr-o înghiţitură, se strâmbă şi se uită la mărunta 
persoană înfăşurată în pânză care-i turnase lichidul. Aceasta 
manevră mai multe roţi de lângă conducta de apă din perete şi 
tinu un chibrit aprins lângă lampa de dedesubt. Un tub lung de 
cauciuc, cu un muştiuc la capăt, fu desfăşurat de undeva şi oferit 
lui Sam. 

Îl luă, mirat. Probabil că nu avea să-i fie de nici un folos, însă, 
pe de altă parte, era ceva de pus în gură şi nimic de genul ăsta, 
în momentul acela, nu putea fi mai rău decât durerea surdă care 
îl chinuia. Vâri muştiucul între dinţi şi trase din el. 

Nu era chiar fum; era mai curând abur. Dulce şi înţepător în 
acelaşi timp. Chiar foarte plăcut. De fapt, de-a dreptul încântător. 
Mai curând amuzant, în felul său. 

Trase mai mult; apoi mai des; se uită la Madge, care şedea în 
faţa lui pe un teanc de perne. 

— Fii amabilă, draga mea, se auzi el spunând calm. Te rog să- 
ţi dai jos toate hainele. 

— Aş face-o cu uşurinţă, răspunse fata cu o şoaptă gâfâită, 
provocatoare. 

Şoptea oare? Vocea ei părea să-i ajungă la urechi cu 
intensităţi diferite. 

— Mai întâi bluza, te rog. Din nou nu era sigur că el spusese 
ceea ce se auzise zicând. Apoi poate că vrei să-ţi scoţi cămaşa în 
timp ce execuţi un mic dans unduios. Ar fi foarte nimerit. 

— Lasă jos chestia aia afurisită. 

— S-a ridicat? îi simţea parfumul. lar durerea din stomac îi 
dispăruse. În locul ei simţea o forţă tot mai mare pulsându-i în tot 
corpul. Era capabil de mari fapte de vitejie; era - cum îi zicea? 

— Stăpânul vânturilor deşertului. Un prinţ al tunetului, un 
aruncător de fulgere. Având curajul tuturor leilor din ludeea. 

— Nu tragi dintr-o ţigară Lucky Strike. Acela-i haşiş curat. 

— Cine...? Informaţia ajunse la acea mică porţiune a creierului 
său care încă mai funcţiona. Ce dracu” făcea? Scuipă muştiucul 
din gură şi încercă să stabilizeze aparatul de zbor; trebuie că era 
din cauza elicopterului, fiindcă ceva începu deodată să se învârtă 
în neştire. Leul din ludeea se micşorase. Un pisoi jalnic îi luase 
locul. 

Apoi auzi cuvintele scâncite de Peter Lorre, care venea dinspre 
pilot: 

— Suntem pe direcţia sud-sud-est faţă de Tizi Ouzou. 

— Cum aşa? Madge era supărată şi nu-şi dădea osteneala să 
se prefacă. Ai spus Tizi, nu în altă parte. Am prieteni pe Rue 
Joucif, gânganie! Ultimul meu soţ a făcut multe servicii 
guvernului algerian! 

— O mie de nopţi de scuze binecuvântate, doamnă a lui 
Deveroo, dar guvernul meu e Azaz-Kuwait. Şeicul meu e şeicul 
tuturor şeicilor, zeul tuturor hanilor, cu ochi de şoim şi curajul... 

— Când mă cheeemi, mă cheeemi, mă cheeemi! 

Sam se pomeni deodată că se pusese pe cântat; cel puţin 
părea să sune ca vocea lui. Era un cântec. 

— Taci, maiorule! strigă Madge. 

— Singur... Siiinnnguur în noaptea asta care era făcută 
pentru... 

— Taci odată! ţipă fata. 

— Părea potrivit, mormăi Sam. 

— Unde mergem? îl întrebă Madge pe arabul smiorcăit, care 
se uita la Devereaux de parcă americanul trebuia supravegheat 
cu atenţie. 

— La o sută zece kilometri de Tizi Ouzou se află o întindere de 
deşert care e traversată de triburile de beduini. E foarte departe 
şi e potrivită pentru întâlniri confidenţiale. A fost înălţat un cort 
pentru şeicul tuturor şeicilor şi zeul tuturor hanilor. Azaz-Varak, 
magnificul, vine acolo din cel mai sfânt dintre regate ca să se 
întâlnească cu îngrozitorul câine Deveroo. 

— Când te cheeem... Deveroo... doar pe tiiinee... 

— Taci din gură! 

Erau hărţi peste tot, acoperind patul din apartamentul 
hotelului Watergate, risipite pe măsuţa pentru cafea, împrăştiate 
pe podea, rezemate de oglinda biroului şi întinse peste canapea. 
Erau hărţi rutiere pe care figurau staţiile de benzină, hărţi ale 
căilor ferate, hărţi fizice, analize cartografice ale caracteristicilor 
geologice şi ale florei, până şi fotografii aeriene luate de la 
altitudini succesive, de la 150, 450, 1500 şi până la 6000 de 
metri. 

Acestea, plus 363 de fotografii, făcute la nivelul solului, ale 
fiecărui centimetru pătrat al terenului aflat în studiu. 

Nimic nu putea fi lăsat la voia întâmplării. 

Cu cinci minute în urmă luase ultima decizie. Agentul pentru 
proprietăţi imobiliare de la foarte discreta firmă internaţională 
„Les Châteaux Suisses des Grands Siecles” urma să sosească 
dintr-un moment în altul. Desigur, în secret; prima regulă a firmei 
era păstrarea secretului absolut. 

Mac alesese un castel izolat din cantonul Valais, la sud de 
Zermatt, în regiunea rurală de lângă Champoluc. Zona 
înconjurătoare - optzeci de hectare - se afla în umbra 
cartografică a masivului muntos Matterhom şi era practic 
inaccesibilă. 

Mai presus de orice, avea în minte doi factori. Primul era 
terenul. Acesta trebuia să semene cât mai exact posibil cu 
Teritoriul Zero, aşa cum hotărâse Hawkins să-l numească. 
Fiecare întoarcere, curbă şi ridicătură a drumului; fiecare pantă şi 
deal care ar fi putut juca vreun rol în apropiere de, sau fuga din, 
Teritoriul Zero, trebuia reproduse cât mai precis. Manevrele erau 
inutile dacă terenul de antrenament nu imita fidel câmpul de 
luptă. 

Al doilea factor era inaccesibilitatea. Baza de operaţiuni, aşa 
cum ajunsese Mac să gândească despre proprietatea închiriată, 
trebuia să fie cu totul ascunsă de drumurile periferice de ţară, ca 
şi de un observator aerian. Zona trebuia să fie una în care 
piesele uriaşe ale echipamentului să poată fi ascunse în câteva 
secunde; unde o echipă de cel puţin doisprezece oameni să se 
poată antrena şi să poată trăi minimum opt săptămâni. 

Castelul în discuţie poseda aceste calităţi. Şi nu era prea 

departe de Zurich. Capitalul Companiei Păstorul urma să fie 
transferat la Zurich. Devereaux trebuia să se ocupe de 
centralizarea banilor. Ca şi de verificarea actelor de închiriere a 
castelului. 

La uşa apartamentului se auzi un ciocănit discret. MacKenzie 
păşi cu grijă peste hărţile şi fotografiile de pe podea. Se opri 
lângă uşă şi vorbi: 

— Monsieur D'Artagnan? 

Angajaţii firmei „Les Châteaux Suisses” foloseau tot timpul 
pseudonime. 

— Oui, mon general, se auzi răspunsul calm de pe coridor. 

Hawkins deschise uşa şi un bărbat de vârstă medie, greu de 
descris şi masiv pătrunse înăuntru. Până şi mustaţa puţin 
lucioasă era greu de definit, îşi zise MacKenzie Hawkins. Era un 
tip dificil de observat într-o mulţime; nu avea absolut nimic 
remarcabil. 

— Văd că ai studiat informaţiile pe care ţi le-am trimis, zise 
monsieur D'Artagnan cu un accent căpătat la vest de Alsacia- 
Lorena. Era, evident, un om care nu pierdea vremea cu 
politeţurile, iar Şoimul îi fu recunoscător pentru asta. 

— Da, am studiat. Am luat o hotărâre. 

— Care proprietate? 

— Château Machenfeld. 

— Ah, Le Machenfeld! Magnifique... extraordinaire! Câtă istorie 
s-a petrecut pe câmpiile lui vălurite; câte bătălii s-au câştigat şi 
s-au pierdut în faţa înaltelor sale parapete de granit! lar 
instalaţiile sanitare din interior au fost păstrate în stare de 
funcţionare. O alegere excelentă. Te felicit. Dumneata şi grupul 
dumitale de coreligionari veţi fi foarte fericiţi. 

D'Artagnan scoase din buzunarul de la piept al jachetei cel 
mai gros plic pe care îl văzuse Hawkins vreodată. Angajaţii foarte 
discretei firme nu purtau serviete, îşi aminti Mac; informaţii atât 
de confidenţiale depozitate într-un singur loc ar fi fost ceva prea 
periculos. Agenţii duceau cu ei doar acele documente de interes 
imediat. 

— Ala e contractul de închiriere? 

— Oui, mon general. Completat şi pregătit pentru scopul ales 
şi stabilit de dumneavoastră. Şi cu depozitul bancar pe şase luni, 
desigur. 

— Păi, înainte de a ajunge la asta, lasă-mă să trec la condiţii... 

— Există unele noi, monsieur? 

— Nu, vreau doar să fiu sigur că le-ai înţeles pe cele vechi. 

— Dar, mon general, totul a fost înţeles, zise D'Artagnan 
zâmbind. Dumneata ai dictat clauzele; le-am transcris eu însumi, 
conform politicii firmei noastre, iar dumneata ai fost de acord cu 
ce-am scris. Uite. Convinge-te singur. li înmână documentele lui 
Hawkins. Cred că ştii că noi n-am modifica niciodată solicitările 
clienţilor noştri. Nu facem decât să completăm numele castelului 
ales şi să verificăm, prin alte metode, dacă cererile nu se află în 
conflict cu condiţiile de închiriere ale proprietarului. Am procedat 
aşa cu toate localizările potenţiale; nu există conflicte. 

MacKenzie luă hârtiile şi îşi croi drum printre hărţi şi fotografii 
spre canapea. Dădu la o parte cu o mână două hărţi fizice şi se 
aşeză. 

— Vreau să fiu sigur că e scris aşa cum am auzit. 

— Pune orice întrebare vrei. Conform politicii firmei „Les 
Châteaux Suisses des Grands Siecles”, fiecare agent cunoaşte 
foarte bine toate condiţiile. Şi după ce încheiem afacerea, 
documentele sunt microfilmate şi depuse în seiful companiei de 
la Geneva. Vă sugerăm să procedaţi la fel cu exemplarele 
dumneavoastră. Devin de nedepistat. 

Hawkins citi cu voce tare. 

— În timp ce societatea primei părţi, numită în continuare 
chiriaş, ia în posesie în-nomen-icognitum... Mac privi în josul 
paginii. In absenţa unui... communicatum-directorum între 
partea... şi partea... Fir-ar să fie! Băieți, v-aţi antrenat serios în 
operaţiuni clandestine. 

D'Artagnan surâse; mustaţa lucioasă i se întinse puţin. 

— Puneţi întrebările, monsieur. 

Şi astfel începu totul. 

Firma „Les Châteaux Suisses des Grands Siecles” era deosebit 
de meticuloasă şi exactă - privind termenii unui contract de 
închiriere care, din acel moment, nu avea să mai vadă lumina 
zilei. 

Mai întâi, toate identitățile erau strict secrete, nefiind 
divulgate vreunei persoane, organizaţii, instanţe sau vreunui 
guvern. Nici-o lege, naţională sau internaţională, nu putea anula 
acordul dintre părţi; aceea era singura lege. Plăţile se făceau 
firmei fie cu lichidităţi, fie cu bonuri de tezaur; în cazul 
Companiei Păstorul, dintr-un depozit bancar din Insulele Cayman. 

Atunci când se doreau explicaţii privind „sursa”, ele se 
expediau acolo unde era nevoie pentru a ţine sub control 

curiozitatea altora, în cazul Companiei Păstorul, singura 
explicaţie privind „sursa” o reprezenta o asociaţie liberă de 
filantropi internaţionali, interesaţi în studierea şi promovarea 
unei religiozităţi istorice. 

Toate problemele legate de provizii, echipamente, transport şi 
servicii urmau să fie rezolvate rapid şi cu maximă discreţie de 
către firma „Les Châteaux Suisses des Grands Siecles” şi 
transmise filialelor din Zermatt, Interlaken, Chamonix sau 
Grenoble. Toate livrările importante către Le Château 
Machenfeld aveau să se facă între miezul nopţii şi ora patru 
dimineaţa. Atunci când era posibil, şoferii, tehnicienii şi 
muncitorii urmau să facă parte din confreria Companiei Păstorul 
şi aveau să fie trimişi de la Machenfeld la filiale. In lipsa acestora, 
doar angajaţii de la „Les Châteaux Suisses” cu o vechime mai 
mare de zece ani în cadrul firmei urmau să fie însărcinaţi cu 
livrările. 

Toate plăţile aveau să fie făcute în avans, pe baza preţului cu 
amănuntul din registrul contabil, cu o suprataxă de 40 de 
procente pentru serviciile confidenţiale ale firmei. 

— Ăsta-i un procent mare, zise MacKenzie. 

— E un bulevard foarte larg, răspunse D'Artagnan. Noi nu le 
suntem de folos celor care conduc pe străzi înguste. Credem că 
taxa noastră de consultaţii e o dovadă elocventă în acest sens. 

Intr-adevăr, era, îşi zise Şoimul. „Taxa de consultaţii” 
aplicată oricărei chirii s-ar fi stabilit, dacă se semna un contract - 
era de 500 000 de dolari. 

— Faceţi treabă bună, domnule D'Artagnan, spuse Hawkins, 
luând în mână un stilou. g 

— Sunteţi pe mâini bune. În câteva zile, veţi dispărea de pe 
fața pământului, cum s-ar zice. 

— Nu vă faceţi griji. Toţi cei pe care-i cunosc - chiar toți - ar fi 
extrem de recunoscători dacă n-ar mai auzi niciodată de mine. 
Se pare că prilejuiesc complicaţii. Şoimul râse încet în barbă. 
Semnă cu numele său: George Washington Rappaport. 

D'Artagnan plecă cu bonul de tezaur al lui MacKenzie, emis de 
Banca Amiralității din insulele Cayman. Suma era de 495000 de 
dolari. 

Şoimul luă un teanc de fotografii şi se întoarse pe canapea. 
Totuşi, în timp ce se aşeza, înţelese că nu putea zăbovi cu 
gândul la măreţia castelului Machenfeld. Avea alte probleme mai 
urgente. Machenfeld n-ar fi înseninat nimic fără personalul care 

trebuia antrenat între hotarele sale. Însă fostul general- 
locotenent MacKenzie Hawkins, de două ori decorat cu Medalia 
de Onoare a Congresului, ştia încotro merge şi cum să ajungă 
acolo. Teritoriul Zero era la câteva luni distanţă. Dar călătoria 
începuse. 

Se întrebă cum se descurcau Sam şi Madge. Doamne, cât se 
mai agita băiatul ăla! 


Elicopterul cobori, lăsându-se vertical în jos şi iscând nori 
învolburaţi de nisip care se înălţau din deşert în rafale tot mai 
violente. Atât de mult nisip era în aer, încât Sam îşi dădu seama 
că aterizaseră numai după izbitura surdă a trenului de aterizare 
când atinse pământul şi fu înghiţit de dune. 

Zburaseră ceva mai mult decât fusese prevăzut. Avuseseră o 
mică problemă de navigaţie: pilotul rătăcise drumul. Trebuie să fi 
fost vina pilotului, deoarece era de neconceput posibilitatea ca 
sălaşul lui Azaz-Varak să fi fost în altă parte. Dar în cele din urmă 
văzură complexul de prelate de dedesubt. 

Nisipul se aşternu pe pământ şi Peter Lorre deschise uşa 
elicopterului. Soarele deşertului era orbitor. Sam o ţinu pe Madge 
de braţ în timp ce coborau din aeronavă; dacă soarele era 
orbitor, nisipul frigea. 

— Unde dracu' suntem? 

— Aieee! Aieee! Aieee! Aieee! 

Ţipetele se auzeau peste tot şi peste tot se vedeau mişcări 
grăbite. Arabi cu turbane, cu veşmintele fluturând în vânt ca sute 
de pânze de corăbii alergau din corturi spre ei. Peter Lorre şi 
Boris Karloff îl flancau pe Sam, strângându-l de braţe de parcă ar 
fi etalat o carcasă de animal. Madge stătea în faţă, cu un aer 
oarecum protector, îşi zise neliniştit Devereaux, ca şi cum ar fi 
avut de gând să-i dea indicaţii măcelarului dintr-un abator. 
Batalionul agitat de burnusuri şi turbane se alinie pe două şiruri, 
formând un coridor ce ducea la panta domoală din faţa celui mai 
mare cort, la vreo cincizeci de metri distanţă. 

Ţipătul nazal al lui Peter Lorre sfâşie aerul. 

— Aieee! Ochiul şoimului! Aruncătorul de fulgere! Zeul tuturor 
hanilor şi şeicul şeicilor! Se întoarse către Sam şi ţipă şi mai tare: 
În genunchi! Nemernică hienă albă! 

— Ce? Devereaux nu se opunea; se gândea doar că nisipul i-ar 
topi pantalonii. 

— E mai bine să îngenunchezi, spuse cu voce joasă Boris 

Karloff, decât să te trezeşti că stai în cioate. 

Nisipul era, într-adevăr, dezagreabil. lar Sam, într-un moment 
de sinceră îngrijorare omenească, se întrebă ce-avea să facă 
Madge; purta o fustă foarte scurtă deasupra bocancilor de teren. 
Miji ochii şi se uită la ea. 

Nu avea de ce să fie omeneşte îngrijorat, îşi zise el. Madge nu 
îngenunchease. Se trăsese puţin într-o parte şi stătea dreaptă. 
Era impresionantă. 

— Căţea, şopti el. i 

— Nu-ţi pierde capul, răspunse ea calm. In sens figurat - aşa 
cred. 

— Aieee! Priviţi-l pe prințul tunetului şi al fulgerului! urlă Peter 
Lorre. 

Se văzu o mişcare la cortul din capătul coridorului de 
burnusuri şi turbane. 

Două creaturi dădură la o parte pânza de la intrare şi se 
aruncară la pământ, cu feţele în nisip. Din adăpostul umbrit ieşi 
un om care era o mare dezamăgire, reversul ambulant al 
pregătirilor pompoase făcute pentru apariţia sa. 

Prinţul tunetului şi al fulgerului era un arab scund şi fusiform. 
Dintre pânzeturile cu care era învelit se itea cea mai hidoasă faţă 
pe care o văzuse vreodată Devereaux. Sub nasul coroiat, subţire 
şi supradimensionat, buzele lui Azaz-Varak erau încreţite - 
efectiv încreţite - astfel că mustaţa groasă şi neagră părea că se 
contopeşte cu nările. Paloarea tenului său (cât se vedea din el) 
avea o nuanţă cânepie, bolnăvicioasă, care-i accentua 
cearcănele adânci, întunecate de sub ochii cu pleoape grele de 
oboseală. 

Azaz-Varak se apropie, cu buzele strânse, pufnind din nări, 
dând din cap. Se uita doar la Madge. Când vorbi, geamătul lui 
avu o anume autoritate: 

— Nevestele din bârlogul leului, haremul regal - nici una nu 
înţelege copleşitoarea responsabilitate care cade pe umerii 
generoasei mele persoane. Vrei o cămilă, doamnă? 

Madge dădu din cap cu o anume autoritate, doar a ei. Azaz- 
Varak continua să o privească atent. 

— Două cămile? Avionul? 

— Sunt în doliu, spuse Madge respectuoasă, dar ferm. Bogatul 
meu şeic a decedat chiar după ultimul pătrar al lunii. Cunoşti 
regulile. 

Ochii cu pleoape grele ai lui Azaz-Varak exprimau o mare 

dezamăgire; buzele lui ţuguiate plescăiră de două ori când 
răspunse: 

— Ah, asta-i povara copleşitoare a credinţei noastre. Mai ai de 
aşteptat două pătrare de lună. Odihnească-l Allah pe şeicul tău. 
Poate că o să-mi vizitezi palatele după ce o să treacă doliul. 

— O să vedem. Deocamdată, însoţitorul meu e înfometat. 
Allah vrea ca el să mă protejeze; nu poate s-o facă dacă e slăbit. 

Azaz-Varak se uită la Sam de parcă ar fi studiat carcasa ce 
urma să fie tranşată. 

— Deci are două funcţii. Una merituoasă, alta demnă de 
dispreţ. Vino, câine. La cortul vulturului. 

— Acolo e mâncarea, nu-i aşa? Devereaux surâse cu cel mai 
frumos, cel mai mieros zâmbet în timp ce se ridica în picioare. 

— O să iei parte la masa mea după ce încheiem afacerea. 
Roagă-te lui Allah s-o terminăm înainte ca zăpezile din nord să 
vină asupra deşertului. Ai adus acordul imposibil de menţionat? 

Devereaux dădu afirmativ din cap. 

— Ai adus nişte carne sărată de vită? 

— Silence! ţipă Peter Lorre. 

— Doamnă, spuse Azaz-Varak, adresându-se lui Madge, 
servitorii mei îţi vor îndeplini orice dorinţă. Palatele mele sunt 
minunate; ţi-ar plăcea. j 

— Sună tentant. Să vedem ce-o să fac peste o lună şi ceva. li 
făcu semn cu ochiul lui Azaz-Varak. El îşi strânse buzele umezite 
de mai multe ori, apoi pocni din degete şi porni spre cort. 

Minutele se lungiră în sferturi de oră, acestea într-o inevitabilă 
oră, după care mai trecură încă două. Devereaux credea sincer 
că ajunsese la capătul puterilor. O promițătoare carieră de 
avocat era ratată fiindcă el murea de foame în mijlocul unei 
întinderi de deşert uitată de lume, la o sută zece kilometri în 
sudul unui loc numit ridicol Tizi Ouzou, în Africa de nord. 

Ceea ce făcea sfârşitul atât de grotesc era prezenţa lui Azaz- 
Varak, care studia cu atenţie fiecare frază din actele 
parteneriatului limitat cu Compania Păstorul, înconjurat de opt 
până la zece arabi care ţipau şi se uitau peste umărul lui, 
certându-se vehement între ei. Fiecare pagină era tratată de 
parcă ar fi fost singura; fiecare aspect legal întortocheat - şi 
inutil - era luat la puricat, în căutarea unui înţeles care nu exista 
acolo. Sam pricepu exact teribila ironie: nonsensul ezoteric, 
juridic, ce constituia esenţa activităţii oricărui avocat, îl împiedica 
să supravieţuiască. 

Un gând nebunesc îi trecu prin creierul chinuit: dacă toate 
documentele ar fi fost redactate pentru a fi înţelese între mese - 
toate mesele fiind amânate până când totul s-ar fi înţeles 
limpede - justiţia s-ar fi aflat la un nivel mult mai înalt. Şi 
majoritatea avocaţilor pe care-i cunoştea ar fi rămas fără lucru. 

Din când în când, câte unul dintre oamenii lui Azaz-Varak îi 
aducea câte o pagină şi-i arăta un anume paragraf, întrebându-l 
într-o engleză excelentă ce însemna. Invariabil, Devereaux îi 
arăta că era o clauză standard - ceea ce invariabil era - şi lipsită 
de importanţă. 

Dacă nu avea importanţă, de ce era limbajul atât de încâlcit? 
Doar paragrafele semnificative aveau cuvinte confuze; altfel nu 
avea rost încâlceala. 

Şi, de asemenea, chestiunile serioase erau redactate limpede; 
problemele neînsemnate erau adesea de neînțeles. „Standard” 
semnifica „neînsemnat”? 

Şi tot aşa. Până când, la un moment dat, Sam ţipă. 

Nimic altceva; pur şi simplu ţipă. 

Azaz-Varak şi cârdul lui de slujitori se uitară la el. Dădură din 
cap, de parcă ar fi spus: „Ai pus bine problema”. Şi începură din 
nou să strige unul la altul. 

In clipa în care întunericul începu să-i înceţoşeze vederea, 
ultima imagine a lucrurilor vii, îşi zise Sam, auzi vorbele gemute 
de şeicul şeicilor: 

— Zăpezile din nord au ajuns deasupra deşertului, creatură 
îngrozitoare. Hârtiile astea detestabile sunt ca urmele cămilelor 
într-o furtună de nisip: n-au nici un înţeles. Nici unul care ar 
atrage mânia lui Allah sau anumite autorităţi internaţionale. 
Persoana mea generoasă, atotştiutoare le-a semnat. Nu fiindcă 
aş fi de acord cu sugestiile demne de dispreţ pe care mi le-au 
auzit urechile, ci doar pentru a ajuta lumea să se unească întru 
iubire, câine odios. 

Azaz-Varak se ridică de pe muntele de perne de sub el. Fu 
escortat spre o despărţi tură a cortului enorm de mai mulţi 
slujitori aplecaţi şi dispăru după perdele. 

Peter Lorre veni la Sam cu acordul de parteneriat limitat în 
mână. l-I dădu lui Devereaux şi şopti: 

— Pune-l în buzunar. E mai bine ca ochiul şoimului să nu-l mai 
vadă. 

— Şoimul e comestibil? 

Perplex, secundul arab se uită la Sam. 

— Ochii ţi se rotesc în orbite, Abdul Deveroo. Să ai credinţa din 
Coran, primul paragraf, cartea a patra. 

— Ce dracu-i asta? Sam de-abia mai putea vorbi. 

— Bucatele au fost aduse infidelilor necredincioşi, iar ei n-au 
mai fost necredincioşi. 

— Asta înseamnă că mâncăm? 

— Da. Zeul tuturor hanilor a comandat felul său preferat: 
fudulii de dromader, fierte înăbuşit cu burtă de şoarecele 
deşertului. 

— Aieeeeee! 

Devereaux se albi şi sări de pe podeaua cortului. Saltul fusese 
făcut; nu mai rămânea decât auto anihilarea. Sfârşitul era 
aproape; forţele distructive cereau s-o termine într-o explozie de 
violenţă. 

Aşa să fie. Avea să-l întâmpine iute. Sigur. Fără să se 
gândească, doar cu o furie orbitoare. O luă la fugă de pe perne şi 
peste covoare, ieşind afară, pe nisip. Soarele apunea; sfârşitul lui 
avea să vină odată cu razele aurii ce coborau sub orizontul 
deşertului. 

Fudulii fierte! Burtă de şoarece. 

— Madge! Madge! 

Dacă ar putea ajunge la ea! Ea ar fi dus acasă vestea morții 
lui, la mama lui şi la Aaron Pinkus. Să ştie că a murit ca un erou. 

— Madge! Unde eşti? 

Când auzi cuvintele, se simţi tulburat de uimire, ceea ce era în 
contradicție cu ultimele gânduri ale celor pe cale să piară. 

— Bună, dulceaţă! Vino încoace. Uite ce am aici. E o minune! 

Sam se întoarse, cu gleznele adâncite în nisip, cu buzele lipite 
şi tremurând. 

La cincizeci de metri distanţă, un grup de arabi se adunase în 
faţa elicopterului, uitându-se în cabina pilotului. 

Intr-o stare de confuzie mintală, Devereaux porni clătinându- 
se către uluitoarea privelişte. Arabii ţipară şi bombăniră, dar îl 
lăsară să treacă. El înşfăcă mânerul ferestrei şi privi înăuntru. Era 
simplu; la aterizare, elicopterul se afundase în duna de nisip. 

Totuşi, nu ochii lui erau agresaţi, ci urechile. 

Era un pocnet continuu, asurzitor, de paraziți, care se auzea 
de la tabloul de bord al elicopterului şi care umplea spaţiul mic 
ca nişte perforatoare pneumatice într-un tunel aerodinamic. 
Madge stătea pe scaunul copilotului, cu mai mulţi nasturi de la 
bluză desfăcuţi. 

Apoi, printre paraziți, auzi cuvintele şi Sam îngheţă, foamea şi 
epuizarea fiind alungate momentan de-un fel de teroare 
hipnotică. 

— Midgey! Midgey, fetiţo! Mai eşti acolo? 

— Da, Mac, tot aici. E vorba de Sam. A terminat cu cum-il- 
cheamă. 

— La naiba! Cum se simte? 

— Înfometat. E un băiat foarte flămând, zise Madge, 
manevrând cu pricepere butoane şi discuri de pe carcasa staţiei 
radio. 

— O să avem destul timp mai târziu pentru hrană. O armată 
mărşăluieşte cu ce are-n burtă, dar mai întâi trebuie evacuată 
zona de foc! Înainte de-a primi un glonţ în spate! Are 
documentele? 

— Îi ies din buzunar... 

— Băiatul acela e un tânăr avocat grozav! O să ajungă 
departe! Acum ieşi de-acolo, Midgey. Du-l la Dar el Beida şi pe 
urmă la avionul pentru Zermatt. Confirmă şi-am încheiat! 

— Înţeles-confirm, Mac. Terminat. Madge răsuci mai multe zeci 
de butoane, ca un programator de computere. Se întoarse spre 
Sam, cu un chip radios: O să te odihneşti minunat, Sam. Mac zice 
că meriţi într-adevăr o vacanţă. 

— Cine? Unde...? 

— La Zermatt, dulceaţă. E în Elveţia. 

Partea a III-a 


17 


Cardinalul Ignatio  Quartze, ale cărui trăsături fine, 
aristocratice erau rezultatul multor generaţii de noblesse oblige, 
năvăli ca o vijelie pe covoarele biroului său de la Vatican, 
îndreptându-se către fereastra mare cu balcon ce dădea spre 
Piaţa Sfântului Petru. Vorbea înfuriat, cu buzele strânse şi vocea 
nazală îngroşată ca mugetul unui taur. 

— Țăranul Bombalini e prea de tot! iți spun că e o ruşine 
pentru colegiul care - să ne ajute Dumnezeu pe toţi - l-a înălţat 
în rang! 

Publicul cardinalului era un preot rotofei, cu înfăţişare de 
adolescent, care şedea, pe cât de languros îi permitea 
veşmântul, într-un fotoliu din catifea purpurie din mijlocul 
încăperii. Obrajii lui trandafirii şi buzele groase, încreţite denotau 
o ascendență mai puţin aristocratică, poate, decât a superiorului 
său, dar nu mai puţină patimă pentru lux. Glasul lui suna mai 
curând ca un tors de pisică decât ca o voce de bărbat: 

— A fost şi rămâne doar un compromis, Eminenţa voastră. Aţi 
primit asigurări că sănătatea n-o să-i permită un pontificat 
îndelungat. 

— Orice zi e o prelungire dincolo de răbdarea noastră! 

— Are anumite... umilinţe care ne ajută. A redus la tăcere 
multe dintre ziarele ostile nouă. Oamenii îl privesc cu căldură; 
donațiile din lumea întreagă sunt aproape la fel de numeroase ca 
pe vremea lui Roncalli. 

— Te rog! Fără numele ăsta! La ce e bun un tezaur care se 
măreşte şi se micşorează ca o mie de armonici fiindcă Sfântul 
Scaun subvenţionează tot ce pot atinge mâinile lui umflate! Şi nu 
avem nevoie de o presă favorabilă. Divizarea e mult mai bună 
pentru a ne întări pe noi! Nimeni nu înţelege asta. 

— O, dar eu înţeleg, Eminenţa voastră. Zău că da... 

— L-ai văzut azi? continuă Quartze, ca şi cum preotul n-ar fi 

vorbit. M-a umilit făţiş! În public! A pus la îndoială alocaţiile 
acordate de mine în Africa. 

— O tactică evidentă pentru a-l potoli pe negrul ăla teribil. 
Mereu se plânge. 

— Şi pe urmă îi spune glume - g/ume, fii atent - gărzii de la 
Vatican! Şi merge legănându-se prin mulţimea de la muzeu, 
mâncând o îngheţată - mâncând o înghețată, fii atent - oferită 
de cine ştie ce siciliancă! Mai rămâne să arunce lire în toaleta 
pentru bărbaţi şi toate closetele vor fi furate! Ce josnicie! Ce 
afront adus oaselor Sfântului Petru! Or să se transforme în praf! 

— Nu poate dura prea mult, dragul meu cardinal. 

— Destul de mult!! O să golească vistieria şi-o să umple Curia 
de radicali cu ochi holbaţi! 

— Eşti următorul pontif. Reacţiile negative ale majorităţii celor 
din rangurile de mijloc te susţin. Sunt tăcuţi, dar resentimentele 
lor sunt profunde. 

Cardinalul tăcu; colţurile gurii i se lăsară uşor în timp ce privea 
spre piaţă, cu falca ieşită în faţă sub cearcănele ochilor înfundaţi 
în orbite. 

— Cred că-i avem pe delegaţi. Ronaldo, adu-mi planurile vilei 
mele de la San Vincente. Dacă le studiez, mă calmez. 

— Sigur, zise preotul, ridicându-se din fotoliul purpuriu. 
Trebuie să rămâi calm. lar când o să vină vara, o să scapi de 
ţăranul Bombalini. O să stea la Castel Gandolfo cel puţin şase 
săptămâni. 

— Planurile, Ronaldo! Sunt foarte supărat. Totuşi, în plin haos, 
eu rămân cel mai stăpânit om de la Vatican... Planurile, 
travestitule! ţipă cardinalul. 


În clipa în care aghiotantul papal, cu veşnica lui planşetă cu 
clamă pentru hârtii, părăsi încăperea, papa Francesco i se ridică 
din fotoliul de catifea albă, înălţat şi cu spătarul înalt (un cavou 
care l-ar fi înspăimântat pe Sfântul Sebastian) şi se aşeză lângă 
doamna de la Viva Gourmet, pe canapea. Fu imediat şocat de 
frumuseţea vocii ei; era caldă şi melodioasă. Foarte frumoasă. Se 
potrivea cu o femeie având un aspect atât de sănătos. 

Aghiotantul sugerase ca interviul să fie limitat la douăzeci de 
minute. Pontiful sugerase că ar trebui să se termine când se va 
încheia. Doamna jurnalistă roşise uşor stânjenită, aşa că 
Giovanni îi venise în ajutor vorbind englezeşte şi întrebând-o 
dacă crede că există o piaţă pentru planşete cu clamă pentru 

hârtii cu crucifixuri pictate pe dos. Ea izbucnise în râs, în timp ce 
aghiotantul, care nu înţelegea engleza, stătea lângă uşă, cu 
planşeta lipită de piept ca un stigmat de plastic. 

Aghiotantul va trebui schimbat, îşi zise papa. Era un alt tânăr 
prelat sedus de pretenţiile lui Ignatio Quartze. Cardinalul avea o 
atitudine prea făţişă; îşi muta bagajele în apartamentele papale 
înainte de funeraliile papei. Dar Francesco se hotărâse. Biserica 
nu avea să rămână în mâinile pontificale ale lui Ignatio Quartze. 
In primul rând fiindcă ţinea potirul la liturghie de parcă ar fi sucit 
gâtul unui pui. 

Interviul luat de Lillian von Schnabe de la Viva Gourmet fu 
productiv şi plăcut. Giovanni expuse două dintre subiectele lui 
favorite: acela că preparatele bune, consistente puteau fi 
realizate din alimente ieftine şi aromate cu sosuri simple, 
condimentate; şi acela că, în aceste vremuri grele, când preţurile 
erau mari, un semn de nobleţe - ca să nu mai vorbim despre 
fraternitatea creştină - era să împărţi bucatele cu aproapele tău. 

Doamna von Schnabe înţelese imediat ce încerca el să 
comunice. 

— Asta-i o formă a pildei cu pâinile şi peştii, Sfinţia voastră? 

— Să zicem că El nu predica în cartierele bogate ale 
Nazaretului. O parte din miracolele lui se bazau pe principii 
psihologice solide, draga mea. Eu deschid coşul cu fructe, tu 
deschizi coşul cu paste făinoase; avem fructe şi paste. Doar 
simpla alăturare conferă varietate. Varietate pe care noi, pe 
bună dreptate, o echivalăm cu ceva mai mult decât cu mai puţin. 

— Şi dieta se îmbunătăţeşte, admise Lillian, dând din cap. 

— Perfetto. Inţelegi? Două principios: reduci costurile şi 
împarţi proviziile. 

— Totuşi, sună aproape socialist, nu? 

— Când burţile sunt goale şi preţurile mari, etichetele sunt 
stupide. La Borsa Valori - bursa de valori, cum îi spuneţi voi - nu 
sunt predispuşi să deschidă coşurile; le vând. E potrivit să facă 
aşa, având în vedere natura activităţii lor. Dar eu nu mă refer la 
astfel de oameni. Ei mănâncă la Grand Hotel, pe cheltuiala 
fiecăruia dintre ei. Cred că şi asta e o variantă a principiului 
„pâini şi peşti”. 

Discutară numeroase reţete de mâncăruri ţărăneşti din 
trecutul papei. 

Giovanni observă că drăguţa doamnă cu voce frumoasă era 
impresionată. El îşi făcuse tema asupra nutriţiei: carbohidrați, 

proteine, amidon, calorii, fier şi tot felul de vitamine se găseau în 
reţetele sale. 

Lillian umplu jumătate de carnet, scriind tot atât de repede pe 
cât vorbea papa, întrerupându-l din când în când pentru a lămuri 
un cuvânt sau o frază. După ce trecuse aproape o oră, ea făcu o 
pauză şi-i puse o întrebare pe care Giovanni nu o înţelese: 

— Dar propriile dumneavoastră cerinţe, Sfinţia voastră? Există 
restricţii sau anumite necesităţi în prepararea mâncărurilor 
pentru dumneavoastră? 

— Che cosa? Ce vrei să spui? 

— Suntem ceea ce mâncăm, după cum ştiţi. 

— Sper sincer că nu. Eu sunt în al şaptelea deceniu de viaţă, 
draga mea. Un exces de ceapă, măsline sau piper... Dar 
asemenea informaţii nu sunt necesare pentru articolul dumitale. 
Oamenii de vârsta mea tind să-şi regleze propriile nevoi în 
domeniul acesta. 

Lillian puse stiloul jos. 

— Nu voiam să par prea curioasă, dar sunteţi un om atât de 
fascinant - iar eu sunt considerată unul dintre cei mai buni 
experţi nutriţionişti din America. Cred că voiam doar să fiu de 
acord cu felul în care vă tratează bucătarii dumneavoastră. 

Ah, îşi zise Giovanni Bombalini, câţi ani au trecut de când o 
persoană drăguță de sex opus a fost preocupată de persoana lui! 
Nu-şi putea aminti, era prea mult! Călugărițe cu feţe supte şi 
infirmiere servile, da. Dar o doamnă atât de atrăgătoare, cu o 
voce atât de frumoasă... 

— Păi, draga mea, medicii ăştia insuportabili insistă asupra 
unor alimente... 

Lillian reluă stiloul. 

Şi mai vorbiră încă cincisprezece minute. 

După care se auzi o ciocănitură în uşa apartamentului papal. 
Francesco se ridică de pe canapea şi se întoarse la fotoliul din 
catifea albă, înălţat, cu spătar înalt, potrivit pentru scenele 
biblice filmate la Cinecitta. 

Agitat, cardinalul Ignatio Quartze stătea în cadrul uşii 
tamponându-şi nasul acvilin cu o batistă şi scoțând zgomote 
ciudate din gât. 

— Îmi pare rău că vă întrerup, Sfinte Părinte, zise el în italiană 
şi turbat de mânie, dând cuvântului „sfânt” o conotaţie mai 
curând profană, dar deosebit de curtenitoare, însă acum am fost 
informat că Sfinţia voastră aţi considerat potrivit să respingeţi 

instrucţiunile mele privind convocarea Bancherilor lui Hristos. 

— „Respins” e un termen prea dur. Am sugerat doar să se 
reexamineze convocarea comitetului. Să ocupi Capela Sixtină 
timp de două zile, în toiul sezonului turistic de primăvară, mi se 
pare neîntemeiat. 

— Dacă o să-mi iertaţi observaţia contrară, Capela Sixtină e 
cel mai privilegiat şi frecventat loc pe care-l deţinem. Toate 
adunările de calitate se ţin acolo. 

— Privând astfel mii de oameni de frumuseţea ei. Nu sunt 
sigur că e vreo calitate în asta. 

— Noi nu suntem un parc de distracţii, părinte Francesco. 

Zgomote stranii continuau să vină dinspre gâtul cardinalului; 
acesta îşi suflă nasul cu vigoare aristocratică. 

— Uneori chiar asta mă întreb, răspunse Giovanni. Vindem 
atât de multe fleacuri peste tot. Ştiai că există un stand care 
expune rozarii cu mărgele din pietre de Rin? 

— Vă rog, Sfinţia voastră. Bancherii lui Hristos. Ei contează pe 
Capela Sixtină. Finalizăm nişte chestiuni extrem de importante. 

— Da, dragul meu cardinal, am primit memoriul. „Sporuri 
pentru lisus” sună oarecum artificial, cred, însă presupun că sunt 
anumite avantaje la taxe. 

Giovanni îşi îndreptă dintr-odată atenţia spre Lillian. Ea îşi 
închisese discret carnetul, dar ferm; era nerăbdătoare să plece. 
Ah, fusese un interludiu atât de plăcut! lar Quartze nu îl va 
distruge; putea să aştepte. | se adresă atrăgătoarei doamne cu 
voce frumoasă. În engleză, desigur; o limbă înţeleasă vag de 
Quartze. 

— Cât de nepoliticoşi suntem. lartă-ne. Agitatul cardinal cu 
elice în fosele nazale a găsit iarăşi lipsuri în judecăţile mele. 

— Atunci ar trebui să spun că judecata /u; lasă mult de dorit, 
zise Lillian, ridicându-se de pe canapea şi punându-şi carnetul în 
geantă. Se uită în ochii lui Giovanni şi vorbi încet, emoţionată: 

— Presupun că nu e potrivit să spun asta, dar, fiindcă nu sunt 
catolică, o să o spun. Sunteţi unul dintre cei mai atrăgători 
bărbaţi pe care i-am cunoscut vreodată. Sper că nu v-am 
ofensat. 

Giovanni Bombalini, papa Francesco, Vicarul lui Hristos se 
simţi tulburat de amintiri de acum cincizeci de ani. Şi ele erau 
frumoase. Intr-un sens profund sacru - motiv pentru care era 
recunoscător. 

— lar dumneata, draga mea, ai o sinceritate - oricât de 

eronată ar fi părerea dumitale de acum - care se apropie de 
lumina caldă a lui Dumnezeu. 

— Dacă e aşa, asta se datorează faptului că am fost educată 
de cineva care vă seamănă, cred eu. Deşi puţini ar recunoaşte 
similitudinea. 

— Sunt măgulit. Acestui... cineva, transmite-i binecuvântările 
unui preot de ţară. 

Lillian zâmbi. Porni spre uşă, unde batista lui Quartze flutura 
ca un semnal de stingere în faţa chipului său agitat, iar 
zgomotele mucoaselor se auzeau încă dinspre nas şi buzele 
foarte subţiri. Prelatul se dădu la o parte ca să o lase să treacă, 
străduindu-se să o ignore. Aşa că Lillian se opri din drum, 
obligându-l să se uite la ea. Când el o privi, ea îi făcu cu ochiul. 

După ce închise uşa în urma ei, cuvintele papei Francesco se 
auziră limpede şi ferm. Fiindcă în furia lui pontiful ridicase vocea, 
vorbind în engleză: 

— Nu-mi vorbi mie de Capela Sixtină, Ignatio! Mai bine să 
discutăm despre planurile astea pe care le-am cerut pentru casa 
ta de la San Vincente, pe țărm! Ce înseamnă „măsuri de 
securitate”? Astea presupun şi o baie cu aburi? 


Hawkins rezervase două locuri la clasa întâi a cursei Lufthansa 
747. Cum avea nevoie de spaţiu pentru coate, nu avea rost să-l 
stânjenească pe pasagerul de alături. In felul ăsta putea să-şi 
aşeze dosarele lângă el, pentru rapide verificări. 

Alesese intenţionat cursa de noapte spre Zurich. Călătorii, în 
general, aveau să fie diplomaţi, bancheri sau directori de 
companii, obişnuiţi cu zborul de noapte; oameni care dormeau, 
nu făceau conversaţie. N-ar fi fost aproape deloc întrerupt. 

Pentru că avea de făcut nişte selecţii, oferte de recrutare 
expediate imediat de la Zurich. 

Servieta lui MacKenzie conţinea diverse schiţe biografice ale 
unor persoane, dintre care avea să-şi aleagă trupa. Erau ultimele 
dosare pe care le copiase la arhiva serviciilor secrete ale 
armatei. Norocoşii aleşi urmau să formeze brigada lui; armata lui 
personală, care ar fi avut privilegiul de a se angaja în cea mai 
neobişnuită manevră din istoria militară modernă. 

Şi fiecare soldat avea să se întoarcă din misiune ca unul dintre 
cei mai bogaţi oameni din partea lui de lume. 

Deoarece, acolo unde era posibil, ei urmau să provină din părţi 
diferite ale lumii. Pentru că o condiţie inviolabilă a recrutării era 

ca nici unul dintre ei să nu mai ştie nimic despre ceilalţi după 
încheierea misiunii. Era mai bine să provină din locuri diferite. 

Dosarele din servieta Şoimului erau ale unora dintre cei mai 
buni agenţi dubli şi tripli din banca de date a armatei americane. 
Oameni care aveau un numitor comun: fuseseră obligaţi să se 
pensioneze. 

Statutul de dublu sau triplu agent se afla într-o situaţie dificilă. 
Experții descrişi în dosare nu avuseseră de o vreme slujbe 
avantajoase, iar pentru astfel de oameni inactivitatea era un 
adevărat blestem. Nu însemna doar o pierdere a prestigiului în 
cadrul lumii interlope internaţionale, ci şi o scădere a propriului 
nivel de trai. 

Perspectiva unui câştig de 500 000 de dolari de persoană nu 
era deloc de lepădat. lar fiecare potenţial recrut îl merita. Fiecare 
era cel mai bun în domeniul său. 

Totul era o chestiune de logistică. De gândit - apoi de 
regândit: fiecare sarcină îndeplinită de un expert, fiecare mişcare 
programată la secundă. 

lar asta presupunea un comandant care să le ceară oamenilor 
săi o precizie ireproşabilă. Care să-i antreneze pentru a acţiona 
cu eficienţă maximă. Care să nu se zgârcească atunci când era 
vorba de echipamente şi simulacre; care să reproducă, pe cât 
era tehnic posibil, condițiile exacte prevăzute pentru asalt. Pe 
scurt, era nevoie de un general de cel mai înalt rang. El însuşi. 
Ce naiba! 

După selectarea oamenilor şi formarea brigăzii, Mac urma să 
schiţeze strategia de bază. Apoi le-ar fi permis ofiţerilor săi să 
facă sugestii şi să propună îmbunătăţiri. Un bun comandant îşi 
asculta întotdeauna subordonații, însă, desigur, îşi rezerva luarea 
deciziei finale. 

Săptămânile de antrenament aveau să arate care erau 
punctele forte şi care cele slabe; obiectivul consta doar în 
eliminarea defectelor. 

Cu cât numărul oamenilor era mai mic, cu atât mai bine era, 
dar nici atât de mic încât să afecteze succesul misiunii. De 
aceea, fiecare om primea aceeaşi recompensă: 500 000 de 
dolari. Dacă erau prinşi, nu erau răsplătiți. Cel puţin nu aşa cum 
îşi doreau ei. Vor exista anumite alocaţii acordate familiilor în 
cazul capturării vreunuia dintre ei. Era genul de situaţie pe care 
orice armată o lua în considerare. Oamenii acționau mai eficient 
în condiţii de luptă dacă nu-şi făceau griji pentru familiile lor. Era 

şi o treabă bună. Încă o dovadă a deosebirii dintre specii. 

Compania Păstorul urma să depună fonduri la bancă pentru 
cei aflaţi în întreţinerea combatanţilor înainte de asaltul asupra 
Teritoriului Zero; sume deduse, desigur, din plata finală după 
încheierea cu succes a operaţiunii. 

Fir-ar să fie! Nu era doar un profesionist, ci şi unul foarte 
meticulos! Dacă idioţii ăia de la Pentagon i-ar fi încredinţat lui 
întreaga armată americană, nu ar mai fi avut atâtea necazuri cu 
recrutările de voluntari. Rahaţii uscați de la Pentagon nu 
înțelegeau cu adevărat „biblia” militară. Dacă un militar lua 
regulamentul ca atare şi nu încerca să-i găsească implicaţii 
politice sau ambiguităţi în spatele cărora să se ascundă - ei bine, 
acela era un regulament al naibii de bun. Imperfect, dar utilizabil. 

Nu avea timp să se gândească la rahaţii uscați. Trebuia să-şi 
alcătuiască brigada. Şapte erau specialităţile solicitate: camuflaj, 
demolări, medicamente sedative, orientare în teren, tehnologie 
aeronautică, cartografie şi electronică. 

Şapte experţi. Redusese numărul dosarelor la douăsprezece. 
Ştia că, înainte de a ajunge la Zurich, trebuia să-i aleagă pe cei 
şapte. Era doar o chestiune de lecturi repetate. Urma să trimită 
ofertele de la Zurich, nu de la Château Machenfeld; nici o urmă 
nu trebuia să ducă la Machenfeld. 

Chiar şi la Zurich trebuia să fie atent. Dar nu în legătură cu 
urmele; problema asta o putea rezolva. Dar trebuia să se asigure 
că nu va da nas în nas cu Sam Devereaux. Sam trebuia să apară 
la câteva ore după sosirea lui; nu era pregătit să facă faţă panicii 
avocatului. Ar putea rezolva problema aceea mai bine la 
Machenfeld. 

Altfel, îşi zise Şoimul, nu prea avea de ce să-şi facă griji. 
Devereaux era problema lui Madge, iar fetele - fiecare dintre ele 
- îşi îndepliniseră sarcinile cu reală pricepere. 

Ce naiba! Erau minunate! Un bărbat trebuia să se considere 
într-adevăr norocos dacă avea un asemenea cvartet de femei 
frumoase în spatele lui. „în spatele fiecărui om mare” se spunea. 
In spatele /ui nu era doar o fată frumoasă, erau patru. 

Un grup de fete mai grozav şi mai onest ca nici un altul! Sam 
era un tip norocos şi el nu ştia asta. Hawkins îşi notă în minte să 
nu uite să-i spună când îl va vedea pe Sam la Machenfeld. 

A doua zi, dacă nu se schimba programul. 


Devereaux cobori pe peronul gării, căutând numărul corect al 

vagonului. Treaba nu era uşoară, fiindcă nu se putea opri din 
vomitat. Mâncase tot timpul drumului de la Tizi-cum-dracu-i-mai- 
zicea până la Alger, apoi Roma şi Zurich. Madge îl condusese la 
aeroportul Dar el Beida, nepermiţându-i, în timp ce-şi luau rămas 
bun, mai mult decât atunci când venise să-l salute în camera de 
la hotelul Aletti. 

Dar Sam hotărâse să nu se mai gândească deloc la fete. Orice 
le-ar fi determinat să facă ce făcuseră pentru Şoim putea rămâne 
treaba specialiştilor în patologie sexuală; el trebuia să se 
concentreze asupra altor probleme. 

Capitalizarea celor patruzeci de milioane fusese îndeplinită. 
Hawkins avea acum boaşe (nu, nu le-avea, dar asta era altă 
chestiune) şi urma să înceapă jocul. Şoimul avea să înceapă 
ultimele pregătiri, să cumpere ce-i trebuia, să-şi recruteze - cum 
îi zicea - „personalul de ajutor”. 

lisuse! Personal de sprijin! 

Astfel încât să-l poată răpi pe papă! 

O, Doamne! Intreaga lume era o enormă sminteală! 

La un singur lucru trebuia să se gândească, la un singur 
obiectiv să se concentreze: cum să-l oprească pe MacKenzie 
Hawkins. 

Două obiective: să se ferească de închisoare. Şi de ghearele 
ucigaşe ale Mafiei, ale nobilimii engleze, ale naziştilor şi mai ales 
ale acelor arabi care voiau să-i vâre chestia aia imposibil de 
menţionat în nădragi. 

Işi găsi compartimentul, genul acela făcut celebru de Rex 
Harrison şi Margaret Lockwood. Umbre şi gulere din catifea 
neagră şi neîncetatul ţăcănit al roţilor de metal pe şinele de 
metal de dedesubt, semnificând inevitabila apropiere a terorii. Şi 
geamuri mari la uşile culisante, cu perdele date brusc la o parte, 
dezvăluind chipurile răului. 

Trenul de noapte Orient Express - cu lente dispariţii ale 
mâinilor în cutele unor pardesie negre, scoțând încă şi mai lent 
oţelul negru al pistoalelor ucigaşe. Trenul porni. 

— laaa te uită! Mi-am spus, pur şi simplu nu creeea! E 
maaiorul! Chiar aici, în micu’ Zurich! 

Nu avea nici un motiv să fie cât de puţin surprins. La urma 
urmei, Sâni Uriaşi făcea şi ea parte din program. 

Regina Sommerville Hawkins Clark Madison Greenberg stătea 
pe coridorul din faţa compartimentului şi vorbea prin geamul cu 
ramă de lemn. Deschise uşa, umplând micul spaţiu cu amintirea 

florilor de magnolie. Sam stătea calm lângă geam, uimit de 
propria-i nepăsare. 

— Sincronizarea ta e cu totul remarcabilă. Roţile trenului se 
învârt, la fel şi tu. Dacă aş încerca să cobor la Lucerna, bănuiesc 
că ai începe să ţipi „m-a violat”! 

— Vai, ce lucruri ciudate spui. Sper că n-ai uitat hotelul 
Beverly Hills; eu, nici o clipă. 

— Amintirile mele n-au început, nici mijloc, nici sfârşit. Lumea 
preacurveşte în mii de oglinzi sparte; abuzăm de noi înşine, în 
reflexele Sodomei şi Gomorei... la spune-mi, cum se face că eşti 
la Zurich? La Haupbahnhof, exact în acest tren şi în acest vagon. 

— A, e simplu. Manny turnează un film la Geneva. Pentru 
Emiratele Arabe. Cred că e atât de pornografic, încât au fost 
nevoiţi să filmeze în afara Statelor Unite. 

— Asta la Geneva; aici e Zurich. Tu te descurci mai bine. Zi-mi 
ceva ca de la Haremul lui Hawkins. Puţină imaginaţie, te rog. 

— Zău aşa! Acum eşti de-a dreptul jignitor! Regina îşi lăsă pe 
spate şalul de vicuna şi îşi puse sfidător mâinile în şolduri. Lui 
Devereaux i se păru că două tunuri sunt îndreptate asupra lui. 
Nu cred că ai de ce să te plângi. Părăsim situaţii foarte 
confortabile, hoinărim prin toată lumea, ne supunem tuturor 
inconvenienţelor - fuga, fuga, fuga - verificăm totul - avem grijă 
de tine - cu trup şi suflet - ne asigurăm că nimeni nu-ţi face 
vreun rău - ne ocupăm de confortul tău... O, Doamne, ce-am mai 
putea face? Şi pentru ce? Asta-i abuz! Pur şi simplu abuz! j 

Regina renunță la postura ei sfidătoare şi începu să plângă. Işi 
deschise poşeta, scoase o batistă de hârtie şi se aşeză în faţa lui 
Sam, tamponându-şi ochii. 

O fetiţă rătăcită şi rănită. 

— Ei, haide. Nu e corect. 

Ca majoritatea bărbaţilor, Sam era neputincios în faţa unei 
femei în lacrimi. 

Regina suspina; pieptul îi palpita. Devereaux se ridică de pe 
banchetă şi îngenunche în faţa ei. 

— E în regulă. E bine. Nu mai plânge, te rog. 

Printre icnete tot mai stinse, femeia îl privi recunoscătoare: 

— Deci nu mă urăşti? Spune că nu mă urăşti. 

— Cum te-aş putea urî? Eşti minunată... şi dulce... şi, pentru 
Dumnezeu, te rog să nu mai plângi. 

şi lipi faţa de a lui şi buzele lângă ureche. 

— Imi pare rău. Dar sunt epuizată. Stresul a fost pur şi simplu 


179 


îngrozitor. Am stat lângă telefon zi şi noapte, tot timpul 
îngrijorată - şi, desigur, nedumerită. Zău că mi-a fost dor de tine. 

Jacheta lui Ginny era ca o pătură călduroasă, confortabilă, 
între ei. Reverele moi, uriaşe, aproape că îi acopereau braţele lui 
Devereaux. Ea îi luă mâinile, le vâri între cutele stofei groase şi le 
puse pe umflăturile minunate şi mai moi, mai calde, mai 
relaxante sub mătasea bluzei. 

— Aşa-i mai bine. Acum nu mai plânge. 

Era tot ce putea spune, aşa că vorbi în şoaptă. Ea îi şopti la 
ureche, provocând tot soiul de reacţii în metabolismul lui: 

— Îți aminteşti de vechile şi frumoasele filme englezeşti, a 
căror acţiune se petrecea în trenuri ca ăsta? 

— Sigur. Rex Harroson salvând-o pe Margaret Lockwood de 
răul Conrad Veidt... 

— Cred că poţi să închizi uşa şi s-o încui. Şi mai sunt şi 
perdelele... i 

Devereaux se ridică de pe podea. Incuie uşa, trase perdelele, 
apoi se întoarse la Regina. Ea îşi scosese jacheta de vicuna şi se 
întinsese ademenitor pe bancheta moale din compartiment. 

Sub ei, ţăcănitul metalului pe metal semnifica inexorabila 
călătorie, zgomotul având ceva senzual. Afară, frumosul peisaj 
elveţian trecea în goană, scăldat în lumina apusului. 

— Cât timp avem până ajungem la Zermatt? întrebă el. 

— Destul, răspunse ea zâmbind. Incepu să-şi descheie bluza 
de mătase. Şi o să ştim. E ultima staţie. 

Hawkins se înregistră la hotelul D'Accord din Zurich cu un 
paşaport fals. II cumpărase la Washington de la un agent CIA 
care înţelegea că tribunalul nu îi va permite să scrie o carte după 
pensionare; omul îi oferise şi câteva peruci şi aparate de filmat 
miniaturale, dar MacKenzie îl refuzase. Odată instalat în cameră, 
cobori imediat în hol şi negocie cu operatoarea-şefă a centralei 
telefonice: bani gheaţă pentru cooperare. Suma fiind de o sută 
de dolari, căzură de acord ca toate apelurile şi telegramele 
pentru el să-i fie transmise prin linia ei. 

Se întoarse în cameră şi împrăştie cele şapte dosare (alegerea 
finală) pe măsuţa pentru cafea. Era grozav de încântat. Oamenii 
ăştia erau cei mai prefăcuţi şi experimentați provocateurs din 
domeniul lor. Acum trebuia doar să-i înroleze. lar MacKenzie ştia 
că era foarte calificat pentru treaba asta. 

Despre patru dintre ei ştia că îi putea găsi la telefon. Trei, prin 
telegrame. E drept, legăturile telefonice aveau să fie dificile, 
fiindcă în nici un caz nu putea găsi omul căutat de la primul apel. 
Dar va da de ei folosind diverse coduri din trecut. Un telefon va fi 
dat într-un sat basc de pescari din Golful Biscaya; al doilea, într- 
un oraş de pe coasta Cretei. Al treilea apel urma să fie făcut la 
Stockholm, la sora expertului în spionaj care era în prezent 
pastor al Bisericii Baptiste Scandinave. Al patrulea apel va fi la 
Marsilia, unde omul căutat lucra ca pilot pe remorcher. 

Şi ce diversitate geografică! Pe lângă cei pe care îi putea găsi 
la telefon (Biscaya, Creta, Stockholm şi Marsilia), mai erau şi 
telegramele: Atena, Roma şi Beirut. Ce răspândire! Era visul 
oricărui director de serviciu de informaţii! 

MacKenzie îşi scoase haina, o aruncă pe pat şi luă un trabuc 
din buzunarul cămăşii. li mestecă un capăt până ajunse la miez 
şi îl aprinse. Era doar nouă şi cincisprezece; trenul de după- 
amiază spre Zermatt era la patru şi cincisprezece. 

Şapte ore. Asta era un semn de bun augur, dacă existase 
vreodată unul! Şapte ore şi şapte ofiţeri de recrutat. 

Duse cele trei dosare pe birou şi le aranjă în faţa telefonului. 
Mai întâi avea să trimită telegramele. 

Exact la ora patru fără douăzeci şi două de minute, Şoimul 
puse receptorul în furcă şi făcu un semn roşu pe dosarul intitulat 

Marsilia. Era ultima dintre legăturile telefonice; mai avea nevoie 
de două răspunsuri - la telegramele trimise la Atena şi Beirut. 
Roma răspunsese cu două ore în urmă. Cel de la Roma întârziase 
mai mult decât ceilalţi. i 

Cu telefoanele nu avusese probleme. In fiecare caz, 
conversațiile inițiate cu mijlocitorii - bărbaţi şi femei - fuseseră 
rezervate, politicoase, generale, aproape abstracte. Şi cu fiecare 
MacKenzie folosise cuvintele potrivite, calm, discret. Fiecare 
expert pe care îl căuta îl sunase. 

Nu se iviseră nici un fel de obstacole. Propunerile fuseseră 
exprimate în acelaşi limbaj universal valabil; termenul munte 
galben fusese capul de pod. Era cel mai mare câştig pe care îl 
putea obține un agent. Muntele galben însemna cifra „cinci sute 
de chei”, cu un avans depus pentru împrejurări neprevăzute. 
Controale de securitate semnifica „oficii de decontare 
inaccesibile”, care nu aveau legături cu agențiile internaționale 
obişnuite. Factorul timp era între şase şi opt săptămâni, în 
funcţie de „îmbunătățirile tehnologice impuse de complicatele 
procese tehnice”. Şi în fine, ca lider, activitatea lui de până 
atunci consta în servicii complete oferite guvernelor din 
majoritatea ţărilor din Asia de Sud-Est, fapt ce putea fi confirmat 
de mai multe conturi din Geneva. 

Cercetarea lui reuşise. Pentru un om, toţi trebuia să 
exploateze muntele galben. 

Hawkins se ridică de la birou şi se întinse. Fusese o zi grea şi 
încă nu se sfârşise. Peste douăzeci de minute trebuia să plece la 
gară. Până atunci, trebuia să vorbească cu operatoarea şi să-i 
lase instrucţiuni pentru cei care l-ar putea căuta. Era simplu: 
rezervase camera pentru o săptămână; se va întoarce la Zurich 
peste trei zile. Cine îl căuta putea lua legătura cu el atunci sau 
putea lăsa un număr de telefon unde să poată fi găsit. MacKenzie 
nu voia să se întoarcă la Zurich, dar cei de la Atena şi Beirut erau 
nişte recruți excepţionali. 

Telefonul sună. Era Atena. 

După şase minute, omul era recrutat. 

Mai rămânea unul. 

Şoimul îşi duse bagajul neatins la uşă şi îşi umplu servieta cu 
documente, lăsând dosarul de la Beirut într-un loc separat, uşor 
accesibil. Se uită la ceas: patru fără trei minute. Nu avea rost să 
mai zăbovească. Trebuia să plece la gară. Întorcându-se la birou, 
formă numărul centralistei şi-i spuse că dorea să-i lase câteva 

instrucţiuni... 

Operatoarea îl întrerupse politicos. 

— Da, desigur, mein Herr. Dar aş putea să le primesc mai 
târziu? Mă pregăteam să vă sun. Aveţi un apel internaţional. De 
la Beirut. 

Fir-ar să fie! 


Sam deschise ochii. Soarele se revărsa prin ferestrele uriaşe; 
vântul umfla perdelele din mătase albastră. Se uită prin cameră. 
Tavanul avea cel puţin trei metri şi jumătate înălţime, iar 
coloanele canelate de la colţuri şi lambriurile cu modele 
complicate din lemn întunecat, care se vedeau peste tot, evocau 
cuvântul „castel”. Deodată, totul îi deveni limpede. Se afla într- 
un loc numit Château Machenfeld, undeva la sud de Zennatt. 
Dincolo de uşa groasă, sculptată a camerei sale era un coridor 
vast, cu carpete persane de rugăciune împrăştiate pe podeaua 
închisă la culoare, lustruită şi sfeşnice stinse pe pereţi. Coridorul 
ducea spre o enormă scară în spirală şi o mulţime de candelabre 
de cristal, atârnate deasupra unui hol mare cât o sală de bal. 
Acolo, printre antichităţi nepreţuite şi portrete din Renaştere, se 
afla intrarea - gigantice uşi duble de stejar, deschizându-se spre 
nişte trepte de marmură ce coborau către o alee circulară, 
suficient de largă pentru a permite trecerea cortegiului funerar al 
preşedintelui de la General Motors. j 

Ce făcuse Hawkins? Cum făcuse? Doamne. De ce? In ce scop 
va folosi un astfel de loc? 

Devereaux se uită cum dormea Regina, cu părul castaniu 
întunecat răsfirat în valuri pe pernă, cu tenul bronzat de soarele 
Californiei pe jumătate ascuns sub pătura matlasată. Dintre toate 
fetele, ea era cea mai scandalos de perfidă; îl manipulase până 
în clipa în care adormise. Parţial, sigur doar parţial, fiindcă îl 
fascina. Sub exteriorul catifelat de magnolie se afla o voinţă de 
oţel; era un lider înnăscut şi, ca orice lider înnăscut, era 
încântată de capacitatea ei de a conduce. Îşi folosea darurile, 
intelectuale şi fizice, cu imaginaţie şi curaj, dar şi cu o 
considerabilă doză de umor. Putea fi acum o persoană foarte 
morală care făcea prozeliţi, iar în clipa următoare fetiţa pierdută 
în mijlocul Atlantei în flăcări. Era sirena zâmbitoare, provocatoare 
de pe o plantație sub lumina lunii, dar devenea, cu o răsucire de 
buton, o Mata Hari conspiratoare, şoptind ordine unui şofer cu 
înfăţişare dubioasă în umbra gării de la Zermatt. 

— Mack Feldman e cu fundu-n sifon! 

Din câte îşi amintea Sam, astea fuseseră cuvintele pe care 
Ginny i le şoptise bărbatului ciudat cu beretă neagră, cu un dinte 
de aur în faţă, ai cărui ochi de pisică erau aţintiţi asupra bluzei ei. 

— Mac e în flanelă! fusese răspunsul murmurat. Se uită la 
capătul bombei dintr-un motor de maşină! 

După această replică vag articulată, Ginny dăduse din cap, îl 
înşfăcase pe Devereaux de braţ şi-l împinsese pe o stradă din 
Zermatt. 

— Ţine valiza în mâna stângă şi fluieră ceva. El o să întoarcă 
pe o alee şi noi o să aşteptăm la colţ să aducă maşina. 

— Dar de ce toată absurditatea asta? Mâna stângă. 
Fluieratul... 

— Alţii fac verificări. Să fie siguri că nu suntem urmăriţi. 

Sindromul Orient Express era oarecum exagerat, îşi spusese 
Sam atunci, cu toate astea îşi mutase valiza în mâna stângă şi 
începuse să fluiere. 

— Nu asta, tâmpitule! 

— Care-i problema? E un fel de imn... 

— Pe-aici îi zice „Deutschland Uber Alles”! 

Trecuse la „Rock of Ages”, în timp ce alt bărbat, cu un 
adevărat pardesiu a la Conrad Veidt, cu revere de catifea, se 
apropie de Regina şi vorbi încet. 

— Negii tăi sunt în căruță. 

— Mack Feldman are sigur bube dulci pe fund, răspunsese ea 
calm, dar iute. 

Şi în câteva clipe un lung automobil negru ieşi în viteză de pe 
aleea întunecată şi ei urcaseră în el. 

Aşa începuse drumul întortocheat care avea să dureze două 
ceasuri. Zeci de kilometri de şosele şerpuite, în pantă, tăiate 
printre munţii şi pădurile elveţiene, luminate intermitent de o 
lună bizară. Până când ajunseseră la un fel de poartă masivă, 
care nu era o poartă; era, pe cuvânt de onoare, o barieră- 
ghilotină. In faţa unui şanţ cu apă. 

Un adevărat şanţ cu apă! Căptuşit cu scânduri groase şi cu 
zgomotul apei auzindu-se dedesubt. Urma alt drum şerpuit şi în 
pantă care sfârşea într-o enormă alee circulară, în faţa celei mai 
mari vile construite la ţară pe care o văzuse Sam de când fusese 
în excursie la Fontainebleau cu cercetaşii de la Quincy. Şi nici 
măcar la Fontainebleau nu existau parapete. In locul acesta erau, 
desigur înalte şi categoric din piatră, cu genul de modele în relief 

ce puteau fi asociate cu /vanhoe. 

Ce loc grozav era acest Château Machenfeld! Şi îl văzuse doar 
noaptea. Nu era sigur că ar vrea să-l vadă la lumina zilei. Când 
era asociat cu un anume MacKenzie Hawkins, fie şi gândul la un 
asemenea edificiu masiv avea ceva înspăimântător. 

Dar unde îşi avea locul castelul în toată povestea? La ce 
folosea? Dacă urma să fie postul de comandă al ticălosului, de ce 
nu închiriase Fenway Park ca să-şi rezolve treaba? li trebuia o 
armată de supuşi ca să întreţină locul ăla; supușii nu-şi ţin gura. 
Putea întreba pe oricine de la Nurenberg sau de prin tribunale. 

Dar Regina n-ar fi vorbit. (Sigur, ea nu era un supus; cuvântul 
nu i se potrivea deloc.) Deşi el încercase. În tot timpul drumului 
de la Zurich - mă rog, poate că nu în fiecare clipă - şi jumătate 
din noaptea petrecută la Machenfeld - poate că mai puţin de 
jumătate el îşi dăduse toată silinţa să o facă să-i spună ce ştia. 

Se certaseră, fiecare vorbind în doi peri, nici unul neriscând 
vreo afirmaţie categorică pentru a ajunge la vreo concluzie 
concretă. Ea recunoscuse - nu avea încotro - că toate fetele 
fuseseră de acord să se afle ca din întâmplare la locurile stabilite 
şi în momentele stabilite, astfel ca el, Sam, să aibă companie şi 
să nu cadă pradă unor tentaţii care ar fi putut fi istovitoare 
pentru o călătorie de afaceri atât de lungă. Şi să aibă pe cineva 
de încredere care să-i primească mesajele. Şi să-l supravegheze. 
Şi ce mama dracului era rău în asta? Unde va mai găsi el un grup 
de doamne atât de preocupate de soarta lui, care aveau la inimă 
cele mai importante probleme ale lui? Şi-l ajutau să respecte 
programul? 

Ştia ea ce înseamnă o că/ătorie de afaceri? 

Doamne, nu! Nu întrebase niciodată. Nici una dintre fete nu 
întrebase. 

De ce nu? 

Din respect pentru țară, scumpule! Şoimul le spusese să nu o 
facă. 

Putea vreuna dintre ele să tragă... anumite concluzii? Adică, 
Doamne Sfinte, itinerarul lui nu fusese chiar cel al unui negustor 
de pantofi din New England. 

Dragul de el! Când fuseseră măritate cu Şoimul - fiecare la 
rândul ei, desigur - el era mereu implicat în chestii strict secrete 
ale armatei despre care toate ştiau că nu trebuia să pună 
întrebări. 

Acum nu era în armată! 

Să-trăieşti-bine-şi-să-mori-la-New-Orleans! 

Asta era greşeala armatei! 

Şi tot aşa. 

Apoi începu să înţeleagă. Regina nu era o tâmpită. Nici 
celelalte fete nu erau. Cuvântul fraier nu făcea parte din 
vocabularul lor. Dacă Ginny, sau Lillian, sau Madge, sau Anne ar 
fi ştiut ceva concret, nu ar fi recunoscut. Dacă ar fi observat o 
lipsă totală de onestitate, fiecare şi-ar fi pus ochelari de cal, iar 
propria activitate nu ar mai fi avut legătură cu o acţiune de 
amploare. Era sigur că nici una nu va discuta ceva cu el. 

Mai era o problemă, chiar în miezul nebuniei Şoimului: lui Sam 
îi plăceau sincer fetele. Oricare ar fi fost furiile care le 
determinaseră să execute ordinul lui MacKenzie, fiecare era 
stăpână pe sine, avea personalitate, fiecare - să-l ajute 
Dumnezeu - avea o onestitate pe care o găsea reconfortantă. 
Prin urmare, dacă el ar fi spus ce ştia, în clipa aceea ele ar fi 
devenit complice. La o conspirație. Nu trebuia să fii avocat ca să 
înţelegi asta. La ce se gândea? El era avocat. 

Exact în... acest moment... fiecare fată era fără pată. Poate nu 
ca dinţii unui ogar; poate nici măcar precum placa dentară a unui 
beţivan, dar se putea argumenta legal că fiecare dintre ele 
acţionase în necunoştinţă de cauză. In astfel de împrejurări nu 
era vorba despre o conspirație. 

Mulţumesc, domnule avocat al apărării. Instanţa vă sugerează 
să vă reluaţi studiile la facultatea de drept. 

Sam se dădu jos din patul ridicol de mare, cu baldachin, cât de 
încet putu. Îşi văzu chiloţii la jumătatea drumului spre fereastră, 
unde oricum se ducea şi se întrebă pe moment cum de 
ajunseseră atât de departe de pat. Apoi îşi aminti şi zâmbi. 

Dar era dimineaţă, începea o nouă zi, iar situaţia avea să fie 
alta. Ginny îi dăduse un amănunt de care să se agaţe: Hawkins 
urma să sosească la sfârşitul după-amiezei sau la începutul serii. 

Până atunci, el va afla tot ce putea despre Château 
Machenfeld. Sau mai exact, ce planuri avea Şoimul cu Château 
Machenfeld, legate de un anume papă Francesco, Vicar al lui 
Hristos. 

Era timpul să-şi elaboreze propria contrastrategie. Hawkins 
era bun, fără discuţie. Dar nici el, Sam Devereaux, provenind din 
cercurile înalte de pe Coasta de Est, pe axa Quincy-Boston, nu 
era de lepădat. Incredere în sine! Mac o avea; şi el o avea. 

În timp ce îşi punea chiloţii, îi veni în minte prima mişcare 

evidentă a contrastrategiei sale. Nu era doar evidentă, sărea de- 
a dreptul în ochi; clopotele băteau! Un asemenea loc 
extraordinar (castel, teren, acareturi, regiune mică) cum era 
Machenfeld presupunea o aprovizionare permanentă pentru a-l 
menţine în stare de funcţionare. lar proviziile erau ca supușii - 
puteau să vadă, să audă şi să stea mărturie. Inclinaţia Şoimului 
spre masivitate putea fi cel mai vulnerabil aspect al planurilor 
sale. Sam se gândise la distrugerea liniilor de aprovizionare ale 
lui Mac ca una dintre opţiuni, din punct de vedere militar, dar 
habar n-avea cât de logică era. Ar fi putut fi tot ce-i trebuia. 

El va lansa zvonuri în legătură cu un pericol la fel de imens şi 
de o abjecţie la fel de gigantică precum aspectul castelului. Va 
începe cu servitorii, apoi cu furnizorii, sfârşind cu toţi cei care se 
apropiau de castel, până când ar determina o stare de izolare, iar 
el ar putea să se confrunte cu un Hawkins părăsit şi... ce dracu 
era zgomotul ăsta? 

Se duse rapid la uşa cu geam, o deschise şi ieşi pe micul 
balcon care dădea spre partea din spate a castelului Machenfeld. 
Aşa presupunea; dedesubt nu se vedea aleea circulară. Erau în 
schimb grădini în floare, alei pietruite, arbori înconjurați de 
garduri şi zeci de mici iazuri săpate în piatră. Dincolo de grădini 
erau câmpiile verzi, care se pierdeau în pădurile de un verde mai 
întunecat, iar în depărtare se vedeau maiestuoşii Alpi. 

Zgomotul continua, stricând efectul priveliştii. La început, nu 
putu identifica sursa, aşa că miji ochii în lumina soarelui. Şi 
imediat îşi dori să nu o fi făcut. Deoarece acum putea vedea de 
unde vine zgomotul. 

Unul, două, trei... cinci, şase... opt, nouă! Nouă vehicule 
diferite - i/ogic de diferite - coborau încet pe un drum de ţară ce 
mărginea câmpia, înaintând spre sud, către pădurile din jur. 

Erau două lungi limuzine negre, un buldozer, un tractor uriaş 
cu nişte furci ascuţite în faţă şi cinci - ce naiba, da, cinci 
motociclete! 

Nu-ţi trebuia multă imaginaţie ca să înţelegi despre ce era 
vorba. Şoimul se pregătea să înceapă manevrele! Îşi cumpărase 
propria coloană auto papală! Plus utilajele care puteau săpa 
pământul oricum ar fi dorit: traseul menţionatei coloane auto 
papale! 

Dar el nici măcar nu ajunsese la Machenfeld! Cum dracu’ ar fi 
putut... şi asta, ce dracu' mai era? 

infuriat şi derutat, Devereaux înşfăcă balustrada balconului, 

dând din cap consternat. Privirea îi fu atrasă de o scenă 
extraordinară, la cincizeci de metri distanţă. 

Intr-un soi de curte interioară, în faţa unor uşi deschise ce 
păreau a fi intrarea într-o enormă bucătărie, stătea un bărbat 
masiv, cu o bonetă de bucătar pe cap, care bifa nişte articole 
înscrise pe un teanc gros de hârtii din mâna lui. In faţa lui se afla 
un munte de lăzi, coşuri şi cutii, de vreo patru metri înălţime! 

Liniile de aprovizionare, /a naiba! 

Pentru Hawkins nu mai rămăsese nimic de cumpărat în 
Europa. Era acolo destulă mâncare pentru a reduce la jumătate 
foametea de pe malurile Gangelui. Ticălosul rechiziţionase 
suficiente porţii pentru o armată, fir-ar să fie, o armată instalată 
pentru doi ani într-o tabără militară! 

Limuzine, motociclete, buldozere, tractoare, mâncare pentru 
tot Batalionul Rătăcit! Mişcarea numărul unu a contrastrategiei 
lui Sam se ducea dracului din cauza defilării idioate a nouă 
vehicule şi a unui astmatic excentric cu bonetă de bucătar. 

Singura izolare din viitorul previzibil s-ar fi obţinut prin 
întreruperea liniilor de aprovizionare. Acestea deveniseră acum 
complet inutile. 

Mai rămâneau supuşii. Cam o duzină de servitori care trebuia 
să se afle acolo pentru a menţine castelul pe linia de plutire. 
Bucătării, grădini, câmpii (care însemnau poate hambare, posibil 
şi vite) şi cel puţin treizeci până la patruzeci de camere de 
măturat, ceruit, lustruit şi şters de praf. Hristoase! Trebuia să fie 
o echipă de douăzeci de oameni! 

Va începe imediat. Poate cu conducătorii celor nouă vehicule; 
să-i convingă să scoată chestiile alea de pe terenul castelului 
până nu era prea târziu. Apoi ar trece rapid la grupurile de 
servitori. Să-i facă să înţeleagă în termeni ameninţători, adică în 
termeni legali, că, dacă îşi cunosc interesul, trebuie să plece 
dracului de la Machenfeld înainte ca toţi agenţii Interpolului să 
descindă acolo. 

Nici toate alimentele din Elveţia nu i-ar fi de folos Şoimului 
dacă nu era nimeni la castel. Să aibă grijă de castel. lar câteva 
cuvinte bine alese adresate celor care conduceau vehiculele, 
precum „violarea legilor internaţionale”, „răspundere personală” 
şi „închisoare pe viaţă”, ar determina cu siguranţă plecarea 
grabnică a şirului de motociclete, limuzine şi utilaje într-o zonă 
mai sigură, dincolo de şanţul cu apă. 

Sam era atât de preocupat de noua lui strategie, încât nu-şi 

dădea prea bine seama că îi tot alunecau chiloţii, obligându-l să-i 
ridice cu mâna liberă. Apoi fu însă nevoit să înţeleagă deoarece, 
în timp ce se ţinea de balustradă, chiloţii căzură până la glezne. 
Işi acoperi iute ruşinea, gândindu-se cu o anume mulţumire de 
sine că jocurile erotice cu Ginny Greenberg trebuie să fi fost într- 
adevăr al naibii de excitante. Dar nu avea timp de amintiri 
plăcute; avea treabă. Ceasul lui arăta aproape ora unsprezece; 
nu ştia că dormise atât de mult - jocurile nu fuseseră doar 
excitante, dar şi epuizante. Mai avea doar vreo cinci sau şase ore 
ca să-i dea pe toţi afară. Atât de mulţi servitori aveau probabil 
multe bunuri personale. Asta însemna mijloace de transport, o 
problemă poate ceva mai complicată decât apreciase el. Dar un 
lucru trebuia să fie clar: după ce supuşii părăseau domeniul 
Machenfeld, nu se mai întorceau. Sub nici o formă. Orice abatere 
ar afecta premisa lui esenţială: Machenfeld era o ameninţare 
pentru toţi cei care rămâneau, prin urmare, nimeni nu trebuia să 
rămână. 

Evacuarea! 

Castelul trebuia părăsit! 

Atunci ce dracu’ ar mai face MacKenzie? 

Şi-ar molfăi trabucul, asta ar face! A 

Fir-ar să fie! Logistică şi execuţie! Incepea să gândească 
precum Şoimul! Şi să aibă încredere în sine precum Şoimul! Să 
fie curajos! Să fie cumplit! Să ia destinul de boaşe şi... 

La naiba! Inainte de orice, trebuia să se îmbrace. Se întoarse 
grăbit în cameră. Ginny se agită şi gemu uşor, apoi îşi vâri şi mai 
mult capul sub pătura matlasată. Aruncă chiloţii cu elasticul rupt 
acum şi se duse liniştit spre valiza lui, care era pe un fotoliu 
supraîncărcat de lângă peretele tapetat cu velur. 

Era goală. 

Nu era nimic în valiza lui. 

Căută din priviri dulapul. 

Dulapuri. Erau patru. 

Goale. In afară de rochiile lui Ginny. 

Rahat! 

Alergă pe tăcute spre uşa sculptată şi o deschise. 

In holul larg stătea omul cu beretă neagră, cu un dinte de aur 
şi ochi de pisică, uitându-se la picioarele lui Sam. Cu o 
nedumerire, poate explicabilă. Rânjetul însă nu era. 

— Unde sunt hainele mele?! şopti Devereaux, închizând parţial 
uşa şi sprijinindu-se de ea. 

— La spălătorie, mein Herr, răspunse bereta neagră cu un 
accent format în vreun canton elveţian administrat de Hermann 
Goring. 

— Toate? 

— Prin bunăvoința castelului Machenfeld. Toate erau murdare. 

— Asta-i ridicol! Sam încerca să vorbească încet. Nu voia să o 
trezească pe Ginny. Nimeni nu m-a întrebat... 

— Dormeai, mein Herr, zise bereta neagră, rânjind sugestiv şi 
arătându-şi dintele de aur ce sticlea. Ai fost foarte obosit. 

— Ei bine, acum sunt foarte înfuriat! Vreau hainele înapoi! 
Imediat! 

— Nu pot face asta. 

— De ce nu? 

— Spălătoria are zi liberă. 

— Ce? Atunci de ce le-ai luat? 

— Ţi-am spus, mein Herr. Erau murdare. 

Sam privi cu atenţie ochii de pisică din hol. Se îngustaseră 
ameninţător; iar dintele de aur nu se mai vedea, pentru că 
rânjetul dispăruse, înlocuit de buzele strânse. Sam închise uşa. 
Trebuia să se gândească. Repede. Cum ar fi zis Mac, trebuia să-şi 
cântărească opţiunile. Şi trebuia să iasă afară. 

Nu se considera un bătăuş, dar nici nu era lipsit de curaj fizic. 
Era destul de masiv şi, indiferent ce spusese Lillian la Berlin, era 
într-o formă acceptabilă. Totuşi, una peste alta, era de presupus 
că nebunul cu beretă neagră din hol l-ar fi bătut măr. lar gol nu 
putea pleca pe scară. 

Opţiunea Unu fusese analizată şi respinsă. N 

Rămâneau ferestrele, mai exact micul balcon de după uşă. Işi 
luă chiloţii de pe podea, îi puse pe el şi, ţinându-i cu mâna, ieşi în 
linişte afară. Incăperea era la etajul trei, dar exact sub el era alt 
balcon. Cu cearşafuri sau perdele înnodate, ar fi putut cobori fără 
mari riscuri. 

Opţiunea Doi era aplicabilă. 

Se întoarse în cameră şi examină perdelele. Cum ar fi spus 
mama lui din Quincy, erau perdele de primăvară. Din mătase, 
subţiri, deloc rezistente. Opţiunea Doi dispărea. Apoi se uită la 
cearşafurile de pe pat, ignorând imaginea ademenitoare a 
Reginei, care era acum mai mult deasupra păturii decât sub ea. 
Cearşafurile combinate cu perdelele poate că ar rezista. 
Opţiunea Doi reapărea. 

Uniforma de luptă. 

Asta era o problemă. Acolo nu erau decât rochii. 

Prin urmare, admițând că Opţiunea Doi avea succes şi reușea 
să ajungă jos, trebuia să analizeze Opțiunile Trei şi Patru. Şi, în 
vreme ce le studia, avu o senzaţie de slăbiciune în stomac. Putea 
să fugă în jurul castelului îmbrăcat doar cu chiloţii care îi 
alunecau întruna pe glezne sau putea să-şi pună una dintre 
rochiile lui Ginny, sperând să reziste fermoarul. 

Un om alergând în chiloţi şi alarmând pe toată lumea sau un 
excentric parizian nu erau variante de luat în serios. S-ar fi putut 
chiar confrunta cu Opțiunile Cinci şi Şase: să fie încuiat undeva 
sau să fie violat. 

La naiba! 

Trebuia să-şi păstreze cumpătul; să se stăpânească şi să 
examineze situaţia. Pe îndelete. Nu putea îngădui ca un aspect 
minor precum hainele să stea în calea evacuării. Ce-ar fi făcut 
Şoimul? Care era termenul acela blestemat pe care îl folosea 
mereu? 

Personal de ajutor! Asta era! 

Sam fugi iarăşi în balcon. Omul cu bonetă de bucătar verifica 
şi acum mărfurile de pe listă. Probabil că avea să-i ia o 
săptămână. 

— Pssst! Pssst! Devereaux se aplecă peste balustradă, 
amintindu-şi în ultima clipă să nu dea drumul chiloţilor. Hei, tu 
ăla! zise el tare. 

Omul ridică privirea, mai întâi surprins, apoi afişă un zâmbet 
larg. 

— Ah! Bonjour monsieur! Qa va? strigă el. 

Sam duse degetul la buze. 

— Şşşt! îi făcu semn bucătarului să se apropie. 

Omul se conformă, luându-şi hârtiile cu el şi făcând o ultimă 
însemnare pe drum. 

— Oui, monsieur? 

— Sunt ţinut prizonier! şopti Devereaux, cu solemnă insistență 
şi multă autoritate. Mi-au luat hainele. Am nevoie de haine. Şi 
când o să ajung jos, vreau să-i chemi pe toţi cei care lucrează 
aici la bucătărie. Am de spus ceva foarte important. Sunt avocat. 
Avocat. 

Omul cu bonetă de bucătar lăsă capul pe spate. 

— Je ne comprendes pas, monsieur. Desirez-vous le petit 
dejeuner? 

— Cine?... Nu. Vreau haine. Vezi? Asta-i tot ce am, ăştia. Sam 

întinse chiloţii rupţi, astfel încât să poată fi văzuţi printre 
zăbrelele balconului; apoi arătă spre picioare. 

— Am nevoie de pantaloni, pantaloni! Acum. Te rog! 

Expresia de pe chipul omului se transformă din consternată în 
bănuitoare. Era poate chiar dezgust amestecat cu ostilitate. 

— Vos sous-vetements sont tresjolis, zise el, dând din cap şi 
întorcându-se la curtea interioară şi la lăzile cu alimente. 

— Stai! Stai puţin! 

— Bucătarul e francez, mein Herr, dar nu francez din ă/a. 
Vocea venea de dedesubt, chiar din balconul de sub el. Bărbatul 
care vorbise era imens, pleşuv, cu nişte umeri aproape la fel de 
laţi ca înălţimea balustradei. Crede că-i faci o ofertă cam ciudată. 
Te asigur că nu îl interesează. 

— Cine dracu' eşti tu? 

— Numele meu nu contează. O să părăsesc castelul după 
sosirea noului stăpân de la  Machenfeld. Până atunci, 
instrucţiunile lui le aplic eu. Instrucţiunile nu se referă şi la 
hainele dumitale. 

Devereaux simţi copleşitorul impuls să-şi lase chiloţii să cadă 
şi să imite gestul lui Hawkins de pe acoperişul misiunii 
diplomatice de la Pekin, dar se stăpâni. Omul din balconul de jos 
era uriaş. Şi era evident că nu ar fi apreciat o glumă. Aşa că se 
aplecă peste balustradă şi şopti conspirativ: 

— Heil Hitler, jigodie! 

Braţul omului se repezi înainte, călcâiele pocniră ca percutorul 
unei puşti: 

— Jawohl! Siegheil! 

— Ah, rahat! Sam se întoarse şi intră în cameră. Exasperat, 
aruncă chiloţii, apoi îi privi absent cum zăceau pe podea. Poate 
că era vorba despre tipul de țesătură, nu-şi dădea seama. Insă, 
dintr-odată, ceva i se păru ciudat. 

Se aplecă şi-i ridică. 

Hristoase! Ce mai era şi asta? 

Elasticul fusese tăiat intenţionat în trei locuri! Tăieturile erau 
tăieturi, nu rupturi. Nu se vedeau fire libere, nici țesătură rărită. 
Cineva luase un instrument ascuţit şi tăiase elasticul! intenţionat. 
Imobilizându-l prin cea mai simplă metodă posibilă! 

— Doamne! Ce-i cu ţipetele astea? 

Regina Greenberg căscă şi se întinse, trăgând ruşinată pătura 
peste sânii ei enormi. 

— Căţea, zise Devereaux cu o furie calmă. Căţea prefăcută! 

— Care-i problema, puişor? 

— Nu-mi zice mie „puişor”, sudisto care mă ţii în loc! Nu pot să 
ies de-aici! 

Ginny clipi des şi căscă din nou. Vorbi cu o autoritate calmă: 

— Ştii, Mac a spus cândva un lucru care a fost pentru mine o 
alinare de-a lungul anilor. Zicea: când toate zidurile cad în jurul 
tău şi situaţia pare teribilă - şi crede-mă, au fost momente în 
viaţa mea când lumea îmi părea teribilă - zicea: gândeşte-te la 
lucrurile bune pe care le-ai făcut, la împliniri, la ajutorul pe care l- 
ai dat. Nu te gândi la greşeli sau la supărări; astea nu fac decât 
să te deprime. lar deprimarea nu e făcută să-ţi folosească în acel 
moment care ar putea veni şi te-ar salva. Totul e o chestiune de 
stare de spirit. 

— Ce dracu’ au tâmpeniile astea de-a face cu faptul că eu n- 
am haine? 

— Nu prea mult, bănuiesc. Doar că păreai tare abătut. Aşa nu-l 
poţi înfrunta pe Şoim. 

Devereaux dădu să răspundă orbeşte, înfuriat. Apoi se opri, 
văzu în ochii lui Ginny că vorbeşte sincer şi începu iarăşi: 

— Stai puţin. „Să-l înfrunt pe Şoim.” Adică vrei ca eu să-l 
combat? Să-l opresc? 

— Asta hotărăşti tu, Sam. Eu vreau doar ce e mai bine pentru 
toţi. 

— O să mă ajuţi? 

Ginny rămase o clipă pe gânduri, apoi răspunse hotărât: 

— Nu, n-o să fac asta. Nu în felul la care te gândeşti. li datorez 
prea multe lui MacKenzie. 

— Doamnă! izbucni Devereaux. Ai cea mai mică idee despre 
ce are de gând să facă smintitul ăla? 

Doamna Hawkins numărul unu se uită la el cu o expresie de 
inocenţă afişată brusc. 

— Un locotenent nu-l ia la întrebări pe general, maiorule. Nu te 
poţi aştepta să înţeleagă complexitatea funcţiei de comandă... 

— Atunci despre ce dracu' vorbim? 

— Eşti un tip isteţ. Şoimul nu te-ar fi promovat altfel. Vreau 
doar ca el să primească cele mai bune sfaturi posibile. Astfel 
încât el să poată realiza ceea ce doreşte în cel mai potrivit mod 
cu putinţă. Ginny se răsuci sub pătură. Sunt foarte somnoroasă. 

lar Devereaux îl văzu pe noptiera de lângă capul ei. 

Un foarfece. 

— Scuze pentru haine, spuse Şoimul în imensul salon. Sam îi 
aruncă o privire feroce şi legă din nou perdeaua făcută sul, pe 
care o folosea drept curea peste pătura matlasată. Te gândeşti 
poate că spălătoria are mai multe chei, nu-i aşa? In clădirile 
astea mari şi bizare n-au încredere în nimeni; asta arată cu ce 
gen de oaspeţi trebuie să se fi obişnuit, bănuiesc. 

— Ah, taci din gură, mormăi Devereaux, care consideră 
necesar să se înfăşoare de două ori cu perdeaua, fiindcă 
mătasea aluneca mereu. Spălătoreasa va fi aici mâine dimineaţă, 
presupun. 

— Sunt sigur. E una dintre puţinii care se duc acasă pe timpul 
nopţii. In sat. Situaţia asta se va schimba, desigur; vor fi multe 
schimbări. 

— Spune-mi doar că va fi o schimbare şi eu mă întorc să cinez 
cu Azaz-Varak. 

— Ei, haide, Sam, ai o gândire limitată. Hai să trecem la 
altceva. Eşti sigur că nu vrei o cămaşă şi o pereche de pantaloni? 
Aşteaptă un minut să mă duc până sus... Hawkins făcu un gest 
spre o duzină de fotolii acoperite cu huse şi supraîncărcate, către 
holul cel mare. 

— Nu! Nu vreau nimic de la tine!... Rectific. Vreau ceva. Vreau 
să anulezi afacerea asta demenţială şi să mă laşi să plec acasă! 

MacKenzie muşcă din capătul mestecat al trabucului şi-l 
scuipă între picioarele unei armuri. 

— O să pleci acasă, îţi promit. De cum ai să termini de 
centralizat finanţele companiei şi ai să faci câteva depozite care 
pot fi recuperate în anumite condiţii, o să te conduc eu însumi la 
aeroport. Ai cuvântul unui general. 

— Asta-i judecata unui creier îmbibat cu ulei de in! Ai măcar 
idee despre ce-mi ceri să fac? Nu-i vorba despre cine ştie ce 
fleacuri, e vorba despre patruzeci de milioane de dolari. Sunt 
însemnat pe viaţă. Dosarul meu o să se afle la fiecare filială a 
Interpolului şi în fiecare secţie de poliţie din lumea civilizată! Nu- 
ţi foloseşti numele pentru nişte transferuri bancare în valoare de 
patruzeci de milioane de dolari, aşteptându-te să te întorci la o 
carieră normală de avocat. Zvonurile circulă. 

— Nu-i aşa, iar tu ştii asta. Toate manevrele alea bancare din 


194 


Elveţia sunt confidenţiale. 

Devereaux se uită înjur, vrând să se convingă că nu-l aude 
nimeni. 

— Chiar dacă e aşa, n-ar mai fi de îndată ce... s-ar face o 
anume încercare de a răpi o... anumită persoană de la Roma! Şi 
asta-i tot ce va fi! O încercare! Tu ai încurcat-o rău, iar toate 
legăturile pe care le-ai avut de la procesul din China până acum 
ar fi studiate la microscop şi numele meu ar ieşi la iveală, ca şi 
blestemaţii de patruzeci de milioane de dolari de la Zurich şi 
asta-i situația! 

— Ei, fir-ar să fie, băiete, noi am trecut peste asta! Treaba ta 
s-a terminat. Sau se va încheia după ce-o să ai grijă de bani. Nu 
mai trebuie să fii implicat în nici un fel. Şi eşti curat. Eşti sută la 
sută Clorox! 

— Nu sunt. Devereaux se înăbuşi în timp ce şoptea, ţinând cu 
mâna pătura care-l acoperea. Tocmai ţi-am spus: de îndată ce o 
să fii demascat şi eu o să fiu demascat! 

— Pentru ce? Să zicem că se întâmplă să ai dreptate - ceea ce 
eu nu consider nici pe departe posibil - cu ce te pot demasca pe 
tine? Fiindcă ai depus la bancă nişte fonduri pentru un bătrân 
oştean care ţi-a spus că strângea bani ca să sprijine o organizaţie 
dedicată răspândirii solidarităţii religioase? Să-ţi pun o întrebare, 
domnule avocat: ai putea să depui mărturie, sub jurământ, 
despre vreun delict? 

— Eşti nebun! interveni Sam, împiedicându-se puţin în timp ce 
păşea înainte. Tu mi-ai spus! Ai de gând să-l răpeşti... Devereaux 
se opri şi făcu nişte gesturi enigmatice, care imitau transportarea 
unui trup pe umeri şi semnul crucii. 

— Ei, ce dracu’, băiete, există /jurăminte şi jurăminte! Fii 
rezonabil. Oricum, astea-s vorbe de clacă. Nu se admit. 

Sam închise ochii; începea să înţeleagă ce martiriu îndura. 
Continuă, şoptind încordat, dar stăpânindu-se: 

— Am ieşit din arhivele alea cu blestemata de servietă legată 
cu lanţ de încheietura mea! 

— In afară de asta, mormăi MacKenzie. Oricum, alea-s treburi 
militare; nici unul din noi nu prea mai are de-a face cu armata. 
Altceva? 

Devereaux se gândi. 

— Incidental, asta-i dezgustătorul sfârşit. Nu a existat nici 
măcar o singură tranzacţie cinstită. 

— Asta-i ceva subiectiv, zise Hawkins, dând din cap pentru a 


195 


întări afirmaţia. Nu a existat violenţă; nimeni n-a minţit. Nu 
furturi, nici vreo ciocnire. Totul s-a făcut voluntar. lar dacă 
metodele folosite par neobişnuite, ăsta-i privilegiul fiecărui 
investitor în parte, câtă vreme nu violează drepturile celorlalţi. 
Mac făcu o pauză şi se uită în ochii lui Sam. Mai e ceva. Tu însuţi 
spuneai că prima responsabilitate a unui avocat e cea faţă de 
clientul său, nu dilemele morale abstracte. 

— Am spus eu asta? 

— Cu siguranţă. 

— Nu sună rău... 

— E al naibii de elocvent, asta e. Ai o limbă de aur în gură, 
tinere. 

Sam îi întoarse privirea Şoimului, încercând să înţeleagă ce se 
ascundea în spatele vicleniei lui. Dar nu era viclenie; chiar 
credea ce spune. Şi, deoarece sinceritatea era cea care conta în 
acel moment, Devereaux se hotări să fie sincer: 

— Ascultă-mă, spuse el calm. Să zicem că duci la bun sfârşit 
această... această nebunie, fiindcă asta e, ştii prea bine. Să 
zicem că într-adevăr reuşeşti. Il răpeşti pe papă şi scapi 
nepedepsit. Fie şi pentru câteva zile. Ştii ce s-ar putea întâmpla? 
Ce-ai putea declanşa? 

— Sigur că da. Patru sute de milioane de verzişori de la patru 
sute de milioane de proxeneţi bădărani. Fără intenţia de a jigni, e 
doar o frază inofensivă. 

— Nu, ticălos fanatic! Ar fi o reacție internaţională! Şi 
incriminări. Apoi mai ales acuzații! Guvernele şi-ar îndrepta 
degetul spre alte guverne! Preşedinţii, liderii parlamentelor şi 
prim-miniştrii ar folosi liniile albastre şi roşii, apoi liniile foarte 
fierbinți. Şi înainte de a-ţi da seama, un tâmpit formează un cod 
dintr-o cutiuţă neagră aflată într-o servietă, pentru că nu i-a 
plăcut ce-a spus alt tâmpit. Doamne, Mac! Ai putea declanşa al 
treilea război mondial! 

— Fir-ar să fie! La asta te-ai gândit? 

— La asta am încercat să nu mă gândesc. 

MacKenzie aruncă trabucul în peştera care era şemineul 
castelului şi îşi puse mâinile în şolduri, o flacără stingându-i se în 
ochi. 

— Sam, băiete, nici că ai putea fi mai departe de adevăr. Să 
ştii, fiule, că războiul nu mai e ceea ce era cândva. Nu mai există 
deloc entuziasm, goarne şi tobe şi oameni păsându-le de alţi 
oameni şi urând duşmanul pentru că ar putea răni ceea ce 

iubeşti. Toate astea s-au dus. Acum sunt butoane şi politicieni cu 
ochi vicleni care clipesc des şi flutură din mâini fără prea mult 
rost. Urăsc războiul. N-aş fi crezut că o să mă aud spunând asta, 
dar o spun şi aflu acum. N-aş îngădui niciodată un război. 

Devereaux îl sfredeli cu privirea; nu îl va lăsa să se uite în altă 
parte. 

— De ce-aş crede asta? Tot ce-ai făcut tu duhneşte a 
înşelătorie. A imensă înşelătorie. De ce te-ar opri un război? 

— Pentru că, tinere, răspunse Hawkins calm, întorcându-i în 
mare măsură privirea, tocmai ţi-am spus adevărul. 

— Foarte bine. Să presupunem că provoci un război fără 
intenţie. 

— Fir-ar să fie! Acum duci lucrurile prea departe! MacKenzie 
merse dinspre şemineu către altă armură, aflată în dreapta 
poliţei căminului. Viziera era deschisă, iar el o închise cu zgomot. 
Am petrecut aproape patruzeci de ani în armată şi-am fost 
terminat de ipocriţi! Astea-s vorbele tale, băiete! Şi nu-mi plâng 
de milă, fiindcă ştiam ce fac şi eram răspunzător pentru acţiunile 
mele! Dar ce naiba, nu-mi cere să le plâng /or de milă sau să fiu 
răspunzător pentru stupiditatea /or 

Cam atât despre sinceritate, îşi zise Devereaux. Ca şi Opțiunile 
Unu, Doi, Trei şi Patru din dimineaţa aceea, se dusese dracului. 

De data asta printr-o izbucnire de făţărnicie. N-avea decât să 
găsească altă cale. Se va ivi una, Sam era sigur de asta. Şoimul 
avea o cale de urmat înainte ca pontiful Bisericii Catolice să 
binecuvânteze florile de colţ de la Machenfeld. Ceva urma să iasă 
la iveală; iar Opţiunea Şapte - Opțiunile Cinci şi Şase fuseseră, 
din fericire, evitate - se impunea atenţiei. Deocamdată, trebuia 
să-l calmeze pe MacKenzie şi să nu-şi piardă încrederea în sine 
sub nici o formă. lar Mac avea dreptate. Juridic vorbind. 

El, Sam, era curat. Din punct de vedere legal. Din orice alt 
punct de vedere, noroiul era gros de un deget, dar, luând în 
considerare dovezile existente, nu constituia un caz interesant 
pentru vreun procuror. 

— In regulă, Mac, n-am de gând să te înfrunt. Ai fost terminat 
şi eu am spus asta. Te cred, urăşti războiul. Poate că e suficient. 
Nu ştiu mai mult. Personal, doresc doar să mă întorc acasă, în 
Quincy şi, dacă o să citesc despre tine în ziare, o să-mi amintesc 
cuvintele unui războinic plin de cicatrice, dar onest, rostite în 
această încăpere. 

— O limbă de aur, băiete! Admir chestia asta. 

— Câtă vreme nu se află într-o gură de plumb, o să fiu de 
acord. Ai documentele pentru banca din Zurich? 

— Nu vrei să auzi suma cu care ţi-am... majorat participarea? 
Cum îţi place „majorat” ăsta? Sunt un preşedinte de corporație, 
doar ştii; nu ne jucăm cu un vocabular de mâna a doua. 

— Sunt impresionat. Care-i cifra de intrare? 

— Ce? 

— Majorarea; asta-i rădăcina substantivală a verbului „a 
majora”. 

— Cu caş la gură, dar deştept. Ce zici de o jumătate de milion 
de dolari? í 

Sam nu putea zice nimic. Era ameţit. Işi văzu uluit mâna 
mişcându-se şi o urmări cu o anume fascinaţie, nefiind sigur că 
anexa aia îi aparţine. Aşa trebuie să fi fost; când se gândi să şi 
scuture degetele, ele se scuturară. 

Jumătate de milion de dolari. 

La ce să te mai gândeşti? Era o nebunie la fel de mare ca şi 
restul. Inclusiv faptul că el nu putea fi învinuit. 

Era momentul de jucat Monopoly. Hai să cumpărăm Boardwalk 
şi Park Place. 

Stop. Du-te la închisoare. 

De ce să-ţi faci griji? 

Oricum nu foloseşte la nimic. 

— E o rezonabilă... compensație pentru concediere, spuse 
Sam. 

— Asta-i tot ce ai de zís? Cu ce-am depus pe numele tău la 
New York, poţi să-l angajezi pe evreul acela, iar el o să fie fericit 
să primească slujba. MacKenzie era partea vătămată. Era evident 
că se aştepta ca Devereaux să-şi exteriorizeze puţin una dintre 
reacţiile lui exagerate. 

— Să zicem că o să sar în sus de entuziasm atunci când o să 
mă uit la cifrele alea - într-un registru de bancă din Boston - iar 
mama o să stea în cameră şi-o să se plângă de noua conducere 
de la Copley Plaza. E bine? 

— Ştii ceva? spuse Hawkins, mijind ochii. Eşti cam trăsnit. 

— Sunt cam... Devereaux nu termină fraza. Nu avea rost. 

Se auzi brusc ţăcănitul sacadat al unor tocuri înalte. Regina 
Greenberg intră prin arcada de catedrală în salon. Era îmbrăcată 
într-un costum bej, taiorul mai degrabă sever fiind încheiat peste 
Sânii Titanici. Avea un aer cumva competent, îşi zise Sam. Schiţă 
un zâmbet şi i se adresă lui Hawkins: 

— M-am întâlnit cu personalul. Cinci vor rămâne. Trei nu pot; 
trebuie să locuiască în sat şi le-am explicat că asta nu se poate. 

— Sper că n-au fost ofensaţi. 

Ginny râse, sigură de sine. 

— Nu cred. Am vorbit separat cu fiecare şi le-am dat celor trei 
salariul pe trei luni. 

— Ceilalţi au înţeles condiţiile? MacKenzie vâri mâna în 
buzunar după alt trabuc. 

— Şi cum vor lua primele, spuse Ginny. Pe o perioadă de 
minimum trei luni. Toţi trebuind să le explice familiilor că au fost 
angajaţi temporar să lucreze în Franţa în perioada asta. Nu 
trebuie să pună întrebări. 

— Nu diferă de misiunile peste ocean, comentă Şoimul, dând 
din cap. Şi salariile sunt al naibii de bune faţă de primele de luptă 
- şi fără o armă la vedere. 

— Şi oamenii de la echipa tehnică sunt în avantajul tău, 
continuă Ginny. Doar doi din cei cinci sunt căsătoriţi. Fără prea 
mult noroc, presupun. N-o să le fie dor, nici n-o să li se ducă 
dorul. 

— Totuşi, va trebui să aducem nişte femei, o contrazise 
MacKenzie, pentru relaxare. O să cercetez terenul mai târziu; o 
să amenajăm nişte corturi - suficient de departe de zona 
manevrelor, desigur. lar avocatul prezent aici o să se ducă la 
Zurich să se ocupe de câteva chestiuni financiare pentru mine. 
Ce crezi, Sam? Cât o să dureze până termini? 

Devereaux trebui să se adune ca să se gândească la 
întrebarea Şoimului. Era stupefiat de controlul evident pe care 
MacKenzie îl exercita asupra lui Ginny. Conform băncilor de date, 
divorțase de MacKenzie cu peste douăzeci de ani în urmă; cu 
toate astea, îl respecta ca o şcolăriţă îndrăgostită de profesorul 
ei. 

— Ce-ai spus? Sam auzise întrebarea, dar avea nevoie de 
câteva clipe ca s-o evalueze. 

— Cât o să dureze treaba la Zurich? 

— O zi. Poate o zi şi jumătate dacă nu apar impedimente. 
Multe depind de lichidările de conturi. Cred că transferurile sunt 
codificate prin Geneva, dar s-ar putea să mă înşel. 

— „Impedimentele” pot fi eliminate cu puţină miere din 
borcan? 

— Probabil. Cedarea dobânzilor se poate aplica. Perioada de 
timp e mică, dar sumele, nu. Depozitarii ar putea obţine câteva 

mii - pe hârtie. Asta ar putea avea efectul unui stimulent 
general. 

— La naiba, fiule, tu te auzi? Auzi cât de bun eşti? 

— Contabilitate elementară. Litigiile dintre bănci sunt cele mai 
profitabile pentru un avocat. Bancherii au mai multe căi de a se 
minţi pe ei înşişi - şi pe toţi ceilalţi - decât oricine altcineva de 
când triburile au început să facă troc. Un avocat decent alege 
pur şi simplu minciunile despre care ştie că-l vor servi cel mai 
bine. 

— Auzi, Ginny? Nu e cineva băiatul ăsta? 

— Eşti foarte impresionant, Sam; trebuie să admit asta. Şi, 
Mac, de vreme ce maiorul prezent aici are totul sub control, aş 
putea să merg cu el la Zurich ca să-i ţin companie. 

— Păi e o idee grozavă! Nu ştiu cum de nu m-am gândit la ea. 

— Nu-mi dau seama cum de ţi-a scăpat, zise Devereaux calm. 

Eşti numai suflet. 


Dinspre toate punctele cardinale sosiră ofiţerii subordonați 
Şoimului. Erau întâmpinați la gara din Zermatt de şoferul cu 
beretă, dinte de aur şi ochi de pisică, pe nume Rudolph. lar 
Rudolph avu parte de două zile infernale. 

Omul din Creta apăru primul, fără incidente. Adică reuşise să 
traverseze frontierele internaţionale, aflate sub supravegherea 
unor autorităţi foarte competente, fără incidente (dar cu un 
paşaport fals) şi ajunsese până la gara din Zermatt, unde 
izbucniră necazurile. 

Pentru că Rudolph refuza să admită că acela era omul din 
Creta, în ciuda semnelor identităţii sale adevărate de pe haine, 
aşa că nu-l primise în taxiul său italian. 

Deoarece, din motive care-i scăpau lui Hawkins, nici una 
dintre informaţiile despre omul din Creta aflate în băncile de date 
ale arhivelor secrete nu preciza faptul că era negru. Totuşi aşa 
era. Omul din Creta era un strălucit inginer specialist în 
aeronautică, un simpatizant al sovieticilor câtă vreme rusnacii îl 
plăteau, cu o diplomă de doctor şi o piele foarte neagră. Rudolph 
era de-a dreptul consternat, iar MacKenzie fu nevoit să-i 
vorbească lui Rudolph foarte aspru la telefon şi, în cele din urmă, 
maniacul cu beretă îl lăsă pe schwarzer pe bancheta din spate a 
maşinii lui. 

Cei de la Marsilia şi Stockholm fură următorii. Veniseră cu 
acelaşi avion de la Paris, fiindcă se întâlniseră cu o seară în urmă 


200 


la Les Calavados, pe Boulevard George Cinque şi reînnodaseră o 
amiciţie care data de pe vremea când amândoi făceau bani cu 
Aliaţii şi cu ţările Axei. Fură încântați să descopere că amândoi se 
îndreptau spre acelaşi munte galben de la Zermatt. Rudolph nu 
avu probleme cu ei, pentru că cei doi îl zăriră înainte să-i observe 
el şi-l criticară pentru stupizenia de-a fi atât de bătător la ochi. 

Omul de la Beirut nu luă trenul de la Zurich; închirie în schimb 
o ambulanţă. Avea motivele lui; datau de pe vremea când poliţia 
din Zurich îl acuzase de contrabandă. Veni deci cu avionul până 
la Geneva, închirie o maşină pe numele unui travestit din 
protipendadă, o lăsă la Lausanne, luă legătura cu l'Hopital des 
Deux Enfants din Montreux şi închirie ambulanţa, cerând să fie 
transportat ca un cardiac ce dorea să-şi petreacă ultimele zile la 
Zermatt. Sincronizase totul pentru a ajunge în acelaşi timp cu 
trenul de Zurich şi treaba ar fi mers strună, mai puţin Rudolph. 

Din nefericire, Rudolph avu o pană de cauciuc pe drumurile de 
ţară din Machenfeld şi, grăbindu-se să ajungă în timp util, se 
ciocnise uşor în parcarea gării. Cu ambulanta. 

Aşa se explică cum că Rudolph avu dificultăţi să-l identifice pe 
cardiacul foarte agitat care ieşise pe uşa din spate, ţipând ceva 
despre imbecili şi având o figură ale cărei trăsături îl 
recomandau drept omul din Beirut. 

Dar Rudolph începuse să dea din umeri tot mai des. Stăpânul 
de la Machenfeld, bănuia el, nu era în toate minţile. Şi nici 
oamenii pe care era trimis să-i întâmpine la Zermatt. 

lar adorabila doamnă a visurilor sale de noapte, acea Fraulein 
cu sâni minunaţi, părăsise castelul pentru câteva zile. Situaţia nu 
mai era aceeaşi. 

Omul de la Roma şi cu Rudolph se înţeleseseră de minune. Cel 
dintâi îşi pierduse bagajul în tren. Căutarea celor trei valize şi a 
omului de legătură de la castel se dovediră un efort prea mare 
pentru omul de la Roma. Rudolph îl compătimi şi-i îngădui să se 
aşeze pe scaunul din faţă în drum spre castel. 

Omul din Biscaya era extrem de rezervat. După ce arătă codul 
de identificare (o pereche de mănuşi albe cu trandafiri negri 
brodaţi pe spate), omul se scuză, spunând că se duce la toaletă 
şi dispăru pe o fereastră. După o jumătate de oră, iritarea lui 
Rudolph se transformă în curiozitate, iar aceasta deveni panică 
atunci când descoperi că toaleta era pustie. Incercă să treacă 
neobservat atunci când se uită prin toate ungherele, prin 
crăpături şi dulapurile pentru bagaje. Omul din Biscaya îl 

urmărea discret. Abia după ce Rudolph sună alarmat la 
Machenfeld, omul, care asculta conversaţia dintr-o cabină 
alăturată, hotărî că legătura lui era cea adevărată. 

Fu trimis pe bancheta din spate, iar Rudolph nu scoase o 
vorbă până la Machenfeld. 

Ultimul care trebuia să vină era omul din Atena. Omul din 
Biscaya era suspicios, iar acesta - paranoic. Mai întâi trase 
semnalul de alarmă, oprind trenul în triaj, aproape de gară. 
Conductorii şi mecanicii trecură prin vagoane, căutând semnalul 
tras, în vreme ce omul din Atena sări din tren şi alergă peste şine 
până la peron, unde nu-i fu greu să-l zărească pe Rudolph. 

Garnitura intră în cele din urmă în staţie. Rudolph îi studia pe 
toţi pasagerii care coborau; omul din Atena îi remarcă 
îngrijorarea. Atunci când pe peron nu mai rămase nimeni în afară 
de personalul gării, omul se apropie de Rudolph din spate şi-l 
bătu pe umăr. Apoi îi arătă semnul de identificare (o cravată 
roşie) şi-i făcu semn să-l urmeze. 

Moment în care omul din Atena o luă la fugă spre capătul 
peronului, sări pe şine şi începu să alerge spre triaj. Se distanţă 
curând de Rudolph şi începu să-i facă semne de adio printre 
vagoane. 

Cinci minute mai târziu, energicul om din Atena îl consola pe 
năucitul Rudolph în timp ce ieşeau din triaj, îndreptându-se către 
taxi. 

lar MacKenzie Hawkins, urmărind maşina care se apropia 
dinspre fortificațiile castelului, se felicită încă o dată pentru 
profesionalismul său. Trecuseră şaptezeci şi două de ore de când 
începuse stabilirea contactelor codificate de la hotelul D'Accord; 
iar în aceste şaptezeci şi două de ore, toţi ofiţerii săi subordonați 
erau prezenţi. 

Fir-ar să fie! 


Bazându-se pe principiul recunoscut că furtul are o mare 
importanţă în afacerile bancare, călătoria lui Sam la Zurich - mai 
exact, drumul la Staats Bank pentru a centraliza capitalul 
companiei Păstorul - avu atât de mult succes în foarte scurt 
timp, încât ar fi putut să prindă trenul de la amiază spre Zermatt. 
Şi fiindcă Regina Greenberg ieşise la cumpărături, îi lăsă un 
mesaj la hotelul D'Accord: Am plecat să joc popice. Mă întorc mai 
târziu. 

Voia să facă singur călătoria cu trenul; să gândească, să-şi 

perfecţioneze planul. Deoarece Opţiunea Şapte se contura tot 
mai clar pe măsură ce treceau orele. Mai ales graţie 
documentelor pe care le luase de la bancă şi care îi fuseseră 
date de un funcţionar transpirat de la serviciul de credite, un om 
mult mai bogat decât el până să-l întâlnească pe Sam. 

Dintre cele paisprezece documente, patru se refereau la 
transferurile de conturi de la Geneva, din insulele Cayman, de la 
Berlin şi Alger - mai puţin dobânzile majorate, desigur; unul era 
lista completă a bunurilor Companiei Păstorul, cu garanţia de 
confidenţialitate, codurile de transfer şi numărul de cont; altul 
era pe numele familiei Devereaux (Sam nu dăduse explicaţii, iar 
funcţionarul nu pusese întrebări, tratând documentul ca şi cum 
n-ar fi existat); iar opt documente defineau opt depozite diferite. 

Unul dintre aceste conturi era mai mare decât celelalte, 
cuprinzând patru grupuri de cifre... evident, pentru patru 
persoane. Devereaux nu trebui să se gândească mult ca să le 
identifice: erau doamnele Hawkins unu, doi, trei şi patru. 

Mai rămâneau şapte depozite, fiecare cu o cifră maximă 
identică. 

Şapte. 

Personalul de sprijin al Şoimului. 

MacKenzie recrutase şapte bărbaţi ca să-l răpească pe papă. 
(Sam nu-şi putea imagina că printre ei era şi vreo femeie; cele 
patru foste soţii ale Şoimului erau capabile de orice în materie de 
iscusinţă feminină.) Cei şapte erau - cum le zicea? - ofiţeri 
subordonați. MacKenzie recunoscuse că ofiţerii săi subordonați 
vor sosi curând la Machenfeld. 

— Ce înţelegi prin „ofiţeri subordonați”? întrebase Devereaux. 

— Trupele, fiule, trupele! răspunsese Şoimul, cu flacăra 
reaprinsă în ochi. 

— Ce înţelegi prin „curând”? 

— Suntem în alertă maximă, băiete. Asta înseamnă că toate 
posturile sunt pregătite, iar oamenii sunt aşteptaţi dintr-o clipă în 
alta. 

— În câteva zi le? 

— Poate şi mai repede; asta depinde de blocadele personalului 
inamic. Trupele noastre vor avea de trecut printr-un teritoriu ostil 
în drum spre tabăra de bază. 

— Ce naiba tot spui? 

— Nimic care să te preocupe. Tu adu hârtiile alea de la Zurich, 
înainte de a le prezenta pe scurt aspectele misiunii, vreau ca 

subordonații mei să se convingă singuri că centrul de comandă s- 
a ocupat atent de interesele lor. Asta o să le dea un adevărat 
imbold, un sentiment de camaraderie; asta se transmite din 
vârful ierarhiei, să ştii. Intotdeauna a fost aşa. 

Ăsta era celălalt motiv pentru care Opţiunea Şapte se 
impunea atenţiei. 

Adu hârtiile alea... înainte de a le prezenta pe scurt aspectele 
misiunii... centrul de comandă s-a ocupat de interesele lor. 

Trupele Şoimului fuseseră recrutate fără ca acestea să ştie 
exact despre ce război era vorba. Din punct de vedere militar, nu 
era nimic neobişnuit în asta, dar ţinând cont de imensitatea 
resurselor aruncate în luptă de inamic - mai exact, întreaga lume 
- câteva cuvinte bine alese, cum ar fi: „Ştiţi ce intenționează să 
facă maniacul ăsta? Să-l răpească pe papă! şi „Aveţi de-a face cu 
un nebun cu certificat! şi „Comandantul vostru e un scrântit!” şi 
„Lunaticul ăsta a tras în boaşele de jad ale unei statui 
chinezeşti”, ar putea determina foarte uşor trupele de sprijin să- 
şi îndrepte eforturile spre alte zone. 

Era o chestiune de sincronizare. Şi de psihologie. Dacă Sam 
înţelesese corect, Hawkins avea de gând să-şi şocheze ofiţerii 
subordonați cu o salvă dublă: o descriere foarte tehnică a răpirii, 
„realizabilă” strategic şi documente autentice de la Staats Bank 
din Zurich, care asigurau fiecărui om o avere, indiferent de 
urmări! Era o treabă greu de stopat, însă asta era esenţa Opţiunii 
Şapte. 

Sam trebuia să ajungă mai întâi la ofiţerii subordonați, 
declanşând o canonadă de dubii în legătură cu sănătatea mintală 
a Şoimului. Pentru agenţii plătiţi, nimic nu era mai înfricoşător 
decât posibilitatea ca patronii lor să fie dezechilibraţi. Lipsa de 
echilibru însemna lipsă de judecată, oricât de bine deghizată. lar 
lipsa de judecată putea atrage după sine de-la-zece-la- 
douăzecide-ani-sau-închisoare-pe-viaţă; în cazul ăsta, probabil că 
o funie lungă şi ochii legaţi. 

Până şi elementele criminale din Europa trebuie să fi auzit de 
generalul paranoic care fusese alungat din China. Nu se 
întâmplase de prea multă vreme. Şi după ce va termina această 
parte a rezumatului oral, Sam va pune pe masă cartea cea mare. 

Mare? Nu exista una mai mare. Era irezistibilă. 

Pentru că în trenul spre Zermatt avea să verifice documentele 
de la Staats Bank din Zurich, mai exact conturile depozitelor, 
notând toate cifrele şi codurile de transfer şi transcriindu-le pe 

şapte foi de hârtie. 

Avea să-i dea fiecărui ofiţer un bilet cu informaţiile notate pe 
el. Toţi puteau părăsi castelul Machenfeld fără să facă altceva 
decât să mănânce, după care se puteau îndrepta spre Zurich - 
să-şi scoată banii. 

Fiecare ofiţer subordonat ar face o avere! Fără să mişte un 
deget. lrezistibil! 


Giovanni Bombalini, Vicarul lui Hristos, ieşi în draga lui grădină 
pentru a fi singur. Nu dorea să vadă pe nimeni sau să vorbească 
cu cineva. Era supărat pe lume, pe lumea /u;, iar când un ome 
supărat, întotdeauna e bine să se retragă şi să mediteze. 

Oftă. Dacă era să fie sincer cu sine, trebuia să admită că era 
supărat pe Dumnezeu. Totul era atât de lipsit de sens! Inălţă 
ochii spre cerul după-amiezei şi două cuvinte îi ieşiră tânguitor 
de pe buze: 

— De ce? 

Lăsă capul în jos, continuându-şi drumul pe alee. Crinul era în 
floare, celebrând viaţa. 

In timp ce el se pregătea să o părăsească. 

Medicii tocmai transmiseseră raportul colectiv. Semnele lui 
vitale scădeau cu viteză sporită. Mai avea de trăit doar şase ori 
şapte săptămâni. 

Moartea însăşi era uşoară. Doamne, era o alinare! Viaţa era 
luptă. Insă luptă sau nu, el nu consolidase forţele necesare 
pentru a continua munca lui şi-a lui Roncalli. Avea nevoie de mai 
mult timp; avea nevoie de autoritatea rangului pentru a apropia 
mai mult facțiunile divergente. De ce nu putea Dumnezeu să 
înţeleagă asta? N 

Vai, iubitul meu Domn! De ce? Incă putin timp! Promit să nu- 
mi pierd cumpătul. Nici să insult pe fonfăitul -  iartă-mă, 
Preasfânt Părinte - pe cardinal sau gaşca lui de hoţi barbari. Şase 
luni ar fi suficient. Apoi mă voi odihni în brațele lui lisus cu 
recunoscător devotament. Poate cinci luni? Multe se pot realiza 
în cinci luni... 

Giovanni se strădui din răsputeri să discearnă un răspuns 
ceresc. Dacă exista unul, era prea slab ca să răzbată până la 
semnele lui vitale. 

Poate, drag Părinte, ai vrea să vorbeşti cu Sfânta Fecioară. Ea 
ar putea găsi cuvinte mai elocvente pentru a exprima 
rugămintea mea. Se spune că femeile sunt mai convingătoare în 

astfel de chestiuni... 

Tot nimic. Doar o slabă durere în genunchi, ceea ce însemna 
că greutatea trupului apăsa pe oasele lui bătrâne şi trebuia să se 
aşeze. Ce spusese frumoasa giornalista? Existau anumite 
exerciţii... 

Basta! Asta-i mai lipsea, să moară făcând flotări. Ignatio 
Quartze i-ar rostogoli cadavrul sub pat şi n-ar fi găsit timp de o 
săptămână. Intre timp, Quartze ar împânzi Curia cu susţinători. 

Pontiful ajunse la banca lui preferată din piatră albă şi se lăsă 
pe suprafaţa rece. Dinspre zidurile grădinii bătea un vânt ce 
făcea să foşnească frunzele copacului de lângă el. Era un semn? 
Era înviorător. Apoi vântul se opri; aerul rămase nemişcat, iar 
foşnetul frunzelor fu înlocuit de zgomotul unor paşi pe alee. 

Era noul aghiotant papal. Un tânăr preot negru, de la dioceza 
din New York City, un student strălucit, care făcuse mult bine în 
cartierele din Harlem. Francesco căutase mult tocmai un astfel 
de tânăr prelat merituos - trecând peste o opoziţie considerabilă. 
Era o mică parte dintr-un mare proiect. 

— Sfinţia voastră... 

— Da, fiule. Pari agitat. Ce s-a întâmplat? 

— Cred că am făcut o mare greşeală. Eram consternat, iar 
dumneavoastră nu eraţi în apartament şi nu părea să existe altă 
soluţie. Imi pare foarte rău. 

— Ei bine, n-o să ştim proporţiile acestei calamităţi până când 
n-o să-mi spui despre ce este vorba. Nu cumva, din întâmplare, l- 
ai găsit pe cardinalul Quartze în dulapul meu şi-ai chemat 
gărzile? 

Preotul negru zâmbi. Ignatio îşi exprimase clar dezaprobarea 
faţă de numirea sa ca aghiotant. Francesco folosea orice ocazie 
pentru a atenua insulta. 

— Nu,  Sfinţia voastră. Am auzit sunând telefonul 
dumneavoastră privat. Cel din sertarul mesei de lângă pat; suna 
întruna. 

— Era firesc, fiule, îl întrerupse pontiful. Nu e conectat la 
centrala Vaticanului. Un mic răsfăţ. Deci tu ai răspuns. Cine 
suna? Doar câţiva prieteni vechi şi unul sau doi asociaţi pe care-i 
cunosc demult au numărul. N-ai făcut cine ştie ce greşeală. Cine 
era? 

— Un monsenior de la Washington, Sfinte Părinte. Era foarte 
supărat... 

— Aha, monseniorul Patrick Dennis O'Gilligan! Da, el sună des. 

Jucăm şah la distanţă. 

— Era foarte emoţionat - şi credea că vorbeşte cu 
dumneavoastră. Nu mi-a dat răgazul să vorbesc. Turuia atât de 
repede, încât nu l-am putut opri. 

— Da, așa e Paddy; a avut problemele lui. Tot despre clanul 
Berrigan? Aia doi îl ţin ocupat... 

— Nu, Sfinte Părinte. Mult mai grav. Preşedintele însuşi l-a 
sunat. Ceva despre discreţia confesionalului şi dacă ar fi posibil. 
Vrea să se convertească, Sfinte Părinte! 

— Che cosa? Madre di Dio! 

— E şi mai grav, Sfinte Părinte. Consilierii de la Casa Albă vor 
să-l primească imediat pe lisus. In anumite condiţii de 
privilegiere a Vaticanului şi încă ceva numit imunitate creştină. 

Giovanni oftă. Erau atâtea de făcut. 

Patru luni? Ce zici, Doamne? 

Recruţii aveau ceva în comun, îşi zise Sam. Trupuri foarte 
musculoase. De parcă fiecare s-ar fi bucurat de mişcare în aer 
liber şi s-ar fi menţinut în formă cărând pietre sub ochii unor 
gardieni de penitenciar. lar ochii erau altă trăsătură comună. Toţi 
păreau somnoroşi la prima vedere, cu pleoapele pe jumătate 
închise. Insă era doar o aparenţă. La o cercetare mai atentă, 
ochii puteau fi văzuţi rotindu-se în orbite, ca nişte bile prinse 
între magneti; foarte puţine lucruri scăpau neobservate. 

Era acolo un bărbat înalt, blond, care arăta de parcă ar fi sărit 
dintr-o reclamă de la televizor pentru ţigări de foi scandinave; un 
negru care dădea mereu din cap şi vorbea o engleză 
perfecționată în sălile de lectură ale universităţilor; alt tip cu 
piele închisă la culoare şi cu trăsături nordice, ascuţite, al cărui 
accent semăna cu cel al oamenilor în haine de gală de la Savoy; 
doi francezi care aveau legătură cu ambarcaţiunile; un bărbat cu 
părul lung care mergea ţanţoş ca un dansator de tangou, 
îmbrăcat în pantaloni foarte strimţi, conştient de frumuseţea 
coapselor lui - cu siguranţă italian; în sfârşit, un grec cu ochii 
holbaţi care purta pe cap o basma roşie şi spunea tot timpul 
glume pe care nimeni nu le înţelegea. 

Manifestau între ei o politeţe blândă, onctuoasă, completată 
cu maniere ce puteau fi rodul unei educaţii alese şi al bogăției 
dacă nu i-ar fi trădat privirile viclene. Era evident că se simțeau 
ca acasă în holul uriaş al castelului Machenfeld, acolo unde-i 
adunase Şoimul înainte de cina târzie. 

li adunase, însă, în interesul securităţii internaţionale, nu 
făcuse prezentările. Nu se rosteau nume. 

Sam se întorsese la castel la ora şapte. Ar fi ajuns cu o oră mai 
devreme, dar fusese nevoit să meargă pe jos ultimii cinci 
kilometri, deoarece nici un taxi nu avea voie să se apropie 
dincolo de o anumită limită, iar Rudolph era de negăsit. Când 
sună la serviciul de informaţii pentru a cere numărul de telefon 
de la Machenfeld, Sam descoperi că nu exista un asemenea loc. 

Faptul l-ar fi putut descuraja, însă Opţiunea Şapte îl ajuta să 
meargă mai departe. Ştia când era câştigat un proces. 

MacKenzie îl întâmpinase cu sentimente amestecate. Şoimul 
era încântat că el se întorsese cu documentele financiare atât de 

repede, dar considera că felul cum o tratase pe Regina nu era 
demn de un gentleman. Ea era o femeie minunată, iar Sam nu-şi 
luase rămas-bun de la ea aşa cum se cuvenea. 

De ce nu? 

Pentru că bagajul ei fusese trimis la aeroport. Ginny se 
întorcea în California, cu o escală la Roma, ca să viziteze 
muzeele. 

Cam atât despre Ginny, îşi spuse Devereaux. Era puţin trist, 
dar trebuia să se gândească la Opţiunea Şapte. Şi începu să 
creadă că sincronizarea era perfectă. 

MacKenzie îi spusese că nu vor discuta afaceri în prima seară. 
Vor discuta doar amical, se vor plimba prin grădină, vor bea 
cocteiluri, vor lua cina, apoi un coniac. De ce? Fiindcă oamenii, 
credea el, doreau să-şi facă o părere unii despre alţii, să verifice 
dacă nu cumva existau microfoane în camere, să-şi curețe 
armele şi, în general, să se asigure că Machenfeld nu era o 
capcană a Interpolului. Sam se putea aştepta să audă zgomote în 
timpul nopţii; cei mai mulţi dintre ei se vor îngriji de propriile 
mijloace de supraveghere, ceea ce era bine, deoarece era sigur 
că se vor întâlni unul cu altul şi ar înţelege până la urmă că totul 
era în regulă. 

De dimineaţă, după ce toţi ar fi odihniţi, Şoimul urma să ţină 
prima lui şedinţă. Inainte de asta, însă şi-ar face desigur timp ca 
să-şi ia rămas-bun de la Sam. Tânărul lui prieten îi va lipsi, fără 
îndoială. Dar cuvântul unui general era lucru sfânt; era liantul 
care consolida trupele. 

Devereaux îşi terminase treaba. Rudolph urma să-l ducă la 
Zermatt, de unde să ia trenul de dimineaţă spre Zurich, apoi 
avionul de după-amiază către New York. 

Totuşi, era ceva ce Sam trebuia să ştie în caz că devenea 
nervos ori avea o criză de hipertensiune. Timp de aproximativ o 
lună, câţiva asociaţi ai primului investitor al Companiei Păstorul, 
domnul Dellacroce, vor ţine strâns legătura cu el. Numele lor 
erau Fingers şi Meat, credea Hawkins; era doar o măsură 
temporară, fără intenţia de a jigni. 

Da. Sam înţelegea. Nu avea rost ca MacKenzie să repete. 

Devereaux terminase conversaţia spunând că se duce să se 
radă şi să se spele de transpiraţia celor cinci kilometri străbătuţi 
pe jos, apoi se va întoarce pentru cocteil. 

In camera lui, Sam găsi foarfecele cu care Ginny îi tăiase 
chiloţii şi decupă şapte fâşii de hârtie, de doisprezece centimetri 

lungime şi doi lăţime. Pe fiecare scrise acelaşi mesaj. 

E foarte important să te întâlneşti cu mine în camera mea - 
etajul trei, în spatele clădirii, ultima uşă pe dreapta din holul de 
la nord. Ora 2 a.m. fix. De asta depinde viața dumitale. Sunt un 
prieten. Nu uita, ora două dimineaţa! 

Impături strâns bucăţile de hârtie, astfel încât să poată fi 
ţinute în palmă şi le puse în buzunarul jachetei. Apoi scoase cele 
şapte fişe de cartotecă din servietă, cele cu numerele de cont şi 
codurile de transfer şi le puse în buzunarul de la pantaloni. Erau 
cărţile lui cele mari. lrezistibile! 

Se întoarse în salonul de la parter şi puse la bătaie toate 
politeţurile unei educaţii alese primite la Boston. Dădu mâna cu 
toţi oamenii. 

Şi-i transmise fiecăruia mesajul. 


Pe la ora unu şi jumătate dimineaţa era pregătit. ltalianul veni 
primul, cu mâinile vârâte în mănuşi negre, impecabil întinse, iar 
în picioare nişte papuci ca de balet, legaţi cu şireturi şi cu tălpi 
de cauciuc. Apoi, unul câte unul, se arătară şi ceilalţi, în 
veşminte destul de asemănătoare. Se vedeau o sumedenie de 
mănuşi, cipici sau pantofi comozi, pulovere negre, pantaloni 
strimţi cu centuri groase în care se aflau cuțite şi mai groase, 
mici tocuri cu câte o singură curea peste pistoale mici şi, în 
câteva cazuri, colaci de sârmă. 

Cu toţii formau un grup foarte profesionist de psihopaţi, îşi 
spuse Sam, în timp ce îi îndemna calm, cu autoritate, deşi cu 
inima strânsă, să se destindă, să se simtă ca la ei acasă şi să 
fumeze dacă doresc. 

De vreme ce toţi erau destinşi şi cei mai mulţi fumau deja, 
Sam nu era sigur că fusese o introducere potrivită. Dar cele mai 
bune expuneri erau cele care începeau calm, chiar stângaci. 

Aşa că începu. Mai întâi blând. Pornind de la om văzut ca fiinţă 
tribală, privind spre ceruri în căutarea unui înţeles mai presus de 
lupta lui zilnică pentru supravieţuire, găsind consolare în ceea ce 
nu putea înţelege cu adevărat, deoarece credinţa primitivă îi 
oferea alinare. Exista o structură, o organizare a fenomenelor 
naturale, iar asta însemna că trebuia să existe o forţă, un spirit, o 
profundă inteligenţă atotştiutoare care concepuse totul. Totuşi, 
ea nu putea fi niciodată înţeleasă cu adevărat. 

Ignoranţa aceea avea o anume frumuseţe, fiindcă oamenii se 
străduiau,  depăşindu-şi limitele, să ajungă la acea forţă 

atotvăzătoare, atotştiutoare, care crease pământul, îi crease pe 
ei, îi cunoştea pe ei - Îi iubea pe e. 

Fără această căutare, omul ar fi rămas un animal. Prin ea, 
reuşea să comunice, iar compasiunea devenise o parte din el. 

Sam explică faptul că simbolurile şi denumirile nu erau 
importante în sine, pentru că se puteau stabili corelaţii între 
toate religiile. Esenţa chestiunii era diferenţierea între bine şi 
rău. Dar simbolurile şi denumirile aveau o semnificaţie mistică şi 
aduceau o profundă consolare pentru milioane de oameni de 
pretutindeni. Credinţa. Săracii şi cei oprimaţi se rugau la aceste 
simboluri, le respectau şi îşi puneau speranţele în ele. Şi, pentru 
milioane de oameni, ele erau lumina ce le încălzea nesfârşitele 
ierni întunecate. 

Devereaux făcu o pauză. Era momentul pentru un crescendo. 

— Domnilor, a nega această stare de lucruri e o crimă de 
proporţii monstruoase, o crimă de o profundă răutate - o crimă 
care nu poate avea loc, ci vă poate conduce pe fiecare dintre 
dumneavoastră la moarte sau la o viaţă îndurată, nu trăită, într-o 
primitivă celulă de închisoare. Deoarece între pereţii acestui 
castel se află un om care ar vrea să vă jefuiască de cele mai 
preţioase bunuri! Libertatea dumneavoastră! Chiar viețile 
dumneavoastră! Pentru că el se gândeşte la ceva imposibil. În 
mintea lui dezechilibrată - teribil de dezechilibrată - el e convins 
că poate înfrânge rapida şi formidabila reacţie a întregii lumi - 
răzbunarea! Are de gând să vă ducă între fălcile căscate ale 
uitării. Intenţionează să-l răpească pe pontiful Bisericii Catolice! 
Intr-un cuvânt, e nebun! 

Sam se opri. Sfredeli cu privirea expresia fiecăruia dintre cei 
prezenţi.  Ţigările rămăseseră în aer, gurile căscate a 
neîncredere, pleoapele întinse, iar privirile exprimau paralizia 
provocată de şoc. 

li terminase! Juriul era la cheremul lui! Frazele răsunaseră ca 
nişte tunete! 

Era momentul să scoată cărţile cele mari. Acele cifre 
irezistibile şi cuvintele de cod care i-ar fi făcut bogaţi pe cei din 
încăpere. Foarte, foarte bogaţi. Fără să facă nimic în afară de a 
evita riscul uitării. 

— Domnilor, înţeleg starea de şoc în care vă aflaţi şi mă 
îndurerează s-o constat. Mă doare că eu am provocat-o. Aşa cum 
observa faimosul roman Marcus Aurelius: Cu toţii trebuie să 
facem ce avem de făcut atunci când destinul ne cere s-o facem. 

Dar, aşa cum remarca şi profetul indian Baga Nishyad: Poţi 
arunca găleți cu lacrimi peste boabe, iar orezul va creşte precum 
nestematele. Eu nu am nestemate, domnilor, dar am bogății 
pentru fiecare dintre dumneavoastră. Recompense meritate. 
Sume de bani care vă vor domoli durerea şi vă vor trimite acolo 
unde veţi dori, să trăiţi liberi, liberi de teamă şi uitare. Şi de 
lipsuri. lată. Vă dau aceste mici fişe de cartotecă. Fiecare dintre 
ele e un paşaport spre nirvana dumneavoastră personală. Dați- 
mi voie să vă explic. 

Şi Sam le explică. 

lar cel de-al şaptelea ofiţer subordonat studie fişele, aruncând 
priviri celorlalţi. 

— Vorbeşti franţuzeşte? întrebă unul dintre francezi. 

Devereaux râse - cam prea vesel, îşi zise: 

— Nu tocmai. 

— Mulţumesc, zise francezul, întorcându-se către ceilalţi. Vous 
parlez tous francais? 

Până la ultimul, toţi dădură afirmativ din cap. Şi începură să 
vorbească franţuzeşte. Calm. Rapid. Până când şapte capete 
dădură încă o dată afirmativ din cap. Sam era emoţionat; ştia că 
încercau să găsească o cale de a-l mulţumi. 

Motiv pentru care fu stupefiat atunci când doi dintre oameni 
se apropiară brusc de el şi-l înşfăcară, îl răsuciră şi începură să-i 
lege încheieturile cu sârmă. 

— Ce dracu' faceţi? ţipă el. Ce faceţi cu mâinile mele? Şi ce 
dracu-i asta? 

Făcu semn cu capul spre basmaua roşie pe care grecul o 
smulsese de la gât, iar acum o răsucea. 

— Şi ce dracu' se aude? 

Se referea la nişte ciudate zgomote metalice, asemănătoare 
celor pe care le făceau armele la inspectare. 

— Avem acea compasiune de care vorbeai, monsieur, zise 
francezul. li oferim omului şansa de a fi legat la ochi înainte de a- 
| executa. 

— Ce?! 

— Curaj, signore, spuse italianul. Ştim cu toţii treaba asta. Ne 
asumăm riscul sau nu jucăm. 

— Mda, adăugă vikingul. E un joc. Unii câştigă. Alţii pierd. Tu ai 
pierdut. 

— Ceeee?! 

— Du-l în curtea interioară, zise al doilea francez. O să-i 

spunem personalului că tragem la ţintă. 

— Mac! Maac! Maaac! Fu scos pe hol. Câteva perechi de mâini 
îi astupară gura; el le muşcă. Pentru Dumnezeu! Hawkins! Unde 
naiba eşti?! 

Mâinile îi astupară iarăşi faţa. Cordonul mergea disciplinat pe 
culoar, către magnifica scară şerpuită. Devereaux se forţă din 
nou să deschidă gura şi muşcă înfuriat carnea din jurul dinţilor; 
un moment mâinile şi braţele se retraseră. De-ajuns pentru Sam 
ca să lovească în spate cu picioarele şi să se elibereze preţ de o 
clipă. 

Alergă şi se năpusti cu tot corpul pe treptele curbate, 
rostogolindu-se în căzătură. 

— Hawkins! Ticălosule, vino aici! Demenţii ăştia vor să mă 
împuşte! 

Sări peste trepte, se aplecă pe lângă perete şi căzu până la 
urmă cu umerii direct pe spate. Strigătele lui erau tot mai slabe, 
dar semnificaţia cuvintelor era clară: 

— Țărănoii! Legat la ochi... uuh! Pistoale! Fir-ai.. al naibii... 
oh... aah... Hawkins! Uhu! Iisuse... capul meu! 

Ajunse la capătul scării - o grămadă informă. Şoimul apăru 
prin arcada de catedrală dinspre salon, cu un trabuc între dinţi şi 
mai multe hărţi împăturite în mână. Se uită la Sam, care era pe 
podea, apoi în sus, la gaşca de ofiţeri subordonați. 

— Fir-ar să fie, băiete! Asta schimbă totul! 


Îi luară iar hainele. Numai că acum nu erau nici măcar rochii în 
dulap. 

Mâncarea i-o aducea Rudolph. 

Şoimul îi explică faptul că fusese necesară o contradecizie a 
comandantului pentru a-i salva viaţa; trupelor nu le plăcuse 
deloc treaba asta. 

— E sigur că am avut de-a face aproape cu o revoltă înainte ca 
brigada să înalte drapelul, îi spuse Hawkins a doua zi de 
dimineaţă. 

— Să înalțe ce? Nu contează, nu-mi spune. 

— Vorbesc serios, fiule. A trebuit să iau măsuri severe şi să le 
aduc imediat la cunoştinţă că, în caz de maxime prejudicii, nici o 
autoritate - indiferent de faptul că există consens - nu o 
depăşeşte pe cea a unui general combatant. A fost o situaţie 
nesigură pentru o vreme, dar m-am descurcat eu şi în cazuri mai 
grele în viaţă. La cât de buni sunt căţeii ăştia, nu te poţi pune cu 

ei. Se vede în ochi, băiete. Totdeauna în ochi. 

— Nu înţeleg, suspinase sincer Devereaux. Le-am explicat 
totul de minune. Le-am lămurit absolut tot. Condiţiile, motivaţia. 
lisuse! Le-am zis până şi de bani! li terminasem! 

— Nu terminaseşi nimic, răspunsese concis Şoimul. Ai făcut 
două mari greşeli. Mai întâi, ai presupus că un astfel de grup de 
oameni, un contingent de ofiţeri atât de valoroşi ar accepta bani 
pe ascuns, fără să-i merite... 

— Incetează! îl întrerupse răcnind Devereaux. Nu-mi servi 
rahatul ăsta cu onoarea hoţilor, că n-o să-l înghit! 

— Cred că judeci greşit, băiete; dar dacă aşa vezi tu lucrurile, 
mai trebuie să ne gândim şi la a doua ta greşeală. 

— Ce greşeală? 

— Una dintre cele mai cunoscute capcane ale Interpolului e să 
deschidă un cont de bancă supravegheat şi să trimită pe cineva 
după el. Sunt surprins că nu ştiai asta. Tu ai deschis şapte 
deodată. 

Sam se retrăsese sub cuvertura matlasată pe care şi-o trăsese 
peste cap. 

Din nefericire, nu putea scăpa de vorbele lui MacKenzie. 

— Vezi tu, Sam, viaţa are o serie de compartimente, unele 
legate între ele, cele mai multe separate. Dar, din când în când, 
aceste compartimente paralele, cum le numesc eu, trebuie să-şi 
recunoască unul altuia existenţa. Mi-ai salvat viaţa la Pekin. Te-ai 
hotărât să-ţi pui la bătaie priceperea şi experienţa ca să mă 
fereşti de acea uitare despre care te-am auzit vorbind. lar 
noaptea trecută, aici, în Elveţia, eu am salvat viaţa ta. Folosindu- 
mă de priceperea şi experienţa mea. Suntem chit. In privinţa 
asta, compartimentele noastre nu mai sunt paralele. Aşa că nu-ţi 
tăia craca de sub picioare, fiule. Nu pot fi făcut răspunzător. Ai 
cuvântul unui general. 


După vreo două săptămâni, Sam era sigur că-şi pierduse şi 
ultimul dram de echilibru mintal. Fie şi numai gândul la haine îl 
scotea din minţi. In viaţa lui, îmbrăcămintea fusese o 
componentă firească a existenţei - uneori plăcută, dându-i chiar 
siguranţă de sine - dar nu constituise un subiect asupra căruia să 
insiste. 

lată o jachetă drăguță; prețul e bun. la-o. Cămăşi? Mama lui 
spunea că trebuia să-şi ia cămăşi Dar tricourile ce au? A, sunt 
avocat. In regulă, hai la J. Press. Cămăşi şi pulovere gri. Ciorapi? 


214 


În sertarul de la birou avea întotdeauna ciorapi. Şi chiloti şi 
batiste. Un costum era mare sărbătoare, în puţinele ocazii din 
viața lui adultă când ieşise să-şi cumpere unul. Totuşi, nu fusese 
niciodată tentat să-şi facă vreun costum la croitor. lar în afurisita 
de armată, jachetele şi pantalonii civili se aflau în bagajul lui 
doar fiindcă însemnau o scăpare de blestemata de uniformă. Nu. 
Hainele nu fuseseră niciodată o problemă majoră în viaţa lui. 

Acum erau. 

Insă nevoia - din care făcea parte şi obligaţia de a nu-şi pierde 
minţile - te învaţă. Nimic mai adevărat. Aşa că Sam începu să 
inventeze, iar premisa invențiilor sale era faptul că trecea printr- 
o reală schimbare de poziţie. 

Totul trebuia să se petreacă treptat, pe baza opţiunilor 
disponibile. De vreme ce era pe de-a-ntregul, intrinsec Juridic 
prins în reţeaua operaţiunilor Companiei Păstorul şi pentru că 
toate căile de separare fuseseră blocate, ce rost avea să mai 
lupte? Viaţa era compartimentată, iar el era încuiat într-un seif 
mare, pe nume MacKenzie Hawkins, care mai deţinea şi vreo 
patruzeci de milioane de dolari, ceea ce însemna o grămadă de 
parale. 

Era probabil, doar probabil, ca interpretarea negativă a 
faptelor să fie, una peste alta, contrară propriilor sale interese. 
Poate că - doar poate că - ar fi trebuit să-şi canalizeze energiile 
în direcţii productive; să găsească domenii în care şi-ar fi putut 
aduce contribuţia. La urma urmei, exista un aspect esenţial 
imposibil de ignorat. Dacă sărea în aer Compania Păstorul, o 
mulţime de schije ar fi ajuns până la ascunzătoarea celui de-al 
doilea şi singurului alt funcţionar menţionat în documente. 

Acestea erau ipotezele pe care începu să le formuleze - mai 
întâi şovăitor, fără multă convingere - în timpul vizitelor 
cotidiene ale lui MacKenzie, la începutul celei de-a treia 
săptămâni. Dar înţelese că simpla lor exprimare nu era foarte 
convingătoare. Şoimul trebuia să-i vadă mintea lucrând, să 
observe transformarea. 

Miercuri ajunsese la următorul dialog: 

— Mac, te-ai gândit la aspectele legale de după... ştii tu, 
după... 

— Teritoriul Zero e de-ajuns. Ce aspecte legale? Mi se pare că 
te-ai descurcat binişor în domeniul ăsta. 

— Eu nu-s aşa de sigur. Am fost implicat în multe negocieri 
juridice. De la Boston până la Pekin. 

— Ce tot spui acolo? 

— Nimic. Doar că... ah, nimic. 

Joi, discuţia decurgea astfel: 

— Ar putea exista consecinţe după... acest Teritoriu Zero... la 
care nu te-ai gândit. S-ar putea dezvolta un cancer la preşedinţia 
Companiei Păstorul care să paralizeze în cele din urmă funcţia. 

— Vorbeşte, băiete. 

— Ei bine... Nu, nimic. E doar o ipoteză. Ce-au fost zgomotele 
alea azi după-amiază? Sunau foarte palpitant. 

Şoimul îl privi printre gene înainte de a răspunde. 

— La naiba, era palpitant, zise după câteva secunde. Nimic nu 
se compară cu o desfăşurare riguroasă a manevrelor! Scoate 
inima din om! Despre ce dracu' vorbeai? Chestia aia cu cancerul. 

— A, las-o baltă. Mintea mea obosită de avocat era dusă cu 
pluta. Şi manevrele sunt chiar aşa de... perfecte? 

— Mada... Hawkins îşi mută trabucul în celălalt colţ al gurii. 
Sunt în regulă, presupun. 

Vineri: 

— Cum a mers antrenamentul azi? Suna grozav. 

— Antrenament? Ce naiba, nu-i antrenament, sunt manevre! 

— Scuze. Cum a fost? 

— Cam dezordonate; am avut câteva mici probleme. 

— Îmi pare rău. Dar am încredere în tine. O să îndrepţi tu 
situaţia. 

— Mda... Şoimul veni la capătul patului; din trabuc rămăseseră 
câteva foi terciuite. S-ar putea să fiu nevoit să recrutez câteva 
trupe de diversiune. Doi sau trei oameni, atât. N-am fost atent. 
Şi, fir-ar să fie, Sam, aş fi terminat treaba dacă nu era necazul pe 
care mi l-ai făcut. 

— Ţi-am spus, regret sincer. Eu n-am fost atent... 

MacKenzie se opri şi bâigui: 

— Vorbeşti serios? 

— Da, răspunse încet Devereaux, cu convingere. Primul lucru 
pe care-l învaţă un avocat e să se ocupe de fapte, de probele 
solide. În întregul lor, nu doar de fragmente. Eu am izolat un 
singur aspect. Imi pare sincer rău. 

— N-o să pretind că înţeleg tâmpeniile astea, dar, dacă asta 
simţi, cred că vrei să spui... ce dracu' ziceai ieri? Şi, ce naiba, 
alaltăieri. „Consecinţele” alea de după Teritoriul Zero. 

Bingo! Aşa cum se spunea în Boston, îşi zise Devereaux. Dar 
nu-şi arătă emoția; era avocatul calm, experimentat, preocupat 

doar de interesele majore ale clientului său. 

— Foarte bine. O să-ţi spun. Eu cunosc conturile alea de 
depozit, Mac. Cu excepţia unui depozit masiv, despre care 
bănuiesc că e al tău, cei şapte oameni ai tăi pot ridica (ei sau 
împuterniciţii lor) până la trei sute de mii pe baza primelor coduri 
de transfer. Celelalte coduri de transfer sunt pe un formular aflat 
printre celelalte documente. Pe formularul acela e nevoie de 
semnătura ta, pe care presupun că o s-o trimiţi la Zurich chiar 
înainte de a părăsi Teritoriul Zero. Am dreptate până acum? 

— Zău că am învăţat bine chestia asta cu depozitele. Unde-i 
greşeala? 

— Nicăieri. Deocamdată. După al doilea transfer, fiecare om 
are un total de cinci sute de mii, corect? Asta-i onorariul lui, da? 
O jumătate de milion pentru Teritoriul Zero. Toţi au aceeaşi 
sumă. 

— Nu-i rău pentru şase săptămâni de lucru. 

— Sunt alte lucruri mai importante. Negocierile juridice pe 
scară largă pot include mai mult decât imunitatea. Şi nu obţinută 
doar prin scrierea unei cărţi, deşi înţeleg că mari sume de bani 
se vehiculează prin intermediul editorilor în ziua de azi. 

— Ce vrei să spui? Şoimul îşi stinse trabucul pe piciorul 
patului. 

— Ce-ar fi să preîntâmpini eventualitatea ca unul sau toţi 
ofiţerii tăi subordonați să se ducă direct la autorităţi - prin 
intermediari, desigur - şi să facă înţelegeri separate? După 
consumarea evenimentelor. Au banii tăi; nu pot fi acuzaţi, 
deoarece colaborează. Nu uita, e vorba despre una dintre cele 
mai mari lovituri din istorie. Ar mai câştiga vreo câteva mii peste 
ce-au primit deja. 

După ce-l privise printre gene până atunci, MacKenzie făcu 
dintr-odată ochii mari de uşurare. Şi de mulţumire. În rânjetul lui 
se citea triumful. 

— Asta te-a neliniştit pe tine, băiete? 

— Nu crede că-i de glumit... 

— Nu, ce dracu', n-o să cred. Nici n-am crezut. Nici unul dintre 
oamenii mei n-ar face aşa ceva. Fiindcă or să vrea să dispară ca 
iepurii din faţa unui foc în pădure. N-or să scoată capul nicăieri 
de teamă să nu dea nas în nas unul cu altul. 

— Acum eu nu înţeleg, zise Sam deprimat. 

Şoimul se aşeză pe pat. 

— Am camuflat bine toată treaba, fiule. Cam la fel cum te-am 

legat pe tine de mortierul încărcat. Tu mi-ai dat ideea. Am de 
gând să-mi iau rămas-bun de la fiecare ofiţer în parte. Şi 
fiecăruia am de gând să-i înmânez un bon de depozit la purtător 
în valoare de încă o jumătate de milion. Şi să-i spun că ele 
singurul care primeşte banii ăştia. Explicându-i că, fiind un bun 
comandant, am ţinut la zi jurnalele de luptă, iar când le-am 
recitit, am înţeles că misiunea n-ar fi avut succes fără propria lui 
contribuţie strategică. In felul ăsta i-am agăţat. In ambele 
sensuri. Omul n-o să dea informaţii despre o infracţiune care n-ar 
fi putut fi comisă fără experiența lui - mai ales când ea valorează 
încă o jumătate de milion - şi e al naibii de sigur că nu vrea ca 
tovarăşii lui de arme să ştie că el s-a bucurat de un tratament 
preferenţial valorând jumătate de milion. 

— Doamne Sfinte! Sam nu reuşi să-şi înfrâneze admiraţia care 
făcea să-i tremure vocea. 

— Clausewitz spune clar că nu-i ataci pe berberi la fel cum te 
baţi cu dragonii regelui. E o chestiune de adecvare a tacticii. 

Incă o dată, Devereaux fu şocat de formidabila cutezanţă a 
Şoimului. Vorbi ceva mai tare decât în şoaptă: 

— E vorba despre... lisuse!... trei milioane şi jumătate de 
dolari! 

— Corect; socoteşti foarte repede. Şi câte un milion pentru 
fete, asta înseamnă încă patru milioane. Plus onorariul iniţial 
pentru ofiţeri, încă trei milioane şi jumătate. Şi ca să te pun la 
curent, deşi poate că ar trebui să mă mai gândesc, mai am un 
bon de depozit pentru tine. Pe statul tău de plată mai e un 
milion. 

— Ce? 

— Am cam bănuit eu că n-ai înţeles niciodată cum e cu 
capitalizarea celor patruzeci de milioane. Nu m-am rezumat la 
menţionarea unei cifre, să ştii. Am ajuns la suma asta după o 
deliberare foarte atentă. Am luat o broşură de la Comisia pentru 
controlul brokerilor, în care scrie ce trebuie făcut pentru o 
finanţare sigură a unei corporaţii. Vezi tu, înainte ca o companie 
să iasă pe piață cu serviciile sale, există nişte cheltuieli 
preliminare salariale de aproape cincisprezece milioane; apoi, 
sunt cheltuielile de capitalizare, incluzând călătoriile, banii de 
reprezentare, onorariul furnizorului de contracte - te-am cam 
terminat cu asta, fiule, dar ştiam că o să ai multe de făcut - 
proprietăţile imobiliare ale companiei şi echipamentul resurselor 
comerciale... 

Involuntar, urechile lui Sam distorsionau undele sonore. Fraze 
izolate, precum „achiziţii de avioane, estimate la cinci milioane”, 
„relee de comunicaţii pe unde scurte, ajungând la un milion- 
două”, „renovări şi provizii” şi „birouri suplimentare ale 
companiei” - toate acestea ajungeau la el cu suficientă claritate 
pentru a-l face pe Sam să se întrebe unde se afla. Complet gol 
sub o pătură matlasată, undeva în Elveţia, sau îmbrăcat din cap 
până-n picioare într-o sală de şedinţe din clădirea companiei 
Chrysler. Din nefericire pentru starea stomacului său, lămuri 
totul, spunând: Şoimul. 

— Broşura asta arăta foarte clar care sunt valorile lichide 
disponibile pentru capitalul de rezervă. Recomanda o limită de 
douăzeci până la treizeci de procente. Apoi am cercetat practicile 
obişnuite în cazul unui acord de parteneriat limitat şi am 
descoperit că supralicitările erau, în general, de zece până la 
cincisprezece procente, ceea ce m-a surprins, fiind o nepotrivire. 
Aşa că am reflectat puţin şi m-am decis să adaug douăzeci şi 
cinci de procente. Şi asta am obţinut. Proiectul de buget înainte 
de ieşirea pe piaţă ajunge la vreo treizeci de milioane. Luând-o 
drept cifră de bază, adaugă douăzeci şi cinci de procente, sau 
zece milioane, pentru situaţii neprevăzute. Asta face patruzeci 
de milioane şi atât am adunat. Sună chiar a termeni economici, 
aş zice. 

Devereaux rămase o vreme fără grai. Mintea lui lucra, dar nici 
un cuvânt nu-i ieşea de pe buze. MacKenzie, militarul scrântit, 
devenise brusc Hawkins, preşedintele de corporație. lar asta era 
mai cumplit decât toate consideraţiile lui anterioare. Principiile 
militare (sau lipsa acestora), atunci când se combinau cu 
principiile industriei (din care exista o lipsă), alcătuiau o structură 
de complex militar-industrial. Şoimul era un complex militar- 
industrial ambulant! 

Dacă a-l stopa pe MacKenzie fusese până atunci o prioritate 
urgentă, aceasta îşi triplase importanţa. 

— Eşti invincibil, spuse în cele din urmă Sam. Anulez toate 
rezervele mele anterioare. Lasă-mă să fiu alături de tine cu 
adevărat. Lasă-mă să merit milionul ăla stupid. 

Fiecare ofiţer primi câte un nume de culoare în limba franceză. 
Nu doar fiindcă era limba vorbită de toţi, dar şi pentru că 
sonoritatea acestor nume era mai distinctă în franceză decât în 
oricare altă limbă. 

Negrul American din Creta era Noir, desigur. Vikingul din 
Stockholm, Gris; francezul din Biscaya era Bleu, în vreme ce 
compatriotul lui din Marsilia era Vert, tuciuriul, dar nu negru, din 
Beirut era Brun; cel din Roma era Orange şi omul din Atena era 
Rouge, în cinstea veşnic prezentei sale basmale. Pentru a le 
insufla simţul disciplinei şi al identităţii, Şoimul insistase ca 
fiecare culoare să fie precedată de cuvântul „căpitan”. 

Acest aspect al autorităţii şi identităţii se impunea, deoarece a 
doua comandă a lui MacKenzie îi văduvea pe oamenii lui, de 
nevoie, de propriile lor personalităţi. Fiindcă la asaltul asupra 
Teritoriului Zero urmau să poarte măşti făcute din ciorapi. 
Lungimea părului de pe faţă şi cap trebuia redusă la minimum; 
pielea trebuia albită sau pudrată în nuanţe pale de ocru şi toate 
deplasările, care, fără îndoială, fuseseră atent mascate, trebuia 
drastic anulate. 

Oamenii primiră ordinul fără să pună întrebări. Foarfecele, 
aparatele de ras şi înălbitorii intrară în acţiune; nici unul dintre ei 
nu dorea să se deosebească de camarazii lui altfel decât prin 
caracteristicile naturale. Anonimatul le oferea siguranţă, iar ei 
ştiau asta. 

Manevrele progresară în cea de-a patra săptămână. Drumul 
forestier ce  mărginea câmpul de la Machenfeld fusese 
transformat, pentru a semăna cât mai mult posibil cu zona 
corespunzătoare din Teritoriul Zero; fuseseră mutaţi bolovani, 
dezrădăcinaţi copaci, transplantate porţiuni întregi de tufişuri. 
Fusese ales şi amenajat încă un loc: un drum lăturalnic îngust şi 
şerpuit, care cobora o pantă relativ abruptă din pădure. 

Pentru reamenajarea acestor amplasamente, oamenii se 
orientaseră după nişte fotografii mărite - 123 de poze, mai exact 
- trimise de o turistă binevoitoare de la Roma, pe nume Lillian 
von Schnabe. Totuşi, doamna von Schnabe nu credea că are 
vreun merit pentru filmele ei. De fapt, rolfilmele fuseseră trimise 
nedevelopate prin două reţele de curieri necunoscute între ele şi 

livrate stupefiatului Rudolph, la Zermatt. În mai multe cutii cu 
tampoane. Rudolph pusese ciudata încărcătură în portbagajul 
taxiului său italian, sub scule. Un bărbat trebuia să se gândească 
la demnitatea lui. 

În a treia zi a celei de-a patra săptămâni, Şoimul programă 
prima repetiţie completă a asaltului. Era un exerciţiu de pornire- 
oprire şi ocuparea poziţiilor, în care oamenii, de nevoie, îşi 
schimbau mereu locul,  asumându-şi prin rotaţie rolul 
adversarului. Motocicletele goneau, limuzinele treceau în viteză, 
siluetele cu ciorapi pe faţă săreau de la posturile lor pentru a-şi 
îndeplini sarcinile încredințate. Folosind un cronometru, 
MacKenzie calculă durata fiecărei etape a manevrei; stabilise opt 
etape pentru întreaga operaţiune, de la invazie până la 
retragere. Şi, ce naiba, ofiţerii lui făceau progrese uimitoare! 
Ştiau că succesul absolut al întregii manevre depindea de 
succesul deplin al fiecăruia dintre ei, în fiecare etapă. Ideea 
eşecului nu-i atrăgea deloc. 

Acesta era şi motivul pentru care căpitanii protestară în cor la 
auzul primei inovaţii tactice a Şoimului: absenţa totală a armelor 
de mână. Un cuţit bine plasat sau o funie mânuită rapid îi ajutase 
pe toţi în încăierările din trecut, constituind cel mai adesea 
deosebirea dintre supravieţuire şi captură. Dar MacKenzie era de 
neclintit: asta trebuia să fie atât garanţia, cât şi dovada că papa 
nu va avea nimic de suferit până când se va plăti răscumpărarea. 
Prin urmare, toate pistoalele, cuţitele, frânghiile, blacheurile, 
genunchierele metalice, degetarele ascuţite - chiar şi boxurile 
din fontă - fură eliminate. De asemenea, fură interzise toate 
tehnicile de luptă corp la corp, cu excepţia figurilor elementare 
de judo. 

In cele din urmă, oamenii acceptară aceste restricţii. 

— In Suedia există o zicală, intonă căpitanul Gris, cu accentul 
melodios din nord. Un Volvo în garaj face mai mult decât o viaţă 
de mers cu trenul. O să-l ascult pe comandant. 

— Oui, îl aprobă căpitanul Bleu, francezul din Biscaya. La 
nevoie, pentru banii ăştia le-aş fredona şi cântece de leagăn din 
Gasconia ca să adoarmă. N 

Dar nu era nevoie de cântece de leagăn. In schimb, somnul 
urma să fie provocat de o soluție de penthotal de sodium 
injectată cu nişte ace hipodermice de un centimetru lungime. 
Fiecare ofițer avea să fie echipat cu o bandulieră îngustă, fixată 
pe piept, în ale cărei lăcaşe din cauciuc - unde stăteau de obicei 

gloanţele - urmau să fie puse acele hipodermice. Se puteau 
scoate uşor şi repede. Dacă era corect administrat, pe un 
diametru de şapte centimetri în zona de la baza gâtului, în 
dreapta, anestezicul îşi făcea efectul în câteva secunde. 
Problema era doar imobilizarea victimei până când drogul 
provoca leşinul. Nu era o treabă grea şi, cum vehiculele ar face 
mult zgomot, câteva ţipete ar trece neobservate. 

Aşa că ofiţerii, ţinând seama de vorbele înțelepte ale lui Gris şi 
Bleu, îşi reevaluară obiecțiile faţă de ordinul Şoimului. Intr-un fel, 
era o provocare; nici unul dintre ei nu dorea să-şi petreacă viaţa 
mergând cu trenul. Mai ales dacă puteau să deţină un parc de 
maşini Volvo. 

Experienţa fiecărui căpitan era pusă la încercare. Căpitanii 
Gris şi Bleu erau maeştri în camuflaj şi cartografie. Căpitanul 
Rouge era expert în distrugeri; aruncase singur în aer şase docuri 
în strâmtoarea Corint atunci când se zvonise că flota americană 
urma să intre în port. Sedativele erau specialitatea englezului, 
căpitanul Brun, care-şi înnegrise pielea pentru totdeauna la 
Beirut; toate narcoticele prezentau interes pentru el. Tehnologia 
aeronautică şi electronica erau strălucit reprezentate. Prima era, 
desigur, domeniul căpitanului Noir, ale cărui isprăvi de la 
Houston - şi Moscova - erau de domeniul legendei. A doua era 
teritoriul căpitanului Vert, care considerase necesar, la Marsilia, 
să inventeze o varietate extraordinară de comunicaţii radio. Era 
un port atât de aglomerat; iar Interpolul ieşea întotdeauna umilit. 

În sfârşit, orientarea în teren era treaba căpitanului Orange, 
care cunoştea Roma ca pe palma mâinii sale cu care gesticula 
permanent. El urma să facă în scris descrierea completă a opt 
seturi de haine cu aspect normal, care să nu se deosebească de 
îmbrăcămintea obişnuită, apoi avea să asigure minimum patru 
metode de transport - utilizând mijloacele publice atunci când se 
putea - către amplasamentul Teritoriului Zero. Fiindcă în ultimele 
zile ale celei de-a patra săptămâni fiecare căpitan trebuia să se 
ducă la Roma şi să supravegheze personal zona atacului. 

Aerodromul de la Zaragolo nu avea să fie o problemă; 
fuseseră cu toţii de acord. Şi nici elicopterul de la Teritoriul Zero. 
Urma să fie dus acolo în noaptea dinaintea atacului. Gris şi Bleu îi 
asiguraseră că vor realiza un camuflaj imposibil de detectat. 

Fir-ar să fie, îşi zise MacKenzie, oprind cronometrul la sfârşitul 
Etapei Opt a manevrei. Douăzeci şi unu de minute! Intr-o zi sau 
două avea să ajungă la baremul optim de optsprezece minute. 

Simţi un val de mândrie inundându-i pieptul cândva medaliat. 
Dispozitivul lui se dovedea una dintre cele mai grozave forţe de 
reacţie limitată din analele armatei. 

Până şi cei trei soldaţi (trupele de diversiune) se comportau 
minunat. Nu aveau decât două obligaţii: să ţipe şi să stea 
nemişcaţi. Dar, aşa cum era normal în cazul gradelor inferioare, 
nu ştiau nimic despre operaţiune. Fuseseră recrutaţi de căpitanul 
Brun din zona câmpurilor de mac de pe dealurile turceşti, unde 
urmau să se întoarcă de îndată ce treaba se încheia. Fuseseră 
angajaţi cu un salariu fix, nu voiau să ştie nimic şi, fireşte, 
fuseseră adăpostiţi separat, în tabăra soldaţilor şi nu mâncau la 
popota ofiţerilor. 

Li se spunea pur şi simplu: Soldatul Unu, Doi şi Trei. 

După terminarea repetiţiei, ofiţerii se adunară în jurul 
Şoimului, lângă o imensă tablă neagră pe care el o instalase pe 
teren. Toţi aveau măştile îmbibate de sudoare. Cei în veşminte 
preoţeşti le scoaseră cu grijă, căutându-le eventuale defecte ce 
ar fi trebuit remediate; iar din buzunare ieşiră inevitabilele ţigări 
şi chibrituri. Fără brichete; de pe ele s-ar putea lua amprente. 

Cei trei soldaţi, fireşte, se îndepărtară. La vedere, însă fără să 
poată auzi ceva. Recruţii nu erau familiarizați cu analizele 
tactice; nu era nimerit. 

Începu analiza. Deşi foarte încântat, Hawkins nu stărui asupra 
aspectelor pozitive; le vorbi despre greşelile lor, notând pe tablă 
observaţiile sale cu atâta asprime încât ofiţerii se făcură mici ca 
nişte copii certaţi de profesor. 

— Precizia, domnilor! Precizia e totul! Nu trebuie să vă 
permiteţi slăbirea atenţiei nici măcar pentru o clipă! Căpitane 
Noir, ai scurtat prea mult intervalul dintre Etapa Unu şi postul tău 
din Etapa Şase. Căpitane Gris, ai avut probleme cu sutana pe 
care o porţi peste uniformă. Exersează, omule! Căpitanii Rouge şi 
Brun, executarea Etapei Cinci a fost pur şi simplu neglijentă! 
Daţi-vă jos echipamentul radio! Controlaţi-vă mişcările! Căpitane 
Orange! Dumneata ai făcut cea mai mare eroare! 

— Che cosa? Eu nu fac greşeli! 

— Etapa Şapte, căpitane! Fără executarea perfectă a Etapei 
Şapte se alege praful de întreaga misiune! Atunci se face 
schimbul, soldat! Tu vorbeşti cel mai bine italiana. Eu îl pun pe 
Frescobaldi ăla în maşina papei şi îl iau pe papă. Unde dracu' 
erai tu? 

— Pe poziţie, Generale! 

— Erai de cealaltă parte a drumului! lar dumneata, căpitane 
Bleu, pentru un expert în camuflaj, săreai în ochi ca un răţoi 
jumulit la postul dumitale din Etapa Patru! Acoperirea, omule! 
Foloseşte frunzişul drept acoperire! Acum, în ce priveşte zvonul 
ăla de rahat cum că unora dintre voi nu le convine Etapa Opt, 
rutele de ieşire spre Zaragolo; că unii dintre voi cred că ar trebui 
să avem două elicoptere pe Teritoriul Zero. Ei bine, daţi-mi voie 
să vă spun că pe radar nu există accidente, domnilor. Un 
elicopter mic, cu însemnele forţelor aeriene italiene şi zburând la 
joasă altitudine poate trece. Două elicoptere s-ar observa pe un 
ecran. Nu cred că vreunuia dintre voi i-ar plăcea să stea cu 
fundul suspendat la trei sute de metri în aer, înconjurat de toate 
forţele aeriene ale macaronarilor. Nu vreau să jignesc pe nimeni, 
căpitane Orange. 

Căpitanii se priviră unul pe altul. Evident, discutaseră între ei 
despre Etapa Opt şi, deoarece micul elicopter urma să plece din 
centrul țintei luându-i numai pe Şoim, pe papă şi pe cei doi piloţi, 
oamenii bombăniseră. Dar comandantul le înfăţişase o imagine 
convingătoare. Rutele de retragere de la sol fuseseră analizate 
exhaustiv de căpitanii Gris şi Bleu, care nu numai că erau cei mai 
buni în domeniu, dar urmau să le folosească şi ei. Era posibil ca 
pământul să fie mai sigur. 

— Ne retragem obiecțiile, zise căpitanul Vert. 

— Bine, spuse MacKenzie. Acum să ne concentrăm asupra... 

Atât mai reuşi să spună. Pentru că în depărtare, alergând pe 
câmpul dinspre sud prin iarbă, se zărea silueta lui Sam 
Devereaux, cu pantaloni de trening, răcnind cât îl ţinea gura. 

— Unu, doi, trei, patru! Am pornit cu alergatu'! Sănătate, 
sănătate! Cinci, şase, şapte, opt! Jos grăsimea, porc răscopt! 
Patru, trei, doi, unu! Eu alerg precum nebunu”! 

— Mon Dieu! strigă căpitanul Bleu. ldiotul ăla nu mai 
încetează! O ţine tot aşa de vreo cinci zile! N 

— Se împlinesc mâine dimineaţă! adăugă Gris. In orele de 
odihnă, de câte ori e o clipă de linişte, el vine sub ferestre şi urlă. 

Ceilalţi căpitani îl aprobară în cor. Acceptaseră decizia 
generalului de a nu-l împuşca pe idiot, chiar recunoscuseră în silă 
că nu era nici o problemă dacă îl lăsau pe nebun să facă sport - 
câtă vreme doi gardieni din personalul de la Machenfeld stăteau 
cu ochii pe el. Tăntălăul nu se va duce nicăieri; nu cu pantalonii 
uzi, fără cămaşă, peste un gard înalt de sârmă ghimpată, dincolo 
de care nu erau decât impenetrabilele păduri din munţii Elveţiei. 

Dar ei trasaseră o linie clară de demarcaţie în ce priveşte 
participarea clovnului la operaţiunea Teritoriul Zero. 

Aşadar, era acolo, încercând să-i impresioneze cu 
antrenamentul lui. Un jalnic, biet atlet care nu se putea alătura 
echipei, însă el continua încercările. 

— Foarte bine. Foarte bine, zise Şoimul, stăpânindu-şi râsul. O 
să vorbesc din nou cu el, o să-l liniştesc. O face pentru voi, să 
ştiţi. El chiar vrea să fie alături de tipii duri. 


Îi scotea pe toţi din minţi, iar el ştia asta. Sigur, erau momente 
când se gândea că s-ar putea prăbuşi epuizat, dar înţelegerea 
faptului că aiurelile lui aveau efectul dorit îl ajuta să continue. 
Toată lumea îl evita, unii chiar fugeau când îl vedeau. Purtarea 
lui stranie devenise o glumă enervantă, plictisitoare. Deja, trei 
câini care apăruseră din neant pentru a-l păzi fuseseră mutaţi de 
pe coridorul din faţa uşii lui lângă încăperile de la parter ale 
personalului, deoarece nu se mai opreau din lătrat. lar el alerga 
dinadins pe lângă zona aceea. Câinii, plictisiţi să se tot strige la 
ei din cauza unor reacţii perfect naturale, ridicau acum doar 
capetele şi-l priveau cu ură din spatele porţilor când el trecea pe- 
acolo. 

La fel făcea şi personalul - ca şi ofiţerii lui MacKenzie. Sam era 
un neajuns zgomotos, o glumă care îşi pierdea efectul. Sigur însă 
că nebunia lui era luată în serios. Şi în câteva zile, va trage 
foloase de pe urma acestei desconsiderări. 

Deşi nu i se permitea să mănânce alături de Mac şi de gaşca 
lui de psihopati, Şoimul avea destul tact încât să-l viziteze în 
fiecare zi, la sfârşitul după-amiezei, după ce Sam era dus în 
cameră şi i se luau pantalonii de trening. Devereaux înţelegea. 
Hawkins avea nevoie de o tribună de la care să-şi exprime 
entuziasmul. Şi, fălindu-se, lăsă să-i scape informaţia că el şi cu 
oamenii lui vor pleca pentru o zi sau două ca să efectueze o 
verificare a Teritoriului Zero. După care se vor întoarce pentru 
modificări de ultim moment ale strategiei. 

Dar Sam nu trebuia să-şi facă griji. Nu va fi singur la 
Machenfeld. Rămânea cu paznicii, cu câinii şi cu personalul. 

Sam zâmbi. Pentru că, atunci când Şoimul şi dezaxaţii lui vor 
părăsi domeniul, acesta va deveni propriul său Teritoriu Zero. 
Incepuse să-i pregătească pe paznicii lui, Rudolph cel holbat şi 
un individ fără nume, cu o faţă tipică de criminal. li convinsese 
pe Rudolph şi pe Anonim să stea în mijlocul câmpului în timp ce 

el alerga în jurul lor. Nu fusese greu; oamenii erau mulţumiţi că 
nu erau nevoiţi să se deplaseze. Şedeau pur şi simplu pe iarbă, 
cu două pistoale amenințătoare aţintite spre el, iar Sam alerga, 
oprindu-se din când în când pentru a face exerciţii de gimnastică, 
în fiecare zi mărea distanţa dintre el şi paznici, astfel că în după 
amiaza aceea se afla cam la 250 de metri depărtare de ei. 

Armata îl învățase ceva despre armele mici: ştia că nu exista 
pistol bun la ceva dincolo de treizeci de metri. Nu în materie de 
precizie; gloanţele rătăcite erau altceva, dar el trebuia să-şi 
asume nişte riscuri. Stoparea Şoimului era genul de obiectiv 
care, în vreme de război, transforma un soldat necunoscut în 
erou. Ce spusese MacKenzie? „E vorba despre implicare. Nimic 
nu-i poate lua locul. Nici toată muniţia din lume nu poate fi un 
substitut...” 

Sam era implicat. Perspectiva celui de-al treilea război 
mondial se contura tot mai clar cu fiecare zi ce trecea. 

Planul lui era simplu... şi relativ sigur. Fusese tentat să-i dea 
un număr de opţiune, însă opţiunile lui de până atunci nu 
avuseseră vreun succes notabil, aşa că renunţase. Va alerga pe 
câmpul dinspre sud, aşa cum făcea acum, unde pădurea de la 
margine era mai deasă şi iarba mai înaltă decât pe celelalte 
păşuni. Va mări distanţa dintre el şi paznici, cum procedase în 
după-amiaza aceea şi va face din când în când exerciţii de 
gimnastică. Printre ele şi flotări. Ceea ce, fireşte, îl aducea mai 
aproape de pământ, sub nivelul ierbii. 

La momentul potrivit, s-ar îndepărta, târându-se cât putea de 
repede spre pădure, apoi ar alerga spre gard. Totuşi, când ar 
ajunge la gard, nu s-ar căţăra pe el. Şi-ar scoate pantalonii de 
trening - sfâşiaţi - şi i-ar arunca dincolo de gard. Pe urmă, dacă 
totul mergea strună, dacă Rudolph şi Anonimul ar alerga în mai 
multe direcţii deodată, el ar ţipa de parcă ar fi grav rănit şi ar ieşi 
dracului din zonă. Spre cea mai deasă porţiune a pădurii. 

Fireşte, Rudolph şi Anonimul ar alerga spre locul de lângă 
gard, ar vedea pantalonii de trening de cealaltă parte şi ar 
acţiona fără îndoială corespunzător: unul ar trece peste gard, iar 
celălalt s-ar întoarce la castel, să ia câinii. 

Atunci Sam ar aştepta până ar auzi lătrături. S-ar întoarce la 
Machenfeld, ar intra pe uşă, ar fura haine şi o armă. De acolo s- 
ar duce la un automobil de pe aleea circulară, l-ar ameninţa cu 
un pistol pe paznicul de la poartă şi-ar avea cale liberă. 

Trebuia să aibă! 

Unde-ar putea greşi? 

Şoimul nu era singurul capabil să conceapă strategii. Va învăţa 
să nu se pună cu un avocat din Boston care lucra pentru Aaron 
Pinkus! 

Strigătele îi întrerupseră gândurile. lIntrase în zona de 
manevră; putea vedea ciudatele indicatoare rutiere şi vehiculele. 
Rudolph şi Anonimul ţipau la el să se întoarcă. Normal, trebuia să 
se supună; nu avea voie să urmărească manevrele. 

— Scuze, domnilor! răcni el cu sufletul la gură, întorcându-se 
şi izbind cu picioarele pământul moale. Hai să ne întoarcem spre 
poartă şi gata cu treaba pe ziua de azi! 

Rudolph şi Anonimul se strâmbară şi se sculară din iarbă. 
Rudolph îi arătă degetul mijlociu; Anonimul duse degetul mare la 
dinţi. 

In fiecare după-amiază, Sam îşi făcuse obiceiul de a termina 
antrenamentul cu o cursă până la poarta principală. Era un bun 
prilej de a studia împrejurimile cât mai minuţios cu putinţă în 
vederea evadării sale. S-ar fi putut să fie nevoit să acţioneze 
singur mecanismul de deschidere a porţii, în funcţie de panica 
din momentul respectiv. Dacă ar fi maximă (cum ar zice 
MacKenzie), era posibil ca poarta să fie lăsată deschisă. 

Medita la această posibilitate, tropăind pe scândurile podului 
rulant, când, deodată, cugetările îi fură întrerupte de o senzaţie 
de disconfort. Fiindcă pe poarta principală intra o limuzină lungă 
şi neagră, întâmpinată de paznic cu multe plecăciuni şi rânjete 
slugarnice. lar când auzi cuvintele strigate dinspre scaunul 
şoferului, în timp ce automobilul era manevrat cu îndemânare de 
la poartă către el, Sam îngheţă şi se gândi imediat să se înece în 
şanţul cu apă al castelului. 

— Nu-mi vine să cred! ţipă de la volan Lillian Hawkins von 
Schnaube. Sam Devereaux în pantaloni de trening! Dumnezeule 
Atotputernic, mi-ai urmat sfatul. iți căleşti epava aia de trup în 
care trăieşti! 

Şi dacă-i trecuse prin minte să se înece când auzise vorbele lui 
Lillian, următoarea voce îl făcu să se sprijine de balustradă. 

— Arăţi cu siguranţă mai bine decât la Londra! strigă Anne din 
Santa Monica, doamna Hawkins numărul patru - Sâni Curbaţi, 
dar Convingători. Mica ta excursie trebuie să-ţi fi prins tare bine! 

Planul de evadare al lui Devereaux nu scăpă de sub con trol, 
aşa cum se întâmplase cu Optiunile de la Unu la Patru. Nici nu 
fusese ocolit, precum Opțiunile Cinci şi Şase. Şi nici nu explodase 
într-o avalanşă de abuzuri, cum fusese soarta Opţiunii Şapte. 
Fusese totuşi amânat. 

Avea dintr-odată de înfruntat încă doi paznici, dintre care unul 
fusese o surpriză la fel de mare pentru Şoim ca şi pentru Sam. 
MacKenzie recunoscuse treaba asta. Nepăsător, fără să îngăduie 
ca acest fapt să-i afecteze programul; folosind însă realitatea în 
scopul susţinerii forţei sale globale - prin transformarea unei 
obligaţii într-o calitate. 

— Annie are o problemă, avocat, zise Hawkins în camera lui 
Devereaux. Cred că i-ai putea da nişte sfaturi juridice. Fă ceva în 
sensul acesta după ce-o să terminăm cu povestea asta. 

— Toate problemele pălesc, fiind lipsite de importanţă... 

— Nu şi a ei. Vezi tu, familia lui Annie - toată afurisita de 
familie - a petrecut mai mult timp în închisoare decât în afara ei. 
Mama, tatăl, fraţii - ea e singura fată - cu toţii au dosare care 
ocupă aproape în întregime arhivele secţiilor de poliţie din 
Detroit. 

— N-am dat deloc peste aşa ceva. Nu figurează în băncile de 
date. 

Devereaux era sustras momentan de la propriile sale 
preocupări. MacKenzie nu încerca să-l păcălească. Nu avea 
flăcări în ochi, ci doar tristeţe. Adevăr. Dar nu se afla nici o 
menţiune a vreunei infracţiuni în dosarul lui Anne. Dacă îşi 
amintea corect, ea era înregistrată ca singura fiică a doi 
învăţători obscuri din Michigan care scriau poezie în franceza 
medievală. Părinţi decedați. 

— Sigur că nu figurează, spuse Şoimul. Am modificat totul 
pentru dosarul militar. Şi în cazul celorlalte fete, dar mai ales la 
ea. Era o mare complicaţie pentru fată; o ţinea pe loc. MacKenzie 
cobori vocea de parcă ar fi spus ceva dureros, fiind însă o 
realitate imposibil de ignorat: Annie a fost prostituată. A luat-o 
pe căi greşite - foarte nefireşti pentru ea - în adolescenţă. Lucra 
în stradă. Nu ştia să facă ceva mai bun pe-atunci. N-avea viaţă 
de familie, iar casă n-avea mai deloc. Când nu se prostitua, îşi 


228 


petrecea timpul în biblioteci, răsfoind revistele alea frumoase şi 
imaginându-şi cum ar fi o viaţă decentă. incerca mereu să-şi 
amelioreze condiţia, să ştii. Mereu citea, chiar şi acum, căutând 
tot timpul să se perfecţioneze. Deoarece în sinea ei e o persoană 
grozavă. Intotdeauna a fost. 

Sam îşi aminti de hotelul Savoy. Anne stând în pat, în poală cu 
o carte uriaşă, cu coperte lucioase - Sotțtiile lui Henric al VIII-lea. 
Apoi, mai târziu, vorbele rostite cu atâta convingere în uşa 
holului, când se pregătea să se îmbrace. Cuvinte care aveau o 
semnificaţie majoră pentru ea. Devereaux ridică privirea spre 
Şoim şi le repetă calm. 

— „Nu schimba prea mult exteriorul, ca să nu răvăşeşti 
interiorul.” Zicea că tu i-ai spus asta. 

MacKenzie părea stânjenit. Era clar că nu uitase. 

— A avut probleme. Cum spuneam, în sinea ei e o persoană 
grozavă, pe care ea n-o cunoaşte. Fu am recunoscut-o, ce 
dracu’. Oricine-ar fi făcut-o. 

— Care e problema ei juridică? întrebă Sam. 

— Afurisitul acela de gigolo-chelner care-i soţul ei. S-a 
pricopsit cu javra aia acum şase ani; l-a ajutat pe obsedatul acela 
sexual fără parale să ajungă proprietarul câtorva restaurante. Ea 
a creat restaurantele alea. E al naibii de mândră de ele! Şi-i place 
viaţa. Să privească apa mării, toate bărcile alea, oameni drăguţi. 
Acum e într-o pasă proastă, dar a reuşit în viaţă. 

— Şi? 

— El vrea s-o alunge. Şi-a găsit altă femeie şi nu mai vrea să 
audă de Annie. Un divorţ discret şi să se ducă dracului. 

— Ea nu vrea divorţul? 

— Asta n-are importanţă. Ea nu vrea să piardă restaurantele! 
Din principiu, Sam. Alea reprezintă toată munca ei. 

— El nu poate să i le ia pur şi simplu. Există reglementări în 
privinţa proprietăţii, iar legile din California sunt al dracului de 
aspre. 

— Şi el e la fel. S-a dus la Detroit şi i-a dezgropat dosarul de la 
poliţie. 

Sam făcu o pauză. 

— Asta e o problemă juridică, zise el. 

— O să te ocupi tu? 

— Nu pot face mare lucru. E o chestiune de confruntare, cu o 
mare diversitate a căilor de atac. Folosirea aceleiaşi tactici - 
dezgroparea unor contraacuzaţii. Devereaux pocni din degete - 

avocatul wunderkind luase o decizie strălucită. Să-ţi spun ceva. 
Lasă-mă să plec de-aici şi-o să zbor direct spre California! O să 
angajez pe unul dintre cei mai buni detectivi particulari din Los 
Angeles - cum vezi la televizor - şi zău că o să dau de urma 
papiţoiului! 

— Bine gândit, băiete, spuse Şoimul, plescăind din limbă în 
semn de respect. Imi place tonul acesta agresiv; să-l păstrezi 
pentru mai târziu. Să zicem peste o lună sau două. 

— De ce nu acum? Aş putea... 

— Mă tem că nu poţi. Nici nu se pune problema. Rămâi aici pe 
durata operaţiunii. Vorbeşte totuşi cu Annie. Află ce poţi. Poate 
că şi Lillian te ajută; e o fată plină de resurse. 

Cu aceste vorbe, Mackenzie se dispensă de obligaţia lui şi 
obţinu un câştig: Incă două persoane care stăteau cu ochii pe 
Sam. Degeaba-i prostea pe Rudolph şi pe Anonim; cu fetele era 
altceva. 

Totuşi, la câteva ore după sosirea lor, pentru Sam deveni 
evident faptul că Lillian avea foarte puţin timp pentru a-i acorda 
atenţie, în obişnuitul ei fel deschis de a fi, se lansă într-o 
activitate trepidantă, recrutând doi oameni din personal ca s-o 
ajute. Treaba începea la prima oră a dimineţii, după ce brigada 
ieşea la manevre. 

Sus. In camerele de la ultimul etaj şi pe meterezele castelului. 

Se auzeau lovituri de ciocan, huruit de ferăstraie şi trosniturile 
tencuielii. Mobila era cărată în sus şi-n jos pe lunga scară 
şerpuită; piesele prea mari sau de o formă neregulată erau 
coborâte şi urcate cu frânghii şi scripeţi peste zidurile exterioare. 
Zeci de ghivece cu plante, tufişuri şi arbuşti erau aşezaţi în jurul 
parapetelor - văzuţi de Sam de la sol, fiindcă nu i se permisese 
să urce mai sus de etajul trei. Vopsele, pensule şi panouri de 
lemn erau transportate zilnic de Lillian şi cele două ajutoare ale 
sale, iar când Sam nu mai reuşi să ignore politicos treburile ei, o 
întrebă ce făcea. 

— Câteva mici amenajări, asta-i tot, răspunse ea. 

In cele din urmă, însoţite de mai multe bănci din beton şi 
(dacă Sam nu se înşela, dar fiind din Boston nu se înşela) un jilt 
de marmură pentru rugăciuni, fură ridicate pe lângă pereţi lăzi 
cu piatră mărunţită şi prundiş curăţat. 

Dintr-odată, Devereaux înţelese foarte exact ce făcea Lillian. 
Transforma ultimul etaj şi parapetele castelului Machenfeld într-o 
adevărată reşedinţă papală! Cu apartamente, grădini şi jilţuri 

pentru rugăciune! 

O, Doamne! O reşedinţă papală! 

Anne, pe de altă parte, îşi petrecea mai tot timpul cu Sam. 
Pentru că MacKenzie considerase impropriu ca fetele să 
mănânce la popota ofiţerilor era o diversiune ca femeile să 
împartă pâinea cu o forţă de atac înaintea luptei - Anne şi Lillian 
luau masa în camera lui Devereaux, Sam aflându-se, desigur, 
sub pătura matlasată. Dar Lillian apărea rareori acolo; stătea mai 
tot timpul sus, făcând amenajări. A 

Aşa că Sam şi Anne erau lăsaţi singuri. Intr-o atmosferă 
surprinzător de platonică. E adevărat, el nu-i făcuse avansuri, dar 
nici ea nu-i avansase vreo ofertă. De parcă amândoi erau 
conştienţi de nebunia care îi înconjura, nedorind ca celălalt să fie 
implicat şi fiecare, într-un sens foarte concret, protejându-l pe 
celălalt. Şi cu cât stăteau mai mult de vorbă, cu atât începea 
Sam să înţeleagă mai bine ce vrusese să spună MacKenzie 
despre Anne. Ea era cea mai sinceră, cea mai neprihănită fiinţă 
pe care o întâlnise vreodată. Toate fetele lui erau lipsite de 
falsitate, dar cu Anne era altceva. In timp ce toate celelalte 
ajunseseră la un anumit nivel şi erau conştiente de valoarea lor, 
Anne nu era mulţumită. Avea un simţ al succesului încântător de 
ireverenţios, care cerea întregii lumi să audă că ea putea evolua, 
putea trece prin multe - dar, Doamne Sfinte! Nimeni nu trebuia 
să fie trist din cauza asta. 

Devereaux înţelese pericolul iminent care-l păştea: putea fi 
într-adevăr abătut de la ţintă. Incepu să creadă că o căuta pe 
fata asta de cincisprezece ani. 

Dar nu putea să se gândească la asta. Alt plan i se impunea 
atenţiei. Unul despre care ştia că ar avea succes. 

Chiar din ziua în care Hawkins şi brigada lui de căpitani 
descreieraţi îşi luau zborul spre Teritoriul Zero! 


Ultimele acorduri suave şi false ale orchestrei umplură sala 
operei. Guido Frescobaldi fu chemat la rampă şi o lacrimă i se 
prelinse pe obraz. Acum trebuia să lase asta la o parte şi să se 
gândească la cu totul alte lucruri. Trebuia să se grăbească spre 
cabină şi să încuie trusa de machiaj. 

Primise telefonul! Se ducea la Roma! Urma să-l îmbrăţişeze pe 
iubitul lui văr, cel mai îndrăgit dintre toţi papii, Giovanni 
Bombalini, Francesco, Vicarul lui Hristos! Ce binecuvântare îl 
copleşise! Să fie din nou împreună după atâţia ani! 

Dar nu avea voie să spună nimic. Absolut nimic. Asta făcea 
parte din înţelegere. Aşa dorea Bombalini - Madre di Cristo! 

— Papa Francesco şi nimeni nu punea la îndoială motivele 
unui pontif atât de generos. Insă Guido era puţin mirat. De ce 
insistase Giovanni ca el să spună conducerii teatrului acea mică 
minciună, cum că se ducea să-şi viziteze familia din Padova, nu 
la Roma? Până şi prietenul lui, regizorul secund, îi făcuse cu 
ochiul când auzise asta. 

— Poate că o să-i ceri familiei tale să se roage la Sfântul Petru 
pentru câteva lire sfinţite. Incasările au fost slabe în stagiunea 
asta. 

Ce ştia regizorul secund? Şi când aflase? Nu stătea în firea lui 
Giovanni cel de demult să fie discret. Şi totuşi, cine era el, 
Frescobaldi, să se îndoiască de înţelepciunea iubitului său văr, 
papa? 

Guido ajunse la mica lui cabină şi începu să se dezbrace. Ochii 
îi căzură pe costumul lui de duminică, călcat şi atârnat pe 
umeraş la mijlocul peretelui. Urma să-l poarte în trenul spre 
Roma. Şi deodată se simţi foarte ingrat şi ruşinat de el însuşi. 

Giovanni fusese atât de bun cu el. Cum de putea el măcar să 
se gândească la lucruri compromiţătoare? Jurnalista care le 
înlesnise întâlnirea îi ceruse toate măsurile pentru haine. Până la 
ultima. Când el întrebase de ce, ea îi spusese. lar el începuse să 
plângă. 

Giovanni voia să-i cumpere un costum nou. 


Şoimul şi ofiţerii lui subordonați se întoarseră de la Roma. 
Verificarea finală a Teritoriului Zero se desfăşurase nestânjenit; 
nu se impuneau modificări. 

Pe urmă, toate informaţiile fuseseră adunate şi prelucrate. 
Folosind tehnici clasice de supraveghere utilizate în teritoriul 
ostil, Hawkins îmbrăcase uniforma inamicului (în acest caz, un 
costum negru şi un guler de cleric) şi obținuse o legitimaţie de la 
Vatican, un document de identitate care certifica faptul că era un 
iezuit ce făcea un studiu de eficienţă pentru trezorerie. Avea 
acces liber la toate tabelele şi programele personalului, de la 
apartamente şi până la barăci. 

Totul confirma previziunile Şoimului. 

Papa avea să plece la castelul Gandolfo în aceeaşi zi pe care o 
alesese de doi ani încoace. Era un om organizat; timpul trebuia 
împărţit adecvat, ţinând cont de necesităţi şi de diversele 

ceremonii. Castelul Gandolfo îl aştepta, iar el avea să fie acolo. 

Papa urma să plece cu aceeaşi modestă coloană de maşini pe 
care o folosise şi până atunci. Nu era un om risipitor sau 
pretenţios. O motocicletă deschidea drumul, apoi erau câte două 
în faţă şi în spate. Clasic. Limuzinele erau limitate la două: a lui, 
în care se aflau şi cei mai apropiaţi consilieri şi încă una pentru 
secretari şi prelați de rang mai mic, care duceau documentele în 
lucru. 

Traseul coloanei se afla pe drumul pitoresc despre care el 
vorbea emoţionat ori de câte ori menţiona castelul Gandolfo: 
superba Via Appia Antica, printre dealuri povârnite şi vestigii ale 
vechii Rome pe tot parcursul. 

Via Appia Antica. Teritoriul Zero. 


Cele două avioane Lear ajunseseră la Zaragolo. Era un 
aerodrom pentru  bogătaşi. Mica berlină Fiat, care era 
echipamentul de diversiune al soldaţilor turci, fusese cumpărată 
de căpitanul Noir în numele ambasadei etiopiene. Maşina fusese 
parcată într-un garaj deschis toată noaptea, lângă o secţie de 
poliţie unde rata criminalităţii era minimă. 

Guido Frescobaldi era în drum spre Roma. Regina urma să se 
ocupe de el. Avea să-l cazeze la o pensione pe care o închiriase 
şi care se numea Dogele, pe Via Due Macelli, chiar lângă Scara 
Spaniolă şi trebuia să aibă mare grijă de bătrân până în 
dimineaţa atacului. Şi primul lucru pe care avea să-l facă în 
dimineaţa aceea era să-l îndoape cu o soluţie de thiopental, care 
avea să-l ţină sub influenţa ei inofensivă aproape douăsprezece 
ore. 

Şoimul plănuia să-l ia pe Guido cu el în drum spre Teritoriul 
Zero. Până atunci, desigur, Regina urma să-l îmbrace 
corespunzător cu un pardesiu foarte larg peste hainele lui 
excentrice. De fapt, nişte fuste. 

Rămăsese un ultim aspect de care trebuia avut grijă. Cele 
două limuzine folosite la manevre trebuia conduse într-un loc 
numit Valtoumanche, la câţiva kilometri nord-vest de oraşul alpin 
Champoluc. Spre un aerodrom particular puţin folosit, frecventat 
de lumea bună care pleca de acolo spre cabanele de schi. 
Limuzinele erau ceva normal în locul acela. Fuseseră înregistrate 
pe numele unor greci inexistenţi, iar elveţienii nu-i deranjau 
niciodată pe grecii care îşi permiteau asemenea automobile. 

Lillian se putea ocupa de transfer. De fapt, de supraveghere. 


233 


Se putea folosi de cei doi oameni care o ajutaseră să amenajeze 
locuinţa papei. De îndată ce maşinile s-ar fi aflat pe poziţii, cei 
doi puteau pleca, împreună cu Lillian. Mac, fireşte, urma să le 
dea nişte prime. 

Trebuia să scape şi de Rudolph şi de psihopatul ăla, cum 
naiba-l chema, în clipa în care se întorcea din Teritoriul Zero, iar 
papa ar fi în siguranţă - şi în mare taină - la cartierul general. 
Bucătarul trebuia să rămână; ce dracu', chiar dacă ar afla pentru 
cine gătea, nu era decât un hughenot francez căutat de poliţiile 
din şaisprezece ţări. 

Mai rămânea Anne. Şi Sam, desigur. 

Cu Sam se putea descurca. Sam era atât de lipit de mortierul 
ăla încărcat, încât mai că făcea parte din husa lui. Insă nu-şi 
putea da seama ce era cu Anne. Ce i se întâmplase fetei? De ce 
nu voia să plece? De ce se folosise de jurământul său împotriva 
lui? 

— Ţi-ai dat cuvântul de onoare că, dacă vreuna dintre noi vine 
la tine fiindcă are necazuri, n-o să ne abandonezi niciodată. Că n- 
o să permiţi să ni se facă vreo nedreptate dacă ai putea-o 
împiedica. Sunt aici. Am necazuri şi mi s-a făcut o nedreptate. Nu 
am unde să mă duc. Lasă-mă, te rog, să rămân. 

Mă rog, sigur, trebuia s-o lase. La urma urmei, era vorba 
despre cuvântul unui general. 

Dar de ce? Să fi fost din cauza lui Sam? 

Fir-ar să fie! 


Aşadar, va muri la Gandolfo. Putea fi şi mai rău, îşi zise 
Giovanni Bombalini, privind afară pe fereastra camerei sale de 
lucru. Cu o jumătate de secol în urmă nu se putea aştepta decât 
la o înmormântare pe Coasta de Aur, precedată de o lungă, 
interminabilă slujbă funerară, ţinută pe jumătate în latină, pe 
jumătate în dialectul kwa, cu un roi de muşte băzâindu-i 
deasupra capului. In această privinţă, Gandolfo avea anumite 
avantaje. 

Şi putea să lucreze mai bine la Gandolfo; avea să folosească 
săptămânile rămase pentru a pune ordine în problemele 
personale, puţine la număr şi pentru a se strădui să dea o 
direcţie viitorului imediat al Bisericii. Urma să ia cu el câteva sute 
de analize ale celor mai importante dioceze din lume şi să facă 
zeci de avansări; cumpănind bine, însă în favoarea celor mai 
tinere şi mai viguroase minţi. Care adesea nu aveau nimic de-a 


234 


face cu tinereţea. 

Trebuia să nu uite că intratabila şi vechea gardă nu era de 
disprețuit şi nici nu trebuia dispreţuită. Bătrânii cai de luptă 
trecuseră prin bătălii ecleziastice necunoscute vastei majorităţi a 
celor care ţipau să se facă reforme şi schimbări. Nu era uşor să 
modifici convingeri formate de-a lungul unei vieţi de om. Dar 
adevărații cai de luptă ştiau când să se dea la o parte şi să pască 
liniştiţi, pregătiţi să ofere sfaturi atunci când li se cereau, cu o 
privire afectuoasă, fără a mai vorbi despre compasiune. Ceilalţi - 
acei Ignatio Quartze ai lumii - aveau nevoie de un ghiont. 

Papa Francesco hotărâse că, printre ultimele sale acţiuni, se 
vor număra şi câteva ghionturi. Sub forma unei disertaţii 
funerare ce va fi citită în Curia după moartea lui, apoi va fi făcută 
publică. Era puţin infatuată, i se părea lui, dar, dacă Domnul nu 
voia s-o termine, putea oricând să-l cheme la El după voia Lui. 

incepuse disertaţia dictându-i-o tânărului preot negru. Şi 
trimisese un memoriu papal tuturor serviciilor de la Vatican, 
numindu-l pe tânărul său consilier drept executorul său 
testamentar, în caz că ar fi chemat în braţele lui Hristos. 

Lui Giovanni i se spusese că Ignatio Quartze vomase timp de 
aproape o oră după ce primise instrucţiunile papale. Trebuie să fi 
fost un dezastru, ţinând seama de starea foselor nazale ale 
cardinalului. 

— Sfinţia voastră. Tânărul consilier negru intră prin uşa de la 
dormitor, ducând o valiză. Nu găsesc tabla cea mică de şah. Nu e 
în sertarul unde ţineţi telefonul. 

Giovanni se gândi o clipă, apoi tuşi, râzând stânjenit. 

— Mă tem că e în baie, părinte. După ce monseniorul 
O'Gilligan a rezolvat problemele legate de convertire explicând 
esenţa Patimilor, face nişte mutări înspăimântătoare. Aveam 
nevoie de concentrare. 

— Da, Sfinţia voastră. Tânărul preot zâmbi şi puse valiza jos. O 
s-o pun în geamantanul cu odăjdii. 

— Am terminat de împachetat? Spun „noi”, dar tu ai făcut 
toată treaba. 

— Aproape, Sfinte Părinte. Pastilele şi tonicele vor sta în 
servieta mea. 

— Ai putea pune acolo şi puţin coniac bun. 

— Am pus şi asta, Sfinţia voastră. 

— Eşti cu adevărat omul lui Dumnezeu, fiule. 

RIGIRATI! COSTRUZIONE! 

Marele indicator metalic era fixat în centrul barierei de lemn 
care se întindea pe toată lăţimea drumului lăturalnic de ţară. 

Arăta foarte oficial, până la cel mai mic semnal reflectorizant 
de culoare roşie, având pe deasupra şi stema municipalităţii din 
Roma. De asemenea, bloca apropierea tuturor vehiculelor de o 
porţiune din Via Appia Antica, propunând în schimb ocolirea pe 
un drum tăiat prin pădurea de la poalele unui deal. Şi, cum 
partea aceea de drum era cea mai îngustă de pe întregul traseu, 
nu exista nici o variantă posibilă dacă vehiculele respective erau 
mai mari decât cel mai mic Fiat. Nici măcar dacă erau cât Fiatul 
berlină pe care Şoimul îl scosese din garajul de lângă secţia de 
poliţie şi care zăcea acum răsturnat la poalele dealului. 

Orice automobil mai mare n-ar fi avut loc să întoarcă. Pentru a 
inversa direcţia, un şofer ar fi trebuit să meargă în marşarier 
aproape o mie cinci sute de metri, trecând peste nenumărate 
gropi şi făcând multe curbe. Desigur, acelaşi şofer ar fi putut 
alege întinderea câmpiilor dintre pădurile din regiune, dar şi ele 
erau pline de pietre, movile şi ziduri de piatră din loc în loc, unele 
ridicate în vremuri de demult. lar câmpiile nu erau doar nesigure, 
dar mai era şi interzis să le străbaţi cu maşina. 

Astfel de gânduri îi treceau prin minte căpitanului Noir, cu faţa 
neagră pudrată sub ciorapul tras pe cap, în timp ce zăcea 
nemişcat în tufele de la marginea drumului, dincolo de barieră. 
Auzise în depărtare zgomotul motocicletelor. 

Totul era pregătit. 

Sosise momentul pentru Teritoriul Zero. 

Locul era perfect. Numai copaci, câmpii şi dealuri; generalul 
concepuse bine planul. Era posibil ca răpirea să aibă loc pe 
această porţiune izolată de drum, fără variante de ocolire, deşi în 
anumite privinţe ocolul era cel mai important aspect al 
Teritoriului Zero. Vehiculele puteau să întoarcă acolo, centimetru 
cu centimetru - dar n-ar fi făcut-o. Ar fi luat-o pe ruta ocolitoare. 

Totuşi, în caz că n-ar fi luat-o pe-acolo, căpitanul Noir avea în 
mână un fluier cu sunet strident, de înaltă frecvenţă. Folosirea lui 
însemna că Planul Apt, Etapa Unu, Poziţiile de la Unu la Trei era 
abandonat, aplicându-se imediat Planul Brutar, Etapa Dublu 

Zero, Poziţiile de la O Sută Unu la O Sută Zece: răpirea mai 
departe pe Via Appia. 

Pe drumul de dincolo de barieră, casca albastră cu o cruce 
albă emailată se distingea ca o bijuterie enormă sub soarele 
Italiei. Se afla pe capul motociclistului din fruntea coloanei 
papale; era vârful de lance al Vaticanului, cum îl denumise 
generalul. Ofiţerul în uniformă mergea cu viteză medie; o 
călătorie mai rapidă pe vechiul drum ar fi fost dezagreabilă 
pentru cei din limuzine. 

Motociclistul observă bariera cu indicatorul oficial, se apropie 
şi opri lângă ea. Căpitanul Noir îşi ţinu respiraţia. Ofiţerul sări jos, 
dădu un picior postamentului şi se apropie de barieră. Ridică 
sprâncenele a mirare, privi mai departe, căutând semnele 
vreunui şantier şi bombăni ininteligibil. 

Se întoarse şi ridică braţele. Automobilul din faţă ajunsese la 
circa treizeci de metri de barieră. 

Omul din escortă se întoarse la motocicleta cu motorul pornit, 
se sui, întoarse ghidonul, porni în viteză către limuzina din faţă şi 
le vorbi agitat celor dinăuntru. 

Portiera din spate se deschise; din maşină cobori un preot cu 
sutană neagră. El şi cu ofiţerul se întoarseră la baricadă, cu 
atenţia îndreptată spre drumul care cobora dealul în pantă. 

Urmă un schimb de vorbe rapid, indistinct; apoi o serie de 
gesturi care exprimau doar nehotărâre. Preotul se întoarse, îşi 
ridică poala sutanei şi porni în grabă spre limuzina papală, pe 
lângă maşina din faţă. 

Căpitanul Noir nu vedea prea bine, dar adierea vântului 
aducea zgomotul unei conversații şi mai înflăcărate. Noir înghiţi 
în sec şi strânse în mână fluierul de înaltă frecvenţă. 

Apoi, spre marea lui uşurare, auzi râsete. Preotul reveni la 
maşina din faţă, dădu din cap, îi făcu motociclistului un semn 
spre stânga şi urcă în limuzină. 

Tocmai luaseră o decizie riscantă; generalul îşi cunoştea bine 
adversarul. 

Coloana de maşini o luă la stânga, pe la poalele dealului, 
condusă de ofiţerul din escortă. Toate vehiculele intrară prudent 
pe ruta ocolitoare, mergând foarte încet, iar când cei doi 
motociclişti din spate ajunseră la prima curbă a pantei, Noir ieşi 
din iarbă şi alergă spre barieră, o trase după el şi o aşeză de-a 
curmezişul intrării pe drumul ocolit. Smulse indicatorul vechi şi 
scoase altul: 

DINAMITE! FERMA! PERICOLO! 


Reuşise! Pe crucea lui, reuşise! Evadase de la Machenfeld şi 
era în drum spre Roma, iar dacă totul rămânea aşa, nimeni nu va 
şti până a doua zi dimineaţă că el plecase! Atunci ar fi prea 
târziu! Șoimul ar fi în drum spre Teritoriul Zero! 

Nu avea cum să afle că el plecase. Decât dacă ar fi spart uşa 
camerei lui, ceea ce era foarte puțin probabil în împrejurările 
acelea. Anne nu vorbea cu el; se încuiase în camera ei din aripa 
de sud. El provocase o ceartă care putuse fi auzită până pe 
piscurile de la Matterhorn, provocând-o să folosească un limbaj 
pe care trebuie să-l fi învățat de la familia ei de infractori. 

Rudolph şi Anonimul nu doreau deloc să aibă de-a face cu el. 
Mai ales de aproape. După scandalul cu Anne, începuse să se 
plângă paznicilor lui de neaşteptate, chinuitoare dureri în vintre. 
Se chircise şi țipase. 

— O, Doamne! E encefalită kuweitiană! Am observat-o în 
deşertul algerian, acum cinci săptămâni! Ah, Doamne! M-am 
molipsit! Testiculele mi s-au umflat cât nişte mingi de baschet, 
dar sunt mai grele! Trebuie să mă vadă un doctor! Aduceţi-mi un 
doctor! 

— Fără doctori. Nici-o comunicare cu exteriorul până când se 
întoarce stăpânul de la Machenfeld. 

Rudolph era neînduplecat. 

— Atunci să te fereşti! continuase Sam. E o boală foarte 
contagioasă! 

După care leşinase, vârându-şi mâna în pantalonii de trening. 
Alarmaţi, Anonimul şi cu Rudolph se retrăseseră imediat lângă 
peretele salonului. Revenindu-şi, dar în chinuri, Sam se târâse 
din încăpere şi urcase scara. Ca să-şi dea obştescul sfârşit în 
linişte, cu nişte testicule enorme. 

Rudolph şi Anonimul rămăseseră mult în spate până când Sam 
ajunsese în cameră şi Închisese uşa. Când o deschise din nou, 
pentru ultima dată, văzu că paznicii lui erau departe în hol, cu 
câte două batiste legate pe față, învăluiți de nori de dezinfectant 
răspândit de nişte tuburi de aerosol. 

Țărmul era liber! Pentru o minunată, lipsită de primejdii 
plecare de la Machenfeld. 

Lillian şi doi oameni din personal conduceau limuzinele spre 
un aerodrom aflat undeva la sud. Il auzise pe Şoim explicându-i 
drumul doamnei Hawkins numărul trei; drumul dura patru ore şi 

era esenţial ca ea să poziționeze vehiculele pe un drum de lângă 
autostrada ce trecea pe la vest de aerodrom. 

Un aerodrom! 

Asta însemna avioane! lar avioanele zburau la Roma! Şi chiar 
dacă nu zburau - sau nu voiau - existau telefoane! Si stații radio! 

Noul său plan se cristalizase imediat. El urma să se afle în 
portbagajul celei de-a doua limuzine, cea condusă de un membru 
al personalului de la castel. Fusese o treabă simplă să blocheze 
încuietoarea portbagajului după ce îşi luase rămas-bun de la 
Lillian şi o ajutase să care valizele. 

Indată ce paznicii lui dispăruseră în norul de dezinfectant, el 
legase trei pături la capete, coborâse de pe balcon până la sol, 
alergase către limuzina de pe alee şi se strecurase în portbagaj. 

Odată aflat înăuntru, înfăşurase păturile în jurul pieptului, 
mulțumit că rămăsese cu pantalonii de trening pe el şi aşteptase. 
Mizase pe faptul că natura avea să-i ofere o metodă raţională de 
a-şi atinge obiectivul şi nu fusese dezamăgit. 

Limuzinele ieşiseră pe poartă şi călătoria începuse. După trei 
ore şi jumătate de salturi, plonjări, cățărări şi goană prin munţii 
elvețieni, Sam auzise semnalele repetate ale claxonului. După 
câteva secunde urmase o replică din depărtare, de la 
automobilul din faţă, iar maşina încetinise şi se oprise. Şoferul 
jeşise repede afară. Devereaux auzea paşii pe lângă portbagaj. 
Apoi auzise zgomotul inconfundabil al jetului de lichid. 

Deschisese portbagajul, ieşise tiptil şi îl lovise cu mânerul unui 
cric pe elveţianul care urina. 

In următoarele treizeci de secunde, Devereaux îl dezbrăcase 
pe om de pantaloni, sacou, cămăşi şi pantofi. Punându-şi 
pantalonii şi sacoul - suficient pentru a nu fi observat în 
întunericul nopții - alergase spre portieră şi sărise pe scaunul 
şoferului, apoi apăsase de două ori pe claxon, ca un semnal 
pentru continuarea călătoriei. 

Lillian îi răspunsese la fel şi pornise imediat. 

Aerodromul de la Valtournanche (aşa scria pe indicator) 
prezenta o mică problemă, care fusese mai mult decât 
compensată de extraordinara sumă de bani pe care Sam o 
găsise în sacoul luat de la elveţian. Cinci mii de dolari americani! 
Șoimul trebuie să-i fi dat omului o recompensă! 

Asta dădea naştere altui plan, incredibil! Unui final magnific! 

II putea stopa pe Şoim fără poliție! Fără ajutorul autoritățilori 
Să-l oprească în loc, să demonteze operațiunea Teritoriul Zero şi 


239 


să risipească brigada în acelaşi timp! Fără trăgători de elită, călăi 
sau închisoare pe viață pe o insulă în largul mării! Era perfect. 
Fără nici o greşeală. 

La marginea de vest a aerodromului apăruse o curbă. Sam 
încetinise limuzina şi, imediat ce Lillian trecuse de curbă, oprise 
maşina, întorsese cheia în contact, luase cămaşa şi pantofii, 
sărise afară şi alergase în pădure. 

In întuneric, aşteptase să se petreacă inevitabilul. Automobilul 
lui Lillian se auzea venind în marşarier. Ea şi cu însoţitorul ei 
jeşiseră din maşină şi alergaseră la limuzina abandonată. 

— Asta le-ntrece pe toate! zisese Lillian înfuriată. Viermele 
acela ingrat a făcut pe el de frică în ultima clipă! După ce Mac i-a 
dat atâţia bani... Mă rog, nu mă miră. Muşchii gâtului său n- 
aveau tonus; asta e semn de slăbiciune. Haide! Urcă! Nu mai 
avem mult de mers. 

O oră mai târziu, Devereaux, îmbrăcat cu un sacou de piele şi 
cu pantalonii atârnând pe el, mult prea largi, îi număra 2500 de 
dolari unui pilot uluit din hangarul de la Valtournanche, onorariul 
pentru un zbor rapid, neprogramat, până la Roma. Sam alesese 
un tip ceva mai scund decât el, fără o musculatură evidentă. 
Piloții care acceptau astfel de slujbe nu erau consideraţi de o 
riguroasă moralitate. Insă lui nu-i păsa dacă era împins şi cădea 
într-o trecătoare din Alpi. 

Insă reuşise! Erau în aer! Ar fi ajuns la Roma cu mult înaintea 
răsăritului. Şi atunci el, Sam Devereaux, cel mai bun avocat 
tânăr din Boston, ar fi făcut cea mai bună ispravă din toată 
cariera lui. 


Căpitanii Gris şi Bleu, îmbrăcaţi în uniforme de poliţie mulate 
pe corp, stăteau drepţi şi nemişcaţi în spatele unor arţari, pe 
ambele părţi ale drumului şerpuit-nemişcaţi cu excepţia mâinilor 
drepte, care erau îndoite lateral, mângâind cu degetul mare 
acele mici care ieşeau din lăcaşurile lor răsucite. 

După cum prevăzuse comandantul, cei doi motociclişti care 
flancau limuzina papală rămăseseră în urmă, iar acum mergeau 
paralel, în faţa motocicletelor care încheiau coloana. Şi tot după 
cum bănuise comandantul, zgomotul era asurzitor. 

Unul câte unul, vehiculele trecură. Când ultimii doi oameni din 
escortă ajunseră între arţari, Gris şi Bleu săriră la ei, îi imobilizară 
cu braţul stâng şi fiecare înfipse câte un ac în gâtul adversarului 
său. 

În câteva secunde, oamenii din escortă erau adormiţi. 

Gris şi Bleu lăsară jos motocicletele dintre picioarele lor şi-i 
traseră în tufişuri. Apoi intrară împreună în pădure şi alergară în 
diagonală spre poalele dealului prin frunzişul des, către posturile 
următoarei lor misiuni. Acolo se aflau ascunse sutanele pe care 
trebuia să le îmbrace peste uniforme. 

Căpitanii Orange şi Vert stăteau pe burtă, unul vizavi de 
celălalt, ascunşi în iarba înaltă. Posturile lor se aflau la intrarea în 
cea de-a doua curbă a drumului lateral ce cobora în vale. Prin 
tufişul des văzură - şi asta-i făcu să surâdă - că ultimii doi 
motociclişti nu mai apăreau. Cealaltă echipă din escortă se 
străduia să menţină formaţia, mergând în spatele celei de-a doua 
limuzine. 

Căpitanul Orange îşi făcu cruce atunci când trecu maşina 
pontifului. 

Căpitanul Vert scuipă. De multă vreme nu mai avusese 
Biserica un papă francez; în privinţa asta, italienii erau porci. 

Automobilul papal intră în ultima curbă a drumului. Orange şi 
Vert săriră în sus şi spre drum, aplicând fulgerător manevrele 
exersate asupra motocicliştilor din escortă. 

Oamenii se prăbuşiră; limuzina papală intra în cotitura de la 
baza dealului. Mai erau câteva secunde până la exploziile din 
Etapa Patru - bombele fumigene din Fiatul răsturnat. Orange şi 
Vert alergară spre următoarea lor misiune - cea mai importantă 
dintre toate: etapa Şapte. Etapele Cinci şi Şase - distrugerea 
echipamentului de comunicaţii şi adormirea cu sedative a suitei 
papale - urmau să aibă loc dintr-o clipă în alta. 

Etapa Şapte era apogeul operaţiunii: substituirea papei Guido 
Frescobaldi cu Giovanni Bombalini. 


Exploziile din Fiat fură cu adevărat înspăimântătoare; ţipetele 
turcilor isterizaţi - terorizante. Şoimul rânji satisfăcut. Fir-ar să 
fie! Ce privelişte minunată! Tot fumul ăla şi zgomotul şi - da, 
ţipetele erau exagerate. 

In urma şocului, coloana de maşini se opri şi vocile întărâtate 
se auziră tot mai tare. O motocicletă şi două limuzine pe un drum 
lăturalnic de ţară, mărginit la sud de un deal povârnit, iar la nord 
o pădure înaltă şi deasă. 

Optimum, constată Şoimul, care îl ţinea legat pe Guido 
Frescobaldi în tufişuri. 

Căpitanul Noir ajunse la postul său şi le făcu semn căpitanilor 
Rouge şi Brun; toţi erau desfăşuraţi la intervale de zece metri, 
pregătiţi pentru momentul aplicării Etapei Cinci: distrugerea 
echipamentelor de comunicaţie. 

Momentul sosise. 

Singurul om din escorta Vaticanului sări de pe motocicletă şi 
alergă spre Fiatul învăluit de fum şi în care ţipau pasagerii 
blocaţi. Toate portierele celor două limuzine fură deschise. Şoferii 
şi preoţii ţipau, dădeau din mâini şi strigau ordine către toţi şi 
nimănui, apoi începură să alerge spre maşina răsturnată. 

Acum! 

Imbrăcaţi în sutane, Noir, Rouge şi Brun ţâşniră din 
ascunzătorile lor. Brun şi Rouge se năpustiră spre scaunul din 
faţă al primei limuzine şi smulseră toate firele care se vedeau. 
Noir alergă la al doilea automobil, maşina papală şi se aruncă 
prin uşa deschisă către echipament. 

Deodată, o mână se repezi peste spătarul scaunului, urmată 
de un braţ ieşit dintr-o sutană albă. Dar mâna şi braţul nu erau 
albe. Erau negre! 

lar strânsoarea de la gâtul lui Noir - însoţită de scatoalce 
rapide şi puternice în cap - era o tehnică a luptei de stradă pe 
care Noir o cunoştea bine. Provenea de pe un petic de pământ 
numit Harlem! 

Noir întoarse capul care îl durea şi se află dintr-odată, 
surprinzător, faţă în faţă cu un frate! 

Un frate în sutana albă a Bisericii albilor! 

Era împotriva principiilor lui Noir să bată măr un frate, dar nu 
avea încotro. Puştiul catolic era bun, însă nu se antrenase mai 
serios dincolo de Strada 138 şi Amsterdam. Noir îşi răsuci 
degetul mare şi arătătorul în carnea sensibilă; preotul negru ţipă 
şi eliberă din strânsoare gâtul lui Noir, iar acesta din urmă îl 
smulse pe jumătate de pe scaun. Oftă şi-l pocni pe puştiul catolic 
la baza craniului. Se întoarse imediat la treaba lui, smulgând fire 
şi spărgând cadrane. 

Bătrânul alb şi gras, în veşminte albe - șefu/ însuşi, îşi imagină 
Noir - se aplecă în faţă şi-l trase pe puşti pe bancheta din spate, 
legănându-i capul de parcă puştiul ar fi fost cu adevărat rănit. 

— O să fie-n regulă, bătrâne. Eu nu ştiu cum faceţi voi. Jur că 
nu ştiu! Baptiştii i-ar pune panglici în jurul unui petic de pământ. 
Ei au măsură! Sigur, voi îi aveţi pe poliţişti... 

Ticălosul! Ce dracu altceva n-ar putea merge? Ce alte amânări 
se ascundeau sub lumina orbitoare a soarelui, pe aeroportul 
Leonardo da Vinci din Roma? Era un coşmar al acelei minunate 
dimineți, dar fără binefacerile somnului! 

Blestematul, piticul, ticălosul pilot de la Valtournanche 
insistase ca avionul lui să fie controlat de inspectorii de la 
narcotice! Pe nimeni nu interesase dacă un avion transporta şase 
seifuri cu aur furat, sau diamante nedeclarate, sau planurile 
strict secrete de apărare ale tuturor ţărilor NA TO, câtă vreme nu 
era măcar o ţigară cu marijuana la bord! Toate protestele lui 
Sam nu avură nici un efect... Ba da, avură. Il obligară să se 
dezbrace şi să se lase percheziționat. 

— Per favore, signore. Unde-i lenjeria dumitale intimă? Unde- 
ai lăsat-0?... Percheziționați din nou avionul! 

— Asta-i o nebunie! ţipă Devereaux. Cum ar putea o pereche 
de chiloti... 

— Che cosa? întrebă // căpitano bănuitor. 

— Chiloţi! Sam schiță în aer conturul unei perechi de chiloți. 
Unde-aş putea ascunde... 

— Ahaa, îl întrerupse îl căpitano. Muntenii din Elveţia poartă 
izmene lungi. Cu buzunare. Şi clape. Şi mulţi nasturi. Nasturii 
sunt goi pe dinăuntru. 

— Eu nu sunt elveţian. Sunt american! 

Sprâncenele căpitanului se înălțară, iar el cobori vocea. 

— Ahaaa... Mafia, signore? 

Și tot aşa, până când Sam Împărțise zece bancnote de o sută 
de dolari, moment care se întâmplă să coincidă cu sfârşitul 
schimbului căpitanului, după care Sam fu eliberat. 

— Unde pot găsi un taxi? 

— Mai întâi schimbaţi banii, signore. Nici un taximetrist nu are 
să-ți dea restul la o sută de dolari. 

— Nu mi-au rămas multe bancnote. Doar cinci sute. 

— Atunci o să cheme poliția. Pentru că în mod sigur atâţia bani 
nu pot fi autentici. O să ai nevoie de lire. 

O, Doamne, poliția! îşi zise Sam. Poliţia şi nişte şoferi de taxi 
isterici erau ultimele lucruri pe care şi le dorea. Era clar că aşa 
ceva nu făcea parte din mărețul lui plan final de a-i pune bețe-n 
roate Şoimului. 

Și astfel pierdu aproape oră la coada din fața ghişeului de 
schimb valutar, funcționara mustăcioasă zicându-i că bancnotele 
cu o valoare atât de mare trebuia examinate la spectrograf. 

— Mulţumesc, signore, spuse în cele din urmă faţa îmblănită. 
Am examinat banii la patru aparate diferite. Sunt foarte bune. 
lată lirele dumneavoastră. Aveţi o valiză goală? 

Era ora 9,45. Mai avea timp! Un drum cu taxiul prin Roma i-ar 
lua cam o oră, tinând seama de trafic şi poate încă o jumătate de 
oră ca să ajungă la periferia sudică, unde ar intra pe Via Appia. 

Drumul pe Appia nu putea dura mai mult decât vreo douăzeci 
de minute. Ar recunoaşte indicatoarele pe care le văzuse în 
timpul manevrelor, era sigur de asta. Ar ajunge la Teritoriul Zero 
cu cel puțin o jumătate de oră mai devreme! 

L-ar stopa pe Soim, ar preveni al treilea război mondial, ar 
elimina spectrul închisorii pe viaţă şi s-ar duce acasă, la Boston, 
cu un cont frumos într-o bancă elveţiană! 

Fir-ar să fie! Dacă ar fi avut două țigări de foi, le-ar fi fumat pe 
amândouă în acelaşi timp! 

Traversă în viteză terminalul, îndreptându-se către uşile de 
sub indicatoarele pe care scria Taxi în trei limbi. Alergă cu 
sufletul la gură pe platforma de beton. 

In sus şi în jos, în întreaga zonă erau sute de cărucioare 
imobile, pline cu bagaje. Grupuri de oameni se adunaseră în 
stradă, pregătiți să se revolte. 

Sam se apropie de un turist. 

— Ce se întâmplă? 

— Blestemații ăştia de macaronari nenorociti au făcut o grevă 
a taximetriştilor! 

Sam se îndepărtă. Avea mai multe milioane de lire îndesate în 
buzunare, ca nişte pernițe de la costumul de fotbal american. 
Trebuia să existe cineva cu un automobil într-una din parcări. 

Îl găsi. La ora unsprezece fără douăzeci. Şi-i oferi bani. Cu cât 
mergea mai repede, cu atât obținea mai multe mii de lire. Omul 
fu de acord. 

Ora 11,32! Va reuşi! 

Trebuia să reuşească! 

Era apogeul vieții lui! 

De ce se amăgea singur? Era Însăşi viata lui. 


Gris şi Bleu traseră de funiile monahale pe care şi le 
înnodaseră peste sutane. Stăteau în genunchi, ascunşi după 
tufişul des şi ramurile aplecate ale copacilor de la poalele 
dealului, la marginea drumului de ţară. Erau pregătiţi să sară din 
frunziş pentru a trece la Etapa Şase imobilizarea coloanei de 


244 


maşini. Fiatul răsturnat era exact în faţa lor, împrăştiind fum 
peste tot, iar cei cinci consilieri papali, cei doi şoferi şi singurul 
om rămas din escortă se străduiau din răsputeri să ajungă la 
turcii care ţipau. 

Numărul celor prezenţi acolo nu era o problemă. De îndată ce 
Gris şi Bleu ar fi ajuns la grupul învăluit de fum, ar fi acţionat 
rapid, veşmintele lor preoţeşti mărind confuzia. Era o treabă 
simplă să reducă la neputinţă un adversar, apoi pe altul. Rouge li 
s-ar fi alăturat pe flancul de vest, interceptând pe oricine ar fi 
descoperit prematur conspirația şi-ar fi fugit la limuzină. 

Acum! 

Gris şi Bleu se năpustiră din tufişuri spre vălmăşagul de fum, 
ţipete şi braţe agitate în aer, cu sutanele umflate de vânt şi cu 
acele la-ndemână. 

Unul câte unul, membrii suitei papale se prăbuşiră la pământ, 
cu zâmbete fericite pe chipurile paşnice. 

— Legaţi-i! Daţi-mi nişte sfoară! ţipă Gris către turci, pe când 
cele trei „victime” se strecurau pe geamuri şi ieşeau din maşină. 

— Nu prea strâns, turbaţilor! adăugă Bleu cu asprime. 
Amintiţi-vă ce-a spus comandantul! 

— Mon Dieu! răcni Bleu deodată, înşfăcând umărul lui Gris şi 
arătându-i ceva pe pământ, dincolo de fumul care se ridica în 
aer. Qu'est-ce que c'est ca? 

In mijlocul drumului, între limuzine, Rouge zăcea pe spate, cu 
un braţ ridicat, cu mâna îndoită, de parcă îngheţase în mijlocul 
unei piruete. Ciorapul de pe faţă nu putea ascunde expresia de 
pace olimpiană de pe chipul lui. In confuzia creată, se poticnise 
în sutană, înfigându-şi acul în burtă. 

— Repede! ţipă Gris. Antidotul! Generalul se gândeşte la 
toate. 

— Aşa trebuie, zise Bleu. 


— Acum! ordonă Şoimul, ţinându-l pe Guido Frescobaldi, care 
începuse dintr-odată să cânte. 

Dincolo de drumul desfundat, Mac îl vedea pe Orange 
făcându-şi cruce în timp ce sărea din tufişuri, fugind spre 
limuzina papală. Risipă de mişcări, îşi zise el; papa n-ar încerca 
să scape, îl aşezase pe consilier pe bancheta maşinii şi cobora 
din maşină cu o expresie de furie teribilă pe chip. 

Şoimul îl luă pe Frescobaldi de mână şi-l duse către limuzină. 

— li dau bună ziua, domnule, îi zise Şoimul papei. 

Era un salut militar adecvat pentru o capitulare. 

— Animalule! răcni pontiful într-o rostogolire de tunet care 
reverberă peste pădurile şi dealurile din preajmă. Uccisore! 
Assassino! 

— Ce-i asta? 

— Basta! Tunetul bubuise din nou. lar fulgerul era în ochii lui 
Francesco; ochii unui gigant în trupul unui muritor. la-mi viaţa! 
Mi-ai ucis copiii mei iubiţi! Copiii Domnului! li măcelăreşti pe 
innocenti! Trimite-mă la lisus! Ucide-mă şi pe mine! Şi fie ca 
Domnul să aibă milă de sufletul tău! 

— Ah, ce Dum... ce naiba, taci din gură! Nimeni n-o să ucidă 
pe nimeni. 

— Eu văd ce văd! Copiii Domnului sunt măcelăriți! 

— Asta-i curată tâmpenie! Nimeni nu e rănit şi nimeni n-o să 
fie rănit. 

— Toţi sunt morto, zise Francesco cu mai puţină convingere, 
privind stupefiat înjur. 

— Nu mai mult decât dumneata. Nu i-am fi legat dacă erau 
morţi, nu-i aşa Orange? Vino aici! 

— Şi, Generale. Orange ocoli caroseria limuzinei, făcându-şi 
mai multe cruci. 

— Scoate-l pe băiatul acela de culoare din maşină. Trebuie să 
fie vreun oaspete al papei. 

— Omul ăla e preot. Consilierul meu personal! 

— Nu mai spune! Trebuie să fie un flăcău talentat la cor. Uşor, 
Orange, spuse MacKenzie, în vreme ce italianul îl trăgea pe 
inconştientul prelat negru din automobil. Du-l în tufişuri şi desfă-i 
sutana aia. E prea al naibii de cald pentru un poncho. 

— Vrei să spui, întrebă Giovanni incredul, că sunt toţi în viaţă? 

— Sigur că sunt în viaţă, răspunse MacKenzie, făcându-i semn 
lui Vert să-l pregătească pe Frescobaldi pentru schimb; dublura 
papei era senină. 

— Nu te cred! l-ai omorât! răcni deodată papa. 

— Nu vrei să taci! Şoimul nu pusese o întrebare. Ascultă-mă. 
Nu ştiu cum te descurci în postul dumitale de comandă, însă 
presupun că ştii să spui dacă un soldat e viu sau nu. 

— Che cosa?... 

— Căpitane Gris, ţipă MacKenzie la scandinavul mascat care 
lega un preot lângă capacul unei roţi a primei limuzine. Ridică-l 
pe omul acela şi adu-l aici, te rog. 

Gris execută ordinul. MacKenzie luă mâna dreaptă a pontifului. 

— Aici! Pune degetele pe gât, lângă claviculă. Ei, vezi? Simţi 
pulsul? 

Papa miji ochii, concentrându-se. 

— Inima... Da. Spui adevărul. Şi ceilalţi? Sunt la fel? Le bate 
inima? 

— i-am dat cuvântul meu, replică Şoimul aspru. Trebuie să te 
dojenesc, domnule. Ordinele adversarului nu mint atunci când 
captura e asigurată. Nu suntem animale, domnule. Dar nu prea 
avem timp. Şoimul îi făcu semn lui Vert să-l aducă pe 
narcotizatul Frescobaldi. Mă tem că va trebui să schimbăm nişte 
haine de-a dumitale. Va trebui să... 

MacKenzie se opri. Papa Francesco îl privea ţintă pe 
Frescobaldi. Era pentru prima dată când observa prezenţa 
cântăreţului, care, proaspăt ras şi, fără mustață, semăna mai 
mult cu Giovanni Bombalini decât Bombalini însuşi. 

— Guido! E Guido Frescobaldi! Vocea pontifului se putea auzi 
din golful Neapole, atât de tare răcnise. Guido, ruda mea! De 
acelaşi sânge cu mine! Guido el Madre di Dio! Faci parte din 
această... această erezie?! 

Signore Guido Frescobaldi surâse. 

— Che gelida... manina... a rigido esanime... ah, la-la... la- 
laaa... 

— El e, de acord, însă de azi-dimineaţă e puţin derutat. Şi-o să 
mai fie ceva vreme. Ei, haide acum. Trebuie să scoatem ceva din 
veşmintele astea de pe dumneata şi să le punem pe el. Căpitane 
Orange! Căpitane Vert! Daţi-i o mână de ajutor domnului 
Francesco. 

— S-a făcut! N 

Şoimul vorbea pe tonul unui general victorios. Il ţinea de 
umeri pe zâmbăreţul Guido Frescobaldi, admirând rezultatul 
final. 

— Arată chiar grozav, nu-i aşa? 

Papa Francesco, pironit locului, nu se putu stăpâni: 

— Jesus et Spiritus Sanctus. Hidosul Frescobaldi sunt chiar eu. 
E un miracol divin. 

— Ca doi gemeni într-o tranşee de artilerie, domnule papă! 

Pontiful de-abia se auzea. 

— İl pui... pe Frescobaldi... în j;/țu/ Sfântului Petru? 

— Pentru vreo două ceasuri, cu noroc... după calculele mele. 

— Dar de ce? j 

— Nimic personal. Înţeleg că dumneata eşti un tip foarte 

cumsecade. 

— Dar de ce? Pentru numele Domnului, de ce? Ăsta nu-i un 
răspuns. 

— Nici nu mă aşteptam să fie, răspunse Şoimul. Doar că nu 
vreau să urli cât te ţine gura. Ai o voce teribil de puternică. 

— In regulă! In regulă! Te răpim. Te ţinem pentru o 
răscumpărare. N-o să ai probleme; n-o să păţeşti nimic şi ăsta-i 
cuvântul unui general. 

Discuţia fu întreruptă de căpitanii Gris şi Bleu, care veneau în 
fugă, atrăgând atenţia. 

— Zona e asigurată, domnule general! strigă Gris. 

— S-au făcut toate injecţiile, adăugă Bleu. Suntem pregătiţi de 
plecare. 

— Bun! Atunci să plecăm! Soldaţi! Evacuaţi zona! Pregătiţi-vă 
pentru procedurile de ieşire! Pe numere! Executarea! 

Ca la un semn, se auzi zgomotul unui motor de elicopter 
dinspre zona camuflată, aflată la cincizeci de metri de centrul 
Teritoriului Zero. 

Apoi se auzi alt zgomot. Dinspre porţiunea de drum din vârful 
dealului: o maşină oprindu-se în scrâşnet de frână. 

— Stop! se auzi un geamăt jalnic din pădure. Pentru numele 
Domnului, stop! 

— Ce? 

— Mon Dieu! 

— Che cosa?! 

— Asta-i bună! 

— Tokig! 

— Bakasi! 

— Rahat! 

Sam venea poticnindu-se pe vechiul drum de ţară de pe deal. 
Ocoli în goană ultima curbă şi căzu într-un genunchi. 

Giovanni Bombalini îl privea consternat; îi dădu maşinal 
siluetei îngenuncheate binecuvântarea sa mai degrabă tulburată. 

— Deus et figlio... 

— Nu vrei să taci! MacKenzie îi aruncă o privire cruntă lui 
Francesco. Fir-ar să fie, Sam! Ce dracu' cauţi aici? Credeam că 
eşti bolnav ca un câine... 

— Ascultați-mă cu toţii, interveni Sam. Adunaţi-vă toţi aici. Se 
chinui să se ridice în picioare; căpitanii rămaseră pe loc, feţele 
lor trădând o anume indiferenţă. Plecaţi! Fugiţi ca să vă salvaţi 

vieţile! Lăsaţi-l singur pe acest om! E o cursă! Machenfeld a 
căzut! S-a-ntâmplat azi-noapte! Sute de oameni ai Interpolului se 
înghesuie... 

Sam căscă deodată gura, fixându-l pe Şoim. 

— Zău că eşti un tip formidabil, fiule. lţi respect priceperea, 
cum am mai spus-o. Dar nu pot spune că tu ai prea mult respect 
pentru experienţa mea. MacKenzie plesni una din curelele legate 
în cruciş pe piept, peste jacheta de teren. Era legată de un toc 
mare din piele, care-i atârna peste şold. Nici-o operaţiune de 
atac nu pierde legătura cu centrul de comandă. Cel puţin din 
1971 încoace. Ce dracu', pe vremuri stabileam legături de la Ly 
Sol, în Cambodgia, direct cu unităţile din delta Mekongului. 

— Ce? 

— Legătura radio pe frecvenţe înalte, cu triplu arc electric, 
băiete. Stabileşti un orar, apoi primeşti şi trimiţi simultan. Eşti 
depăşit, Sam! Cam acum o oră, singurii care se înghesuiau la 
Machenfeld erau fluturii. Nu ştiu cum ai reuşit, dar eşti teribil de 
norocos că ai ajuns aici singur... Gândeşte-te puţin, ai fi fost al 
naibii de prost dacă veneai altfel... în regulă, soldaţi! Continuaţi 
Etapa Opt!... Hai, Sam. O să faci o călătorie. Şi să-ţi spun ceva, 
băiete. Dacă-mi mai faci necazuri, o să deschid o uşă la şase 
sute de metri altitudine şi o să poţi zbura singur! 

— Mac, nu poţi! Gândeşte-te la al treilea război mondial! 

— Gândeşte-te la o frumoasă cădere liberă - fără paraşută - 
direct într-o farfurie de spaghete! 

Apoi se auzi alt zgomot. Unul înspăimântător. Dinspre coama 
dealului. Tot de pe drum. 

Căpitanii şi turcii îngheţară. 

Şoimul întoarse brusc capul - şi îl ridică - spre Via Appia. 
Pontiful rosti un singur cuvânt: 

— Carabinieri. 

Vaierul distonant, pe două note, al sirenelor poliţiei italiene se 
auzea în depărtare. Apropiindu-se. 

— Fir-ar să fie! Cum?! Ce dracu’ s-a întâmplat? Sam, nu tu ai 
făcut-o! 

— Doamne, nu! N-am făcut-o eu! W-aş fi făcut-o! 

— Cred că e un... calcul greşit, signore, zise încet papa 
Francesco. 

— Ce? Ce mama... ce calcul greşit? 

— Coloana de maşini trebuia să oprească în sătucul - mă rog, 
nu prea e sat - Tuscabondo. E la circa un kilometru şi jumătate 

după deviazione, ruta dumitale ocolitoare. 

— lisuse! 

— Poate fi îndurător, Signore Generale. 

— Ticăloşii ăia or să împânzească dealurile, câmpiile. La 
naiba! 

— Şi aerul, Generale, zise neliniştit căpitanul Orange, 
trecându-l toate năduşelile sub mască. Carabinierii au flotile de 
elicotteri. Ăia sunt pazzi ai cerului. 

— lisuse Hristoase! 

— Figlio di Santa Maria... Figlio di Dio... E pe drum, Generale. 

— Ţi-am spus să taci. Soldati! Verificaţi hărţile! Rapid! Gris şi 
Bleu, evaluaţi rutele de ieşire E-Opt şi E-Doisprezece. Rutele 
anterioare erau mai rapide, însă mai expuse. Luaţi o hotărâre 
într-un minut! Orange şi Vert, aduceţi-mi-l pe Frescobaldi! 
Duceţi-vă lângă ceilalţi! Sam, tu stai aici! 

Ţipetele sirenelor se auzeau mai aproape, cam lângă bariera 
de pe Via Appia. 

Frescobaldi, prins în strânsoarea lui MacKenzie, cânta şi mai 
tare. 

— Signore. Giovanni Bombalini făcu un pas spre MacKenzie. 
Vorbeşti de cuvântul unui general. Eşti foarte sincer când spui 
asta. 

— Ce? Da, sigur. Presupun că nici dumneata nu eşti foarte 
diferit. Comanda e o mare responsabilitate. 

— Intr-adevăr, este. lar adevărul e braţul drept al 
responsabilităţii. Papa se mai uită o dată la siluetele inconştiente 
ale celor din suita lui, fiecare trup întins confortabil, nici unul 
rănit. Şi compasiunea, fireşte. 

Şoimul îl asculta neatent. || ţinea pe Frescobaldi, nescăpându-l 
din ochi pe uluitul Sam Devereaux şi urmărindu-i pe căpitanii 
Gris şi Bleu, care făceau ultimele evaluări pe hărţi. 

— Ce vrei să spui? 

— Spui că nu ai nici o intenţie să aduci vătămări persoanei 
mele. 

— Sigur că nu. Nu obţii mare lucru pentru un cadavru. Mă rog, 
poate cu oamenii dumitale... 

— lar Frescobaldi are forţa unui taur, spuse papa, atât sieşi, 
cât şi lui MacKenzie, în timp ce-l studia pe Guido care era pe 
jumătate conştient. 

— Intotdeauna a fost aşa. Signore Generale, dacă aş spune că 
o să merg cu dumneata fără să mă opun, poate chiar în spiritul 

colaborării, mi-ai garanta îndeplinirea unei mici cereri? Ca de la 
un comandant la altul? 

Şoimul miji ochii spre pontif. 

— Care anume? 

— Să las consilierului meu o notă scurtă, doar câteva vorbe, în 
engleză. Sigur, ţi-aş da-o s-o citeşti. 

MacKenzie scoase un blocnotes militar din jachetă, rupse o 
pagină, apoi deşurubă stiloul şi i le întinse pe amândouă lui 
Francesco. 

— Ai cincisprezece secunde. 

Papa aşeză hârtia pe capota limuzinei şi scrise în grabă. Apoi îi 
dădu pagina Şoimului. 

Sunt sănătos. Cu binecuvântarea Domnului, o să ajung la voi 
aşa cum mutările de şah ale lui O'Gilligan ajung la mine. 

Albul. 

— E un cod, dar e cam de rahat. Dă-i drumul, pune-l în 
buzunarul tipului colorat. Imi place partea aia care zice că eşti 
sănătos. 

Giovanni alergă spre consilierul său papal, îi îndesă nota sub 
sutană şi se întoarse la Şoim. 

— Zău, signore Generale, cam pierzi timpul. 

— Ce? 

— Pune-l pe Frescobaldi în limuzină! Repede! Înăuntru e o 
servietă. Cu pastilele mele. Adu-mi-o, te rog. 

— Ce? 

— N-ai rezista decât cinci minute în Curia! Unde e e//icottero? 

— Elicopterul? 

— Da. 

— Acolo. Într-un luminiş. 

Căpitanii Gris şi Bleu încheiaseră rapida lor consultare. Gris 
strigă: 

— l-am instruit pe oameni, domnule general. Noi plecăm! Ne 
întâlnim la Zaragolo! 

— Zaragolo! zise pontiful. Aeroportul de la Monti Prenestini? 

— Da, răspunse Şoimul, privindu-l brusc atent pe papa 
Francesco. Ce-i cu el? 

— Spune-le să stea la nord de Rocca Priora! Sunt nişte 
batalioane de poliţie în Rocca Priora. 

— Asta-i la est de Frascati... 

— Dal! 

— L-aţi auzit, căpitani! Învăluiţi Rocca Priora! Hai, la luptă! 


251 


răcni Şoimul. 

— Nu! ţipă Sam, retrăgându-se pe drum şi privind spre coama 
dealului. Sunteţi cu toţii nebuni! V-aţi ieşit din minţi! O să vă 
opresc. Pe toţi! 

— Tinere! Giovanni stătea drept şi i se adresa lui Sam pe un 
ton pontifical: N-ai vrea să taci şi să faci ce spune generalul?! 

Noir ieşi din luminiş. 

— Elicopterul e pregătit, domnule general. Avem o zonă de 
decolare liberă. 

— Avem şi un pasager în plus. la-l pe avocat, căpitane. Poţi să- 
i arăţi un ac dacă te descurci. 

— Cu mare plăcere, spuse Noir. 

— O doză, căpitane! 

— Rahat! 

Şi astfel, Giovanni Bombalini, Sfântul Părinte al Bisericii 
Catolice şi MacKenzie Hawkins, decorat de două ori cu Medalia 
de Onoare a Congresului, îl puseră pe Guido Frescobaldi în 
limuzina papală şi fugiră mâncând pământul prin pădure, spre 
elicopter. 

Pentru Francesco era greu. Pontiful îl ocărî blând pe Sebastian, 
sfântul patron al atleţilor; până la urmă, disperat, îşi ridică 
fustele veşmântului, scoțând la iveală nişte picioare groase de 
ţăran şi mai că-l întrecu pe MacKenzie până la elicopter. 


Avionul Lear se înălţă deasupra plafonului de nori de la 
Zaragolo, pilotat de căpitanul Noir şi cu căpitanul Rouge pe 
scaunul copilotului. Şoimul şi papa stăteau în partea din faţă, 
unul în faţa celuilalt, fiecare lângă o fereastră. 

MacKenzie îl privea stupefiat pe Francesco. Ştia din vasta lui 
experienţă că, atunci când comanda era blocată, cel mai bun 
lucru era să nu faci nimic dacă lupta respectivă nu impunea o 
contralovitură imediată. 

Aşa cum era cazul acum. Problema era că Francesco nu se 
purta ca un inamic cu care să se fi luptat vreodată Şoimul. 

Fir-ar să fie! 

MacKenzie înţelese că nu mai avea rost să poarte masca. 
Ceilalţi nu aveau încotro, pentru protecţia lor, dar pentru el nu 
avea importanţă. 

O scoase cu un oftat de uşurare. Francesco se uită la el, dar 
nu dezagreabil. Papa dădu din cap, de parcă ar fi vrut să spună: 
Incântat să te cunosc faţă în faţă. 

Fir-ar să fie! 

MacKenzie vâri mâna în buzunar după un trabuc. Scoase unul, 
îl muşcă la un capăt şi luă o cutie de chibrituri. 

— Per favore. Francesco se aplecase spre el. 

— Ce? 

— O ţigară, signore Generale. Pentru mine. Vă deranjează? 

— A, nu, nimic. Asta-mi lipsea. Hawkins scoase alt trabuc şi i-l 
întinse pontifului. Apoi, venindu-i târziu ideea, căută bricheta în 
celălalt buzunar. 

Dar era prea târziu. 

Francesco muşcase capătul trabucului, îl scuipase - oarecum 
neofensator - luase chibriturile din mâna lui Mac şi aprinsese un 
băț. 

Papa Francesco, Vicarul lui Hristos, aprinse trabucul. Şi, în 
vreme ce fumul aromat se ridica deasupra capului său, pontiful 
se lăsă pe spătarul fotoliului, îşi încrucişă picioarele sub veşminte 
şi admiră peisajul de sub el. 

— Grazie, spuse Francesco. 

— Prego, răspunse MacKenzie. 

Partea a IV-a 

Sam şedea pe scaunul din fier forjat prevăzut cu perniţe, în 
colţul din nord-vest al grădinii de la Machenfeld. Anne alesese 
locul, după o atentă deliberare; era porţiunea de grădină care 
oferea cea mai bună privelişte a Matterhomului, al cărui vârf se 
vedea în depărtare. 

Trecuseră trei săptămâni de la o cumplită poveste: 

Teritoriul Zero. 

Căpitanii şi turcii plecaseră - în regiuni neştiute ale lumii - şi 
nu se va mai auzi vreodată de ei. Personalul fusese redus la un 
bucătar care îi ajuta pe Anne şi pe Sam la curăţenia casei şi a 
grădinii. MacKenzie nu se pricepea la nici una dintre aceste 
treburi casnice, dar făcea şi el ceva, ducându-se în sat după 
ziare. De asemenea, trecea în fiecare zi pe la doctorul cu onorarii 
foarte mari pe care îl adusese de la New York pentru orice 
eventualitate. Doctorul, specialist în medicină internă, nu avea 
idee de ce era plătit cu sume atât de mari fără să facă nimic, dar 
trăia în huzur într-o reşedinţă de pe malul lacului şi, în spiritul 
Asociaţiei Medicilor Americani, accepta banii nedeclaraţi şi nu se 
plângea. 

Francesco (Sam nu se obişnuise să-i spună papa) se instalase 
confortabil în apartamentele sigilate de la ultimul etaj şi putea fi 
văzut zilnic plimbându-se pe metereze, prin grădina lui de pe 
acoperiş. 

MacKenzie reuşise cu adevărat! Cucerise cel mai important 
obiectiv militar din întreaga lui carieră. 

lar acum, printr-o serie întortocheată de canale extraordinar 
de complexe, imposibil de depistat, adresa cereri de 
răscumpărare Vaticanului. Mesaje codificate transmise pe 
frecvenţe radio ultraînalte, dinspre Alpi către Beirut, apoi la 
Alger; retransmise prin antenele din deşert şi din oceane de la 
Marsilia la Paris, apoi la Milano şi, în sfârşit, la Roma. 

Conform orarului pe care îl impusese el, răspunsul Vaticanului 
urma să fie transmis prin staţii radio de la Roma şi retransmis de 
la Beirut pe la ora 5 p.m. 

MacKenzie plecase de la Machenfeld spre centrul izolat de 
transmisii - o cabană solitară din Alpi, la mare altitudine, în care 
era instalat cel mai bun, cel mai sofisticat echipament radio care 
se putea obţine. Fusese livrat la Machenfeld de firma „Les 
Châteaux Suisses”, dar pus în funcţiune chiar de Şoim. Nimeni, în 
afară de Mackenzie, nu ştia unde se afla refugiul montan. 

O, Doamne! In după-amiaza asta, la ora cinci! Sam se sili să-şi 
alunge din minte teribilul gând. 

La castel se vedea mişcare. Anne ieşise pe terasă, ţinând sub 
braţ obişnuita carte cu poze şi coperte lucioase şi ducând o tavă 
de argint cu pahare pe ea. Porni să traverseze pajiştea spre 
grădină. Avea un mers drept, feminin; o dansatoare delicată, cu 
un aer firesc, ignorând ritmurile subtile ale graţiei sale. Părul 
castaniu deschis îi cădea neglijent pe umeri, încadrând tenul 
trandafiriu al feţei frumoase. Ochii mari, de un albastru 
strălucitor, reflectau orice lumină întâlneau. 

Învăţase ceva de la toate fetele, îşi zise Devereaux. Ceva 
deosebit şi specific fiecăreia - nişte daruri pentru el. lar dacă 
avea să revină vreodată la o viaţă normală, le va fi recunoscător 
pentru darurile lor. 

_ Dar poate că cel mai important lucru îl învățase de la Anne: 
Incearcă să te perfecţionezi, dar nu-ţi contesta trecutul. 

Se auziră râsete pe pajişte. Anne se uita în sus, spre 
metereze, unde Francesco, îmbrăcat într-un pulover colorat de 
schi, se aplecase peste parapet. 

Devenise jocul lor intim, al lui Anne şi-al lui Francesco. De câte 
ori Şoimul nu era prin preajmă, pălăvrăgeau. lar Sam era sigur - 
fiindcă Anne nu negase - că ea făcuse numeroase drumuri până 
la apartamentele lui, ducându-i pahare cu chianti, cu desăvârşire 
interzis în dieta lui. Anne şi Francesco deveniseră buni prieteni. 

Câteva minute mai târziu, aprecierea fu confirmată. Anne 
aşeză tava cu băuturi pe masă, lângă Sam. Ochii ei zâmbeau. 

— Ştiai, Sam, că lisus a fost o persoană foarte practică, foarte 
realistă? Când i-a spălat picioarele Mariei Magdalena, le-a spus 
tuturor că ea era o fiinţă umană. Poate una chiar foarte bună, în 
ciuda celor ce făcuse până atunci. Şi că oamenii n-ar trebui să 
arunce cu pietre în ea, fiindcă s-ar putea ca nici picioarele lor să 
nu fie prea curate. 


255 


MacKenzie se căţără pe ultima pantă cu ajutorul unui 
alpenştoc. Ultimii două sute de metri ai drumului şerpuit până în 
vârf erau prea înzăpeziţi pentru o motocicletă, aşa că ajungea 
mai repede dacă urca direct pe ultima porţiune. Era cinci fără 
unsprezece, ora de la Zurich. 

Semnalele urmau să apară peste unsprezece minute. De la 
Beirut. Vor fi repetate apoi după cinci minute, pentru a verifica 
erorile de decodare. La sfârşitul celei de-a doua serii, el trebuia 
să confirme recepţia, transmițând codul de verificare la releul din 
Beirut: patru linii, repetate de două ori. 

Ajuns la cabană, Şoimul porni generatoarele şi urmări cu 
satisfacţie nenumăratele rotiţe ce se învârteau cu un bâzâit surd 
în spatele carcasei, în vreme ce cadranele afişau indicaţia în 
funcțiune. 

Când se aprinseră cele două becuri verzi, însemnând 
randament maxim, el vâri în priză singurul reşou şi simţi imediat 
căldura degajată de spirele încinse. Intinse mâna către puternicul 
echipament pentru unde scurte, lovi uşor întrerupătoarele 
receptorului şi răsuci butoanele amplificatorului la volum mare. 
Mai erau trei minute. 

Se duse la perete. incepu să învârtă încet un mâner, auzind 
cum se mişcau roţile dinţate. Afară, dincolo de grilajul de fier al 
ferestruicii, vedea un disc de roată balansându-se în afară şi în 
sus pe traiectoria lui. 

Se întoarse la receptori radio şi învârti cu delicată precizie 
discurile paralele ale megaciclului şi tetraciclului. Voci glăsuind în 
zeci de limbi se auziră în difuzoare. Când acele de pe scală se 
aflară într-o poziţie perfect paralelă, nu se mai auzi nimic. Mai 
era un minut. 

MacKenzie scoase un trabuc din buzunar şi îl aprinse. Trase 
din el satisfăcut şi suflă fumul în cercuri succesive. 

Deodată se auziră semnalele. Patru linii scurte pe un ton acut; 
repetate o dată. Canalul era curat. 

Luă un creion, cu mâna peste o pagină de carnet, pregătit să 
scrie codul aşa cum se transmitea de la Beirut. 

După terminarea mesajului, Şoimul avea cinci minute la 
dispoziţie ca să-l decodeze. Să transforme semnalele în numere, 
numerele în litere şi literele în cuvinte. 

După ce termină, se uită la răspunsul Vaticanului, nevenindu-i 
să creadă. 

Era imposibil! 

Evident, făcuse mai multe greşeli la recepţionarea transmisiei 
de la Beirut. 

Semnalele se auziră din nou. 

Şoimul începu să scrie pe altă foaie de hârtie. 

Cu atenţie. 

Exact. 

Transmisia încetă, aşa cum începuse: patru linii, repetate o 
dată. 

MacKenzie puse grila de decodare în faţa lui. Credea că o 
memorase în întregime, dar nu era momentul să facă vreo 
greşeală. Verifică din nou fiecare punct, fiecare linie. 

Fiecare cuvânt. 

Nu exista nici o greşeală. 

Imposibilul se întâmplase. 


În legătură cu cererea absurdă privind contribuţia de patru 
sute de milioane de dolari americani, prin stabilirea unei taxe de 
un dolar pentru enoriaşii diocezelor din întreaga lume, trezoreria 
Sfântului Scaun nu este în măsură să ia în considerare o astfel de 
cerere. Sau orice altă cerere pentru acest scop filantropic. 
Sfântul Părinte se bucură de o sănătate excelentă şi transmite 
binecuvântările sale în numele Tatălui, al Fiului şi al Sfântului 
Duh. 

Ignatio Quartze. 

Cardinal Omnipitum. 

Trezorierul Vaticanului. 


Compania Păstorul îşi suspendă operaţiunile. 

MacKenzie Hawkins se plimba pe domeniul castelului 
Machenfeld, fumându-şi trabucurile şi privind absent infinita 
frumuseţe a Alpilor. 

Sam făcu un calcul al valorilor monetare ale corporației, în 
afară de proprietăţi şi echipamente. Din capitalizarea iniţială de 
40 000 000 de dolari rămăseseră 12 810 431,02 dolari. 

Plus un fond de cheltuieli neprevăzute de 150 000 de dolari, 
care era intact. 

Nu era rău deloc. Mai ales că investitorii, ca nişte hiene 
speriate, refuzau restituirea banilor. Nu voiau să mai aibă nici o 
legătură cu Compania Păstorul sau cu cineva din conducerea ei. 
Nici nu-şi mai băteau capul cu înregistrarea pierderilor câtă 

vreme directorii companiei juraseră - pe Biblie, pe Almanahul 
Burke, pe Mein Kampf şi pe Coran - să nu-i mai contacteze 
vreodată. 

lar lui Francesco, ce purta acum o pălărie tiroleză şi puloverul 
de schi favorit, i se permisese să coboare din apartamentele de 
la ultimul etaj. Pentru ca nimeni să nu fie tulburat, conveniră să-l 
numească Zio Francesco, unchiul nu ştiu cui. 

Deoarece nu se arătase dispus să se ducă în altă parte sau să 
facă altceva decât să se bucure de compania lor, Zio Francesco 
hoinărea liber. Mereu avea pe cineva în preajmă, dar nu pentru a 
împiedica o evadare, ci pentru a-l ajuta la nevoie. La urma urmei, 
avea peste şaptezeci de ani. 

Mai ales bucătarul era foarte ataşat de el, deoarece Francesco 
stătea mult timp la bucătărie, ajutându-l să pregătească sosurile 
şi cerând uneori permisiunea să prepare o reţetă deosebită. 

El îi formulă o cerere Şoimului. Acesta îl refuză. 

Nu! Sub nici o formă! Zio nu putea să telefoneze la 
apartamentul său de la Vatican! Nu conta că telefonul lui era 
privat, sau neînregistrat, sau ascuns în sertarul mesei de lângă 
pat! Apelurile telefonice puteau fi depistate. 

Nu şi dacă se transmiteau prin radio, insistă Francesco. Şoimul 
îi impresionase pe toţi, adesea, relatându-le despre complicatele 
sale metode de comunicare cu Roma. Cu siguranţă, un simplu 
apel telefonic n-ar fi fost o treabă atât de complexă. Poate doar o 
mică retransmisie. 

Nu! Toate spaghetele pe care le mâncase i se urcaseră lui Zio 
la cap. Avea creierul moale. 

Cel al Şoimului era poate şi mai moale, sugeră Francesco. Ce 
progrese făcuse generalul? Nu ajunsese întreaga situaţie într-un 
punct mort? Nu-l păcălise cardinalul Quartze? 

Şi cum putea un simplu telefon să schimbe lucrurile? 

Dar cum putea să le înrăutăţească? stăruise Francesco. Şoimul 
ar fi stat în faţa staţiei radio, cu mâna pe un buton, gata să 
întrerupă legătura dacă Zio ar fi spus ceva nepotrivit. Nu era 
mult mai avantajos pentru general ca măcar doi oameni să ştie 
că el era în viaţă? Că farsa era cu adevărat o farsă? Sigur nu era 
nimic de pierdut, fiindcă Şoimul pierduse deja. Şi poate că era 
ceva de câştigat. Poate chiar patru sute de milioane de dolari 
americani. 

In plus, Guido avea nevoie de ajutor. Nu îşi critica vărul, care 
nu era doar puternic precum un taur, ci şi o persoană blândă şi 

foarte serioasă. Dar era novice în funcţia pe care o ocupa acum 
şi l-ar fi ascultat cu siguranţă pe vărul său Giovanni Bombalini. 
Ajutat, desigur, de consilierul personal al lui Giovanni, tânărul 
preot american din Harlem. 

S-ar putea ca situaţia să nu fie remediată peste noapte - 
pentru că erau probleme de sănătate şi de logistică imposibil de 
ignorat. Dar după ce se spusese şi se făcuse totul, ce alternativă 
avea Şoimul? 

Evident, nici una. Aşa se face că, MacKenzie cobori într-o 
după-amiază de la cabana din munţi, cărând trei cutii de carton 
învelite în pânză groasă care conţineau echipamentul radio şi 
începu să instaleze instrumentele într-un dormitor de la 
Machenfeld. 

Când totul fu terminat, Şoimul transmise un ordin irevocabil. 
Doar el şi Zio Francesco aveau acces înăuntru în timpul 
transmisiunilor. 

Anne şi Sam nu aveau nimic împotrivă. Nu doreau defel să 
intre acolo. Bucătarul îşi spuse că toţi erau nebuni şi se întoarse 
la bucătărie. 

Şi de atunci încolo, cel puţin de două ori pe săptămână - lao 
oră târzie din noapte - uriaşul disc al antenei era răsucit şi ridicat 
deasupra parapetelor. Nici Sam, nici Anne nu ştia ce se vorbea 
acolo sau dacă se realizase ceva, însă deseori, când şedeau în 
grădină să discute şi să privească splendida lună de pe cerul 
Elveţiei, auzeau hohote de râs din camera de la etaj. Papa şi cu 
Şoimul păreau doi băieţi de şcoală, foarte amuzaţi de un nou joc. 

Un joc secret, jucat în propriul lor club. 


Sam şedea în grădină, uitându-se absent la un exemplar al 
ziarului londonez Times. Viaţa la castelul Machenfeld devenise 
monotonă. De exemplu, unul dintre ei se ducea în sat să 
cumpere ziare în fiecare dimineaţă. Cafeaua servită în grădină şi 
lectura gazetelor era o modalitate minunată de a începe ziua. 
Lumea era o harababură nelegitimă; viaţa era aşa de paşnică la 
Machenfeld. 

Şoimul, descoperind existenţa unor piste de călărie pe 
domeniu, cumpărase câţiva cai de rasă şi călărea frecvent, 
uneori ceasuri în şir. Găsise ceva ce căutase mult, gândea Sam. 

La rândul său, Francesco descoperise pictura în ulei. Străbătea 
câmpurile cu pălăria tiroleză pe cap, însoţit de Anne sau de 
bucătar, îşi instala şevaletul şi picta, lăsând posterităţii impresiile 

lui plastice, inspirate de splendorile Alpilor. Asta când nu era la 
bucătărie sau dacă nu o învăţa pe Anne să joace şah şi nici nu 
dezbătea cu Sam - totdeauna agreabil - chestiuni juridice. 

Se întâmpla ceva cu Francesco, ceva despre care nimeni nu 
vorbea, deşi toţi ştiau că avea legătură cu starea lui de spirit. 
Francesco nu era un om sănătos atunci când fusese luat de pe 
dealurile de lângă Via Appia. Deloc sănătos. Acesta era motivul 
pentru care Mac insistase să aibă în preajmă un specialist de la 
New York. 

Dar pe măsură ce săptămânile treceau, starea lui părea să se 
amelioreze în aerul curat al Alpilor. 

Ar fi fost la fel în alte împrejurări? 

Nimeni, desigur, nu se lansa în speculaţii, dar Francesco 
spusese ceva într-o seară, la masă, ceva care îi emoţionase pe 
toţi. 

— Doctorii ăia. O să trăiesc mai mult decât oricare dintre ei! 
M-ar fi îngropat încă de-acum o lună. 

Şoimul răspunse cu o criză de tuse. 

Şi Sam? Ce era cu el? 

Orice-ar fi fost, ştia că acolo era şi Anne. 

Se uita acum la ea, în lumina sfârşitului dimineţii, stând pe 
scaun şi citindu-şi ziarul, cu omniprezenta carte pe masă, lângă 
ea. De data asta era vorba despre O istorie ilustrată a Elveţiei. 

Era atât de frumoasă, teribil de... ea însăşi. Avea să-l ajute să 
devină un avocat mai bun, făcând ca legile să nu pară atât de 
importante. 

Acum începu să se gândească la altceva. 

De pildă, să citească liniştit. Să înţeleagă. Să evalueze. 

Precum... judecătorul Devereaux. 

A, Bostonul o s-o îndrăgească pe Anne! Şi mama lui avea s-o 
îndrăgească. Şi Aaron Pinkus. Aaron îl va aproba din toată inima. 

Dacă judecătorul Devereaux se va întoarce vreodată la 
Boston. 

Se va gândi la asta... mâine. 

— Sam, zise Anne, uitându-se la el. 

— Ce e? 

— Ai citit articolul acesta din Tribune? 

— Ce articol? Nu m-am uitat pe Tribune. 

— Uite. Arătă cu degetul, dar nu-i dădu ziarul. Era captivată. 

— E despre Biserica Catolică. Tot felul de lucruri. Papa a 
convocat al Cincilea Conciliu Ecumenic. Şi e şi-un anunţ, care 

zice că o sută şaizeci şi trei de companii de operă sunt 
subvenţionate, pentru a promova creativitatea. Şi un cardinal 
faimos - Doamne, Sam, e acel Ignatio Quartze! Ala despre care 
tot strigă Mac. 

— Ce-i cu el? 

— Se pare că s-a retras la o vilă care se numeşte San 
Vincente. Ceva legat de nişte dispute cu papa privind alocaţiile 
Vaticanului. Nu-i ciudat? 

Devereaux făcu o pauză înainte de a răspunde. 

— Cred că prietenii noştri au fost foarte ocupați sus, pe 
metereze. 

In depărtare se auzeau copite de cai în galop. După câteva 
clipe, pe drumul desfundat apăru MacKenzie Hawkins, venind 
dinspre copacii şi câmpurile unde, cu doar câteva săptămâni în 
urmă, avuseseră loc manevrele. Işi struni calul şi se îndreptă 
spre colţul de nord-vest al grădinii. 

— Fir-ar să fie! Nu-i aşa că-i o zi minunată? Se poate vedea 
piscul Matterhom! 

Din direcţia opusă se auzi clinchetul unui trianglu. MacKenzie 
făcu semn cu mâna; Devereaux şi Anne se întoarseră şi-l văzură 
pe Francesco pe terasă, în faţa uşii bucătăriei, cu trianglul şi 
vergeaua de argint în mână. Purta un şorţ larg, iar pe cap avea 
îndesată pălăria tiroleză. 

Zio Francesco strigă: 

— Toată lumea la masă! Speciale di giorno e fantastico! 

— Sunt flămând ca un cal! răcni Şoimul, bătând uşor calul cu 
palma. Ce-ai pregătit, Zio? 

Francesco înălţă vocea spre dealurile alpine. Cuvintele lui 
sunară ca o melodie: 

— Dragi prieteni, avem Linguini Bombalini! 

